
FORORD. 



Materialet til nærværende Arbejde er samlet 
paa samme Maade som til min Bog »De sidste 
Natmandsfolk i Vendsyssel«. I August Maaned 
1900 begyndte jeg Indsamlingen med at besøge alle 
Sogne i Slet og en Del af dem i Aars Herred. 
I disse Egne havde gennem næsten hele forrige 
Aarhundrede været nogle bosiddende Rakkerfa- 
milier, og mit Haab om her at gøre en god Høst 
for mit Formaal blev da heller ikke skuffet. Næste 
Sommer kom Turen til Hornum, Resten af Aars, 
Gislum og Rinds Herreder, og endelig i Sommeren 
1902 sluttedes denne Undersøgelse i Marken med 
Landsdelens østlige Egne, nemlig Fieskum, Helium 
og Hindsted Herreder. 

Det skal bemærkes, at jeg med Bistand af 
Lærere, Præster og Sognefogder opsøgte de mest 
troværdige gamle Folk, Mænd saa vel som Kvinder, 
og lod dem meddele dels, hvad de selv havde været 
Vidne til, dels hvad de havde hørt af deres For- 



ældre og andre gamle Folk; thi ihvorvel Retsproto- 
kollerne indeholde værdifulde Bidrag til Belysning 
af Rakkernes Liv, maa man dog ikke tro, at disse 
i Øvrighedens Hænder trænerede Delinkventer var 
tilbøjelig til at afgive nogen endog tilnærmelsesvis 
paalidelig Tilstaaelse, især om deres egne Forhold. 
Dette illustreres vistnok ret godt ved et Forhør i 
Helium Hindsted Ret 1830, da en ældre Rakkerske 
paa Vejen til Forhørsstedet siger til en yngre: 
»Passe paa hva di mirres blaadrer« 1 ). 

Derimod har Befolkningen rundt om i Sognene 
haft rig Lejlighed til at studere Vandrefolkets Ejen- 
dommeligheder utilsløret baade i Nattekvarteret i 
Bondens Lader og paa de vante Samlingspladser 
ved Havediger, Sandgrave o. a. St. 

Mange Sognes Kirkebøger er blevet undersøgt, 
som oftest med Velvillie af vedkommende Præst. 

Herredskontorernes Arkiver har ogsaa staaet 
mig aabne til Undersøgelse af, hvad dér endnu 
fandtes. Størst var selvfølgelig Udbyttet i Provins- 
arkivet i Viborg. 

Vel er denne Skildring et selvstændigt og sær- 
skilt Arbejde og ikke, som nogle har ment, en Fort- 
sættelse af min Skildring af det vendsysselske Nat- 
mandsfolk — udgivet Aar 1900 — ; men paa den 
anden Side er Emnet jo denne Gang unægtelig af 
lignende Beskaffenhed, thi Landstrygerfolkets Fysi- 
ognomi lader sig nok genkende, hvor man end 

x ) I N. V. Dorphs rotvelsk Leksikon staai*: Murris og blaarer. 



træffer det, og derfor har jeg heller ikke denne 
Gang villet trætte Læserne med at gentage, hvad 
der i hin Skildring findes anført f. Eks. om Nat- 
mandsfolkets Afstamning, om Taternes Indvandring, 
den lange Række af Natmandsarbejder, saa lidt 
som hele den herhen hørende rige Lovgivning af 
Forordninger, Plakater, Reskripter o. s. v., hvorom 
kan efterses min nævnte Bog bl. a. St. Indledningen, 
flere Steder i I Afsnit samt S. 61, 62 og 63 i II 
Afsnit. 

Med det for Øje, jeg nys har sagt, vil man 
maaske indvende, at en Afhandling om det himmer- 
landske Natmandsfolk kun -vil blive et Opkog af 
min sidste Bog; hertil kan i Korthed svares, at 
Rakkeruvæsenet paa Himmerland har været af 
langt større Omfang end i Vendsyssel, og derfor 
vil Arten og Mængden af de indsamlede Træk hint 
Sted, ogsaa bortset fra de talrige Levnetstegninger 
af Natmandspersoner, maaske alene være tilstrække- 
lige til at skabe et Billede, der vilde frembyde ny 
Sider af det forsvundne Vandrefolks Liv. 

Betegnelsen »Natmandsfolk« og »Rakkere« er 
brugt i Flæng. 

Denne Skildring omfatter Tiden fra ca. 1780 
til 1870. Da de fleste ved Herredskontorerne be- 
roende Strafferegistre til Retsprotokollerne ikke er 
ført længere tilbage i Tiden end til Aarene fra 
1820 — 30, har det ikke været muligt at benytte disse 
Kilder før den Tid. 



Slutningen eller II Del af denne Skildring, der 
kommer til at omhandle nogle biografiske Opteg- 
nelser af Himmerlands boløse Rakkere, vil frem- 
komme, saa snart Forfatterens Helbred tillader at 
fortsætte Arbejdet. 

Høgholt Skole, i Juli 1903. 

Forfatteren. 



Forhandlinger om og Forslag til Natmandsvæsenets 
Opløsning. 



Natmandsfolket var vel den Klasse af Land- 
løbere, der forulempede Almuen mest med idelige 
og nærgaaende Tryglerier, Trusler og Tyverier. Re- 
geringen, som gennem Over- og Underøvrigheden 
saa ofte blev mindet herom, maatte omsider til at 
tage Affære. 

Da disse Forhandlinger og Forslag flere Gange 
ogsaa angaar Natmandsfolket paa Himmerland, 
anses det for rettest at dvæle lidt ved samme. — 
Til en Begyndelse gjorde Regeringen ved Frd. 21 /s 
1685 *) Skridt til at bortrydde den herskende Foragt 
baade mod Rakkerne og mod visse af deres Ar : 
bejder. Hermed vilde en stærk Skillemur mellem 
disse og Befolkningen have været fjærnet; men den 
ædle Hensigt naaedes ikke. Bl. a. af Reskr. 22 /io 
1714 og Frd. 18 /4 1732 mærker man, at Regeringen 
ikke glemte sine vanartige Børn. 1791 gav Nat- 
manden i Ribe Anledning til en Forhandling mellem 
Kancelliet og Amtmændene, som førte til Frem- 
komsten af Frd. 31 A 1794 — se min nævnte Bog S. 63. 



a) Se min fornævnte Bog S. 61—62. 

Derefter begyndte en mere lang end interessant For- 
handling mellem Regeringen og adskillige Øvrig- 
hedspersoner rundt om i Landet, baade angaaende 
Forstaaelsen af den sidste Forordning samt om 
Forslag til Natmændenes Indlemmelse i det øvrige 
Samfundslegeme. En vilde have dem til en Koloni, 
hvor de kunde opdrages af Præster, en anden vilde 
anvende dem som Stokkemænd i Retterne o. s. v. 
1803 i April Md. spurgte Regeringen alle Danmarks 
Stiftamtmænd og Amtmænd uden for Sæland, om 
Natmandsfamilier fandtes, om Natmandsembederne 
kunde afskaffes, og hvorledes Natmændene kunde 
optages i det øvrige Samfund. De indhentede Svar 
og Erklæringer lagdes ganske roligt til Side i Kan- 
celliet, og Rakkerne fik fremdeles Lov til at frem- 
ture i deres Ugudelighed. Men Regeringen fik ikke 
Lov til at slumre helt ind. 

1813 indsendte Amtsprovst Lodberg, Krarup 
(Ringkøbing Amt) til Regeringen et omfattende For- 
slag, som han 1817 lod trykke. Han vilde have 
bekendtgjort ved Kirkerne en bestemt Søndag over 
hele Jylland, at Beboerne denne og næste Dag 
skulde opbringe alle Omløbere — for Forsømmelse 
herimod skulde de bøde 5 Rdl. — og bringe dem 
til Sognefogden og denne igen til Herredsfogden. 
Natmandsfolkene skulde henvises til Fødestedet; 
dog skulde intet Sogn have over 2 voksne Personer. 
Børn over 2 Aar skulde ved Licitation overdrages 
til »skikkelig« Folk. Der skulde indrettes visse 
store Skorstensfejerdistrikter, hvis Udøver skulde 
oppebære Kornløn og fri Hus. Natmandsnavnet 
»og endnu mere Navnet' Rakker« skulde afskaffes; 
Befolkningen skulde ogsaa tage dem til Bords med 
sig, naar Lejlighed gaves. »Viste nogen Foragt mod 

dem, skulde den mulkteres derfor af Øvrigheden 

paa 1 til 10 Rbd.«. Samme Aar som Krarup 

henvendte Provsten i Laastrup (Rinds H.) sig til 
Regeringen med et Forslag. Han vilde have Nat- 
mandsstanden oprykket »med Rod og Top«, f. E. 
ved at foretage en Klapjagt paa dem paa en bestemt 
* Dag og saa bringe dem i Øvrighedens Hænder. 

De ældre kunde anvendes i Militæret, de yngre 
til Kanalgravning, Skovhugst o. s. v. og de yngste 
oplæres i forskellige Haandteringer. J ) 

Pastor Zimmer i Veggerby gav 1815 en Skil- 
dring af Rakkerne i »Jydske Efterretninger« Nr. 45; 
Artiklen optoges samme Aar i Fyens Stifts Adresse- 
avis Nr. 89. Han siger, at de vandrer i »frygtelige 
Hobe«, og at han havde i en Uge set 30 Individer 
i sin Gaard. Han ønskede, at »driftige og formuende 
Mænd« vilde overveje, hvorledes denne »halvvilde 
Folkestamme«, der »lever sig selv til Besvær, den 
Fremmed til Forargelse og Landmanden til Skræk«, 
kunde beredes en »lykkeligere Eftertid«. — 

Hertil slutter sig en Artikel i samme Blads 
Nr. 100; den unavngivne Forfatter vilde ikke have 
Rakket i Tugthuset, thi herfra slap de ud igen »og 
altid værre end de kom derind«. Derimod kunde 
de arbejde ved Fabrikker i Købstæderne, eller de 
kunde faa en Hedelod at opdyrke o. s. v. Fra 1815 
haves et Bidrag i en lille Pjece til Forhandlingerne 
af Assessor i Landsoverretten, Justitsraad S. Jørgen- 
sen; efter afholdt Mandtal over dem skulde de, 
som var arbejdsføre og ikke kunde ernære sig selv, 
indsættes i offentlige Arbejdshuse og have Under- 
visning, De »gifte og bosiddende maatte nok er- 



!) Dette Forslag kendes kun efter Dyrlund. 

nære sig som Hestegildere, 3vinesnidere, Skorstens- 
fejere o. s. v.«. Mandspersoner og Kvinder, der ikke 
vare ægteviede, skulde straks adskilles og maatte 
ikke »opholde sig i et og samme Sogn«. Enhver 
udvist Foragt imod dem skulde straffes haardt »ja 
selv Navnet Natmand maa ikke mere bruges« o. s. v. 
o. s. v. 

Tilskyndet ved forskellige Bladartikler og Delin- 
kventsager samt ved Krarups m. fl. Forslag hen- 
vendte Stiftamtmanden over Aalborg Stift, Fr. Moltke 
sig i April 1819 til Regeringen med Anmodning om 
at gøre Skridt til at foretage en Forbedring af Nat- 
mandsfolkets Kaar og hjælpe det til »en taaleligere 
Tilværelse«. Da det skortede paa Arbejdshuse, 
kunde de anbringes i Viborg Tugthus, ikke for at 
behandles som »Tugthusfanger«, men for at vænnes 
til Arbejde. Han foreslaar Nedsættelsen af en Kom- 
mission bestaaende bl. a. af Stiftamtmændene i 
Aalborg og Viborg til at fremkomme med Forslag 
til Sagens Løsning. 

Moltkes Henvendelse foranledigede et Cirku- 
lære af 22. Juni s. A. til alle Amtmændene i Jyl- 
land med Anmodning om at opgive Natmands- 
familiernes Antal i de vedkommende Embedsdi- 
strikter, ledsaget af Forslag til en Standsning af 
disse Landstrygeres allehaande- Udskejelser. Som 
det kunde ventes, var Anskuelserne om hvad der 
hensigtsmæssigt kunde foretages imod Omstrejferne 
meget delte. Nogle mente, at de ældre mandlige 
kunde anbringes i Hæren, andre mente, at de skulde 
arbejde i Fabrikker. Mere interessant end praktisk 
var et Forslag af Herredsfogden i Lysgaard og Hids 
Herred om at lade dem danne Kolonier i vore Be- 
siddelser uden for Europa, 'samt at de ved Løs- 

ladeisen, efter udstaaet Straffe, skulde indbrændes 
et Mærke med Krudt et eller andet Sted paa 
Kroppen. 

Regeringen vidste nu ikke i denne Syndflod 
af Anvisninger, hvilken den burde anse for den 
bedste og valgte saa at skille sig baade ved Ulej- 
ligheden og ved Ansvaret, idet den i Jan. 1822 paa- 
lagde de nævnte Stiftamtmænd at fremkomme med 
Forslag til at forebygge Natmandsfolkets Omstrejfen 
og at danne dem til nyttige Samfundsmedlemmer. 

De to Stiftamtmænds Forslag indkom i De- 
cember Md. s. A.; de foreslog Oprettelsen af et 
Tvangsarbejdshus til 150 Lemmer i Viborg, hvori 
Løsgængere og Tiggere kunde tildeles saavel Tugt 
som Forsørgelse. Børnene skulde tages fra For- 
ældrene og udsættes til Forsørgelse og Opdragelse. 
Af Natmandsfolkets Bestillinger havde man kun 
Brug for Skorstensfejningen; hvis nogen foretrak 
Militærtjenesten for Arbejdshuset i Viborg, skulde 
dette tillades ham, o. s. v. Kancelliet, der ikke 
længe efter tik opgivet, at Opførelsen af Huset i 
Viborg vilde koste 30,000 Rdl., tog lige straks med 
Glæde imod dette Forslag. Men Glæden forsvandt 
lidt efter lidt, maaske, og det er vel det rimeligste, 
forgabede man sig i andre Forslag, der heller ikke 
fik Lov at leve. Af saadanne fremkommer endnu 
to fra Aaret 1823 fra Undall, Inspektør ved Tugt- 
huset i Viborg og fra Etatsraad F. Tøttrup, Herreds- 
foged i Middelsom og Sønderlyng Herreder. Den 
første henvendte sig til Kancelliet med Forslag om 
at fange alle Omløbere og derefter sende de tjenst- 
dygtige Natmænd som Soldater til vore Kolonier 
i de fremmede Verdensdele; han vilde ikke have 
noget særskilt Tvangsarbejdshus, men kun en Til- 

bygning til Tugthuset i Viborg og saa have hele 
Skrabet under et Tag. Børnene skulde tages fra 
Forældrene og anbringes i særskilte Bygninger til 
Opdragelse o. s. v. — Tøttrup nedlagde sine Tanker 
i en lille Pjece med den noget lange Titel: »Noget 
til Besvaring af det Spørgsmaal: Ved hvilke Midler 
kunne de i Nørrejylland omvankende Tiggerhorder, 
bekendte under Navnet Natmændsfolk eller saa- 
kaldte Kæltringer, forvandles til gode og duelige 
Borgere?«. 

»At vedblive at hade, forfølge og straffe disse 
Mennesker er — synes mig — højst ubilligt«; »at 
oprette en Koloni af disse Mennesker,« mente han 
heller ikke lod sig gøre. Derimod vilde han efter 
engelsk Mønster foreslaa, at der i Nørrejyllands 50 
Herreder opførtes et Hus med 1 Td. Htk. eller 12 
Tdr. Land. »For at spare Udgivter« r kunde Huset 
opføres af Ler og Lyng. Huset skulde udlejes til 
en Bondefamilie paa Livstid, imod at denne tog 
en Natmandsfamilie med kun et Barn i Tjeneste 
for »Mad, Drikke og de fornødne Klæder«. Naar 
Husene var ledige, skulde de være Tilflugtssteder 
for løsladte Forbrydere, der var »foragtede af den 
hele Jord«. De ugifte Personer skulde fordeles i 
Nørrejylland, saaledes, at hvert Sogn fik en Person, 
som skulde tages for Kost og Klæder. Hele denne 
Indretning vilde koste 15,000 Rdl. For at betage 
Beboerne Lysten til at fortrædige disse Tjeneste- 
folk, skulde det bestemmes, at hvis en af dem løb 
sin Vej, maatte vedkommende Sogn betale Trans- 
portomkostningerne. Baade Landpolitiet og Grænse- 
politiet maatte forbedres, det sidste for at holde 
Styr paa fremmede Landstrygere. Subsidiært fore- 

slaar han at sende Omløberne med »et eneste Skib« 
til Nordamerika. 

I 1826 kommer Undall atter frem med sit 
gamle Forslag; kun ønsker han nu Landstrygerne 
sendt til Nikobarerne med det asiatiske Kompagnis 
Skibe. 

Nu skulde man med god Grund synes, at der 
var gode Raad og Forslag i Overflødighed at ar- 
bejde med i Kancelliets gamle Trædemølle, hvor 
man af og til øvede sin Dybsindighed paa de to 
Stiftamtmænds Forslag om Tvangsarbejdshuset i 
Viborg; men de vise Regeringsherrer kunde ikke 
faa Ro til at tænke en Tanke tilende, før der ude- 
fra præsenterede sig ny Forslag og velmente Raad. 
Luften var saa trykkende svanger af dette aktuelle 
Spørgmaal. 

Saaledes tog 1828 en Indsender — Herreds- 
foged Bulow i Fjends-Nørlyng Herred — i »Viborg 
Samler« *) til Orde for at henlede Tanken paa vore 
forsømte Natmandsfolks Børn. Man kunde ikke 
»miskende« Opfordringen til at tage til Opdragelse 
her i Landet »forladte og ulykkelige« græske Børn; 
men man maatte heller ikke glemme at tage sig 
af vore egne Natmandsfolks Børn, »fødte for det 
meste under aaben Himmel«, lærte de under Op- 
væksten kun at kende Lasterne, men maatte »savne 
alle Livets Goder«. De gamle var uforbederlige og 
vilde en Gang uddø, men Børnene burde tages fra 
Forældrene og anbringes i et Vajsenhus. 

1831 blev Ahlefeldt Laurvig Stiftamtmand og 
Amtmand i Viborg, og da han ogsaa ligesom sin 
Forgænger i Embedet interesserede sig for Rak- 

i) Nr. 60. 

kerne, lod han ll / 2 1835 anstille Jagt paa dem i 
Viborg Amt (saavel Jagten her som andre Steder 
samme Dag, vil senere blive omtalt). 1 Anledning 
af denne Jagt faar han Lejlighed til gennem sine 
Korespondancer med Regeringen at slaa til Lyd 
for, at det nu er paa Tide at skride til Handling 
i Natmandssagen. Det saa virkelig ogsaa lige straks 
ud til, at det skulde lykkes ham at faa de gamle 
Herrer strammet op til at slaa et Slag for at faa 
Sagen i Havn. Man kastede nu som flere Gange 
forhen sine Øjne paa Stiftamtmændenes fornævnte 
Forslag, idet der 15. Aug. 1835 udfærdigedes et 
Cirkulære til Amtmændene, hvori man anmodede 
om at fremkomme med Betænkninger over de to 
Herrers fremsatte Anskuelser om Tvangshuse m. ni. 
Besvarelserne fra Over- og Underøvrighederne ind- 
kom inden Marts Maaneds Udgang; men Menin- 
gerne var nu som ved tidligere Lejligheder meget 
delte. Blandt Betænkningerne skal vi her blot 
nævne Herredsfoged Jansens i Hobro, der i Stedet 
for at sætte Rakkerne i Tvangsarbejdshus, hellere 
saa dannet en Koloni af dem, hvor de ernærede 
sig ved Agerbrug. 

Forinden Natmandssagen helt undlivedes i den 
første Stændersamling i Viborg, havde endnu en 
Mand den Tilfredsstillelse at være med til at fore- 
slaa noget. Det var Rektor N. V. Dorph, der 1824 
udgav sit »Rotvælsk Lexikon«. 1836 tilstillede han 
Kongen sit Forslag, hvor han foreslaar Oprettelsen 
af et ridende Gensdarmeri paa 100 eller 50 Ryttere 
til at opsnappe Rakkerne, samt en Tvangsarbejds- 
anstalt i hver af de tre Provinser Nørrejylland, 
Slesvig og Holsten. Naar man saa hen til, at disse 
»Kjeldringer«, der »ved Undfangelsen selv allerede 

ere stemplede til Fordærvelse«, kostede Landet 
40,000 Rbdlr. foruden de mange Ulæmper, de for- 
voldte Befolkningen, var det paa Tide at skride til 
Handling imod Landløberne. 

T den jydske Stænderforsamlings Møde den 
24. Maj 1836 oplæste Biskop Øllegaard et Forslag 
fra 39 Beboere i Rind og Herning Sogne, Ring- 
købing Amt, indeholdende Bestemmelser til Fore- 
byggelse af Rakkernes Omstrejfen. Da Forslaget, 
der var formuleret i 6 Afsnit, ikke indeholder noget 
særligt nyt, som vi ikke kender fra tidligere Tid, 
skal her kun anføres, at Andragendet ved Afstem- 
ningen afvistes med stor Majoritet. — I samme 
Møde lykkedes det Justitsraad Fjelstrup at faa 
nedsat en Kommité, som skulde bedømme et af 
ham stillet Forslag ligeledes til Ophævelse af Nat- 
mandsvæsenet. Kommitéen, der kom til at bestaa af 
3 Medlemmer, ender sin Betænkning med at fore- 
slaa en Henvendelse til Kongen om at fremkomme 
med en Lov af et i 6 Punkter nærmere antydet 
Indhold, som kunde bidrage til at danne Omløberne 
til skikkelige Medborgere. Ved Afstemningen over, 
hvorvidt man skulde indgive en saadan Petition, 
stemte et lige Antal for og imod, og saaledes bort- 
faldt Sagen. (Da det vilde blive for vidtløftigt her 
at gengive Stændernes Forhandlinger, henvises til 
Stændertidende for Nørrejylland 1836 I 578—85 og 
II 990— 1017) i). 

Grunden til, at alle disse Forhandlinger dog 



J ) I den lange Række af disse Forhandlinger har jeg fulgt 
den samme Tidsfølge, som findes i Dyrlunds: »Tatere og 
Nalmandsfolk i Danmark« S. 122—199; men jeg har dog 
paa faa Undtagelser nær haft de originale Aktstykker ved 
Haanden. 

Anton Gaardboe: Himmerlands Rakkere. 2 

endte med at løbe ud i Sandet, maa man vel ikke 
helt søge i manglende Evne og Villie til at udrette 
noget; det var maaske lige saa meget uheldige 
Tidsomstændigheder, der her som i saa mange 
andre Forhold traadte hindrende i Vejen: Endnu 
befandt Fattigforsørgelsen sig paa et ufyldestgørende 
Standpunkt, og Røsterne fra det Folk, der maatte 
udrede de følelige Kontributioner til Landstrygerne, 
naaede sjældent eller aldrig de Steder, hvorfra Re- 
formerne skulde komme. 



Gamle Folk om Rakkerlivet. 

a. Antallet. 

Hverken af den ældre trykte Litteratur saa lidt 
Som af mine erhvervede Oplysninger lader sig drage 
nogen sikker Slutning om Tallet paa Natmands- 
folket paa Himmerland, og endnu mindre for hele 
Nørrejyllands Vedkommende, for noget bestemt 
Aar inden for det Tidsrum, denne Skildring om- 
fatter. 

Hvad nu Antallet for hele Nørrejylland angaar, 
taler Tøttrup i sin fornævnte Bog baade om 1000 
og 300 Personer, saa heraf bliver man ikke klog. 
I »Viborg Samler« 1835, Nr. 59, anslaas »de frie 
Medlemmer af hiin Stat« til 800 å 1000; det første 
af disse Tal gaar flere Gange siden igen baade hos 
Dorph i hans Forslag fra 1836 samt i »Stændertid. 
for Nørrejylland« s. A. I, 580 og i »D. Folkeblad« 
1841, Nr. 27—28. I Modsætning hertil antager Dyr- 

lund ikke, at Antallet i Tiden omkring 1820 kan 
sættes højere end til 3 å 400, og 1835 regner han 
endog med 100 Personer mindre. 

Med Hensyn til Himmerland lader det sig 
heller ikke gøre at finde nogen Løsning paa dette 
Spørgsmaal. 

Rakkerne havde mest Forkærlighed for Hede- 
egnene, hvor Befolkningen var tyndest og boede 
mest spredt; paa saadanne Steder kunde de nemlig 
mest ugenert leve deres lovløse og fri Liv. I Aal- 
borg Amt, der jo udgør den største Del af Himmer- 
land, skulde de derfor ogsaa have været talrigst i 
Aars, Slet og Gislum Herreder, hvorfra de efter 
Moltkes Beretning i hans Forslag fra 1819 vandrede 
ud og hjemsøgte Befolkningen »i hele Flokker«. 
Men ogsaa i andre Egne af Landsdelen havde man 
set store Sværme af dem — se saaledes foran 
Zimmers Beretning fra Veggerby — ; om For- 
holdene i Rinds Herred er Beretningerne f. Eks. 
hos Dyrlund 1 ) noget modsigende. Om Fieskum, 
Helium og Hindsted Herreder haves saa godt som 
ingen skriftlige Meddelelser. Det vilde vel gaa den, 
der vilde tælle Rakkerne, paa samme Maade, som 
den, der vilde tælle Stjærnerne: Han vilde stadig 
gøre nye Opdagelser. Saaledes ser man, at An- 
tallet af disse Folk ved Tællinger for Aalborg Amt 
1803 opgives til 16 og 1819 til 100 Personer, en 
Angivelse der vækker Tvivl, om end man begge 
Gange talte efter forskellige Regler. De 33 Per- 
soner, som ved Jagten den 11. Februar 1835 ind- 
fangedes i Aalborg Amt 2 ), udgjorde ikke Rakkernes 

*) s. 246— 47. 
2 ) Dyrl. S. 239. 

virkelige Antal paa Himmerland paa det angivne 
Tidspunkt; thi det berettes saavel af Befolkningen 
som i Forhørsakterne, at en Del den nævnte Dag 
laa skjult i Fouragen i Folks Lader, medens andre 
havde forstukket sig i Lyngen og Vidjerne paa de 
store Heder og i Moserne. 

Det er utvivlsomt, at Rakkerne har optraadt tal- 
rigst i Slet Herred, og det gælder særlig saa længe, de 
gamle kan mindes; dette beror vel for en Del der- 
paa, at i de sidste 60 til 70 Aar har her boet flere 
Familier af dem i adskillige Kommuners Fattig- 
huse, hvor de sidste Ætlinge paa en enkelt Und- 
tagelse nær er død for kun faa Aar siden. 

Saadanne Fattighuse, hvor der fandtes nogle 
af »vore egne Folk«, som de udtrykte sig om Stam- 
mens Medlemmer, blev naturligvis Stationer for 
alle Jyllands hjemløse Rakkere, naar de var paa 
Egnen. Der har i Aars, Gislum og Hornum Herred 
været set lige saa store Flokke af Rakkere som i 
det første Herred — i Gislum H. har der jo i 
Mands Minde været 2 å 3 Rakkerreder — , men 
Truppernes Talrighed har været størst paa hint 
Sted. Ogsaa i Landsdelens øvrige Herreder und- 
tagen Hindsted kan man finde enkelte Udsagn om 
større Flokke, men de har langt sjældnere været 
iagttaget der. 

Gamle Folk, der ikke kan huske noget bestemt 
Tal, fortæller, at de gik i »store Komplotter« eller 
i »store Hjordtal« el. lign. De ældste nulevende 
har set indtil et halvt Hundrede forsamlet paa eet 
Sted, men' i de fleste Tilfælde har man kun set fra 
10 til 20 Personer i Flok. 

Der kom sjælden flere end to ind paa et Sted, 
og det var i Almindelighed »Hunrakkere«, for at 

bede om Nattely, »men om Morgenen talte man 
ikke sjælden indtil 20 og derover ud af Laden«, 
beretter de gamle. 

Paa Heden mellem Lundby og Søttrup laa en 
Dag for 60 Aar siden over 20 voksne »Hanrakkere«, 
foruden Kvinder og Børn. Da de saa en forbi- 
passerende Kone, løb 3 å 4 efter hende, men da 
nogle af den gamle Rakker Eliases Sønner, som 
var i Forsamlingen, kendte hende, friede de hende 
for at blive antastet af deres Kammerater. 

En afdød Gaardmand i Lundby, som nu kunde 
have været over 90 Aar gi., har fortalt, at han en- 
gang havde set 36 Natmandspersoner forsamlet i 
en Lade der i Byen. 

Det er blevet paastaaet, men ogsaa modsagt af 
andre, at før Limfjorden 1825 brød igennem Agger- 
tangen, gik Rakkerne i store Flokke, naar det 
havde blæst stærkt fra Vest i flere Dage, fra Løg- 
støi* til Aggersund. 

For ca. 60 Aar siden saa man tit i Ranum 
Flokke paa 20 Personer, og paa samme Tid iagt- 
toges lignende Flokke flere Steder i Gislum, Aars 
og Hornum Herreder, i hvilket sidste Herred de 
tiest forsamlede sig i Djørup i Bislev Sogn. 

Naar de for 70 Aar siden var i Ellidshøj, kom 
en vis Hunrakker ind for at bede om Almisse, man 
spurgte hende saa om Tallet paa Truppen, hvilket 
hun opgav ved følgende Ramse: 

»Mi Søster aa hinne. Mand, mi Moster aa 
hinne Mand, Johan aa de spæ Børn, mi Mand 
aa mej!« 

Den største Forsamling, man har iagttaget paa 
Himmerland, saa man for 70 Aar siden paa en 
Toft sønden for Ullits Kirke, hvor 50 Personer var 

kommet sammen for at deltage i Festlighederne 
ved et Rakkerbryllup. Man havde formentlig valgt 
netop denne Plads for at demonstrere mod Sogne- 
præsten. Efter Vielsen kogte de Mad paa Toften 
og holdt Gilde. 

I Svingelbjærg i Rinds Herred holdt Rakkerne 
i deres Velmagtsdage til i »grumme store Kom- 
plotter«, og i Skals By har en 78 Aar gi. Mand set 
dem i Flokke paa 14 til 16 Personer; i Roum og 
flere andre Sogne i samme Herred har man set 
lidt eller intet til disse Folk. 

I Dal og Storvorde Sogne i Fieskum Herred 
har man for omtr. 70 Aar siden set Rakkersel- 
skaber paa henholdsvis 18 og 15 Personer. 

I Helium Herred er det fornemmelig i St. 
Brøndum, Skørping og Bælum Sogne, man i Mands 
Minde har mærket noget til Landstrygerne. I det 
første af disse Sogne maatte den nuværende Sogne- 
foged for 24 å 25 Aar siden yde sin Assistance til 
at fordrive en Trup, som havde gjort sig ud til 
Bens i Ejstrup By. De angav at være hjemme- 
hørende i Lemvigegnen. 

For 70 Aar siden laa Omløberne i »store Hobe«, 
bl. a. Rakker Rasmus og Kryk Hans, i Skørping 
ved Havedigerne, hvorfra de søgte ind i Boligerne 
og truede Konerne til at give sig Almisser; paa 
samme Tid hjemsøgte de samme Selskaber ogsaa 
Bælum, hvor en 84 Aar gi. Kone har fortalt, at 
før hun kunde mindes, skulde hendes Farbroders 
Lade undertiden have været »propfuld« af saa- 
danne Folk. 

Det skal her antydes, at det muligt kunde 
tænkes, at andre Forhold, end hvad foran er an- 
ført om Rakkernes Forkærlighed for Hedeegnene, 

har medvirket til at holde dem tildels borte fra de 
østlige Egne af Himmerland. Man har nemlig der 
lige op til Nutiden i flere Sogne haft sine Fattig- 
fogder, Stodderfogder eller, som de oftest der be- 
nævnes, Stodderkonger til at holde Styr paa Tig- 
gerne, en Institution jeg aldrig har hørt omtalt i 
Vesthimmerland 1 ). Man har rigtignok fra Volsted 
Sogn berettet, at disse Justitsens Haandhævere ikke 
formaaede at holde Styr hverken paa Rakkerne 
eller andre Omløbere; »thi naar Kongen gik ud ad 
den ene Ende af Byen, gik Rakkerne ind ad den 
anden«. Maaske havde Kongerne mere Ben i 
Næsen andre Steder! Man har' saaledes fortalt i 
Als Sogn, at en Foged der for 70 Aar siden skam- 
slog den vagabonderende Betler Per Normand med 
sin Sabel paa Øret og Kinden, engang denne sad 
og spiste sin Mad ved et Dige. Det er muligt, det 
var gammel Gæld, som blev betalt ved denne Lej- 
lighed, thi Normanden var nok ellers en haard 
Karl, om hvem det bl. a. vides, at han ved en tid- 
ligere Lejlighed med sin Knortekæp, hvis Haand- 
tag udgjordes af et Vædderhorn, havde drevet 
Stodderkongen fra Storvorde, da denne havde be- 
givet sig ud for at anholde Betleren, tilbage ind i 
Byen. 

Ihvorvel flere af disse kommunale Politimænd 
var forfaldne Subjekter, der ikke kunde nægte sig 
at smage paa Indholdet af Betlernes Lommeflasker, 
er det dog ret naturligt, at Institutionen dæmmede 
ret godt op for næsvise Trygleres Udskejelser. 



l ) I Als Sogn døde den sidste Stodderkonge, saa vidt vides, 
i Vinteren 1901—02; han bar Uniform og Sabel og oppe- 
bar Penge- og Korn løn. 

At Rakkerne ikke yndede Foranstaltningen 
haves en bestemt Udtalelse om i et Forhør i Hel- 
ium Hindsted Ret fra Aar 1830. En Rakkerske 
udsiger nemlig, at hun og hendes Kæreste var 
godt kendt i Gislum Herred og flere Steder i Øst- 
himmerland, »hvor de dog ikke havde været, siden 
de fik Fattigfo(g)der der«. 

Enkelte Vendinger i Himmerboernes daglige 
Tale saa vel som enkelte Skikke vil længe bevare 
Mindet om det forsvundne Vandrefolk. Uden at 
ville paastaa, at f. Eks. Spillene »Femkort Rakker« 
og »Trekort Rakker«, der saa stærkt leder Tanken 
hen paa det Folk", hvis Navn de bærer, oprindelig 
er, opfundet paa Himmerland, kender jeg dog fra 
mit Ophold der for ca. 20 Aar siden, at Spillene 
brugtes meget af gamle Folk, og at Spillerne og- 
saa i flere Dage efter fandt Fornøjelse i at minde 
hinanden om, hvem der sidst »blev Rakker«. I 
Vesthimmerland har jeg hørt en Talemaade om en 
høj Kvinde, at hun var »saa lang som halvanden 
Rakkerkælling«, og ligeledes har jeg hørt i Hornum 
Herred, at »Tusind Tak er Rakkertak« o. s. v. 

Man har ikke i denne Landsdel haft saa 
mange forskellige Benævnelser for disse Folk efter 
deres Haandteringer som i Vendsyssel. Man har 
kun et enkelt Sted hædret dem som »Kæltringer«; 
alle andre Steder har de gaaet under Fællesbe- 
tegnelsen »Rakkere«. 



b. Arbejder. 
Hvis Rakkerne havde hørt Vorherres Forma- 
ning om, at Mennesket skal æde sit Brød i sit An- 
sigts Sved, har de enten helt misforstaaet Budet 

eller ogsaa anset det som sig uvedkommende; thi 
større Dagdrivere, end disse Folk var, har næppe 
eksisteret i vort Fædreland. Denne store Ladhed, 
som den flittige Landalmue daglig var Vidne til, 
spores ogsaa gennem de gamles Beretninger, at 
have medvirket stærkt til at vække og nære den 
herskende Antipati imod dem. Det var jo netop i 
den travle Sommertid, at den flittige Landmand 
idelig havde Lejlighed til at iagttage deres mageligt 
henslængte, dovne af Ugidelighed, stærkt prægede 
Skikkelser ved Kornvange, i Grøfter, ved Diger o. 
a. St. Fra trykt Literatur saa vel som fra Rets- 
protokoller kunde ogsaa flere Steder henvises til 
samstemmige Udtalelser om deres uvirksomme Liv. 
I S. Jørgensens fornævnte Bog 1815 siger han, at 
de er »vant fra Ungdommen af til Lediggang«, og 
i D. Folkeblad 1 ) udtrykker en Meddeler sig, at 
»Lediggang og Ørkesløshed er deres Yndlings- 
lyster«. Af adskillige Forhør fremgaar, at flere af 
dem havde faaet Polititilhold om i Henhold til den 
bestaaende Lovgivning at tage fast Tjeneste, og 
nogle havde virkelig ogsaa gjort Tilløb til at efter- 
komme Tilholdet ved at give sig i Tjeneste hos 
Landmændene. Men nogen lang og tro Tjeneste 
blev det aldrig. Enten kom deres egen Familie 
eller andre fremmede Landløbere og trak dem med 
sig, eller den medfødte flygtige Natur vaagnede til 
Flugt i dem, og saa gik Livet atter ind i Ørkesløs- 
heden. Om andre udtales det i Forhør og Domme, 
at de »ikke vilde tjene«, eller at de »aldrig havde 
søgt Tjeneste«, og om Jens Mortensen Hvam an- 
føres i Dom fra Hornum Fieskum Herred 1839, at 



i) 1841 Nr. 27—28. 

han havde forklaret, at han ikke tog Tjeneste, »da 
han var uvant til Bondearbejde«, medens den fulde 
Sandhed var den, der ogsaa udtales i en Betænk- 
ning i den første jydske Stænderforsamling 1 ), at 
de »unddrage sig fra stadigt og ordentligt Arbejde«, 
eller som Krarup i sin Bog 1817 ligeledes udtrykker 
sig: »De fleste af disse Mennesker, som er opfødt 
i Dovenskab og Lediggang, have ingen Lyst til or- 
dentligt Arbejde, finde det mageligere at ernære 
sig af Betleri og ville derfor ej søge eller modtage 
Tjeneste«. 

Lad os engang prøve at undersøge, hvad Land- 
strygerne selv mente om den Side af deres Liv, 
maaske er den udtalte Dom uretfærdig; thi vi har 
jo den fælles Svaghed, at vi saa let kan opdage 
andre Menneskers Svagheder. 

Hundene delte Befolkningens Uvillie mod Rak- 
kerne; naar en Rakkerske vilde gaa ind ad en Dør 
med Vuggen paa Nakken, var hun ofte forfulgt af 
3 å 4 Hunde. Baade af Hensyn til Vuggen og 
Hundene gik hun sidelængs ind gennem Døren og 
fægtede kraftigt efter de firbenede Forfølgere med 
Stokken, samtidig med, at hun fremsagde følgende 
Ramse: »Aa, bitte Muer, haar i et nøj aa ska ha* 
klinke i Daw, eller lodde', eller en Rude sat ind 
eller kitte', eller æ Skorsten fejet?« Hvis der blev 
svaret nej, tilføjede hun, »Aa, Herregud, hun haar 
val it æ Par Æg, søe Muer?« Heraf maatte man 
straks fristes til at antage dem for flittige og al- 
sidige Haandværkere; men naar man ser paa Slut- 
ningsbemærkningen, løber det hele ud i et ufri- 
villigt Vidnesbyrd om, at Natmandsfolkets alle- 



!) Stænderlid. II, 1836, 993. 

haande Smaahaandte ringer' ogsaa dreves som et 
Paaskud til deres Tiggen og Tryglen. *) 

Til de virkelige Rakkerarbejder henhørte bl. a. 
Latriners Rensning, Skorstensfejning og, indtil for- 
skellige Forordninger 2 ) i Forening med den stigende 
Oplysning omtr. ved det 19de Aarhundredes Midte 
havde bortryddet de stærke Fordomme, Flaaning 
af alle selvdøde Kreaturer samt dræbte Heste, 
Kalve, Hunde og Katte. Til Hesteslagtning benyt- 
tede de ligesom deres Værkfæller i Vendsyssel 
lange Knive — disse Knive benyttede de antagelig 
ogsaa i ældre Tider, naar de vilde tiltvinge sig 
Gaver; thi en gammel Kone har berettet, at naar 
Hole Rakkere om Aftenen sleb de lange Knive, 
kunde det i stille Vejr høres i de omliggende Byer, 
og naar de saa f. Eks. kom til Damgaardene i 
Farsø, forsikrede de, at de ikke vilde gøre disse 
Beboere Fortræd, for der kunde de erholde gode 
Almisser. — Baade Rakker Eliases Sønner og Kri- 
sten Hansen fra Hole brugte samme Fremgangs- 
maade ved Hesteslagtning: De bandt den anden 
Hest til Benet af den først slagtede, den tredie til 
den anden o. s. fr.; de havde en Stok i den ene 
Haand til at slaa med, hvis de stak fejl med Kniven. 
Kristen Hansen brugte Kniven i venstre Haand og 
Stokken i den højre Haand, og hans Kone Birret 
Ryssing samlede Fedtet i en Pose. 

Rakker Morten slagtede en Hest ved Tolstrup 
By, men stak forkert og Hesten løb efter Rakkeren, 
som maatte søge Redning i en Rævegrav, indtil 
Dyret havde forblødt. Niels Jæger i Visborg var 



*) Jvfr. bl. a. St. Dorph S. 12. 
2) Bl. a. Frd. 8i/ x 1794. 

lige saa uheldig ved Viffertsholm, hvor Hesten dog 
var sat i Tøjr; den sled sig løs, og Jægeren maattc 
søge Redning i et Træ, indtil Hesten var falden i 
Nærheden af Rakkerkulen. Større Dyrplageri synes 
at have fundet Sted ved Løgsted, hvor en Rakker 
for 60 — 70 Aar siden stak en Hest, som derefter 
løb med Kniven i Brystet en halv Fjerdingvej ad 
Vejen efter Ranum, før den faldt, — Rakker Elias 
kunde slagte og flaa en Hest paa en Time og Kri- 
sten Hansen Hole kunde ifølge det jydske Almue- 
liv 1 ) hurtigere flaa en Hest, end en Kone kunde 
tage Skindet af et Faar. Om Rakker Rasmusses 
Kone sagde hendes Søn: »Mi Muer kan flaa 12 
Krikker om æ Daw, aa røg 18 Piber Tobak om æ 
Daw«. Rakkersken Eva fra Røjdrup flaaede Heste 
i Stenild for 90 Aar siden, og Karen fra Nørager 
flaaede og skar Heste og agerede tillige Dyrlæge, 
og var meget dygtig, forsikrer man. Før nogen nu- 
levende kan mindes, kom en Rakkerkone fra Aal- 
borgegnen kørende med en Hest til Skørping og 
Solbjærg for at flaa og skære Heste; Dyrene skulde 
ved den sidstnævnte Operation kastes omkuld to 
Gange, og sidste Gang skulde Saaret brændes med 
et gloende Jern. 2 ) 

Birret Ryssing kom Katte i en Sæk, lagde dem 
paa et Bræt og satte sig paa Sækken i en vuggende 
Stilling, indtil Dyret var kvalt. Krik Bertel fra Laa- 
strup satte sig paa Kattens Hals over Kanten af 
en Halvdør, indtil Dyret døde; Niels Jæger tog enten 



!) Nr. 657. 

2 ) Denne sidste var antagelig Natmandens Kone fra Aalborg, 

thi han havde Bevilling som Hesteskærer i 5 Herreder i 

Aalborg Amt, se Dyrl. S. 228. 

disse Dyr ved Benene og slog dem ihjel imod en 
Sten, eller han kom Dyret i en Sæk og slog det 
ihjel med en Vognkæp. En Gang havde han flaaet 
en Kat og derefter kastet den ud ved Siden af et 
Havedige. Da man lidt efter saa til det flaaede 
Dyr, »laa det endnu og gabede og pustede«, for- 
talte en gi. Kone i Skelund. 

De første Natmandsfolk, gamle Folk paa Him- 
merland kan mindes, drev næsten alle sammen 
paa at flaa, rense Latriner og feje Skorstene; senere 
hen i Tiden, da Flaaningen ikke indbragte tilstrække- 
ligt, tog baade disse og saa godt som alle andre 
af Stammens mandlige Medlemmer Glarkisten x ) 
paa Nakken og forenede fra nu af næsten alle 
mulige Haandværker i en og samme Person, offi- 
cielt kaldte de sig selv Glarmestere og Blikken- 
slagere; men Anders Eliasen lavede endvidere f. 
Eks. Lynglimer og efter 1848 var Rensningen af 
Seminariets og Præstegaardens Latriner i Ranum 
udelukkende i Hænderne paa ham, hans to Brødre 
og Bitte Stoffer; Arbejdet betaltes med 4 Mk. Stoffer, 
der var »en tynd Pjalt«, var den eneste, som kunde 
gaa op i Seminariets Skorsten at feje, hvorfor han 
tik 1 Mk.; alle disse Penge omsatte de i Brændevin, 
som fortæredes i nogle Sandgrave ved Østsiden af 
Præstegaarden. 

Under et Forhør ved Aars Slet Herred 1863 
forklarede Stoffers Kæreste, at han nok kunde for- 
sørge dem begge, idet han tik 16 til 24 Sk. for hver 
Skorsten at feje, og han loddede og klinkede og 
tik 1 Sk. for hver Klinke. 



*) Denne havde Form som et Chatol og vai* for det meste 
grønmalet. 

Kryk Hans og Pludder Mads medførte, saa vidt 
vides, aldrig Glarkiste. Den første havde altid flaaet 
og fejet; men af et Forhør 1847 ved Rinds Gislum 
Herreder oplyses det, at han Aaret i Forvejen paa 
Herredskontoret i Skive havde faaet Pas som »Tims- 
mager«, men udførte ved Siden af ogsaa Rakker- 
arbejder, som bestod i at tage »Skind af Hunde«. 
Ved Tidernes Ugunst var Rakkerarbejdet nu hen- 
imod Aarhundredets Midte skrumpet saa stærkt 
ind, at det blev nødvendigt at søge et Bierhverv. 
Af det eneste Forhør, som kendes over Pludder 
Mads fra 1830, ses det, at han ernærede sig som 
Skorstensfejer og Flaaer. Glarmestrene lavede Kit 
af Tjære og Kridt, som skulde være meget godt. 
At Skorstensfejerbestillingen lige saa vel som Heste- 
slagtningen ikke var helt ufarlig skal her anføres 
et Eksempel paa. Kryk Hans kom engang til Bu- 
derupholm og fik Lov til at gaa op i Skorstenen; 
men Hans var nu noget til Aars og Bentøjet, som 
Navnet antyder, ikke i den bedste Orden. Da han 
var kommen til det øverste af Skorstenen, gled han 
og faldt i et temmeligt hurtigt Tempo ned paa Ild- 
stedet til Fruen. »Om Forladels naadige Frue«, 
udbrød den uheldige Fejer »A kommer saa dristig«. 
Baade han og Fruen slap dog med Forskrækkelsen. 

Axel Jensen og dennes Søn Jørgen var Klude- 
samlere; Peder Lind lavede Naale og Hægter, Rør- 
manden i Hørby lavede Væve rør og Niels Nielsen 
Lund var Sadelmager. Den store velkendte Kobber- 
smedfamilie kunde forfærdige og reparere al Slags 
Kobbersager. 

Flere af Natmandskvinderne paa Himmerland 
kunde karte og strikke. Det kunde maaske tænkes, 
at flere af dem havde lært disse Sysler i Tugthuset; 

men da mange af dem først havde slaaet sig til 
Rakkerne i den voksne Alder, kunde de antagelig 
ogsaa have faaet denne Lærdom i Barndomshjemmet. 
De fleste strikkede Strømper og Strømpebaand; men 
en oplyser i et Forhør 1842, at hun ogsaa havde 
»strukket uldne Klokker« og solgt. — J. Kierckebye 
anfører i sine Meddelelser om Natmandsfolkene i 
Jydske Samlinger 1 ), at han ikke har hørt, at nogen 
af Kvinderne kunde spinde; jeg kan dog anføre et 
saadant Eksempel. En Rakkerske udsiger i et For- 
hør i Hornum Fieskum Herreders Ret 1837, at hun 
havde betlet Uld, som hun havde spundet til Strøm- 
per til sin Kæreste. Ogsaa om Kryk Hans berettes 
det, at han kunde spinde, hvilket han havde lært 
i Tugthuset, og en Dreng havde sammesteds lært 
at væve. 

Rakker Else var nu imidlertid af fuldblods 
Rakkeræt; men hun roses af Befolkningen for Dyg- 
tighed i al sin Gerning. Hun tjente som Kokke- 
pige paa Bjørnsholm for omtr. 60 Aar siden; paa 
Gaarden fandtes da et Faarehold paa 80 til 100 
Stkr. Gaardmændene i Ranum blev da tilsagt fra 
Gaarden til at afgive Mandskab i Faareklipnings- 
tiden, og der sendtes unge øvede Piger og Karle, 
men ingen af dem formaaede at kappes med Else. 

Det berettes fra alle Egne, at Fiskeri var Rak- 
kernes kæreste Syssel, og de drev det ogsaa til at 
blive gode Mestere i dette Arbejde, hvilket ikke kan 
forundre; thi Fiskeri med Medestang »æ Gaj« maa 
dog kunne passe for den største Dagdriver. De 
haandterede Aalejærnet lige saa godt som Mede- 



T ) III B. 133. 

stangen. De bedste Fiskere blandt Rakkerne i 
denne Landsdel skulde have været Brødrene An- 
ders og Kristen Eliasen. Flere gamle Folk troede 
om dem, at de kunde hekse Aal frem, hvor man 
ellers antog, der ingen var. De kunde f. Eks. op- 
dage, hvor Aalene var gaaet ind i Aabrinkene; saa 
jog de Jærnet ned i Jorden og trak Aalen frem. 
Ogsaa midt inde paa en Epg saa man dem jage 
Lysteren et Stykke ned og trække Aalene frem af 
Jorden. 

Anders gik altid med en meget høj Hat, en 
rigtig Skyskraber, som man kaldte en »Trebindings- 
hat«. I denne havde han, naar han gik paa Fi- 
skeri, bl. a. en Tollekniv og en Flaske Brændevin. 
Naar han fiskede »paa tørt Land« o: inde paa 
Engen, skar han Grønsværen rundt om Aalejærnet 
bort med Kniven og trak derefter Aalen frem ; naar 
den var oppe, sagde han: »Den var sgu en Dram 
værd«. Han fiskede ogsaa engang Aal hos en 
Gaardmand i Giver, med hvem han var akkorderet, 
at Gaardmanden skulde have Halvdelen; men Rak- 
keren fortrød Overenskomsten og samlede alle Aa- 
lene i Hatten og fortalte Manden, at Fiskeriet intet 
Udbytte gav. Tjenestekarlen havde imidlertid set 
Rakkerknebet og gik hen til Anders og slog Hatten 
af hans Hoved, og ned paa Engen trillede de dej- 
ligste Aal, hvoraf Manden nu kunde faa sin gode 
Part. 

Klæmen bedrog ligeledes en Mand i Stistrup 
i Foulum, for hvem han skulde liske til en Barne- 
daab; første Dag fik han fire fine Mellemmader og 
en Flaske Brændevin, men kom den første Aften 
uden Udbytte og fortalte, at han havde mistet Krogen 

— han havde solgt Fiskene — . Anden Dagen blev 
han ligeledes forsynet med Mad og Brændevin, 
men saa blev han helt borte. 

Kristen Eliasen sagde i et Forhør 1835, at han 
kunde ernære sig ved Fiskeri. Man driver endnu 
Fiskeri paa Limfjorden ved Blus om Natten, naar 
Vejret er stille; Rakkerne forstod ogsaa at »blusse«. 
To Mand fulgtes ad, den ene bar en Rist med 
Lyng paa. Ved at tænde Ild i Lyngen og holde 
Blusset ud over Vandet, kunde den anden se at 
stange Aalene paa Bunden af Aaen. 

Man har ogsaa set splitternøgne Hanrakkere 
gaa og fiske med de bare Hænder i Bækken ved 
Bislev. Aal og Ørreder blev kastet op paa Land, 
hvor Kvinderne greb dem og puttede dem i Posen. 
Ude paa en Holm i Limfjorden ved Løgsted laai 
ofte Flokke af Rakkere 8 Dage i Træk og stangede 
en Mængde Aal. 

Det Vederlag, de himmerlandske Rakkere be- 
regnede sig for deres Arbejder, afviger ikke stort 
fra, hvad vi kender fra Vendsyssel: 

Ry Hans fra Hole sagde: »4 Sk. for æ Kat 
aa kræng, 8 Sk. for æ Hund aa flan, 1 Mk. for æ 
Helmis aa ta' aa', aa 18 Sk. om den er fraasen«. 
Han sagde ogsaa: »Hvis mi salig Kuen Ellen haa 
væt løwweri, ku vi sakrapin i mæ ha vendt den 
størst Hest, di haar paa Hessel« — han mente, at 
de kunde have slagtet og flaaet den. Anders, Kri- 
sten og Johannes Eliasen holdt paa de samme 
Priser for deres Arbejder som Ry Hans. 

Nørager Rakkere vilde have: »8 Sk. for æ Kat 
aa hæng, 12 Sk. for æ Hund aa kræng, 1 Mk. for 
æ Krik aa flaa aa 8 Sk. te' om H overne skal aa'«. 

Anton Gaardboe: Himmerlands Rakkere. 3 

c. Betleri og Fødevarer. 

Landløberiet med de deraf følgende Uordener, 
Tyveri, Vold, Betleri o. s. v. var i hine Tider en 
haard Svøbe for Samfundet og ramte vistnok haar- 
dest den næsten værgeløse Landalmue. Regeringens 
velmente Bestræbelser for at dæmme op f. Eks. 
mod Betleriet og Løsgængeriet ved sine mange 
Lovbud forblev frugtesløse, saa længe Fattigfor- 
sørgelsen endnu ikke havde antaget nogen virkelig 
fast Form l ). 

Af de gamles Beretninger, saa vel som af Rets- 
akter fra alle Himmerlands Jurisdiktioner fremgaar, 
at Landløberiet og Betleriet baade af Natmands- 
folk og andre Landstrygere har floreret stærkt i 
denne Landsdel gennem hele første Halvdel af 
forrige Aarhundrede og tildels ogsaa i Tiden der- 
efter. At Folk, der tilhørte den dannede Klasse, 
ogsaa kunde rives med af Landløberiet fremgaar 
af et Forhør ved Lundbæk Birk, hvor Præstens 
Søn fra Veggerby, Andreas Nors, som ogsaa havde 
været i Tugthuset, 1822 tiltaltes for Løsgængeri. 
Som et Kuriosum kan anføres, at ved Lerkenfeldt 
Birk begynder 16 /u 1803 et meget vidtløftigt Forhør 
over en Betler, der vistnok lige saa lidt som den 
foregaaende fandtes i Rakkerlaget. Han beskyldtes 
for at have betlet om Flæsk, og da han ikke fik 
noget, slog han vedkommende Kone; men han paa- 
stod, at han slog hende, fordi hun sagde, »at ingen 
Kieltringer maatte gaa om og betle«. I Retten an- 
gav han, at han betlede, fordi hans Kone, som 
han kaldte en »Kieltring Kvinde«, vilde sulte ham. 



l ) Jvf. min Bog »De sidste Natmandsfolk i Vcnds.« S. 11 ff- 

For Trusel og Vold mod andre Folk beskyldes han 
ogsaa og faar sine Synder takseret til 8 Aar i 
Viborg. 

Blandt alle de mange Omløbere gaves, saa vidt 
vides, ingen med saa godt Talent for Betlerhaand- 
værket som Natmandsfolkene, der havde Tiggeri 
og Tyveri til deres »Hovednæring« 1 ). De havde i 
Aarhundreder arbejdet flittigt i den første Nærings- 
vej — uden at forsømme den sidste — og derved 
opnaaet at faa godt System i Sagerne, saa de paa 
deres Strejftog forstod at afklapse Landsbyerne 
som efter Noder 2 ). Ikke alene paa det sidst an- 
førte Sted anføres, at Kvinderne havde »størst 
Lykke« med Tiggeriet, men ogsaa af Retsakterne 
fremgaar det samme. I et Forhør 1837 sagde Anders 
Nørager, at »det var almindeligt iblandt Natmands- 
folkene, at Mandfolkene ej betlede, men at Fruen- 
timmerne gjorde saadant, og derefter dele med 
Mændene, hvad de erholde«. 

Bitte Stoffer udtalte ligeledes i et Forhør 1847, 
at hans Kæreste betlede, »fordi hun er bedst vant 
dertil«. 

De Natmandsfamilier, der enten havde egne 
Boliger eller havde Tilhold i Fattighusene, benyttede 
fortrinsvis Sommermaanederne til Omløberiet; for 
de boløse derimod var Livet en næsten uafbrudt 
og hensynsløs Vandring lige fra Vuggen til Graven. 
Den gamle Rakker Ellen, der var »61 eller 62 Aar 
gi.«, forklarede i et Forhør 1833, at hun »aldrig 
(havde) opholdt sig noget Sted uden een Nat, kun da 
hun fødte Sønnen Frederik Klemmensen i Sjøstrup 



! ) Bergsøes Stat. I, 463. 

*) Jvf. D. Folkeblad 1841, Ni\ 27—28. 

i Aars, var hun der i 8 Dage«, og en anden Rakkerske 
oplyser i et andet Forhør, at hun »ikke (havde) be- 
fattet sig med andet end Løsgængeri og Betleri«. 

Andre udtalte kun i Forhørene, at de »altid 
havde streifet« el lign.; de mest durkdrevne vilde 
ikke gerne tilstaa, at de ogsaa havde betlet. 

Naar man ved, hvor høj Pris de satte paa det 
fri Vandreliv, lyder det næsten som en vittig Spøg, 
naar Anders Nørager i et Forhør 1835 oplyste, at 
han lod sig anholde af Sognefogden, fordi han var 
ked af at vandre. Der kunde anføres et noget lig- 
nende Tilfælde, som dog adskiller sig fra det sidste 
deri, at det synes mere troværdigt: Zidsel Marie 
Henriksdatter dømtes 1844 ved Helium Hindsted 
Ret for Løsgængeri og Betleri. I Dommen anføres, 
at hun 1843 havde meldt sig for Byfogden i Hobro 
fos at blive arresteret, fordi hun ikke kunde er- 
nære sig. Dette er jo et i flere Henseender ene- 
staaende Tilfælde; men Forklaringen ligger maaske 
deri, at hun havde betlet i Egne, hvor Betlerne 
efter Udkomsten af Kommunalloven af 13 / 8 1841 
ikke længere mødte den vante Gæstfrihed. 

Krarup anfører et Steds i sin lille Bog: »Da 
disse Mennesker — Rakkerne — have intet fast 
Opholdssted, saa er der ingen Fattigkommission 
og ingen Skolekommission, som antager sig saa- 
danne Løsgængere, desaarsag de i en vis Hen- 
seende ere nødte til Betleri«. Endskønt dette, saa 
vidt det kan ses af Sammenhængen, er sagt med 
Henblik paa Børnene, kan det maaske ogsaa godt 
gælde for de ældre. Løsgængeri og Betleri var jo 
Overtrædelse af Loven; men hvis nu det samme 
Samfund, som søgte sit Værn ved Lovgivningen 
mod disse Onder, indirekte tvang de hjemløse 

Tiggere til Landløberiet, hvem brød saa Loven, 
enten disse sidste eller Befolkningen selv? Jeg vil 
anføre nogle Eksempler, hvoraf man maaske kan ud- 
lede Svaret. Maren Marie Johannesdatter anholdtes 
1830 i sit 17. Aar; hun var nu rigtignok en vild Natur, 
der som Barn var løbet bort fra sine Opdragere og 
blev dømt til at sættes under strængere Tilsyn; 
senere forlod hun en Tjeneste, fordi hun der blev 
udskældt for »Kieltring«, hvilket heller ikke skulde 
bidrage til at gøre hende mere adstadig. 

Den Skik at forsørge de fattige »paa Omgang« 
anvendte man ogsaa paa Himmerland over for 
Rakkerne 1 ). Skraa Stine, Axel Jensen og hans 
Kone var paa Omgang i Salling Sogn, og Jens 
Mortensen Hvam nød samme Forsørgelse i Hvam 
Sogn. I et Forhør 1835 — Aars Slet Herred — 
forklarer han, at da han efter udstaaet Straf i Vi- 
borg Tugthus kom hjem til Hvam, blev han »sat 
paa Omgang, men (da han) maatte høre mange onde 
Ord (af Bønderne) drev han bort«. I Dom af 1839 
over den samme Person oplyses, at han igen havde 
været forsørget paa samme Maade i sit Hjemsogn; 
men da saa Præsten gav ham Tilladelse til at fore- 
tage en Udflugt, begav han sig paa Løsgængeri 
igen. Bitte Stoffer, der skulde forsørges i Sebber 
Sogn, forklarede i et Forhør 1847, at efter at han 
i 1846 var vendt hjem til Sebber, gav Præsten der 
ham Tilladelse til i 3 Uger at gaa omkring i Egnen 
og søge Tjeneste; da han efter de 3 Ugers Forløb 
kom tilbage og ingen Tjeneste kunde faa, svarede 

l ) Forsørgelsen paa Omgang hidrører vistnok fra Bestemmel- 
sen i Reskr. æ / 3 1732, om at de fattige skulde bespises 1 å 2 
Dage om Ugen hos Bønderne paa Landet, mod at de skulde 
udrette noget i de Dage for Bonden. 

Præsten ham, »at han saa maatte gaa saa vidt om- 
kring, som han vilde for at søge om Fortjeneste, da 
de havde saa mange fattige paa Sognet og kunde 
derfor ikke give ham nogen Understøttelse«. 

Der kunde fremføres flere lignende Eksempler, 
men af de anførte vil det formentlig tilstrækkeligt 
tydelig fremgaa, hvorledes Befolkningen søgte at 
nære Vandrelysten hos Betlerne for selv at blive 
fri for de paatvungne Gæster. — Den samme Op- 
fattelse af dette Forhold kommer ogsaa til Orde 
bl. a. Steder i den første jydske Stænderforsam- 
lings Møder, hvor et Medlem udtalte, at Henvis- 
ninger af Natmandsfolk til det Sogn, hvori de var 
født, vakte -»Uvillie i Sognet, som foranledigede, at 
de anholdte Personer saameget mere tilskyndedes 
til straks igen at begive sig paa Vandring« *). 

Man var i det hele taget heller ikke saa nøje- 
regnende med Maaden, hvorpaa man blev disse ilde- 
sete Snyltere kvit. Rakkeren S. H., som havde faaet 
en Ben- og Rygskade i et Slagsmaal, faldt samme 
Dag, han var bleven lemlæstet, i Binderup Aa, hvor 
han vilde gaa over paa et Gangtræ; det lykkedes 
ham dog at faa fat i Træet, og her holdt han sig 
fast i Vandet til Hagen og raabte om Hjælp, som 
ogsaa ydedes ham af en Karl fra Kongens Thisted. 
Men Befolkningen paa Egnen har været ondskabs- 
fuld nok til at berette om, at Beboerne i N. Kom- 
mune, hvor Rakkeren skulde forsørges, ikke var 
særlig begejstret over den Hjælp, som ydedes 
Staklen af den barmhjertige Redningsmand. 

Af et enkelt Træk, som er berettet, turde man 
maaske drage den Slutning, at ialtfald enkelte af 



A ) Se Stændertid. 1836, II, 1013. 

Rakkerne erkendte den Gene, de forvoldte Befolk- 
ningen. Peder Linds Døtre omtales som rigtig 
»pæne« Piger, hvem unge Karle af Almuen ofte 
laante et venligt Øjekast. En Karl i Østrup By 
ytrede saaledes engang, P. Lind logerede i Gaarden 
med sin Familie, maaske dog kun for at genere 
dem, at han godt vilde have haft en af disse Døtre 
til Kone, hvis de ikke havde været Rakkere. Pige- 
børnene, der havde hørt, hvad Karlen sagde, havde 
vel heller ikke stolet paa hans Ærlighed, idet en 
af dem gensvarede i en lidt ublid Tone: »Aa, tak 
du Gud, du it er af vores Folk, der er nok af den 
Slags som wos te aa gaa aa plage Folk.« 

Rakkerne benyttede sig fremfor andre Betlere 
af visse indsmigrende Vendinger, naar de bad 
Konerne om deres Almisser baade for at være 
humoristiske og for at væk^e deres Medlidenhed: 
»Aa, Gud ske Lov for a er kommen her te,« plejede 
en Rakkerske at sige, »Herregud bitte Muer, haar 
I it æ bitte Bid Flæsk, saa stu'r som æ Nejl er 
stukker;« naar saa Husmoderen tog Kniven, sagde 
hun: »Skær nu endele it i æ Finger, bitte Muer, 
aa Gud velsigne de I haar igen, aa Gud velsigne 
Hus og Hjem.« Eller maaske Forlangendet til en 
Forandring fremsattes saaledes: »Aa Gud ske Lov 
for vor søe Muer, haar hun it æ bitte Tanning 
(Tærning) Flæsk eller Kød, aaller (aldrig) saa lidt, 
bare saa møj som æ Nejl er stukker, aa Gud løn Jer!« 
Det er vel næsten overflødigt at bemærke, at Betlerne 
ikke anslog saa bløde Strenge, naar man enten ikke 
kunde eller ikke vilde opfylde deres Ønske. Rytter- 
konen i Vilsted havde temmelig stort Oplag af 
saltet Flæsk, som hang ved Kakkelovnen ; til hende 
kom engang en Rakkerkone, som fremsatte Ønsket 

om at erholde en Stump hos den »ejegue søe 
Muer« af det »dejlige fie Flæsk«; men da Gaven 
blev afslaaet udbrød Rakkersken: »Aa Gud gie 
du ku' kvæles i ed' din gerrig Mær.« Bitte Stoffers 
Kæreste kom engang ud fra en Gaard i Byrsted 
med et Kødben, som Konen havde givet hende; 
idet hun holdt Benet op for Næsen af Stoffer, ud- 
brød hun: »Sikken æ forbarmede Fedtmær hun 
er.« Hvis Pludder Mads's Konkubine var saa uhel- 
dig at erholde en saadan ubetydelig Almisse, sagde 
han: »Du skul' — *) it ha' taaen ed'.« 

Af almindelige Fødevarer satte de Flæsk og 
Æg højest; men disse Varer skattede Befolkningen 
jo ogsaa, og derfor maatte der ogsaa anvendes en 
særdeles Veltalenhed for at erholde dem; Mel og 
Gryn betragtedes som sekundære Varer, man godt 
kunde undvære. Naaf de havde Æg og Flæsk, 
kunde de lave deres Livret, Flæskepandekager, 
hvortil de brugte et Pund Flæsk og fra een til to 
Snese Æg. Brød yndede de saa lidt — de spiste 
ikke engang Brød til de nævnte Æggekager 2 ) — , 
at de mangen Gang ikke vilde modtage det. Uld 
og Klædningsstykker betledes jo ogsaa; hvis Hun- 
rakkeren ikke forstod at bearbejde Ulden, omsattes 
denne tillige med Klæderne, hvis man i Øjeblikket 
ikke havde haardt Brug for at tage dem paa Krop- 
pen, i Penge til Brændevin. Hvis man nægtede at 
give dem Æg, forstod de selv at finde disse i Re- 
derne i Udhusene og gik saa ind i Køkkenet og 
tiggede Flæsk hos Konen og bagede Pandekager 



x ) En saadan Strege benytles i det efterfølgende for deres 

væmmelige Eder. 
2 ) Om deres Fraadseri jvfr. Goldschmidt : En Hederejsc i 

Viborgegnen, S. 219. 

af. — Naar man vilde knappe dem af med eet Æg, 
nægtede de enten at modtage det under Paaskud 
af, at det var der ofte »hundrede Ulykker ved«, 
eller ogsaa skulde det følges af et lille Stykke Kød. 
Æggene gemte Hanrakkerne ofte sammen med en 
»Tanning fie Mad« enten i deres høje Hatte eller 
i de dybe Frakkelommer; men saa lavede de rigtig- 
nok ogsaa ofte Pandekager i Utide. 

Sold Andreas oplyste i et Forhør 1835, vel 
sagtens for at give det Udseende af, at han var en 
nøjsom Betler, at han havde »stundom bedet Godt- 
folk om et Stykke Brød«, og Axel Jensen sagde om 
sin Kone, engang hun sad i Tugthuset: »De er 
hverken for Tyveri eller Lyve ri, men for at be' om 
æ Stykke Brød i Jesu Kristi Navn«. To andre Han- 
rakkere, hvoraf den ene betlede i Tanderup og den 
anden i Ranum Skole, var mere kræsne. Den første* 
nægtede at modtage Brød med den Motivering, at 
han ikke kunde tygge det, og saa kastede han 
Brødet paa Gulvet; den anden, -hvem man ogsaa 
bød et Stykke Brød, sagde: »Hvad skal a gør med 
de Brød, a kan jo hverken bid eller bær' ed'«. Man 
nøjedes begge Steder med at jage dem paa Døren. 
Kryk Hans plejede altid at bede om »æ Lispund 
Flæsk« og »æ Vol Æg«; i Skørping bad han en- 
gang om en saadan Gave, men man tingede ham 
ned til to Æg, og disse slog Drengene endda i 
Stykker i hans Hat. En anden Gang bad han i 
samme By om en lignende Almisse, men man fore- 
trak at give ham et Stykke Smørrebrød med rigtig 
godt Paalæg. Da Giverinden vendte sig fra ham, 
smed han Brødet i Nakken paa hende; men Rak- 
keren fik saa i Stedet for Almisse en rigtig velfor- 
tjent Dragt Prygl. 

Som Eksempel paa Forskellen af Gavernes Stør- 
relse i de forskellige Egne af Landsdelen kan an- 
føres, at Pludder Mads, som altid bad om en Side 
Flæsk, fortalte, at han fik lige saa store Stykker 
Kød og Flæsk i »Østeregnen«, Østhimmerland, som 
han fik Brød i »Vesteregnen«, o: i Egnen omkring 
Løgstør og Nibe, antagelig et Bevis paa, at Folk 
var mere fattige paa de sidste Steder. Om Pludder 
Mads spiste det Brød, man gav ham i »Vester- 
egnen«, vides ikke, men at enkelte andre af hans 
Standsfæller dog ikke foragtede dette, skal her an- 
føres et Eksempel paa. Naar Rakkerne laa i La- 
derne i Ellitshøj By, havde Byens Ungdom natur- 
ligvis et Øre ved hvert eneste Hul i Ladernes Vægge, 
for at udspejde hvad der foregik blandt Landstry- 
gerne. Ved en saadan Lejlighed hørte man da føl- 
gende Replik: »Muer, Muer gi' mæ no Kør (Kød) 
aa Bry (Brød) aa æ Kniv te' aa humbl' ed' mæ«, 
sagde Barnet. »Vil du it hol mæ di Kiv, saa skal 
a slaa dæ paa di Kiv, saa dæj skal sprut, din for- 
bannede Rakkerung«, svarede Moderen. 

»Flø'e med Muer, Flø'e med Muer«, sagde 
Pludder Mads, engang han tiggede Mælk i Ulbjærg. 

Rakker Morten tiggede ofte Tykmælk, for, sagde 
han, det kunde han blive fed af; han kunde ogsaa 
spise et helt Stavkar fuldt heraf, beretter en 95 Aar 
gi. Mand. Fersk Fisk, hvoraf de var rigeligt for- 
synet fra deres egen Fangst, nød de i rigelig Mængde 
i Sommertiden, enten kogt eller stegt, og naturligvis 
blev der ogsaa spist Pandekager, saa ofte, som der 
kunde sammenskrabes det fornødne Antal Æg. 

I Outrup Sogn, har man set dem lave Ølle- 
brød med Æg i. Til Bryllupper o: Kæpkastning 
blev der som oftest spist Sødgrød og Pandekager. 

Det var vel som Regel Kvindernes Sag at til- 
lave Maden; men det berettes dog ogsaa fra flere 
Egne, at Mændene ogsaa var vel dreven i Koge- 
kunsten. 

Om Pludder Mads siges, at han altid forestod 
Husholdningen. Man saa ham lave Pandekager i 
Hvilsom, ved hvilken Lejlighed han pikkede Hul 
paa begge Ender af Æggene og blæste disse ud i 
et Fad; om med eller mod hans Villie blandede 
der sig Dele af Skraaen, som han havde i Munden, 
med Indholdet af Æggene i Fadet. 

Kryk Hans rensede Latriner i Præstegaarden i 
Romdrup. Da han var færdig fik han Lov til at 
bage en Pandekage hos to Karle, som havde lejet 
en Stue i et Hus; men Panden var for lille, og han 
lavede saa to. Karlene havde skaffet ham en Pot 
Brændevin, og før han spiste Pandekagerne, gav 
han dem en Dram hver »for I vil val it drikke med 
æ Rakker?« sagde han. »Du kan ikke spise disse 
Pandekager,« sagde Karlene; »jo,« sagde han, »24 
Æg aa æ Pund Flæsk er æ Rakkerpandkag, aa æ 
Pot Brændevin er æ Kjeltringret«. — Naar der var 
mange Rakkere forsamlet, brugte man Gryder til 
at lave Pandekager i. For omtr. 70 Aar siden havde 
der lejret sig et meget stort Selskab ved nogle 
Stendiger ved Nordsiden af Vilsted By; de laante 
Gryder i Byen, og lavede Pandekager af indtil to 
Snese Æg. 

Rakker Rasmus agerede ogsaa Kok; han lavede 
Kaal i Storvorde og kom Hundefedt i Gryden. Det 
var en gue »Forfriskelse« i Maden forsikrede han. 

Det var ikke saa nær i alle Egne, man vilde 
tillade Landstrygerne at komme ind i Køkkenet at 
tillave Mad ved Ildstedet. Om Sommeren kunde 

de jo rette an under aaben Himmel ved Havediger 
eller i en Sandgrav i Udkanten af Byen, men om 
Vinteren skulde de gærne tillave Maden inden 
Døre. 

Hvis de logerede paa en Gaard, hvor man for- 
bød dem at komme i Køkkenet, skete det ikke saa 
sjældent, at de i et af Udhusene indrettede Ildsted 
og lavede Mad. Engang i første Halvdel af 19de 
Aarhundrede holdt de Bryllup i en Lade i Ranum 
By, og bagefter gjorde de Ild paa i Laden og lavede 
Grød og Pandekager. 

I gamle Dage brugte almindelige Almuesfolk 
jo Spiseskeer af Træ, som ikke var synderlig varige. 
Rakkerne førte vel i Almindelighed bl. a. Indbo- 
genstande ogsaa en Del Skeer med paa deres Om- 
flakken; men ofte var der ikke det rette Forhold 
mellem Antallet af Skeer og Tallet paa Selskabets 
Medlemmer, og at laane disse Genstande af Be- 
folkningen var ofte vanskeligt, hvorfor Rakkerne 
havde vænnet sig til at bruge Hænderne som Ske. 
Pludder Mads laa engang i en Lade paa en Gaard 
i Østerbølle By, hvor der netop denne Dag var 
Barselgilde. Da Gildesgæsterne havde spist, bød 
man Mads ind paa et Fad Sødsuppe, men man 
havde glemt at give ham nogen Ske. »Vendt lidt,« 
sagde Manden, »du har jo ingen Ske.« »A passer 
mæ siel, a passer mæ siel,« sagde Mads, og saa 
søbede han Suppen af den hule Haand. 

Man siger om Rakkerne paa Himmerland, at 
de gemte aldrig noget fra Aften til Morgen; hvad 
der var sammentigget om Dagen, skulde fortæres 
om Aftenen, og der blev ogsaa kun holdt Maaltid 
denne ene Gang i Døgnet, for det var den alminde- 
lige Opfattelse iblandt dem, at de skulde »faasten 

ud aa æ Dar, helles faar vi ingen Held aa æ Daw.« 
— Somme af disse ødsle Dagdrivere erkendte 
maaske nok det næsten enestaaende Fraadseri, 
som var saa iøjnefaldende blandt denne Stamme, 
men de omvendte sig dog ikke. Rakker Morten 
viste Folk en Pengepung og sagde: »Havde man 
endda haft de Penge, der har været i den Pung, 
men hur er de, de er i Halsen, .for Maven kan for- 
tære alt det, som Hænderne kan fortjene«. 

I andre Henseender synes de ikke at have 
stillet saa store Fordringer til Livet. Da Johannes 
Eliasen havde forelsket sig i Rikke, og vilde bede 
om hendes Haand, var hun utilbøjelig til at sige 
Ja til Forbindelsen. »Vil du saa ikke, bitte Rikke?« 
spurgte Frieren. »Nej a vil it, bitte Johannes.« — 
»Ja men a haar æ Fiel aa æ Demant aa æ Kiist 
hen i Salling Sogn.« — »Ja saa vil a nok,« for- 
sikrede hun. De fleste vilde vel heller ikke have 
kimset af en saadan Herlighed! 

Birret Ryssing benyttede Fedtet af Hestene; 
Rakker Karen fra Nørager tog ikke alene dette, 
men ogsaa Kødet. Kødet af Hunde og Katte er, 
saa vidt vides, kun benyttet som Fødemiddel af 
een. eneste Person af Rakkerne paa Himmerland; 
det var en Rakkerske fra Solbjærg Sogn, som i 
daglig Tale blev kaldt Hjulkonen, og som døde for 
41 Aar siden. Hun stegte Kødet og nød rigelig 
Brændevin til Stegen. Men ikke nok hermed, den 
samme paalidelige Meddeler har endvidere berettet 
følgende om hende, som gengives ordret: »Engang 
om Sommeren havde en Gaardmand mistet en 
Galt, og den kom Hjulkonen i Lag med i Mandens 
Gaard, og han — Gaardmanden — kunde huske 
hende i Blod paa Armene lige til Akslerne, samt 

at hun kappedes med Pellikerne (Maddikerne) om, 
hvem der kunde redde mest af denne Lækker- 
bidsken«. 

Af de 40 til 50,000 Rdlr., 1 ) man regnede, at 
disse Vampyrer aarlig kostede Samfundet, har Him- 
merland maattet yde sin store Part. Man mindes 
blot, at de festede i Selskaber paa indtil 50 Per- 
soner, og fortærede ved saadanne Lejligheder be- 
tydelige Kvantiteter af Landsdelens bedste Føde- 
midler. En meget paalidelig over 80 Aar gi. Mand 
i Ranum har berettet, at han som Barn kom til 
Søttrup og tiggede; i denne By saa han somme- 
tider Forsamlinger af Rakkere paa indtil 50 Per- 
soner hos en vis Mand i Byen, i hvis Hus de sad 
ved lange Borde og fraadsede og drak efter en 
større Maalestok. Dans og Slagsmaal hørte jo tra- 
ditionelt ogsaa med til et vellykket Gilde. Naar 
Maaltidet var endt, maatte min Meddeler fylde sin 
Tiggerpose med diverse dejlige Madlevninger, som 
han ellers ikke var vant til at erholde andre Steder, 
f. Eks. stegt Aal, Rakkerpandekager o. m. a., naar 
han blot vilde fornøje Kvinderne med at give dem 
et Kys. 

Her i Vendsyssel har gamle Folk ment, at 
Landstrygerne havde visse Mærker paa Vejene, som 
ledte de forskellige Selskaber til hverandre. 1 Aars 
har en gammel Mand fortalt, at man engang havde 
iagttaget nogle blaa og røde Mærker paa en Vej- 
viser, der stod ved en Korsvej ved Skørping. Da 
der kom et Par Rakkere, betragtede de nøje Mær- 
kerne, og efter at have samtalet og peget i flere 



!) Bergsøe's Stat. I, 464. 

Retninger, gik de ind i Skoven og fandt en Flok 
af deres egne Folk. 



tf. Tyveri m. m. 

»Grove Forbrydelser ere Sjældenheder blandt 
dette lovløse Folk« — Rakkerne — , siger St. St. 
Blicher i sin Beskrivelse af Viborg Amt 2 ). I Berg- 
søe's Stat 2 ) siges dét samme, men der tilføjes, at 
de derimod begaar »en utallig Mængde Smaatyve- 
rier«. Fler andre omtr. samtidige Forfattere bl. a. 
N. V. Dorph indrømmer naturligvis dette sidste, men 
har endvidere ogsaa nogle »grove Forbrydelser« 
paa deres lange Register over disse Landløberes 
Synder, saasom Polygami, Løsagtighed, Horeri, 
Blodskam, Drukkenskab, Tyveri, Bedrageri og Rø- 
veri, og det skal indrømmes, at Rakkerne paa Him- 
merland ikke har ' fornægtet den øvrige Stammes 
hernævnte Tilbøjeligheder. 

Man gav jo ikke disse usle Dagdrivere af den 
bedste Villie, og derfor blev Gaven heller ikke altid 
saa rund, som Betlerne kunde ønske. Naar Be- 
folkningen i det hele taget gav nogen Almisse til 
dem, var det snarest for at blive dem kvit eller af 
Frygt for, at de skulde hævne sig paa en eller anden 
Maade. Til deres lange fornævnte Synderegister 
føjer Krarup og Dorph 3 ) endvidere Trusler om og 
Udøvelsen af Ildspaasættelse. Til denne Forbry- 
delse har jeg aldrig mærket nogen Antydning af 
de gamles Beretninger saa lidt som i de forskellige 



l ) 1839, S. 21. 

*) I Del, 463. 

3 ) Jvfr. ogsaa »De sidste Natmandsfolk i Vends.« S. 33. 

mig bekendte Retsakter fra Retskredsene paa Him- 
merland. Derimod kendes adskillige Beretninger 
baade fra Forhør og fra gamle Folk om, at de ved 
Trusler om Selvtægt over for Kvinder og Børn har 
forsøgt at tiltvinge sig forskellige Slags Fødevarer 
og andre Genstande, som de havde faaet Lyst til. 
Eiler Sundt anfører i sin Beretning om »Fante- 
eller Landstrygerfolket i Norge« *), at det norske 
Fantefolk i den nyere Tid mere end forhen anvendte 
Trusler og Vold, naar »søde Ord og gode Løfter« 
ikke mere kunde hjælpe til at erholde en Gave; i 
den sidste Periode af vort Natmandsfolks Liv, har 
derimod Trusler snarest hørt til Undtagelsen 2 ). — 
Naar man i første Halvdel af forrige Aarhundrede 
paa Himmerland benyttede Rakkerne ligesom Nor- 
mændene Fanterne 8 ) til at skrække Børn med, 
skønnes deraf, hvor afholdt de har været. I Slet, 
Aars og Hornum Herred benyttede man Pludder 
Mads, og i andre Egne maatte Kryk Hans, Klæmen 
og Anders Nørager, hvoraf særlig de to sidste sik- 
kert heller ikke var særlig søde Sjæle, holde for. 

Følgende Træk viser, hvor stærkt indgroet 
Frygten for Rakkerne var i visse Egne af Lands- 
delen. 

For omtr. 80 Aar siden kom en Flok Rakkere 
i vældigt Slagsmaal ad Vejen fra Kornum hen 
imod Gaarden Bjørumslet. Sønnen paa denne 
Gaard gik straks i Lag med at lade en Bøsse, og 
var færdig til at skyde, hvis de havde anfaldet 



») S. 225. 

2 ) Jvf. Goldschmidt,: En Hederejse, S. 222. 

•**) E. Sundt, S. 6. 



Gaarden; men man var saa heldig, at de passerede 
Vejen til Vindblæs. 

En endnu levende over 80 Aar gi. Mand i 
Bjørumslet kan mindes, at da en Rakker engang 
i stærkt Snefog tik Lov til at overnatte hos hans 
Fader, maatte han taale at blive visiteret og fra- 
taget sin Kniv, forinden han blev anvist sit Natte- 
leje. Samme gamle Mand har ogsaa berettet, at da 
han var 8 Aar, drømte han en Nat, at Anders 
Nørager stak en Kniv i Maven paa hans Fader. 
Da Drengen om Morgenen fortalte sin Drøm, svor 
Faderen, at Rakket aldrig mere skulde faa Logis 
i Bjørumslet. 

Naar Konerne var alene hjemme, brugte de 
det Kneb at sætte et Par Træsko uden for en Seng 
og trække »Omhængene« for; Betlerne antog saa, 
at der laa en Person i Sengen, hvorfor de opførte 
sig meget skikkelig. Det lod sig ogsaa gøre under 
saadanne kritiske Forhold at skræmme paatræn- 
gende Tryglere ved at aabne en eller anden Dør 
og raabe paa nogle af Husets Folk, selv om disse 
slet ikke var hjemme. Paa denne sidste Maade 
befriede tvende Koner sig for 70 Aar siden for 
Rakkerne, den ene i Munk Sjørup og den anden 
paa en Gaard i Ullits; paa det første Sted vilde 
Landstrygerne tiltvinge sig Aal og paa det sidste 
Sted Flæsk og Kød. 

Engang kom Klæmen ind til en gammel Kone 
i Aars Sogn og truede hende til at give sig Flæsk; 
men da han var misfornøjet med Gavens Størrelse, 
var han lige ved at hæve Stokken til Slag, da i det 
samme Konens Datter kom og reddede hende. En 
80 Aar gi. Kone i samme Sogn kan huske »Sorte 
Jens«, en lille sort Rakker, som havde den Vane 

Anton Gaardboe: Himmerlands Rakkere. 4 

at besøge Børn, der var alene hjemme og true dem 
til at give sig Æg, Flæsk, Brændevin m. m. 

Enkelte Hunrakkere kunde ogsaa være svært 
paatrængende og næsvise mod enlige Kvinder og 
Børn. Blandt disse omtaler Befolkningen Eva fra 
Nørager som en af de mest nærgaaende, naar 
Konerne ikke gav hende den Almisse, hun ønskede. 
Gertrud Rolands (eller Rolandsdatters) Trusler imod 
en frugtsommelig Kone kendes fra et Forhør 1825 
og vil blive nærmere omtalt i et andet Afsnit. 

Den Antipati imod Rakkerfolket, som herskede 
blandt hele den øvrige Befolkning, øgedes og ved- 
ligeholdtes ganske naturligt derved, at Gud og 
Hvermand vidste, at alle Rakkere stjal som efter 
Noder; det er heller næppe nogen stor Overdrivelse, 
naar Assessor S. Jørgensen i sin Bog 1 ) anfører: 
»at der næppe gives en Tyvs Sag, hvori ikke een 
eller nogle af dem jo ere fundne skyldige enten 
som Hovedmænd eller Medvidere«. Bitte Stoffer 
er blandt Himmerlands Rakkere den, hvem baade 
gamle Folk og Retsakterne tillægger det største 
Antal Tyverisager. Man tænke sig blot, at han 
under en Arrestation i 1872 overraskede Dommeren 
med at bekende 18 Tyverier, han havde begaaet i 
Løbet af de sidste faa Aar, og saa er det endda 
sikkert nok, at dette Antal kun var en ringe Brøk- 
del af samtlige Tyverier, denne Mestertyv havde 
paa sin Samvittighed inden for det samme Tidsrum. 

At Forbrydernaturen kunde være godt udviklet 
hos disse Folk i en ung Alder ses af en Dom fra 
Rinds Gislum 1847, hvori det oplyses, at vedkom- 

!) 1815. 

mende Delinkvent fik som 14 Aar gi. 50 Slag Ris 
for Tyveri, Røveri, Bedrageri og Betleri. Befolk- 
ningen har omtalt tvende Hestetyverier af Rakkerne, 
hvoraf det ene forøvedes af den sidstnævnte For- 
bryder, ogsaa medens han endnu var et Barn. 
Naar endvidere hertil kan føjes, at de ogsaa gjorde 
Indbrud for bl. a. at stjæle Folks Sengeklæder, 
forstaar man, at de ikke nøjedes med »Smaatyve- 
rier« alene. 

Befolkningen har berettet om et stort Antal 
Tyverier, hvoraf en Del skal omtales her; paa et 
andet Sted vil vi atter støde paa nogle flere saa- 
danne fra adskillige Jurisdiktioners Retsprotokoller. 

Det er ovenfor omtalt, hvor gode Rakkerne var 
til at fange Fisk. Der er antagelig ikke ret mange, 
der aner, at de var lige saa drevne til at fiske paa 
tørt Land. For ca. 70 Aar siden logerede engang 
en Flok Rakkere paa en Gaard i V. Hornum. De 
havde Logis i Laden, og da de som sædvanlig 
havde Medetøjet i god Orden, gav de sig i Lag 
med at fiske Gaardens Høns paa den Maade, at 
de satte en Maddike paa Fiskekrogen, som saa 
blev kastet ud af en Luge paa Laden, og saa snart 
de havde faaet Bid paa Krogen, vandrede Hønsene 
en efter anden i de opfindsomme Landstrygeres 
Poser. Omtrent 1850 kom Kristen Iller og Anders 
Eliasen til en Gaard i Skivum og bad om Hus for 
Natten; men da det blev dem nægtet, gik de bag 
ved Laden mellem to Stakke Hedetørv og gav sig 
til at fiske Høns paa den nysbeskrevne Maade ved 
at kaste Krogen over den ene af Stakkene. Fiske- 
riet .blev opdaget, og Fangsten af den sidste Dræt 
maatte de udlevere til en af Gaardens Tjeneste- 

karle. P. Lind drev samme Fiskeri i en Lade paa 
en Gaard i Gjedsted 1 ). 

Pludder Mads fik engang Lyst til nogle Sild, 
som hang ved Skolen i Skivum; da Læreren op- 
dagede Tyveriet, gik han ud og gav Mads nogle 
Ræk over Ryggen med sin Stok. »Aa, Herregud 
bitte Faar,« sagde Mads, »spaar Baahne, spaar 
Baahne.« Han gik nemlig med et lille Barn i en 
Pose paa Ryggen og mente, at dette skulde have 
reddet ham fra Degnens Revselse. 

Mads's Søn, der havde været i Tugthuset, for- 
talte i Grydsted, at Vandrelivet var meget behage- 
ligt om Sommeren; thi saa kunde de bl. a. forsyne 
sig med Frugt af Folks Haver. 

Det er ogsaa blevet berettet, at de malkede 
Folks Kør lige saa vel, naar de stod paa Stalden, 
som naar de stod tøjret ude paa Marken 2 ). 

Der er fortalt om tvende Tyverier i Ersted i 
Aarrestrup Sogn. Det ene forøvedes af Kristen Iller 
og Sold Zidsel, der stjal en Specie. Den anden 
Gang var det to andre Rakkere, der udførte et 
større Tyveri. To behjertede Mænd af Byen be- 
væbnede sig, den ene med en Fork og den anden 
med en Slagel, og red efter Tyvene. Da de havde 
indhentet dem, vilde den ene Rakker bruge sin 
Kniv imod Forfølgerne, men Manden med Slagelen 
slog Voldsmandens Arm i Stykker. 

I gamle Dage har man set Rakkerne, naar de 
var i Ullits, gaa op paa Kirkegaarden, som hæver 
sig noget over Byen og Omegnen, og pege i flere 
Retninger, hvor de vilde hen for at stjæle om 



j ) Jvf. »Det jydskc Almueliv«, o. Afd., Nr. 703. 
2 ) Jvf. Jydske Saml., 2 R., II, S. 381. 

Natten 1 ). Kosterne solgte de saa til en gammel 
Kone i Byen. 

For omtr. 30 Aar siden stjal Kristen Eliasens 
Kæreste ved Juletid en Sølv Pibekradser hos 
Læreren i Farstrup. Han og en anden Mand satte 
efter Parret og naaede dem paa Vejen til Barmer. 
De nægtede begge Tyveriet og Kæresten sagde: 
»Dersom a haar taget den, saa lad Gud Satan riv 
mi Hjerte ud aa mi Bryst te' aal Verdens Hjørner.« 
»Den Gang a hørt, hun sværte (svor),« sagde 
Kristen, »vist a hun var fri, for hun er godt lært.« 

En 81 Aar gi. Mand har fortalt efter sin Fader, 
at der engang kom en Rakkerfamilie kørende til 
en Gaard i Alstrup Sogn med en lille Hest, som 
de havde stjaalet i Viborgegnen, men Ejeren af 
Hesten fulgte Tyvenes Spor og naaede dem i Al- 
strup. Da han kom ind paa Gaarden, sagde Rakker- 
konen til ham: »Du ser saa vist paa min Mand.« 
»Ja vi har jo heller aldrig set hinanden før, 
saa skal vi jo se noget paa hinanden.« Han 
spurgte derefter Rakkeren, hvor han havde købt 
den Hest, han medførte. »I Mols,« lød Svaret. 
»Ja, da er det min Hest,« sagde den bestjaalne. 
»Ja, dét er — ogsaa min,« sagde Rakkeren. Sogne- 
fogden maatte hentes, og saa fik Manden sin Hest 
igen, og dermed var den Sag ude af Verden. 

For 90 Aar siden stjal et Par Rakkere, Mand 
og Kvinde, alle Stadsklæderne med Sølvknapper 
og Spænder paa en Gaard i Tolstrup, Næsborg 
Sogn. Der blev af Øvrigheden udlovet en Ducør 
paa 10 Rdlr. for Paagribelse af Tyvene. Ejer- 
manden af Klæderne søgte efter dem i flere Dage, 



*) Jvf. jytLske Almueliv, 5. Afdl., Nr. 636. 

men var stadig paa Vildspor. Omsider fandt han 
dem i en Hule et Steds henne i Gislum Herred. 
I Anledning af Transporten til Hobro Arrest blev 
der lagt et Reb om Livet af Rakkermanden, der 
forsikrede, at Kvinden nok godvillig fulgte med, 
»om hun saa skulde vade i Vand til Hagen«. Paa 
Vejen angav hun imidlertid, at hun skulde til Side 
i et nødvendigt Ærinde, og løb saa sin Vej. Be- 
stjaalne mente, at han skulde have haft de 10 Rdlr., 
men Herredsfogden sagde: »Nej, min Søn, du har 
opsøgt Tyvene for din egen Skyld, du maa være 
glad for at faa to Rdlr. samt Knapper og Spænder.« 
Rakkerne havde skaaret Knapper og Spænder af 
og skilt sig ved Tøjet. 

Bitte Stoffer stjal et Lam i Ajstrup Sogn i 
Sommeren 1869, som han kom bærende med paa 
Nakken til Johannes Eliasens Kone i Valsted, for 
at hun skulde slagte Lammet for ham; men da 
hun nægtede dette, gik den fule Tyveknægt hen og 
lagde det bundne Lam i en Rugmark sønden for 
sidstnævnte By. Om Høsten fandt man Resterne 
af Dyret, der havde ædt Rugen rundt omkring sig 
og var derefter sultet ihjel. Et Par andre Rakkere 
stjal for 60 Aar siden et Faar i Mejlby, tog Skindet 
og Indvolde af Dyret og gravede ned i en Bakke 
og forsvandt saa med Kroppen; man red vel efter 
Tyvene, men traf dem ikke. 

For 80 Aar siden brød en Rakker ind i et Hus 
i Valsted By og tog 572 Pd. Uld, hvormed han 
stoppede sig ud over hele Kroppen og lod sig 
færge over til Nibe, hvor han solgte Ulden. 

Engang i Begyndelsen af første Halvdel af 
forrige Aarhundrede kom en Flok Rakkere, 10 til 
12 i Tallet, hvoriblandt Kristen Iller, Bitte Stoffer 

og Rakker Morten til Ejdrup den Dag det store 
Nibe Marked afholdtes i September Maaned. Den 
Dag vidste Rakket, at de fleste Folk i Byen var i 
Nibe. De gjorde Indbrud paa en Gaard, hvor nogle 
Børn var alene hjemme, og stjal Flæsk, Kød og 
Brændevin; men en Tjenestekarl paa en af Nabo- 
gaardene i Byen blev dog hidkaldt, og han havde 
en stor Hund med, som lod sig hidse paa Ban- 
ditterne, og saaledes lod det sig gøre at drive dem 
ud af Byen. 

Overfald og Røveri af Rakkere paa Himmer- 
land har Befolkningen kun berettet ganske lidt om. 

I det jydske Almueliv 1 ) findes en lille Beret- 
ning om, at »de Nørager Rakkere« engang havde 
taget en Pige paa en Vej og trukket hende af 
Klæderne for at slaa hende ihjel; men i det samme 
kom der en kørende og reddede hende. Maaske 
er der nogen Forbindelse mellem foranstaaende 
og efterfølgende Meddelelse. Der var engang en 
Rakkerkælling i Nørager, som var meget frygtet af 
Befolkningen. Hun gik engang i Følgeskab med 
sin Datter og dennes Kæreste; de havde lagt Mærke 
til, at en Tjenestepige havde leveret et Kreatur paa 
en Gaard og faaet Penge udbetalt for dette, hvorfor 
de passede hende op og overfaldt hende. Men hun 
kendte Svigersønnen og sagde til ham, hvorledes 
han kunde nænne at være med til at gøre hende 
Fortræd, da de forhen havde været Kærester. Som 
de vStod og havde hendes Haar samlet og var færdig 
til at skære Halsen over paa hende, kom Manden, 
hos hvem hun havde leveret Kreaturet, paa Ryggen 
af en Hest og udfriede hende af deres Hænder. 



*) 5. Afdl. Nr. 587. 

Paa Aarrestrupgaarden i Yognsild Sogn gjorde 
en Trup Rakkere Overfald paa Beboerne for 70 Aar 
siden og blev arresteret. 

En Gaardejer i V. Hornum havde engang for 
mange Aar siden leveret nogle Stude i Hobro. Da 
han om Aftenen red hjem dukkede Klæmen pludse- 
lig frem fra en Sandgrav ved Siden af Vejen og 
greb fat i Bidslet og forlangte Penge; Manden maatte 
godvillig indgaa paa at rykke ud med 5 Rdlr., og 
dermed var den Sag gemt og glemt. 

Baade hos Dorph og i Viborg Samler 1 ) anføres, 
at saa vel Sognefogderne som Landalmuen var 
bange for at anholde Rakkerne i gamle Dage, fordi 
man frygtede for, at de skulde tinde Lejlighed til 
at hævne sig. Man vil da ogsaa af det foregaaende 
ved enkelte Lejligheder have bemærket, at der 
kunde være nogen Sandsynlighed for Rigtigheden 
af denne Paastand. 



e. Hekseri og Overtro. 
Befolkningen paa Himmerland har i gamle 
Dage været Vidne til mange flere af Natmands- 
folkets allehaande Koglerier, som Hekseri, Spaaen, 
Kvaksalveri m. m., end Befolkningen norden for 
Limfjorden 2 ). Man er ikke berettiget til heraf at 
drage den Slutning, at Himmerboerne har været 
mere uvidende og overtroiske eller lettere at be- 
drage end Vendelboerne, men Forholdet er snarere 
en naturlig Følge af, at dette Folk har optraadt 
In ngt talrigere og drevet sit Uvæsen efter en langt 



ij 1828, Ni\ 52. 

-) Jvf. De sidste Natmandsf. i Vendsyssel. 

større Maalestok paa Himmerland end i Vend- 
syssel. Kunsterne dreves ligesom Tiggeri, Tyveri 
o. s. v. som en ligefrem og ikke lidet indbringende 
Næringsvej og udøvedes lige saa vel af Mænd som 
af Kvinder. 

Birret Hyssing var engang paa en Gaard i 
Fandrup i Farsø og skulde kurere et Barn for 
engelsk Syge (Skjøwwer). Hun skulde have en 
arvet Sølvskilling, som hun angav skulde i en Ler- 
gryde og koge under lukket Laag. Konen i Huset 
agtede ikke paa, at Birret tog Mønten og stak i 
sin Lomme, og da den første vilde til at se i 
Gryden, var Kvaksalversken langt borte. En anden 
Gang skulde hun hjælpe et Barn i Alstrup Sogn 
af med den samme Sygdom, men da skulde hun 
have en ny Tørvespade, som skulde begraves i et 
trebundet Skel. En Tid efter saa man,, at hendes 
Husbond gravede Tørv med Spaden i Hestbæk 
Hede. — Birret forstod nok, at Forandring altid 
fryder, og derfor maalte hun ogsaa sommetider de 
syge Børn med en Uldtraad fra venstre Haand til 
højre Fod og fra venstre Fod til højre Haand, idet 
hun samtidig hviskede nogle Ord; saa skulde man 
bagefter brænde Traaden. Det hjalp godt, paastaar 
en 75 Aar gi. Kone i Gjedsted. Hun forlangte altid, 
før hun begyndte Kuren, at man skulde afveje 
visse Pund Kød, Smør og Flæsk, der skulde for- 
æres til fattige Folk. Naturligvis hun var jo ogsaa 
fattig, og saa gav man hende Gaven, men hun for- 
langte den ikke. 

Kristiane Augustenborg kurerede ogsaa for 
engelsk Syge. Hun kurerede engang en lille Dreng 
for en Husmandskone i Gjedsted for 45 Aar siden. 
Konen skulde tage Muld af den sidste Kvindegrav 

i det nordvestlige Hjørne paa Kirkegaarden; hun 
skulde tage tre Gange med Haanden i Faderens, 
Sønnens og Hellig Aandens Navn og, mens hun 
endnu sad ned, læse Fadervor. Mulden skulde i 
i en lille Pose og hænges om Halsen af Barnet en 
Onsdag Aften efter Solnedgang og blive der, til 
Posen var slidt op. Men Konen var ulydig og tog 
Posen af, og Barnet fik saa ogsaa et Tilbagefald. 
Kristiane blev saa atter tilkaldt; da hun erfarede, 
at Posen var taget bort, spurgte hun, om den havde 
været paa Jorden, men da den ikke havde dette, 
paabød hun, at den skulde hænges paa Barnet 
igen; »men,« sagde Kristiane, »den første Gang er 
dog den bedste Gang.« Barnet blev rask, efter at 
Kuren var blevet gentaget. 

En anden Gang forordnede hun for samme 
Sygdom, at Barnet skulde føres igennem en sam- 
menbundet Pilegren ; en Tørv fra Kirkegaarden 
skulde ligge i Vuggen hos Barnet, og et Blad af 
en Bog, som hun selv udtog, skulde syes ind i 
en lille hvid Klud og bindes om Barnets Hals, 
hvor det skulde blive siddende, indtil Kluden var 
slidt op. 

Bondsekonen baade spaaede og kurerede for 
den engelske Syge. Hun tog Betaling for sin Ulej- 
lighed for hvert Pund, Barnet vejede; men hendes 
Kure hjalp næsten aldrig, paastaar en gammel 
Kone. 

Axel Jensen var engang i Risgaard i Strandby 
Sogn; her tog en af Tjenestekarlene hans Medegaj 
og Lyster og satte ned i en Brønd. Da Axel op- 
dagede det, mistænkte han med det samme en af 
Karlene for Tyveriet; han lod dem saa vide, at han 
kunde vise igen, og hvis Tyven ikke indfandt sig 

med Sagerne, vilde han slaa Øjet ud paa ham. Da 
ingen af Karlene, som opholdt sig inde i Stuen hos 
Rakkeren, vilde bekende Tyveriet, lavede Axel med 
et Stykke Kridt en Cirkel paa sin Glarkiste og tog 
derpaa et Søm og gik hen i Stuen og læste over; 
thi før duede Sømmet jo ikke. Da han nu stod og 
vilde til at slaa til med Sømmet i Cirklen, sagde 
han tre Gange: »Nu gaar ed'« (o: Øjet skulde gaa). 
Hans Kone, som ogsaa sad i Stuen, og som ikke 
troede, at Manden var saa stiv i de sorte Kunster 
som hun, gjorde den Bemærkning* »Aa, gaar di 
R . . it Aaksel!« Da nu ingen af de mistænkte tog 
nogen Skade paa deres Syn den Gang, sagde han, 
at han havde glemt en Stavelse, da han læste over 
Sømmet, men denne skulde nok blive føjet til, og 
anden Dagen, paa den Tid Sagerne var blevet 
stjaalet, skulde Øjet nok gaa ud paa Tyven. Da 
saa Axels Kone havde fundet Redskaberne ude i 
Brønden, tog han hende i Armen og sagde, at hun 
skulde bede med ham til Vorherre, at han for- 
hindrede, at Øjet blev slaaet ud paa Tyven; naar 
de kom i Seng, skulde de rigtig, takke Gud i en 
pæn Aftenbøn »og prise den Miskundheds Gud«. 

Hans Kone spaaede en Pige i Djørup og sang: 
»Hun bliver tidlig gift og kommer snart til Ære; 
hun er af det Slags Træ, som tidlig Frugter bære«. 
Samme Pige blev da ogsaa Moder til mange Børn. 
Den samme over 90 Aar gamle Mand, som har 
fortalt dette, blev ogsaa spaaet af hende, at han 
skulde faa »mange Specier«, og det slog ogsaa 
til; thi han blev en velstaaende Gaardmand i 
samme By. 

Kryk Hans kunde forgøre Folks Kreaturer og 
ligeledes forhindre, at Folk kunde kærne Smør. 

For omtr. 60 Aar siden helbredede han et Pige- 
barn i Gudum. Barnet kunde ikke fordøje nogen 
Slags Mad; det var forgjort, sagde Rakkeren, o# 
det kunde ikke helbredes, for onde Folk havde 
kastet dets Helbred i rindende Vand, og der kunde 
det ikke tages op igen. Men hvis Moderen vilde 
give Hans en halv »Høs«, o: et halvt Svinehoved, 
og han maatte være alene med Barnet i en halv 
Time, kunde han lindre dets Smerter, og det gjorde 
han; men Barnet døde. 

For 50 Aar siden gik en Klinker og hans 
Kæreste Lotte i Skelund. Lotte kurerede en Kone, 
som led af Mossot (Modersyge). Den syge skulde 
tre Aftener i Træk, efter at Fuglene var gaaet til 
Ro, gaa ud til et Dige og favne tre Gange paa 
Diget. For første Favn skulde hun sige: »I Fade- 
rens«, for andet Favn »i Sønnens« o. s. v.; saa 
skulde hun desuden hver Gang læse Fadervor og 
spytte tre Gange. Under hele Kuren skulde hun 
have et kvart Pund Brystsukker med tre Pægle 
rindende Vand paa og drikke et Glas af dette hver 
Morgen paa fastende Mave. Den syge »kom sig og 
blev dygtig«, forsikrer hendes Datter. 

Johannes Eliasen var engang i Alsbjærg i Han 
Herred. Paa den Gaard, hvor han opholdt sig, 
skete det, at der sprang en Aare i Husmoderens 
Ben. Johannes mærkede dette derved, at der ilede 
flere fremmede Koner til Gaarden. Han fik da 
Manden til at tage en Kile af en Stol med Sime- 
sæde og dyppe denne i Blodet, og da Johannes 
havde banket Kilen i Stolen igen standsede Blodet. 

En noget over 80 Aar gi. Mand har berettet 
følgende efter sin Fader: Pludder Mads kom en- 
gang for 80 Aar siden til en Gaard, hvor han havde 

faaet mange gode Almisser, i Gulbæk i 0. Hornum 
og vilde have Hus; men man nægtede ham det, 
da der skulde bages. »Ja, ja,« sagde Mads, »I skal 
nok fo andet aa tænk po', for at I viser Folk ud.« 
Saa gik han bort ad Vejen, mjen vendte sig flere 
Gange om mod Gaarden og truede med Kæppen. 
Om Aftenen inden Sengetid mistede de en god 
rød Kvie. 

En over 90 Aar gi. forhenværende Gaardmand 
i Søttrup har berettet, at der i denne By boede en 
Rakkerkone, som kunde forgøre Folks Kreaturer; 
hun forheksede engang hans Faarebesætning, saa 
han mistede 15 Stykker i tre Aar; men der blev 
et tilbage, bemærkede han, og det var lagt til paa 
en Gimmer, »for det som er født paa en Gimmer 
eller en Kvie, kan ikke Fanden og langt mindre 
en Heks forgøre«. Samme Heks fordærvede ogsaa 
den gamle Mands Øg og Klod, der begge døde. 

En 82 Aar gi. Mand i Roum kan mindes, at 
Rakker Eva fra Nørager kom og kurerede hans 
Faders Faar, da han havde mistet 55 Stykker; de 
faldt pludselig om ude paa Marken og døde. Da 
Eva kom, gik hun alene ind til Faarene i Stien, 
hvor hun forblev i 4 Timer, men ingen ved, hvad 
hun tog sig for. Men efter den Tid fejlede Faarene 
ikke noget. 

Hun helbredede ogsaa engang i samme By 
fire Børn, der var fire Aar gamle og endnu ikke 
kunde gaa. Hun fik Fødevarer og Klæder for sin 
Ulejlighed. 

Skraa Stin gik i Næsborg Sogn for 70 Aar 
siden; hun spaaede i Korten og fik to, fire og otte 
Skilling for sine Spaadomme. 



62 

Kjen Lind helbredede mange Børn i Skals, 
som led af den engelske Syge. 

En gammel Kone i Aars har fortalt, at en 
Rakkerske kurerede et Barn for denne Svaghed ved 
at forordne at give Barnet et Fingerbøl fuld af 
Moderens Vand en Torsdag Morgen, og dette Middel 
hjalp godt. 

En endnu levende 87 Aar gi. Kone, som boede 
i Louns, var syg i sin Ungdom af Koldfeber. Der 
kom paa samme Tid en Rakkerske og lærte hende 
følgende Middel: Hun skulde staa op af sin Seng 
og gaa ud i Gangen tre Morgener i Træk, før Solen 
stod op og falde paa sine Knæ og folde sine 
Hænder og sige: »Jeg beder dig Gud Fader i denne 
Morgenstund, at du vil tage de 99 kolde Syge fra 
mig i Navnet Gud Fader, Gud Søn og Gud den 
Hellig Aand.« »Og det rystede mig ikke mere,« 
paastaar den gamle Kone. 

En Rokke rkælling vilde engang lære en nu 
80 Aar gi. Mand at stille flyvende Bisværme: »Bitte 
Bi, slid jer Tid og hold kuns bi i Navnet Gud 
Fader, Søn og Hellig Aand.« 

For 70 Aar siden helbredede en Rakkerkvinde 
en Gaardmandskone i Hvilsom, som var syg. »Du 
har,« sagde Rakkersken, »sagt ja 19 Gange, men 
sagt nej den 20. Gang.« Hun skulde tage Gøge- 
urter paa Marken og sætte paa en Flaske, som 
skulde staa nedgravet i Jorden i 24 Timer, hvor- 
efter hun skulde drikke Indholdet stiltiende. 

I Sebber Sogn kurerede Rakkerne Børn for 
Kighoste ved at give dem et Afkog af Kokleare i 
Mælk og Sukker. 

Bette Stoffer, Lang Mæt og Lod Hanses Kone 

gav sig ogsaa af med at helbrede for visse Børne- 
sygdomme 1 ). 



/. Brændevin og Tobak. 
Det er en saa velbekendt Sag, at det næsten 
er overflødigt at gentage det tiere, at Rakkerne lige 
saa vel som alle andre Landstrygere var meget 
hengiven til Brændevin og Tobak; de himmer- 
landske Rakkere gør i denne Henseende ingen 
Undtagelse,' de satte, Kvinder saa vel som Mænd, 
ligesom det vendsysselske Rak 2 ) disse Artikler over 
den bedste Mad. Brændevin er endnu et næsten 
latterligt billigt Piodukt og var i den rigtige gode 
Rakkertid, da Befolkningen »brændte« selv, endnu 



l ) Endskønt dette Træk egentlig* ikke hører hjemme i denne 
Skildring, har jeg dog ment, at det godt kunde medtages, 
dels af den Grund, at min Hjemmelsmand bemærkede, at 
i saadanne Tider, o: i Kvægpestens Tid i det 18. Aarhun- 
drede, havde Rakkerne godt at bestille, og dels fordi det 
paa enkelte Punkter maaske kan tjene til at supplere Be- 
retningen om den samme Sag, sem findes i Jydske Saml. 
IX, 362—63: En 75 Aar gi. Mand fra Lille Binderup bar- 
berettet efter sin Fader, som døde omtr. 1860, at der i 
gamle Dage var Kvægpest i Landet. I L. Binderup brugte 
man som Forebyggelsesmiddel mod Sygdommen at tænde 
Ild i en Række Tørv i Byledel, og der skulde alle Krea- 
turerne drives over. Ilden skulde frembringes ved at save 
en Egestolpe med et Haarreb. Men det vilde ikke lykkes, 
før Ilden var slukket paa alle Arnesteder i hele Byen, og 
derfor tvang man dem, der nægtede dette. Der var saa- 
ledes engang en Gaardmand i Byen, som nægtede at slukke 
sin Arne, og saa prøvede man desuagtet at save Ild, men 
Forsøget mislykkedes, og først da de øvrige Bymænd havde 
tvunget ham til at slukke, gik det godt. 

*) Jvf. De sidste Natmandsf. i Vendsyssel, S. 375. 

billigere og lettere at erholde, og disse Omløbere 
havde saaledes ikke megen Møje med at have 
Hovedet fuldt hele Tiden. Der har været en til- 
syneladende Ejendommelighed at spore blandt 
denne Landsdels Natmandsfolk med Hensyn til de 
hernævnte Tilbøjeligheder, nemlig at Kvinden synes 
at have været mest hengiven til disse Pirrings- 
midler 1 ). Nogle Træk kan tale bedre end disse al- 
mindelige Bemærkninger. 

For 50 Aar siden kom en gammel rødøjet 
Rakkerske ofte i Ranum Skole, hvor hun stedse 
tik et Glas med en halv Pægl Brændevin i; naar 
hun havde drukket, udbrød hun: »O, du søde Gud, 
a vil endele ha' ønsket, der ha' været en Mil til 
Bunden.« Befolkningen havde erfaret, at man hur- 
tigst blev hende kvit, naar hun fik denne Drik; thi 
de røde Øjne varslede ilde om, at hun kunde for- 
gøre baade Folk og Fæ. 

Honning Ane i Næsborg havde Brændevins- 
udsalg for Rakkerne for omtr. 40 Aar siden. 
Gjedden eller Kristiane Augustenborg tiggede Æg 
i Rønbjærg, som hun købte Brændevin for, og 
baade hun og en af Pludder Mads's Kærester døde 
i en Rus. En anden Rakkerske, Baar R . . kom 
en Dag for 40 Aar siden til en Gaard i Grydsted 
og tiggede en Skjorte, som hun trak paa med det 
samme. Men da hun var kommen ned i en Dal, 
trak hun den af og gik hen og solgte den og købte 
Brændevin for Pengene. 

Naar den Gris, somme Selskaber medførte, 
var bleven fed, blev den slagtet og omsattes saa i 
Brændevin. 



*) Jvf. A. P. Gaardboe: Fortidsminder fra Vendsyssel, S. 373. 

Lamme Dorrit, en af Pludder Mads's Kærester, 
var saa fordrukken og i den Grad hengiven til 
Brændevin, at det, naar Folk gav hende en halv 
Pægl, var nødvendigt for ham at minde hende om 
at levne »nøj te den sølle Mads«. Hun gik i lange 
Tider og tiggede Brændevin til at vadske en daarlig 
Finger i; men hun forhastede sig altid med at drikke 
Drammen og glemte at vadske Fingeren. 

Rakkersken Skæg Mads tog Tagstraa af Hus- 
tagene og stak ned i Brændevinsankerne og sugede 
Brændevin, indtil hun var helt døddrukken. 

Gamle Folk har med udtalt Forundring be- 
rettet, at Kryk Hans kunde drikke tre Pægle 
Brændevin, mens der brændte een Tomme af et 
Tællelys. 

De enkelte Tilnavne af »Skraa«, som flere af 
Kvinderne bar — Skraa Stin, Skraa Ane, Skraa 
Ellen o. fl. — vidne noksom om disses store Hang 
til Tobak. 

Rakker Ingeborg tiggede almindelig Røgtobak 
paa en Gaard i Skivum, som hun malede med en 
Sten paa Kakkelovnen til at snuse; for at gøre det 
mere virkningsfuldt fik hun Salmiakspiritus til at 
hælde paa Tobakken. Beboerne sad just og spiste, 
da Betlersken kom ind, og man bød hende Mad 
i Stedet for Tobakken, men hun valgte denne 
sidste. 

Anders Eliasens Kone skraaede under Fore- 
givende af, at hun stedse plagedes af Tandpine. 
Skraa Stin, som gik i Næsborg for 70 Aar siden, 
sang Viser for Folk, og derfor fik hun Skraatobak, 
Udrydning, og spyttede »hvert Øjeblik en voldsom 
stor Blahr paa Gulvet.« 

Rakker Else i Overlade var ligeledes meget 

Anton Gaardboe: Himmerlands Kakkerc, ft 

hengiven til at skraa Tobaksaske, og man saa 
hende ogsaa tit med Pibe i Munden, naar hun sad 
ved sin Rok og spandt. 

Blandt Mændene nævnes Lire Anders som den, 
der skulde have forbrugt mest Tobak; han ligefrem 
»aad en Masse Tobak«, fortæller de gamle. 



g. Slagsmaal. 

Naar forskellige Rakkerselskaber — der var 
Ilderens, Pludder Mads's, Peder Linds m. fl. Trup- 
per, som havde Navn efter den ældste og »ærvær- 
digste« i Familien, og hvis Vink og Befalinger 
maatte adlydes — traf hinanden, blev der som Regel 
holdt Gilde med, hvad Poserne forfnaaede samt al 
den Brændevin, man paa Stedet kunde erholde 
enten ved Tiggeri eller Køb. Naar saa alle disse 
raa Gemytters Blod kom i Kog, endte slige Sam- 
menkomster altid med Skænderi og Slagsmaal. 
Mændene havde maaske gaaet hinanden i Vejen 
med deres forskellige Haandteringer og Nærings- 
veje, eller, dette var nu i rigtig mange Tilfælde 
den direkte eller indirekte Anledning til Fejden, en 
af dem havde kastet sine Øjne for stærkt paa en 
andens Kvinde, og disse sidste, der som Regel tog 
livlig Del i Striden, havde ofte paadraget sig hin- 
andens Vrede ved at tigge i Distrikter,- hvor en 
anden mente sig eneberettiget o. s. v., o. s. v. 

Saadanne Sammenstød, hvor det gik paa Knive 
og jærnbeslaaede Knipler, var ofte ret blodige og 
medførte heller ikke sjælden Lemlæstelser og Drab. 

En Del af slige Optrin, hvorom Befolkningen 
har givet mangfoldige Beretninger, kunde der maaske 
ogsaa være Grund til at meddele lidt om. 

En af P. Linds Kærester kom engang for 70 
Aar siden til en Gaard i Valsted og bad om Husly, 
hvilket Beboerne kun modstræbende indrømmede 
hende, da man kunde skønne, at hun snart kunde 
vente sin Nedkomst; vel sagtens paa Grund heraf 
tryglede hun sig til at blive paa Gaarden i flere Nætter. 
Den fjerde Nat kom fire fulde Mandfolk i Gaarden 
og lavede Spektakel ude hos Rakkersken, som havde 
sit Leje i nogen Halm i Laden. Da de fremmede 
havde fjærnet sig, gik Manden paa Gaarden ud til 
hende og bad hende om at pakke sig bort; men Kvin- 
den fortalte da, at hun var saa angst, da de fulde 
Mandfolk, som havde besøgt hende, var gaaet hen til 
Lundby for at slaa Anders Nørager ihjel, fordi han 
vilde »tage æ Kvind' fra dem«. Dette passede og- 
saa; samme Nat indfandt 10 Hanrakkere sig paa 
en Gaard i den nævnte By og mørbankede A. Nør- 
ager, som havde lokket »Krus Mæt« fra en af de 
fornærmede. Slagsmaalet udartede i den Grad, at 
Bymændene mod Sædvane i saadanne Tilfælde 
maatte til at blande sig i Legen. Man bandt da de 
lystige Rakkere og transporterede dem til Arresten. 
Dette var den sidste store Rakkerkrig, man var 
Vidne til paa denne Egn. 

I det jydske Almueliv 1 ) findes ogsaa en Be- 
retning om en Bataille mellem en Natmand og 
flere af hans Kammerater, der vilde »tage hans 
Kvinde fra ham«. 

I de Hytter, for det meste Fattighuse, hvor der 
boede af disse Folk, var der altid Slagsmaal, saa 
snart »Pakket« kom sammen. 

Da der engang havde været forsamlet en Trup 



x ) 5. Afdl., Nr. 559. 

Rakkere i et Hus i Outrup By, og efter at de havde 
spist og drukket, kom de i Mundhuggeri og Slags- 
maal. To af dem gik saa hen til en af Bymændene 
og bad om Assistance, idet de foregay, at en 
»Sønderho Røver vilde parte dem«. Manden gik 
ogsaa med til Valpladsen. Her hørte han en af 
Kvinderne sige: »Hvis du it blywwer rolig bitte 
Anders Nørager, vil a aaller sov paa Straa mæ dæ 
mier!« Disse Ord havde en forunderlig Virkning 
paa Helten; thi han blev i samme Øjeblik »saa 
spag som et Føl«. 

For omtrent 80 Aar siden logerede et Par 
Rakkere paa en Gaard uden for 0. Hornum By; 
da det var stærk Kulde, havde de faaet Lov til at 
ligge i nogen Halm paa Stuegulvet. Om Natten 
hørte Husets Beboere, at de fremmede lavede 
Tummel; men pludselig blev alt stille. Kvinden 
forklarede bagefter, at Manden havde grebet hende 
i Halsen for at kvæle hende; men hun var den 
stærkeste og tik fat paa sin Træsko, som hun be- 
arbejdede ham med i Hovedet, indtil Livet var ud- 
slukt. Hun kom vel i Forhør; men hun paastod, 
at hun handlede af Nødværge. Da Befolkningen 
senere spurgte hende, hvorledes hun saadan kunde 
nænne at slaa Manden ihjel, svarede hun ved at 
fremsige følgende Salmevers: »Hvad hjælper det, 
vi kender Gud, og ved af ham at sige . . .«. 

Det var maaske Soldkonen, som udførte denne 
Heltegerning; thi om hende har Befolkningen be- 
rettet, at hun slog »sit Mandfolk« ihjel med sin 
Træsko. 

For 70 til 80 Aar siden skar Rakkerne i et 
Slagsmaal Næsen af en af deres Kammerater i 
Blære Bv. 

En Datter af Lod Hans skulde have været gift 
med en ung Mand af Rakkerslægten fra Viborg- 
egnen. Men den Dag, Brylluppet skulde staa, blev 
der Trætte og Slagsmaal mellem Brudens Fader 
og den vordende Brudgom, og saa blev der ikke 
holdt Bryllup den .Gang. 

I Begyndelsen af forrige Aarhundrede var der 
en Dag forsamlet et Rakkerselskab paa tyve Mand- 
folk ved et Stendige i Løgsted, da de havde drukket 
tæt, kom det til Krig, og Skytset havde de lige ved 
Haanden i Sten, som de opbrød af Diget. Slaget 
blev saa blodigt, at een af dem blev paa Pladsen, 
hvorefter 15 blev arresteret. Hvorvidt denne Træf- 
ning staar i Forbindelse med den, Goldschmidt 
omtaler i en Hederejse i Viborgegnen x ) vides ikke. 
Der berettes ogsaa i det jydske Almueliv 2 ) om et 
Slagsmaal og Mord i gamle Dage mellem disse 
Folk ved Bydammen i samme By. 

Engang sloges Rakkerne ved Pindstrup i Bislev; 
iblandt dem var et Mandfolk, som de andre vilde 
slaa ihjel, og da han ikke kunde klare sig længer, 
trak han Klæderne af og løb sin Vej. Det var 
maaske Johannes Axelsen, der ved denne Lejlighed 
trak nøgen; thi Goldschmidt fortæller, at naar denne 
Helt trængtes haardt i Kampen, klædte han sig af 
og smurte Kroppen ind i Sæbe, for at ingen skulde 
faa Tag paa ham. 

Følgende Slagsmaal fandt Sted i Djørup By i 
Bislev, hvor der ofte forhen havde været blodige 
Optrin af Nørager Rakkere, som havde foranlediget 
Beboerne til med Slagler og Spyd at drive dem 

x ) s. 202. 

2 ) 5. Afdl., Nr. 598. 

over Sebbersund, i sidste Halvdel af forrige Aar- 
hundrede. 

»Den tapper Abraham« kom engang om Efter- 
aaret med sin Kæreste til en Husmand og købte 
en Pægl Brændevin, som Parret fik Lov til at for- 
tære ude i Laden; men her kom Abraham i Har- 
nisk og gav sig til at mishandle Kvinden. Saa blev 
der sendt Bud efter Manden i Huset, som ikke var 
hjemme, og han kom med to Karle bevæbnede 
med Slagler; men Abraham tog en Vognstang og 
sagde: »Tror I, at I kan drive mig herfra, jeg er 
den tapre Abraham,« og han drev dem virkelig 
ogsaa bort fra Huset. Saa gik de ud i Byen efter 
Mandskab og vendte tilbage syv Mand stærk, hvor- 
iblandt Jakob Skytte, som var Anfører. Denne paa- 
bød nu, at der skulde skaffes Reb til at binde ham 
med. Voldsmanden, der nu havde ombyttet Vogn- 
stangen med en Kniv, havde taget Stilling i en 
Dør paa Laden. Jakob sprang i Hast ind paa ham 
og greb ham i Haandleddene og de andre tog ham 
i Benene og væltede ham omkuld i Pølen, og i 
samme Nu vristede en endnu levende over 90 Aar 
gi. Mand Kniven af Haanden paa ham, hvorefter 
man bandt Hænderne paa hans Ryg. Saa lod man 
ham rejse sig op; men endnu havde han dog Mod 
til at vilde have givet den gamle Mand en Skalle 
med sin Pande, »for du har horet med mi Kuen.« 
Saa blev han ogsaa bunden paa Benene og læsset 
paa en Vogn for at blive kørt til Nibe; men for- 
inden kom Sognefogden, hvem han kaldte en grøn 
Dreng. Da Vognen kom forbi Skolen i Bislev, for- 
langte han Vand, som blev ham bragt af Degne- 
konen, hvem han kaldte en tyk forædt So, og 
Degnen en langbenet Rallik. Da kan kom til Her- 

redskontoret, og hans Baand var bleven løsnet, 
vilde han ikke rejse sig. Først da han hørte, at 
der var Bud inde efter Herredsfogdens Pisk, kunde 
Rakkeren baade staa og gaa. Anden Dagen blev 
han frigivet og gik derefter tilbage til Djørup og 
tog sit Ur, som han havde stukket ind under Tag- 
skægget paa Huset, hvor han blev overmandet. 

Man var bange for, at han nu vilde hævne sig, 
og derfor sattes fire Mand til at holde Vagt den 
første Nat efter, at han var frigivet; men man 
mærkede nu ikke videre til Kæmpen i denne By. 

Der gik mange Rakkere, som hele Livet igen- 
nem bar sørgelige Mærker af Vold og Mishandling. 
Vi har saaledes foran nævnet Smal Hans, og oppe 
i Lovnsegnen kendte man »den ledløse Rakker«, 
som var blevet lemlæstet af sine Kammerater. 



h. Nattekvarteret. 
Sommertiden var af mange letforstaaelige 
Grunde Natmandsfolkets bedste Tid; det var paa 
denne Aarstid tildels ligegyldigt, enten de sov under 
Tag eller ude i Guds fri Natur, og dette Forhold 
spillede en større Rolle for disse for det meste 
hjemløse Folk, end man rigtig kan forestille sig. 
I de fleste Egne af Jylland var det med Undtagelse 
af deres Kammerater i Fattighusene kun faa, som 
ønskede at herbergere dem om Natten; naar man 
alligevel i denne Landsdel, hvor de ofte om Som- 
meren redte Natteleje i de talrige Faarefolde i 
Hederne og i de saakaldte »Rakkergrave«, samt 
andre Sand- og Lergrave ved Landsbyerne — de 
sov ofte om Natten i disse Grave, f. Eks. ved 
Svingelbjærg, Bælum og fl. a. Steder — lod dem 

komme i Hus, var det mere af Frygt for Hævn end 
af Medlidenhed med dem. I Vendsyssel var det 
kun undtagelsesvis, at de fik Lov til at sove i Stue- 
huset, hvor de overnattede, de maatte baade Som- 
mer og Vinter være taknemlige for at komme under 
Tag i et af Udhusene 1 ); paa Himmerland derimod 
lod man dem som Regel om Vinteren ligge pao 
Gulvet i Dagligstuen, hvor Tyendet ogsaa sov enten 
inden for »Panelle« eller i Senge med »Omhæng« for. 

Da de fleste af dem var uhyre svinske og til- 
med fulde af Utøj, vilde Folk nødig laane dem 
Dækkener til Afbenyttelse i Nattekvarteret, hvorfor 
ogsaa Pludder Mads havde erfaret, at gode Ord og 
Smiger maatte der til for at faa disse Genstande 
tillaans. Da han engang havde været i Ullits Kirke, 
hvis daværende Præst nok kunde tiltrænge lidt Ros 
for sine Præstationer, gik han efter Gudtjenestens 
Slutning hen til Præsten paa Kirkegaarden og 
sagde: »Tak for æ gue Præken, tak for æ gue 
Præken; vil Hr. Pastor it laan mæ si Dækkener te 
æ Nat?« 

De af disse Folk, der overhovedet havde noget 
Linned paa Kroppen, havde for Skik at afføre sig 
dette tillige med de øvrige Klædningsstykker om 
Natten 2 ). 

Naar der kom en stor Rakkertrup paa en 
Gaard, hvor man havde det knapt med Halm, 
stillede det ældste Mandfolk sig i Midten af Sel- 
skabet, der havde lagt sig i en Kreds om ham, og 



!) Se: De sidste Natmandsf. i Vendsyssel, S. 45—46, og For- 
tidsminder, S. 374. 

2 ) Samme Skik havde ogsaa Landalmuen i første Halvdel af 
forrige Aarh undrede baade i denne Landsdel og i Vend- 
syssel. 



saa tog han den Halm, som kunde opdrives, i 
Favnen og strøede paa Flokken, hvorefter han til- 
dækkede sig selv, det bedste han kunde. 

Naar der var Rakkere i Landsbyens Lader om 
Natten, var det Højtid for Ungdommen, der ikke 
indskrænkede sig til alene at være Vidne til alle 
de fremmedes Gemenheder i Ord og Handling; men 
den morede sig ogsaa ret ofte med at drive alle 
Slags Løjer med Dagdriverne. I det jydske Almue- 
liv 1 ) anføres en Del Eksempler paa saadanne Drille- 
rier, som kan suppleres med nogle lignende Træk 
fra denne Landsdel, ligesom vi ogsaa kan anføre 
et Par Prøver paa, hvad Gæsterne indbyrdes kunde 
more sig med i deres Nattekvarter. 

Pludder Mads logerede engang med en af sine 
Kærester i en Lade i Mjels i Ferslev Sogn. Nogle 
unge Mennesker gik saa om Natten op paa Huset 
og lavede et Hul i Mønningen, gennem hvilket de 
hældte en Art lunkent Vand ned i Hovedet paa 
Mads. Da han troede, det var en naturlig Regn- 
byge, udbrød han, idet han flyttede sig et lille 
Stykke til Side: »O Gud ske Lov for den gue, 
mild' Regn.« Kvinden, som ikke havde mærket 
noget til Vandet, sagde: »Nej de' er æ Kaal, der 
knisser« — ler. 

For omtrent 60 Aar siden havde 14 Rakkere 
en Nat faaet Logi i en Lade i Barmer. Nogle unge 
Mennesker, som stod og lyttede ved Døren, havde 
ofte, naar Rakkerne var inden Døre, været Vidne 
til deres forskellige Uordener, men de mindedes 
ikke at have hørt dem saadan bande og skændes, 
som dette Selskab gjorde. For at prøve paa at 



5 ) 5. Afdl., Ni\ 575. 

fange deres Opmærksomhed for noget andet, fik 
Sønnen paa Gaarden det Indfald at lukke Gaardens 
spæde Kalve, der gik i en Sti, ind til de urolige 
fremmede. Da den første Kalv kom ind i Halmen, 
hvor Rakkerne laa, sagde en af dem: »Aa, Herre- 
gud, hvad er de der sker, no har do kaldt ham — 
den Onde -— te wos, aa nu er han her, aa de er 
din Skyld, for do lukked di Flab op om aal di 
Døwwel der er te!« Moderen til de unge Rakkere, 
der havde været saa højrøstede, indsaa nu godt, 
at Situationen var yderst tilspidset, og at der 
maatte anslaas en anden Tone, hvorfor hun med 
halvkvalt Stemme udbrød: »Løs i vor Herres Navn 
Bøen« — Børn! »A kan it,« jamrede et af Børnene. 
Atter lød Moderens halvt bedende, halvt bydende 
Røst: »Løs Mads, a ved da, do kan di Fadervor, 
for a kan et mit.« Imens Mads læste, opdagede 
en af de andre af Selskabet en Kalv, som var hvid, 
og nu begyndte den kolde Gysen at vige; thi det 
hvide frygtede man ikke i den Grad som det sorte. 
»O, søde Jesus,« raabte Opdageren, »den er hvid, 
saa er de it rele Skitteri, for Skitteri er enten svot 
eller gro.« Nu skulde de hen at lukke Døren op 
ud til Gaarden for at se, hvad det var, der spøgede, 
og før de endnu havde Løsningen paa Gaaden, 
hoppede Dyrene omkring ude i Gaarden, og nu 
blandede Bønner og Eder sig atter, »for Mandens 
Kai kan rend i æ Fywwer, for ingen kan rend ee 
Kai ind.« Saa maatte Rakkerne ud, splitternøgne 
som de var, for at fange Kalvene. 

For 70 til 80 Aar siden laa en Flok Rakkere 
i en Lade i Svingelbjærg; af og til fremsagde nogle 
af dem Brudstykker af Fadervor, mens andre byttede 
Koner. »Ja milde Børn,« sagde den gamle Kone, 

som fortalte herom, »sikken nogle ækle Menne- 
sker, der gik den Gang, og sikken nogle Tider vi 
da havde!« 

Allernødigst gav Befolkningen disse Omløbere 
Husly om Natten, naar man mærkede, at der var 
svangre Kvinder i Selskabet; thi dels yndede man 
ikke at faa al denne Hurlumhej, der fulgte af Barsel- 
færden, og dels vilde man heller ikke gærne risikere 
engang i Fremtiden i Henhold til Fattigreglementet 
af 1803 at faa Barnet til Forsørgelse i Sognet. Der 
har i gamle Dage i vort Land eksisteret et raat, 
afskyeligt Barbari mod saadanne frugtsommelige 
Kvinder med at jage dem fra Sted til Sted henimod 
den Stund, da de skulde føde; dette omtales baade 
i den jydske Stænderforsamling 1 ) og hos Dorph, 
hvilken sidste herom specielt om Natmandskvin- 
derne anfører, at de »uopholdeligen« blev »ført, 
jaget, slæbt fra Sted til Sted, og det med stedse 
større Iver og ubarmhjertigere Hurtighed, jo mere 
hun nærmer sig Fødetimen: saa at hun ofte paa 
en ussel, ilende og skumplende Pindevogn, uden 
Straa til Leje, under aaben Himmel, maa fuldbyrde 
Fødslen. — Dyrene paa Marken forundes dog af 
enhver Jæger den nødvendige Fred under deres 
Drægtighed . . .«. Efter Udstedelsen af et Par 
Plakater forandredes vistnok dette umenneskelige 
Forhold 2 ). 

Det herhen hørende Eksempel, som kan an- 
føres fra Himmerland, fremtræder vel næppe under 
saa grelle Former, men viser dog, at man var 
haardhjertet nok til selv i den strængeste Vinter 



*) Stændertid., II, 1836, 996—97. 

2 ) Jvf. De sidste Natmandsf. i Vendsyssel, S. 51—52. 

at nægte en Kvinde, der var i Barnsnød, et Leje 
til at føde paa. 

En Rakkerkvinde kom en Aften i stræng Vinter 
engang i første Fjerdedel af forrige Aarhundrede 
til en Kone i Morum By for at bede om Husly, og 
uden for Huset stod hendes Kæreste. Men Konen 
i Huset havde Øjnene med sig og opdagede, at 
den fremmede Kvinde var frugtsommelige hvorfor 
hun nægtede Rakkersken at laane hende Hus. Saa 
tradskede Parret videre til V. Vognsild og anden 
Dagen saa man Blodspor flere Steder paa Vejen 
til denne By. Ankommen der gik de fra Sted til 
Sted, men ingen vilde lukke dem ind. Endelig kom 
de ind i en Gaard, hvor Manden stod uden for 
sin aabne Gangdør, og før Gaardmanden vidste af 
det, var den syge Kvinde inde i Stuen og satte sig 
paa en Stol og fødte Barnet. To (x tre Dage efter 
løb Moderen sin Vej fra Barnet, som saa blev 
opfødt paa Kommunen, men som siden igen løb 
med Rakkerne. 



i . Ren lighedssans. 

Det er foran antydet, at de kun havde ringe 
Sans for Renlighed. Man har nok i 0. Hornum 
berettet om, at de der i Byen laante gamle Smør- 
truge til at vadske Børn i; men dette har sikkert 
hørt til enkelte Undtagelser. Bitte Stoffer var saa 
fuld af Utøj, at han skubbede sig op ad Hus- 
murene, og Sold Andreas saas mere end een Gang 
paa Jagt efter Utøj i sit Linned i en Grøft eller 
ved Siden af en Bakke. 

Som oftest var der ogsaa en væmmelig Stank 

ved deres Tøj, som i mange Tilfælde hidrørte fra 
Flaaningen, Skorstensfejningen, Rensningen af La- 
triner o. s. v., og denne var vel den fornemmeligste 
Aarsag til, at de fremfor andre Betlere blev saa 
skarpt forfulgt af alle Hunde. 

Folk har ofte set, at Kryk Hans stak de blo- 
dige Fingre i Munden, naar han havde taget Skindet 
af en Hund eller Kat, for at tage Skrønen ud og 
ombytte den med en frisk. 

Naar de »vadskede« deres Linned, trak de det 
blot hen ad Vandets Overflade, og dette Arbejde 
udførtes som Regel af Kvinderne. Da de kun havde 
det ene Stykke, blev det taget paa Kroppen igen, 
førend det endnu var tørt. 



j. HaarclførhecL 

I min Bog om det vendsysselske Natmands- 
folk *) findes en Del Træk om disse Folks Haard- 
førhed, og det skønnes af Beretningerne fra Him- 
merland, at denne Egenskab ogsaa prægede Stam- 
men der. Fra Fødselen af vænnedes jo alle 
Individer af dette Vandrefalk til at trodse al Slags 
Vejr. Børnene kom til Verden ude paa den aabne 
Mark, ja undertiden i en Snedrive 2 ), og siden blev 
de baaret paa Faderens eller Moderens Ryg ind- 
svøbt i lidt usle Pjalter og udsat for det skiftende 
Vejrlig. Denne ejendommelige Opdragelse var vel 
ikke uden Betydning for deres møjsommelige Van- 
dringer i den voksne Alder. 

Et Eksempel paa en Barnefødsel ude paa 



i) s. 47 n. 

2) Jvf. En Hedei'ejse i Viborgegnon, S. 175. 

Marken om Vinteren er berettet fra Roum, hvor en 
Rakkerske engang i første Halvdel af forrige Aar- 
hundrede en Nat skulde have født et Barn ved 
Skravgaards Havedige paa Sneen. 

For omtrent hundrede Aar siden laa engang 
en Rakkertrup i en Lade i Ullits. Om Morgenen, 
da Manden paa Gaarden skulde ud at fodre Hestene, 
kom en af Rakkerkvinderne ud efter en Spand 
Vand. »Høt do it,« sagde hun, »a gav æ Brøl aa 
mej i Nat, a fik æ Ung, aa no skal a ud aa hent 
æ Spand Vand te aa vask mej siel aa Ungen i.« 

Dette Træk ligner meget et andet fra samme 
Egn, der findes anført i det jydske Almueliv 1 ). Der 
kendes en Del flere Træk om stærke Barselkvinder, 
hvoraf følgende skal meddeles her. 

Kristen Eliasens Kæreste kom engang til en 
Gaard i Foulum og lagde sig paa sin Vugge og 
gav Barnet Bryst. Konen paa Gaarden spurgte 
hende, hvor gammel Barnet var; »otte Daw bitte 
Muer,« var Svaret, og dog løb hun i Stonthoser i 
stærk Kulde om Vinteren. — En anden Gang fødte 
hun et Barn i Gravlev og bar det anden Dagen til 
Aarrestiup. 

Johannes Eliasens Kvinde synes ikke at have 
været saa modstandskraftig som Broderens Konku- 
bine. Nogle Dage efter, at hun engang havde født 
et Barn i en Lade, begav hun sig paa Vandring 
med Barnet; men det var nu begyndt at fryse, og 
da hun kom til et Vand, hvor hun skulde over, 
vilde hun ikke gaa i Strømperne, men trak barfodet 
og brød Isen med Fødderne. Men herved paadrog 
hun sig en Sygdom, hun aldrig forvandt. 



i) 5. Afdl., Nr. 562. 



79 

Naar vore Mødre vadsker og svøber de spæde 
Børn, ønsker de helst at udføre dette i en vel op- 
varmet Stue; men Øjenvidner har ikke alene iagt- 
taget, at Dagen efter, at Rakker Hans, der endnu 
bor i 0. Hornum, havde set Dagens Lys i Volstrup 
By i dette Sogn, tog Moderen ham paa Ryggen og 
vandrede bort vadende i Sne til Knæene, men at 
hun ogsaa senere sad og svøbte Barnet i en Sne- 
drive i Nærheden af N. Svenstrup. 

Den gamle »Rakker Appelon«, o: Abelone, var 
heller ikke en af de mest forfrosne Natmands- 
kvinder. Da man om Vinteren beklagede hende 
for de haarde Strabadser, hun maatte lide i det 
slette Føre, sagde hun: »Aa de er it nøj aa regne 
imod den Gaang a gik barfodet paa Isflager fra 
Fuur te Himmeland.« 



k. Almuesfolk gaav med Rakkerne. 
Natmandsstammen har udentvivl næsten stedse 
modtaget Tilgang fra forskellige andre Samfunds- 
klasser, fornemmelig af dovne og løsagtige Per- 
soner, samt saadanne, der paa en eller anden 
Maade havde lidt Skibbrud paa Ære eller Ejendom. 
I næsten alle ældre Skildringer af dette Folk 
mangler det heller ikke paa Udsagn i denne Hen- 
seende. I Fyens Stifts Adresse Avis x ) og hos Dorph 
betegnes denne Tilvækst for »alt liderligt Pak«, eller, 
som i D. Folkeblad 2 ) for »Forbrydere, Tiggere 
og andre lovløse Mennesker«; i den første jydske 
Stænderforsamling omtales ogsaa, at denne Stamme 

1 ) 1815, Nr. 100. 

2 ) 1841, Nr. 27—28. 

var bleven rekruteret med flere »forulykkede Men- 
nesker« baade af Land- og Købstadbefolkningen, 
og at det kunde befrygtes, at der kunde indtræffe 
daarlige Konjunkturer, hvorved flere Egnes smaa 
Husbeboere kunde fristes til at slutte sig til »disse 
Løsgjænger-Familier«, og saaledes »endog pludse- 
ligen« bidrage til at forøge Rakkerfolkets Antal 1 ). 

Af Forhør over Himmerlands Natmandsfolk 
fremgaar, at et ret anseligt Antal af Kvinderne 
var, som det udtrykkes, »bondefødte«. Pludder 
Mads oplyser i et Forhør 1830, at to af hans 
Kærester var Husmandsdøtre 2 ), der »gik i Landet«, 
da han traf dem. Een af Anders Nøragers Kon- 
kubiner var ogsaa født af Almuesfolk; men hun gik 
med ham fra Præstegaarden i Kongens Thisted, 
hvor hun tjente. Flere af disse Bønderpiger var 
fra Begyndelsen af kommet til at strejfe som Børn 
for at tigge til Forældre og Søskende; saaledes for- 
klarer den ene af Pludder Mads's nævnte Kærester 
i samme Forhør, at da hun var 10 Aar gammel 
»jog Forældrene hende ud at tigge«, og siden havde 
hun uafbrudt løbet omkring i Landet. 

Befolkningen ved at fortælle om flere Bønder- 
piger og enkelte Bønderkarle, der slog sig til Rak- 
kerne, og en enkelt Gang er der ogsaa blevet be- 
rettet om, at en Præstedatter havde sluttet sig til 
dem. Men ikke nok hermed; et større Særsyn er 
det, at en velstillet Gaardmands Kone kunde for- 
lade sit gode Hjem, sin Mand og sine Børn for at 
lade sig bortføre af en Rakker, hun havde forelsket 



l ) Stændertid., II, 1836, Sp. 990—91 og 993—94. 

-) Det er bemærket i det jydske Almueliv, at c(el var ude- 
lukkende Bønderpiger, der fulgte med Pludder Mads, men 
dette er næppe rigtigt. 

sig i. Dette Eventyr fandt Sted i en himmerlandsk 
Landsby for omtr. 80 Aar siden ; men da der lever 
nære Slægtninge af dette Gaardmandspar paa 
samme Gaard, skal der ved Gengivelsen her af 
dette Træk lige saa lidt nævnes Personers som 
Byens Navn. 

Gamle Folk har fortalt om, at naar en Mand 
af Rakkerne havde listet sig til at kysse en Bonde- 
pige, vaagnede der hos hende en ubetvingelig Lyst 
til at følge vedkommende Landstryger. Det gaade- 
fulde ligger ganske sikkert kun deri, at Pigen fra 
det Øjeblik, hun havde kysset den foragtede og 
urene Natmand, ogsaa selv blev anset for uren og 
saaledes blev forstødt af sin hidtidige Omgangs- 
kreds. 

En 82 Aar gammel Kone fra Voxlev har med- 
delt efter sin Moder, som ogsaa boede i denne By, 
at i en Nabogaard tjente engang en net Pige. Da 
der en Dag kom en Flok Rakkere paa Gaarden, 
sprang en ung Mand af disse til og kyssede Pigen, 
og da han havde gjort dette, fulgte hun villig 
med ham paa hans senere Vandringer rundt i 
Landet. 

En over 90 Aar gammel forhenværende Køb- 
mand i Nibe kan mindes, at i hans Barndom gik 
en smuk ung Pige, som tjente hos en Skomager 
der i Byen, med en Rakkertrup. Det var forgæves, 
at Skomageren og dennes Kone paa det kraftigste 
formanede hende til at afstaa fra sit Forsæt. Da 
hun var almindelig afholdt, vakte hendes Bortgang 
baade Sorg og Forundring hos alle Folk i Byen. 

Omtrent ved Midten af første Halvdel af forrige 
Aarhundrede kom engang en net ung Kvinde til 
en Gaard i Rønbjærg, Bjørnsholm Sogn, med et 

Anton Gaardboe: Himmerlands Rakkere. Q 



82 

lille Barn, som hun bar i en Vugge. Barnet, der 
blev vadsket hver Aften, var iført hvide Strømper 
og smukt Linned. Hun var mere fingernem end 
de fleste andre Natmandskvinder, hun strikkede 
baade Strømper og Blonder til jydske Kapper for 
Almuen. Hun fortalte, at hun var en Præstedatter 
fra Slesvig; men da hun var blevet saa haardt op- 
draget i Hjemmet, flygtede hun ud i Verden med 
en ung Rakker, som for Øjeblikket sad i Tugt- 
huset; han havde lovet hende, at naar han atter 
kom paa fri Fod, skulde de have et lille Hjem. 
I omtrent et helt Aar havde hun haft Bekendtskab 
med sin Kæreste hjemme i Præstegaarden, før de 
aftalte med hinanden, at han en vis Nat skulde 
komme til hendes Vindue og føre hende bort; fra 
sit Hjem medtog hun kun et Sæt Tøj, foruden det 
hun havde paa. 

I mange Aar lyste Forældrene efter hende, 
men hun sagde, at hun »aldrig for Guld og grønne 
Skove vilde vende tilbage til Hjemmet!« 

Det er godt 80 Aar siden, at den omtalte 
Gaardmandskone fra Byen X gik med Rakkerne, 
der havde meget Tilhold der i Gaarden, og da hun 
saa blev forgabet i Peder Lind, fulgte hun med 
ham ud i Landet i nogen Tid og blev frugtsommelig 
ved ham, men da han saa engang i Fuldskab havde 
mishandlet hende, vendte hun igen tilbage til Hjem- 
met, hvor Manden ogsaa — tillod hende at komme 
ind igen. Her fødte hun saa Rakkerens Barn, og 
da dette var blevet større, kom den frække Land- 
løber atter til Gaarden og bemærkede til Gaard- 
manden: »Nu kan vi se, nu har do godt aa mi 
Dreng, for nu kan han kør' æ Plov for dej.« 

Det er ogsaa blevet berettet, at en Rakker, 

»Kuur Per«, engang skulde have taget en Mands 
Kone fra Simested Sogn med sig ud i Landet; men 
det nærmere herom kendes ikke. 

En 80 Aar gammel Kone fra Morum har for- 
talt efter sin Moder, at i dennes Ungdom gik en- 
gang en Karl af Almuen fra Skovbakker i Louns 
Sogn til Hobro Marked, hvor han traf en Rakker- 
pige, i hvem han forelskede sig og løb i Landet 
med. Mange Aar efter kørte hans Søster fra Louns 
til Hobro med røgede Aal. Ved Stenild Bro vandede 
hun Hestene, og imens dette gik for sig, opdagede 
hun, at der nær ved i Lyngen laa en Flok Rakkere; 
i Flokken fik hun Øje paa en Mand, som laa med 
Armene under Hovedet og sov. Hun bandt saa 
Hestene og gik hen og kaldte paa ham og hilste 
ham ved hans Navn og bad ham om at følge med 
hjem og blive hjemme. »Nej,« sagde han, »jeg vil 
ikke slippe min Kone og mine to Børn, jeg har 
det desuden saa godt, som Dagen er lang, og se 
mine dejlige Bukser, hun — Kæresten — holder 
mig saa net og saa ren.« Han var iført Bukser af 
lyseblaat Tøj, en Farve, der faldt stærkt i Rak- 
kernes Smag. 

En anden Ungkarl, »Peder Knebber«, gik for 
omtrent Hundrede Aar siden med Rakkerne fra 
V. Vognsild Sogn; da han var 70 Aar gammel, 
kom han tilbage og tilbragte sine sidste Dage i sit 
Fødesogn. 

For 70 Aar siden kom en Flok Rakkere til en 
Gaard i St. Ajstrup Sogn, og i Selskabet var en 
Del unge kraftige Karle, der havde givet sig i Rak- 
kerlaget. Disse unge Dagdrivere vilde overtale to 
af Gaardens Sønner til at følge med Truppen, for, 
sagde de, dette Liv var meget bedre end at staa og 

6* 

tærske; de fik »gue Daw aa Flæskepandekag' hver 
Aften«. Mangen Gang havde de maaske haft større 
Held med deres Overtalelser; men i dette Tilfælde 
havde de to unge Menneskers Moder staaet og hørt 
paa Fristernes lokkende Tilbud, og hun tøvede ikke 
med at jage sine Gæster paa Døren. 

Lignende Beretninger om Bønderfolk, der i 
gamle Dage har slaaet sig til Rakkerne, findes bl. 
a. Steder i Skattegraveren *) og i det jydske Al- 
mueliv 2 ). 



/. Kæpkastning. 

F. Tøttrup siger i sin Bog, 1823, om Natmands- 
folkene, at de kendte ikke »ordentlige« Ægteskaber, 
hvormed han antagelig mener, at de ikke benyttede 
Kirkens Velsignelse til deres ægteskabelige For- 
bindelser, og man skulde næsten .tro, han havde 
Ret; thi de havde selv fortalt til Folk i Bislev, at 
der ikke var nogen Kærlighed ved Præstens Vielse. 

Vi skal dog se, at Tøttrup alligevel ikke har 
Ret, og at i hvert Fald nogle af Rakkerne har 
handlet imod deres Overbevisning. 

Anders Nørager udsagde i et Forhør 1835, at 
han var »ægteviet« til sin første Kone i Durup 
Kirke (i Gislum Herred), og i Farstrup Sogns Kirke- 
bog findes anført, at den 12. Oktober 1861- blev 
ægteviet Ungkarl omvandrende Blikkenslager An- 
ders Eliasen af Kornum, 4572 Aar, og Fruentim- 
meret Marie Frederiksdatter i Lundby, 47 Aar; 
men denne Forbindelse kom heller ikke i Utide, 



!) Aarg. 1888, S. 30. 

2 ) 5. Afdl., Nr. 558, 589, 664, 699. 

thi, saa vidt vides, havde dette Par den Gang avlet 
11 Børn sammen. Frederik Klemmensen blev efter 
gamle Folks Beretning kirkelig viet til sin Kæreste, 
Karen, samme Dag, hun blev konfirmeret i Ranum 
Præstegaard x ). Axel Jensen i Salling Sogn sagde: 
»A er viet te' Kaatrin' i mi baar Knæ i Salling 
Kirke,« og der kendes endnu et andet Træk, der 
vidner om, at hans Ægteskab var lovligt. Da han 
engang vilde have en Dram inde hos en Købmand 
i Løgstør, sagde hans antagne Kone, at han intet 
skulde have, for han havde faaet Brændevin nok i 
Dag. Men denne Ytring huede Axel daarligt, og 
han udbrød: »Hun ræn op i Salling Land og var 
en forbandet Kæltringkvind' ; a to hinne aa gjor 
hinne te mi gue Ægtekuen, no lønner hun mej 
osse for 'et.« I en Dom fra 1845 kaldes Katrine 
Jørgensdatter ogsaa for Axel Jensens »Hustru«. 
Det Forhold, at de boede sammen og begge to blev 
forsørget i Axel Jensens Forsørgelselkommune, 
tyder vel ogsaa paa, at de levede i lovligt Ægte- 
skab 2 ). Johannes Eliasen i Valsted levede vistnok 
ogsaa i lovligt Ægteskab med Sofie Frederikke 
Frederiksdatter; i hvert Fald kaldes hun i Sebber 
Kirkebog 1853 hans »Hustru«, og da Johannes 
Eliasen var død, betegnedes han ogsaa sammesteds 
for »Enkemand«, og de levede ligesom det fore- 
gaaende Par ogsaa sammen og blev forsørget i 
den antagne Ægtemands Forsørgelseskommune. 

Har vi saaledes kunnet paapege nogle enkelte 
af Himmerlands Rakkere, der har erholdt Kirkens 



i) Jvf. min fornævnte Bog, S. 138. 

s) I det-jydske Almueliv, 5. Afdl., Nr. 678, er ogsaa anført, 
at dette Par var lovlig viet. 

Velsignelse til deres Ægteskab, har dette dog kun 
været en forholdsvis ringe Part af det Antal Per- 
soner, hvorom jeg har fundet Oplysninger baade i 
Retsprotokoller og i Kirkebøger; den langt over- 
vejende Del af dem »løb sammen« enten uden nogen 
som helst Ceremoni 1 ) og avlede Børn i naturligt 
Ægteskab, eller ogsaa bekræftede de dette ved at 
»kaste Kæp«. 

Hvis denne gamle Ceremoni i sin Tid har været 
udført efter faste Regler, er det sikkert nok, at de 
Natmandsfolk, som de ældste nulevende Almues- 
folk har kendt, enten ikke har været fortrolig med 
Skikkens Udførelse, eller de har, som det udtales 
i den første jydske Stænderforsamlings Møder, kun 
anset den »for Moerskab under deres Gilder 2 ); thi 
gamle Folk beretter om saa mange — for det 
meste plumpe, raa, naive — Variationer af Skik- 
ken, at man, som sagt, fristes til at drage de 
nævnte Formodninger. 

De mest paalidelige skriftlige Beretninger om 
at »kaste Kæp« findes vel i D. Folkebl. 3 ) og hos 
Dorph 4 ). Skikken beskrives omtrent ens paa begge 
Steder, men mest udførlig paa det første Sted, 
hvor det hedder, at naar Frieren har anmeldt for 
Anføreren, at han ønsker at tage en Hustru, kom- 
mer hele Stammen sammen, og den giftelystne 
træder frem i Midten »og kaster en hvid Stok 
(Stounes)« for Fødderne af den udvalgte Kvinde, 
som, hvis hun optog Stokken, betragtedes for hans 

*) Jvf. Dorph, Bergsøes Stat. I. 462, Ed. Erslev, den danske 
Stat, 211, o. fl. St. 

2 ) Stændertid. II, 1836, Sp. 992. 

3 ) 1841. Nr. 27—28. 

4 ) S. 63, Anm. 



87 

Hustru. Hvis hun efter nogen Tids Forløb atter 
ønskede at skilles fra Manden, skulde dette ogsaa 
ske i en Forsamling, hvor hun saa brød den 
samme Stok, hun før havde taget imod, og kastede 
den for hans Fødder. 1 ) 

Af Hensyn til de noget afvigende Efterret- 
ninger, der hidtil er bevaret om Kæpkastning, skal 
her fremføres adskillige Prøver paa Udførelsen af 
denne Skik, saaledes som det er berettet af de 
ældste blandt Himmerlands nulevende Befolkning. 

Til Ceremonien, der gerne skulde udføres ved 
en Korsvej, hørte Sang, Musik og Dans. 

Ligesom gamle Folk har den Opfattelse, som 
ogsaa er antydet i Fyens St. Adr. Avis 2 ) og i Bli- 
chers Beskrivelse af Viborg Amt, at Manden og 
Kvinden enten skulde bytte Stokke eller begge to 
kaste med disse, har man ogsaa berettet om, at 
de giftelystne, før Handlingen begyndte, skulde 
hoppe tre Gange over et Halmstraa og kysse hin- 
anden lige saa mange Gange. Naar de kastede, 
skulde Kæppene ligge saaledes, at Mandens faldt 
lige tværs over Kvindens 3 ); hvis dette ikke lykkedes, 
blev Vielsen udsat til en anden Gang. 

Naar det var vellykket, sagde Brudgommen: 
»Førend jeg skal forlade dig, skal Fanden tage mig«. 
Mens de kastede, stod den ældste Mand i Truppen, 
Anføreren, og svingede med en Stok og fremsagde 
følgende uhyggelige Formular: at Fanden skulde tage 
tre af hans Sideben og lave en Rist af og stege hans 
Sjæl i Helvede, hvis denne Forbindelse ikke holdt. 



1 ) Beretningen herom i Ed. Erslevs danske Stat eg- Bergsøes 
Stat. er kun Afskrivninger heraf. 

2 ) 1815. Nr. 100. 

3 ) Jvf. »Fortidsminder fra Vends.« S. 375—76. 

Naaren af dem hævede Forbindelsen, sagde de: 
»Nu har han (hun) taget Kæppen til sig«. 

Pludder Mads og Grydsted Ane sagde til hin- 
anden, da de kastede Kæp sammen: »A taar din aa 
do taar min, aa Fanden taar mej, om a sviger dej.« 

Ved Hole har man set Rakkerne kaste Kæp 
og slaa efter Stokke med Roser paa. 

En 85 Aar gammel Mand i St. Ajstrup har 
tvende Gange set, at de kastede Kæp ved en Gaard 
der i Sognet. Kvindens Kæp skulde falde øverst, 
»for«, sagde Brudgommen om vedkommende Kvinde, 
»hun skal vær' mi Ægtefruw!« 

Paa en Lyngbank »Skallen« i Djørup har en 
over 90 Aar gammel Mand ofte set dem kaste Kæp 
under lystig Sang og Brændevinsdrikning. 

I Valsted By, hvor Rakkerne tit var forsamlet, 
kan en 80 Aar gi. Mand mindes, at de ofte kastede 
Kæp paa en trekantet Grønningsplads i Byen. 

Paa en Banke i Kæret ved Hyldal i Suldrup 
kastede de ogsaa en Gang Kæp; førend Vielsen 
begyndte underholdt de sig med Sang, og først 
da der var blevet 20 Personer forsamlet, tog 
Ceremonien sin Begyndelse ligeledes under Sang 
og Musik. 

Paa Rostrup Høje mellem Rostrup og Pandum 
har man for lidt over 70 Aar siden ligeledes set 
Rakkere foretage en af disse ejendommelige Vielser. 

I Bislev By blev engang viet to Par af disse 
Folk, ved hvilken Lejlighed to af Bymændene assi- 
sterede som Præst og Degn, og Rakker Jakob var 
viet til sin Kæreste af Smeden i Skørbæk. Smeden 
laa i Sengen og Jakob sad paa en trebenet Stol 
og hun paa en Malkestol uden for Sengen. Under 
Vielsen læste Smeden ivrigt i en gammel Bog. 

For sin Ulejlighed tik han 16 Æg og en Flaske 
Brændevin. 

Den efterfølgende Beretning om Kæpkastning, 
der er meddelt af en nu snart 90 Aar gammel 
Mand paa Himmerland, som havde hørt den af 
andre gamle Folk, er en af de fyldigste Skildringer 
af denne Ceremoni, jeg har hørt i denne Landsdel, 
og har sikkert fundet Sted endnu inden for den 
Tid, da Handlingen foretoges i fuld Alvor og med 
Iagttagelse af alle brugelige Former. 

Der var nemlig engang Rakkerbryllup i V. Hor- 
num By. Brylluppet holdtes som sædvanligt, naar 
Vejret tillod det, under aaben Himmel, og der var 
en stor Forsamling af baade kvindelige og mand- 
lige Rakkere. Anføreren i dette Tilfælde var Pludder 
Mads, som i Anledning af Højtideligheden vilde 
lade sig rage af Peder Lind, den eneste Rakker, 
der kunde udføre denne Kunst; men da denne 
havde barberet ham paa den ene Side af Hovedet, 
yppede han Klammeri med ham under Paaskud 
af, at Mads havde taget en Kæreste fra ham, og 
Mads maatte saaledes gaa til Bryllup med det 
halve Ansigt glatraget og den anden Halvdel stærkt 
beskægget. 

Bryllupsgæsterne havde sluttet Kreds omkring 
Brudeparret, og Højtideligheden indlededes nu med 
en af de mange brugelige Biformer, bl. a. at Brude- 
parret hoppede tre Gange over et Halmstraa, der- 
efter kastede Brudeparret Kæppene, og da denne 
Hovedakt var heldigt tilendebragt, afførte Parret 
sig alt sit Tøj og gav sig til at løbe efter hinanden 
mellem visse Punkter i Kredsen. 1 ) Under alt dette 



*) Jvf. dot jydskc Almueliv, 5. Afdl. Ni-. 556 og 569. 

havde Mads svunget meget ivrigt med sin Stok, og 
nu gav Parret hinanden Haanden, og Mads, der 
stedse agerede Ceremonimester, lagde i Forening 
med den ældste tilstedeværende Kvinde sin ene 
Haand paa Parrets og beseglede den indgaaede 
Pagt ved Fremsigelsen af den ovenfor anførte 
Djævleforskrivelse. Paa dette Tidspunkt brød man 
Kredsen, og hele Selskabet ilede til de nygifte, tog 
dem i Hænderne og sagde: »Lykke Bruiepar! 
Lykke Bruiepar!« 

Det er foran antydet, at disse Mennesker lige- 
som alle andre dødelige skattede Musik til deres 
Bryllupper, og det maa siges, at de ved denne Lej- 
lighed havde været meget heldige i deres Arrange- 
ment* i den Henseende; thi ingen ringere end 
V. Hornum Degn, »Tysk-Niels« havde modtaget 
dette Engagement. Men Klangen i Degnens Violin 
har antagelig ikke været helt upaaklagelig; thi Hr. 
Niels's velmente, energiske Bestræbelser for at ar- 
bejde sit Instrument op til at overdøve de høj- 
røstede Gildesgæster skønnes at være mislykket, 
idet Mads, som Sjælen i hele Stadsen, da han 
skulde aabne Dansen med Bruden og havde ført 
hende et Par Omgange rundt, fandt sig foranlediget 
til at varsko Degnen i følgende Tilraab: »Haat aa 
laangsomt Her Dien, haat aa laangsomt Her Dien, 
hej daa, hej daa!« Hermed vilde den samvittig- 
hedsfulde Anfører bede Degnen om at berøre 
Strengene noget stærkere, saa at Musiken blev 
højere (haat = haardt). 1 ) 



') Om at »kaste Kæp«, jvf. min forn. Bog, S. 53—54. 

m. Forholdet mellem de forskellige Køn. 

Det vil af det foregaaende kunne skønnes, at 
det Baand, der sammenknyttede de forskellige Køn 
af Rakkerfolket, ikke kunde have nogen større 
Styrke. De Baand, der vor kæppet sammen ude 
paa Veje og Stier, og der fandt de fleste Forbin- 
delser jo Sted, kunde i sig selv ikke besidde syn- 
derlig varige Egenskaber, og naar de Personer, 
der skulde bindes sammen, ogsaa var ustadige 
Karakterer, der, som det ogsaa udtales i en Dom 
1830, manglede »al Opdragelse« baade sædelig og 
moralsk i den Grad, at de langt snarere var op- 
draget i alle Slags Laster, maatte Samlivet nød- 
vendigvis blive ubundet og løst; ogsaa de fan, der 
havde modtaget Kirkens Velsignelse til deres Ægte- 
skab, agtede tilsyneladende det ægteskabelige Sam- 
liv lige saa ringe, som de der havde kastet Kæp. 1 ) 

I D. Folkeblad paa det oftere foran anførte 
Sted er anført om de ægteskabelige Forhold mel- 
lem Kønnene, og dette er vistnok tilmed sagt med 
Henblik paa dem, der havde viet sig til hinanden 
ved at kaste Kæp, at »de hænge ved hinanden med 
en sjælden Troskab, dele trolig Savn, Nød og Farer 
sammen, og ere meget tilbøjelige til Jalousie.« Det 
er ufatteligt, at en Forfatter, der med nogen Op- 
mærksomhed havde studeret Natmandslivet, kunde 
skrive sligt; thi denne Paastand er i saa ringe 
Overensstemmelse med Virkeligheden, at endog 
det stik modsatte absolut maa siges at have været 
Tilfældet, hvilket heller ikke havde undgaaet Dom- 



l ^ Stændertid II 1836. Sp. 992. 

meren i Aars Slet Herreds Opmærksomhed, som 
1830 i en Dom over den gamle Elias Axelsen og 
hans »foregivne Hustru« bl. a udtaler, at »deres 
uafbrudte Samlevned ej heller røbe den Demorali- 
sation, som ellers som oftest finder Sted blandt 
denne Klasse af Mennesker, hvor man een Dag 
lever med een og en anden Dag med en anden.« 

Det samme Forhold omtales ikke skaan- 
sommere af Dommeren i Helium Hindsted i en 
Politiretssag fra samme Aar mod Pludder Mads, 
Grydsted Ane, Zidsel Jørgensdatter m. fl., hvor det 
i Akterne om disse Personer hedder, at de har 
levet et »løsagtigt og liderligt Levnet«, eller et 
»liderligt og farargelig Levnet«. De Laster, hvori 
Børnene var oplært eller dog havde iagttaget hos 
de ældre, begyndte hine i en meget tidlig Alder 
ogsaa at boltre sig i; saaledes har de .ældste. nu- 
levende Folk fra flere Egne i Landsdelen berettet 
om, at en 14 å 16 Aars Dreng flakkede omkring 
med en over 60 Aar gammel Kvinde, og at dette 
Par levede sammen som Mand og Kone; et lig- 
nende Eksempel kendes fra Salling Sogns Kirke- 
bog, hvor der findes anført, at en »Omløberske af 
Natmandsstammen der i Sognet 1838 fødte et Barn, 
som hun havde avlet med den »ukonfirmerede« 
Daniel Axelsen, der jo ogsaa var Rakker. Det 
synes klart, at Adjektivet »ukonfirmeret« er anført 
i Kirkebogen netop for at fremhæve Barnefaderens 
Ungdommelighed. Dette Forhold bekræftes ogsaa 
af Meddeleren i Viborg Samler 1 ), som anfører, at 
»saasnart deres physiske Kraft tillader saadant, 

!) 1828, Ni\ 50. 

indgaa de uden videre et naturligt Ægteskab, som 
de ogsaa temmelig letsindigen igjen hæve.« 

Vi har foran omtalt, at disse Folks Frierier 
ikke altid foregik paa den mest galante Maade, 
men at de sommetider gennem blodige Slagsmaal 
tilkæmpede sig den Kvinde, de havde faaet Lyst 
til, og dette gjaldt ligemeget, som Dorph siger, 
enten hun var fri »eller for Øjeblikket en Anden 
tilhørende«, og paa den Maade var det uberegne- 
ligt, hvor ofte en Kvinde kunde komme til at skifte 
Herre og Elsker. Men det var vel ikke altid, at 
den eftertragtede Kvinde fulgte godvillig med slige 
Friere. Kryk Hans rnaatte saaledes engang ude i 
Heden værge sig imod tre andre Rakkere, der vilde 
tage hans Kæreste fra ham, og det hedder sig, at 
hun ved denne Lejlighed hjalp ham troligt under 
Forsvaret. 1 ) 

Betegnelsen »Løsagtighed« er det mildeste Ud- 
tryk hos de fleste ældre Forfattere for det næsten 
dyriske Forhold, som bestod mellem Kønnene 
blandt disse Folk, ogsaa »Blodskam« og »Horeri« 
tindes paa den lange Liste over deres Synder, og 
paa det oftere anførte Sted i Fyens St. Adr. Avis 
tilføjes, at »deres Usædelighed overgaar al Be- 
skrivelse«, en Bemærkning, man heller ikke let kan 
misforstaa. Det er dog kun faa Tilfælde af Blod- 
skam, der er nævnet i denne Landsdel; det paa- 
*taas i næsten alle Egne, hvor man har kendt 
Bitte Stoffer, at han har staaet i et forbrydersk 
Kensforhold til sin egen Moder, og i et Forhør 
ved Aars Slet Herred 1835 oplyses det, at en yngre 
Kakkerske, der var indfanget under den store 



l ) Løgstør Avis 1888. 

Jagt, havde nydt Straf i Viborg for begaaet Blod- 
skam. 1 ) 

Vi skal endnu lidt nærmere betragte Sædelig- 
hedsforholdet blandt det himmerlandske Rakker- 
folk, saaledes som dette er belyst i Kirkebøger og af 
gamle, troværdige Folks Fortællinger. 

Vi vil begynde med Abelone Hansdatter af 
Hole; om hende anføres i Louns Sogns Kirkebog, 
at hun 1801 havde et uægte født Barn med Nat- 
mandssønnen Gregers af Viborg. Men 1808 er til- 
ført samme Kirkebog følgende: » 16 /n 1808 fødte 
Husmand Gregers Hansens Hustru Abelone Hans- 
datter paa sin Gennemrejse i Hornum Sogn et 
uægte Pigebarn, hvilket hun i Mandens Fraværelse, 
som er ucommanderet, var besvangret med af om- 
løbende Glarmester Peder Madsen.« Samme Aar 
døde Abelone Hansdatters »Horebarn« af Hole. 
Ifølge Hyllebjærg Sogns Kirkebog fødte hun Tvil- 
linger i Hyllebjærg 1814; hun kaldes nu »Gregers 
Hansens Natmands Enke Apellone Hansdatter af 
Hole«, og til Barnefader angav hun »givt og bo- 
siddende Natmand Hans Mortensen« af Vinde ved 
Skive. Aaret efter findes hun i Løgsted Kirkebog; 
her havde hun født et Barn og udlagt til Barne- 
fader Peder Madsen Lind, hvis »Kone« hun nu an- 
gives at være. 

Anders Nørager forklarede som foran nævnt i 
et Forhør 1835, at han ogsaa var lovlig viet til sin 
første Hustru; men da han mente, at hun havde 
været ham utro og avlet et Barn med eri anden 



( x Det er ogsaa blevet paastaaet, at Pludder Mads og Lamme 
Dorrit, der levede i naturligt Ægteskab, skulde være Sø- 
skende, men om det er rigtigt vides ikke. 

Mand, »kunde han ikke leve med hende, men tog 
sig en anden.« 

Ifølge Bjørnsholm Kirkebog fødte en omløbende 
Rakkerske et Barn der i Sognet 1813; der er til- 
ført følgende Anmærkning: »Bemeldte Marie Kle- 
mensdatter kom om Aftenen mellem d. 16. og 17. 

December til , angreben af Fødselssmerter og 

blev af Husets beboere hastelig modtaget og ydet 
al mulig Hjælp. Hun angav til Barnefader Peder 
Chr. Dejbjerg, NaUnand, som for 3 Uger siden var 
løbet fra hende. Beklageligt! at der ikke kan raades 
Bod paa dette Omløberi! ! !«. 

Eksempel paa, at en Kone forlader sin Mand 
og løber i Landet og avler Børn med andre Rak- 
kere : 

1848 fødte Anna Marie Pedersdatter af Røn- 
bjærg i Ringkøbing Amt et Barn i Bislev, hvis 
Fader var Rakkeren Kristen Kristensen Blære. 
Præsten i Estvad og Rønbjærg havde meddelt, at 
Moderen var gift, og at Manden, som hun forlod 
1846, opholdt sig i Pastoratet. 

Grydsted Ane løb først med Rakker Rasmus, 
ved hvem hun avlede et Barn; hun siger i et For- 
hør, at hun fulgte ham i 16 Aar, og i et andet, at 
det kun var i to Dage. Derefter gik hun med Kryk 
Hans, og imens hun var hans Kæreste, avlede hun 
en Søn med en Aftægtsmand. Endelig forskød hun 
Kryk Hans og gik med dennes »Halvbroder«, 
Pludder Mads. 1 ) 

Men Grydsted Ane maa dog kaldes skikkelig 
i Sammenligning med Gjedsted Kristiane eller 
Kristiane Augustenborg, om hvem det af vend- 



Af Forhør ved Aars Slet os Helium Hindsted Herreder. 

sysselske og himmerlandske Kirkebøger fremgaar, 
at hun havde avlet Børn med et stort Antal for- 
skellige Personer. Denne Kvindes Levned skildres 
dog vistnok temmelig korrekt i det enstemmige Ud- 
sagn af den himmerlandske Befolkning, at »Alver- 
dens Rakkere kom til Gjedsted Kristiane, og hun 
spillede Kæreste med alle Mændene!« 

Der skal endnu nævnes tvende andre Rakker- 
sker, der ifølge Kirkebøgerne har avlet Børn med 
flere forskellige Mænd, nemlig Abelone Mortens- 
datter og Kirstine Jørgensdatter, og hvoraf den 
sidste skiftede saa tit med sine Elskere, at hun 
vistnok havde avlet Børn med tre forskellige Per- 
soner i de lire Aar fra 1839 til 1842. 

Den foran nævnte Hjulkone fra Solbjærg, som 
var af Rakkerslægten, var gift med en skikkelig 
gammel Mand af Almuen. Om hendes sædelige 
Forhold har en af mine Kolleger efter en 87 Aar 
gammel Mands Beretning meddelt følgende : »Hun 
var meget erotisk anlagt og havde stadig en Flok 
Galaner, vist ogsaa af Rakkerart, omstrejfende 
Vagabonder, der nævnes: Sulten Anders, Lars 
Pandekage og Svenskeren, og der var stadig ind- 
byrdes Kamp imellem dem om Rettigheder og Be- 
gunstigelser. Alt dette maatte hendes gamle, senge- 
liggende Mand være Vidne til.« 

Blandt Mændene, der havde det største Antal 
Kærester, nævnes altid Bitte Stoffer, Pludder Mads, 
Store Peder Lind eller Peder Madsen Lind og 
Peder Lind Kristensen. Den første nævnes ikke 
saa tit i Kirkebøgerne; Pludder Mads bliver ofte 
udlagt som Barnefader af forskellige Kvinder; han 
fortalte engang Stiftamtmanden i Aalborg, som var 
paa Besøg i Nibe, at han ialt havde haft 7 Koner. 

Peder Madsen Lind var ham, der havde avlet de 
tvende Børn med Abelone Hansdatter i Hole 1808 
og 1815; han blev ogsaa efter Kirkebøgerne udlagt 
til Barnefader af andre Kvinder, og der er berettet 
i det jydske Almueliv 1 ), at han ialt skulde have 
haft 11 Koner — Kærester — . Peder Lind Kri- 
stensen har haft mange Elskerinder og havde ogsaa 
været en af de lykkelige, der havde nydt Kristiane 
Augustenborgs særlige Gunst. Han tilstaar i et 
Forhør 1836, at han havde »altid vandret med et 
Fruentimmer«; hans daværende Elskerinde var 
Abelone Mortensdatter. Lang Andreas stod ikke 
meget tilbage i Kæresteforhold for de nysnævnte 
Personer, men Befolkningen ansaa ham dog for 
betydelig skikkeligere; thi man havde engang hørt 
lidt af en Samtale mellem ham og en af hans 
Konkubiner, hvoraf man sluttede, at han var Kysk- 
heden selv. Han var nemlig en Tid til Huse hos 
en Søn i Suldrup, og imens kom hans daværende 
Kæreste, »Topjomfruen«, som blev forsørget i Aal- 
borg og besøgte ham. Da hun skulde rejse, fulgte 
han hende ned til et Hus i Byen, og der hørte 
man, hun sagde til ham: »Nu ser jeg dig aldrig 
mere, min søde Skat!« »Jo,« sagde han, »du er 
mit Hjerte, og du bliver mit Hjerte til sidste Dag.« 
Men naar vi lader Kirkebøgerne tale, faar man 
dog den Opfattelse af ham, at han i den Hen- 
seende har levet som sine Kammerater. Af et 
Forhør 1835 fremgaar, at han da løb med en Zidsel, 
og af Skivum og 0. Hornum Kirkebøger fremgaar 
henholdsvis, at hans »Kone« døde 1850, og at han 



*) 5te Afdl. Nr. 656. 

Anton Gaardboe : Himmerlands Rakkere. 

et Aar efter blev udlagt til Barnefader af en ny 
Kæreste. 

Kærligheden mellem Mand og Kvinde blandt 
disse Folk havde, efter hvad man kan skønne, ikke 
den Egenskab, som en stærk og ægte Kærlighed 
ellers har, at den under en Adskillelse vokser med 
Afstanden mellem de elskende, thi man har Eks- 
empler nok paa, at den Adskillelse, Kvindernes 
Barselleje gav Anledning til, ofte medførte, at Mæn- 
dene løb deres Vej med en anden Flamme; hvor 
tit tror man saa ikke, at Opholdet for den ene af 
Parterne i »Guds Kiist i Viborg«, som Pludder 
Mads kaldte Tugthuset, blev Aarsag til Skilsmisse 
mellem disse flygtige Naturer? — Kryk Hanses 
Kæreste fik vel en Kone til at skrive til ham i 
Tugthuset, at hun længtes efter sin »søde Skat«! 
men hendes Kærlighed var tiltrods herfor antagelig 
af samme Beskaffenhed som Kristen Hiers, Rakker 
Jakobs Kvindes o. fl. a., der lavede andre Partier, 
da deres hidtidige Kærester sad i Tugthuset. — 

Lige saa sikkert som det er, at Afbankning af 
Kvinderne hørte med i de daglige Optrin x ) lige saa 
vist er det, at Befolkningen i Nattekvarte rerne har 
iagttaget, at Mændene byttede deres* respektive 
Kvinder bort med andre for kortere eller længere 
Tid, og det mangler heller ikke paa Beretninger 
om, at de ligefrem solgte dem for bestandig til en 
eller anden af deres Kammerater. Maaske er det 
med Henblik paa slige mørke Billeder af deres Liv, 
at F. Tøttrup anfører, at »naar Uenighed opkommer 



!) Jvf. Viborg Samler 1822, Nr. 22, hvor det omtales, at en 
Natmand tugtede sin Kone med en stor Stok. 

mellem dem, forlader de hinanden og forbinder sig 
paa lige Maade med andre.« 

Der skal her anføres nogle af Befolkningens 
Udsagn om disse Forhold. 

Da Pludder Mads engang kom til Pastorinde 
Seidelin i Vadgaard i Strandby Sogn for at tigge, 
nægtede hun at give ham nogen Almisse; thi hun 
havde Dagen iforvejen set, hvorledes Mads mis- 
handlede sin Kvinde. »Ja, men har De ikke hørt, 
bitte Madam,« sagde han, »at Konen skal være æ 
Mand underdanig!« En anden Gang logerede Mads 
hos Hoppen i Nørager Fattighus, hvor han ogsaa 
om Natten gav sig til at banke Kæresten. Hoppen 
vilde ikke have en saadan brutal Gæst i sit Hus 
og satte derfor Rakkeren paa Døren splitternøgen, 
som han altid var i Lejet om Natten, og det var 
et forrygende Snefog. Da Mads havde svalet sig 
lidt udenfor Døren, sagde han: »Hvis a maa kom 
ind bitte Hop, vil a kys mi Kuen li'saa manne 
Gaang, som a haar sparket hinne,« og dermed var 
Konen tilfreds, thi i saa Fald vilde hun faa over- 
flødig Kærlighed af ham. 

Niels Jæger i Visborg var ogsaa slem til at 
mishandle sine Koner. Der logerede engang for 
omtr. 80 Aar siden to Par Rakkere paa en Gaard 
i Voxlev. Om Aftenen hørte Beboerne, at Mændene 
byttede Kvinder, og den ene, hvis Kvinde var ældst, 
maatte give to Par Strømper i Bytte. 1 ) 

Store Peder Lind solgte sin Kvinde »Bitte 
Kirsten« til Jens Axelsen, ikke til »Bitte Per Lind«, 
som anført i det jydske Almueliv 2 ), for 3 Mk. og et 

1 ) Den Skik at bytte Kvinder bort har ogsaa været iagttaget 
hos Fanterne i Norge, bemærker Sundt S. 222. 

2 ) 5. Af dl. Nr. 656. 

Klæde, og Pludder Mads afsatte saa igen sin 
Kæreste til den førstnævnte for et Halstørklæde 
og en Pægl Brændevin. 1 ) 

Blufærdighed var de ikke stærkt generet af. 
Paa Stevnsbakken i Morum laa de ofte i store 
Flokke; om Sommeren trak de splitternøgne Mænd 
og Kvinder imellem hverandre og løb ud i Søen 
og tumlede sig. 

Hvis Meddeleren i D. Folkeblad havde sagt, 
at der gaves enkelte Eksempler paa Trofasthed i 
Samlivet mellem Mand og Kvinde indenfor Nat- 
mandsfolkets Stamme, maatte man have indrømmet 
dette, om end saadanne Eksempler var rene Særsyn. 

Den gamle Rakker Elias og hans Kæreste var, 
saa vidt vides, det eneste Par blandt Himmerlands 
i naturligt Ægteskab levende Rakkere, der uafbrudt 
og trofast holdt ved hinanden for hele Livet. 

For omtrent 50 Aar siden strejfede Smal Hans 
paa Himmerland med en net Pige, som i flere Aar 
delte ondt og godt med ham. Han var blevet Krøb- 
ling i et Slagsmaal og var daarlig til at gaa, og 
derfor saa man ofte, at hun bar ham paa sin Ryg 
over Grøfter og større Vadesteder; men da han 
tilsidst skulde slaa Bo i Stenild Fattighus, løb hun 
alligevel fra ham. 

Men nu de lovligt gifte Rakkere, havde de ikke 
nogle bedre Sædelighedsbegreber? Ja, Axel Jensen 
forsikrede flere Gange højt og dyrt, at han elskede 
sin »Kaatrin« over alt andet i Verden, og dog 
skulde han have staaet i et vel intimt Forhold til 
en vis Susanne, mens hans Ægtehalvdel sad i 



x ) Hertil Slutter sig en Del Træk i det jydske Almueliv, 5te 
Afdl. Nr. 658, 678, 699 o. fl. 

Tugthuset. Han mistænkte ogsaa sin Hustru for, 
at hun var utro imod ham, hvorfor hun blev kaldt 
for Præsten for at skrifte i den Anledning. Men 
her paastod hun, at hun elskede ingen andre end 
hendes »Ægtemage Aaksel«. 

Anders Eliasen samlevede og avlede Børn med 
den Kvinde, som senere blev hans lovlige Ægte- 
fælle fra 1835; men han kunde dog ikke i et For- 
hør 1844 benægte at være Fader til en anden navn- 
givet Kvindes Barn. Hans Broder Johannes var, 
saa vidt vides, en meget respektabel Ægtefælle, og 
det samme maa vistnok ogsaa siges om en anden 
lovligt viet Rakker, Frederik Klemmensen. 1 ) 

Tilbage staar endnu at undersøge, om Fler- 
koneri har været at spore blandt disse Folk i 
denne Landsdel inden for det Tidsrum, denne Skil- 
dring omfatter. 

I næsten hele den ældre Litteratur vedrørende 
Natmandsvæsenet findes Polygami paa Registeret 
over dette Vandrefalks mangehaande Laster. At 
nævne alle disse Kilder er overflødigt og vilde 
ogsaa føre for vidt; vi vil derfor indskrænke os til 
at pege paa nogle af de vigtigste Udsagn. 

I Fyens St. Adr. Avis 2 ) anføres bl. a. ogsaa 
Polygami som en af de »almindelige Laster iblandt 
dem«; efter Tøttrup (1823) havde en Mand »stun- 
dom tvende Koner«, og ligeledes siger Dorph, at 
»en Mand ofte finder sig tjent med at have to for 
een.« 



J ) Andre Eksempler paa Trofasthed og Opofrelse mellem 
Rakkere findes hos Dorph, S. 5, i jydske Samlinger II 209 
o. fl. SI. Sundt heretter om de samme Dyder hlandt Kan- 
terne. S. 122 og 189—90. 

2) 1815 Nr. 100. 

Blicher tænker maaske ogsaa paa det samme 
Forhold, naar han i sin Novelle, Kæltringeliv, ironi- 
serer over, at det kaldes »med Rette et liderligt 
Levned, at en rejsende Glarmester har tre Koner« ; 
men noget mere tydeligt udtrykker han sig i sin 
Beskr. af Viborg Amt 1 ), hvor han om den samme 
Sag anfører: »Med Konernes Antal er man ikke 
nøjeregnende; behøver det ej heller, da man let og 
hurtigt kan vorde dem kvit.« 

Af disse Udtalelser maa man vel fæste den 
største Tillid til Dorphs og Blichers, der antagelig 
har haft Lejlighed til at studere Natmandslivet ved 
Selvsyn. Men herimod staar nu Beretningen i D. 
Folkeblad 2 ), hvor den ovenfor nævnte Skildring af 
Kæpkastningen meddeles, og derefter fortsættes: 
»Hvad der end kan være sagt imod denne Sag, saa 
er det dog vist, at Polygami hører til de meget 
sjældne Undtagelser hos vore Natmænd, hvis det 
virkelig nogen Sinde finder Sted.« Det synes som 
om Dyrlund 3 ), der heller ikke vil have Natmands- 
folket beskyldt for at. have levet i Flerkoneri, har 
stolet paa Rigtigheden af Carit Etlars nysanførte 
Udsagn i D. Folkeblad, i Forbindelse med hvad 
han selv herom har fundet i Retsakter, Korrespon- 
dancer o. s. v.; han anfører nemlig: »Noget aldeles 
afgørende Bevis, endog blot i et enkelt Tilfælde, 
for at en Mand samtidig har levet i Kønsforbindelse 
med to eller flere Kvinder, har jeg dog intetsteds 
fundet .... Almindeligt var det i hvert Tilfælde 
ingenlunde.« — Man maa ikke være saa Lettroende 



!) S. 22. 

2) 1814, Nr. 27—28. 

3 ) S. 273. 

at mene, at disse durkdrevne Omløbere skulde op- 
lyse Forhørsdommerne om, at de samtidig i den 
ene eller den anden Art af Ægteskaber levede i 
Kønsforhold til flere Kvinder; man kan maaske 
ved at sammenholde adskillige Kirkebøger og disse 
igen med Forhør og Domme være saa heldig at 
faa sin Formodning om, at de levede baade i Bi- 
gami, Polygami og Polyandri, bekræftet. Megen 
Vægt lægger jeg ogsaa paa Befolkningens Beret- 
ninger om dette som om alle andre Forhold; thi 
den har haft den rigeste Lejlighed til at iagttage 
alle Sider af Landstrygernes Liv og Levned paa 
nært Hold, og det maa siges, at der er den aller- 
største Enstemmighed i Udsagnene om, at Fler- 
koneri eller Tvekoneri samt Polyandri virkelig har 
fundet Sted blandt et stort Antal af de himmer- 
landske Rakkerfolk. Grænsede Hjulkonens i Sol- 
bjærg, Abelone Hansdatters i Hole og Grydsted 
Anes kønslige Forhold ikke nær op til Polyandri 
— Ægteskab med mange Mænd paa een Gang — ? 
Rakkeren i Visborg, Niels Jæger, havde flere sam- 
tidige Koner, hvoraf nogle han var lovlig viet til, 
og andre han levede i naturligt Ægteskab med. 
Ifølge en over ham afsagt Ekstrarets Dom ved 
Helium Hindsted Herred 1843 for Bigami blev han 
gift med sin første Kone Aar 1800, og imens hun 
levede i Ringkøbingegnen, giftede han sig i Vis- 
borg 1811 med en anden Kvinde. I Tiden mellem 
1800 og 1811 fremgaar det af Als Sogns Kirkebog, 
at han havde levet i naturligt Ægteskab i det 
mindste med een Kvinde, som 1808 angav ham 
som sit Barns Fader. 

Anders Eliasen levede, som det fremgaar af 

det foregaaende, omkring ved 1844 i naturligt Ægte- 
skab med tvende Kvinder samtidig. 

Af Befolkningens mange Beretninger om det 
her omhandlede Forhold fremgaar det, at Bitte 
Stoffer havde det største Antal Koner — i natur- 
ligt Ægteskab — blandt alle Himmerlands sidste 
Rakkere. Han frydede sig engang over Selskabet 
med tre Kvinder i en Foderbaas paa en Gaard i 
Oplev; man har flere Steder set ham med to Koner. 
Da han engang logerede med dem paa en Gaard 
i Kølby, sagde Beboerne til den ene af dem, hende 
som havde fulgt ham længst, om hun nu nok 
kunde holde af ham, siden han havde taget en 
Medhustru. »Ja,« sagde hun, »vi kan it afse ham 
nuen af wos.« Men der gærede dog nogen Skin- 
syge mellem dem, som af og til kom til Udbrud; 
saaledes saa man dem engang opføre et vildt Slags- 
maal om den tilbedte Stoffer ude paa en Pløje- 
mark ved Gaardsted i. Vilsted Sogn. 

Gjedsted Kristianes Løsagtighed var af den 
Beskaffenhed, at man ikke godt kan skildre den 
paa Papiret; men saa meget tør dog siges, at hun 
havde mindre Flokke af Mænd, med hvem hun 
levede i naturligt Ægteskab og avlede Børn med; 
til Barnefader valgte hun saa en af disse Elskere. 

Kristen Eliasen, som i mange Aar levede i na- 
turligt Ægteskab med Abelone Mortensdatter, fandt, 
da han havde været i Tugthuset, en anden Kæreste; 
mellem hende og Abelone delte han saa sin Kær- 
lighed i lange Tider, og herover græd og beklagede 
denne sidste sig, naar hun kom ind til en Kone i 
Farstrup. 

Peder Lind kom til Gjedsted engang og fik 
Husly i en Lade, mens et stærkt Tordenvejr drev 

forbi; i hans Medfølge fandtes fire Kvinder, men 
derfor skal det dog ikke paastaas, at han levede i 
Kønsforbindelse med dem alle. 

Pludder Mads var en Gang i Lundgaard i Al- 
strup og havde to Koner med sig; men Mage til 
det Slagsmaal, de opførte om deres fælles Mand, 
havde Beboerne aldrig før været Vidne til af Kvin- 
der. — Den gamle Herredsfoged Bassesen i Nibe 
skulde tit have straffet Rakkerne, men han lod dem 
helst gaa. Engang i et af Aarene omkring 1820 var 
Stiftamtmanden i Besøg hos Herredsfogden, og de 
to Herrer sad paa en Bænk ude i Haven; pludse- 
lig stod Pludder Mads foran dem og hilste meget 
ærbødigt med Hatten i Haanden. Herredsfogden 
sagde da til Amtmanden, at her kunde han se en 
Natmand. Mads, der da var en gammel Mand, 
bad om en Gave, »for mi jen Kuen haar gjort 
Barsel!« Amtmanden spurgte nu, om han havde 
mere end een Kone. »Ja,« svarede Rakkeren, »a 
haar tre Kuener.« »Har du haft flere?« spurgte 
Amtmanden. »Ja,« sagde Mads, »a haar haft syv, 
aa de er æ daarlig Mand, som it kan forsørre syv 
Kuener.« Amtmanden, der syntes godt om den 
kække Rakker, gav ham to Daler, og Herredsfogden 
gav ham een. 

Gamle Folk i Hvilsom har berettet til en endnu 
levende 80 Aar gammel Mand i den By, at Rak- 
kerne i gamle Dage som oftest førte to å tre Koner 
med sig samtidig. 1 ) 



l ) Foruden i Viborg Samler 1822 Nr. 22 findes fl. St. i det 
jydske Almuelig 5te Afdl. en Del Eksempler paa, at en 
Mand samtidig havde to Koner. — Sundt anfører ogsaa S. 
222, at de norske Fanter tit medførte flere samtidige Koner. 

n. Børnene. 
Natmandsfolkenes store Frugtbarhed, som bl. 
a. Steder omtales i Fyens St. Adr. Avis 1 ), i Viborg 
Samler 2 ) og i D. Folkeblad 3 ) bekræftes ogsaa saa 
vel af denne Landsdels Befolkning som af Kirke- 
bøgerne — Præsten i Gjedsted har 1820 anm. i 
Kirkebogen om en Barnefødsel: »Født af den frugt- 
bare Natmandsrase« — og et stort Antal Retsakter. 
Denne store Yngel kom, som Dorph meget rigtig 
bemærker, til Verden, hvor »Fødselssmerterne til- 
fældigvis maatte overfalde Moderen paa hendes 
Vandring « En enkelt Rakkerske paa Himmerland 
var Moder til 23, og flere havde født fra 16 til 20 
Børn. Vi har foran set, at Barsellejet ikke altid 
blev hverken lunt eller bekvemt. Naar der i Viborg 
Samler 4 ) anføres, at Børnene »for det meste« blev 
født under aaben Himmel, stemmer dette næppe 
med Virkeligheden ; Rakkerselskaber, hvori der 
fandtes svangre Kvinder, var efter de gamles Ud- 
sagn særlig paatrængende for at faa Husly om 
Natten, og som oftest tik de vel ogsaa Lov til at 
føde i et af Udhusene eller paa mere fordomsfri 
Steder i et Leje af Halm og Pjalter paa Gulvet i 
Dagligstuen. I de Fattighuse, hvor deres Kamme- 
rater forsørgedes, og i de virkelige men faa Nat- 
mandsboliger fandt de jo altid en velvillig Mod- 
tagelse. I Rakkerreden i Hole er der ifølge Louns 
Sogns Kirkebog lige fra 1759 født et langt større 
Antal Rakkerbørn end noget andet Sted paa Him- 



!) 1815, Nr. 100. 

2 ) 1828, Nr. 50. 

3) 1841, Nr. 27-28. 

*) Det sidst anførte Sted. 

merland baade af denne og andre Egnes hjemløse 
Rakkere. Efter to å tre eller højst otte Dages Op- 
hold begav Moderen sig paa Vandring med Barnet 
i en Vugge eller Pose paa Ryggen. Hvis der var 
flere Smaabørn i »Familien«, der endnu ikke kunde 
gaa, og Faderen var blevet hos Moderen under 
Barsellejet, hvilket ikke var helt almindeligt — han 
overlod hende tit til sin egen Skæbne nogen Tid før, 
hun skulde føde — , maatte han ogsaa stundom 
bære en Unge enten i en Pose eller oven paa 
Glarkisten, hvis han var udstyret med en saadan. 
»En Del af dem dø i den spædeste Barndom, som 
ikke er at undres over,« siger Krarup om disse 
Folk i sin Bog 1817; det er rigtigt, at der døde 
mange Børn i den spæde Alder, og Grundene her- 
til var vistnok flere. Nogle frøs ihjel, andre hjalp 
Forældrene direkte af med Livet for at befri sig 
for det Besvær at slæbe denne B\rde Landet rundt, 
og atter andre døde af den usle Behandling; det 
er saaledes berettet af Befolkningen, at da Pludder 
Mads solgte sin Kone til Peder Lind, vilde denne 
ikke have hendes spæde Barn; dette bar Mads 
siden i en Vugge og sang: »Trutirululu, Trutiru- 
lulu, Trutirululu, de æ Dø aa Pin it godt aa ha 
Bøn aa ingen Muer ha!« Engang han var paa Vej 
efter Havbro med Barnet paa Ryggen, gik han ind 
i en Gaard og sagde til Konen: »Aa, sølle Muer, 
do skal sgu si mi kønne Baan,« men da Mads 
vilde til at kramme op med sit Barn, var Fuglen 
fløjet; han havde nemlig tabt Barnet uden for 
Gaarden paa nogle Brinker. Som man kunde 
tænke, døde dette Barn ogsaa som spæd. 

Dyrlund anfører, at de »elskede lidenskabeligt 

deres Afkom* 1 ), og under den første jydske Stæn- 
derforsamlings Møder ytrede et Medlem, at han 
ikke kunde antage, at de Følelser, disse Folk næ- 
rede for deres Børn kunde være anderledes hos 
dem end hos andre. 2 ) Rigtigheden af disse Paa- 
stande kan vel paavises ved flere Træk saavel hos 
vort eget Rakkerfolk som f. Eks. ogsaa hos det 
norske Fantefolk; 3 ) men man bliver lidt mistænke- 
lig, naar man af himmerlandske Kirkebøger ser, 
hvor stort Antallet af Dødsfald har været blandt 
deres spæde og aargamle Børn. Disse Kilder — 
Kirkebøgerne — angiver ganske vist ikke Døds- 
aarsagen, men en enkelt Gang er dog anført, at 
»Barnet blev efterladt dødt af sin Moder, hvis Navn 
ikke kendes,« hos en Husmand; det ligger nær at 
antage, at hun har haft en ond Samvittighed, da 
hun i Nattens Mørke havde gjort sig usynlig. 

Befolkningen i Landsdelen har iagttaget mange 
Træk af disse Folks Omsorg for deres Børn, der 
staar i et sært Forhold til den »lidenskabelige« 
Kærlighed, Dyrlund havde iagttaget hos dem i den 
Henseende. 

Rakkersken Skæg Mads blev født ved en Høj 
Hestehøj, paa Næsborg Mark; derefter bar Moderen 
hende i sit Skørt hen til Gaarden Poudrup, men 
om Natten løb Moderen bort og lod det grædende 
Barn ligge i Laden. 

For omtrent 70 Aar siden fødte en anden 
Rakkerkvinde et Drengebarn ved en Høj om Efter- 
aaret i Munk Sjørup; hun blev nedpakket med 

*) Se hans Bog, S. 262. 

2 ) Stændertid. II 1836, Sp. 1004. 

3 ) Jvf. En Hederejse i Viborg-Egnen, S. 215, og E. Sundts 
Bog, S. 124. 

Dækkener og blev liggende med Barnet ved Højen 
i to Dage, før hun brød op og gik til Kloster- 
marked ved Trende, hvor hun smed Barnet paa 
Markedspladsen. Her traadte Kreaturerne Barnets 
ene Ben i Stykker, men Moderen slæbte Barnet 
med sig i nogle Pjalter uden at sørge for at faa 
Benet forbundet, og Barnet blev Krøbling for hele 
Livet. 

Hos en Gaardmand i Lundby logerede en 
Nat omkring ved 1830 en Rakkertrup. Om Natten 
fødte en af Kvinderne et Barn, som de i Dagbræk- 
ningen, da de forlod Gaarden, havde druknet i en 
Tørvegrav i Vester Kær der i Sognet; om Mor- 
genen kunde man se Blodspor af Barselfærden i 
Halmen, og da man havde fundet Barnets Lig, 
blev Moderen anholdt og indsat i Nibe Arrest. 

For mellem 40 og 50 Aar siden kom en Dag 
et Par. Rakkere til en Gaard i Brøttrup og foregav, 
at de skulde til den kloge Kone i Vindblæs med 
deres medførende lille Barn. Natten tilbragte de 
ude i Laden. Om Morgenen var Konen inde i 
Stuehuset og bad om Mælk til Barnet; men efter 
at de var gaaet bort, havde de dræbt Barnet og 
kastet det ud i et Hul i Trøstrup Kær øst for 
Vilsted. Næste Foraar, da der skulde graves Tørv, 
fandt man det lille Lig. Saa blev Barnemordersken 
eftersøgt og anholdt, og Forhør blev optaget over 
hende bl. a. Steder paa Gaarden i Brøttrup, men 
Sagens videre Gang kendes ikke. 

Kristiane Augustenborg satte engang to Børn 
ind paa en Gaard i Klotrup og bad Beboerne om 
at passe dem lidt, mens hun gik hen paa en Nabo- 
gaard; men hun løb sin Vej ud i Landet og blev 
borte i halvandet Aar. Selv naar hun havde spæde 

Børn i Fattighuset i Gjedsted, hvor hun boede, løb 
hun fra dem eller skilte dem i Smug ved Livet, 
mente man, for at blive dem kvit. 

Et andet Træk, der nærmest ser ud som en 
Spøg, skal ogsaa anføres. Hans Frederiksen og 
Kæreste overtalte for 60 Aar siden en Gaard- 
mand i Ranum til at passe deres Barn, medens 
de gik til Bjørnsholm for at feje en Skorsten. Men 
de blev borte i flere Dage, og i den Tid maatte 
den godtroende Mand sidde ude og vugge og tygge 
Brød til Barnet, som Gaardmandskonen ikke vilde 
røre med en Haand. 

Om Kristen Eliasen og »Laang Mæt«, der ikke 
hørte til de nobleste Karakterer, fortælles følgende 
Træk: 

De kom engang i Trætte udenfor Seminariet i 
Ranum, og under Ordskiftet var han uforsigtig nok 
til at bebrejde Kæresten, at hun havde kvalt to 
Børn; men hun paastod, at han havde tilskyndet 
hende til det. Saa kom Forstander Lunddal ud og 
vilde mægle mellem de højrøstede Rakkere; men 
hertil svarede Kristen ved at istemme følgende 
Vise: »Thi Verden staar aaben for mig, og jeg 
vandrer frimodig og munter paa Kærligheds Vej. 
Der er flere tilbage, jeg faar nok en anden, som 
bliver mig trofast og sviger mig ej.« Dermed mente 
han, at der nok kunde blive en anden Kvinde til 
ham, og han svingede sig saa omkring og gik 
sin Vej. 

Skorstensfejer Lars Mathiesen, som strejfede 
i Slet Herred, beskyldes for, at han gik bag efter 
Kæresten og kvalte Børnene i Posen paa hendes 

Ryg- 

Pludder Mads har aldrig været beskyldt for 

Barnemord, men han havde vistnok sin ejendomme- 
lige Opfattelse af Barselfærden; thi da en af hans 
Kærester engang fødte et Barn i en Lade i Bislev, 
sagde han: »Ti stille bitte Kuen aa lad Folken 
have Ro!« 

Det lader til, at Rakker Morten i denne Hen- 
seende har lignet Mads; thi da hans Kvinde en- 
gang en Nat skulde barsle i Tiendeladen ved Kyø, 
sagde han til hende: »Du skul' — fu di Bøn om 
Dawwen aa it om Nattetier, jen skal her gaa aa 
bræk Arm aa Bien!« Morten maatte nemlig ud for- 
at faa Bud efter Jordemoder, og i Mørket faldt 
han over en Vognstang og skrammede sig lidt. 

Hans Kæreste kunde forøvrigt nok overtale 
ham til at være Barnepige, naar hun af en eller 
anden Grund havde Forfald. Hans Vuggevise lød 
saaledes: »Søde Sjæl, Lyw aa Lam aa Lalletung, 
hurre, hurre, hurre; hold mæ di Hals, din forban- 
dede Ung, hurre, hurre, hurre!« 

Hvor ofte ser vi ikke blandt bedre opdraget 
Folk, end disse usle Landstrygere var, at Foræl- 
drene, naar de ikke kan virke mere, bliver til Ulej- 
lighed for deres Omgivelser. Der kendes i den Hen- 
seende et smukt Træk fra disse Folks Liv i denne 
Landsdel. Da Rakker Eliases Kæreste paa sine 
gamle Dage blev bidt af en gal Hund, fik hun et 
daarligt Ben, saa hun ikke kunde gaa. Men saa 
kørte hendes Sønner siden rundt med hende paa 
en Trillebør. 1 ) 



*) Angaaende Rakkerfolkets Forhold til dets Børn kan f. E. 
sammenlignes Det jydske Almueliv 5te Afdl. Nr. 556, 564, 
566, 576 og 646, samt min forn. Bog S. 49 til 52. 

Kirkebøgerne udviser noksom, at Rakkerne 
var meget punktlige med at faa Børnene døbt 1 ); 
ofte skete dette en af de første Dage, efter at de 
havde set Dagens Lys; thi den flygtige Natur til- 
skyndede Forældrene til atter at paabegynde Van- 
dringen saa snart som muligt. Med denne Hand- 
ling sagde de saa ogsaa Farvel til Kirken, indtil 
de engang blev baaret hen paa Kirkegaarden. I 
Forhørene udsiger de næsten alle, at de er døbt, 
men ikke konfirmeret; thi da de som Regel ikke 
nød nogen som helst Undervisning, hvilket især 
var Tilfældet med de boløses Børn, maatte Præsten 
ifølge Lovgivningen heller ikke konfirmere dem. 2 ) 
Enkelte af de stedse strejfende havde ved et eller 
andet Tilfælde været ved at søge Skole, men den 
ustadige Natur ødelagde som Regel Undervisningen; 
saaledes udsiger en 24 Aar gammel Rakkerske i et 
Forhør 1832, at hun var døbt, men ikke konfirmeret 
og kunde heller ikke hverken læse eller skrive. 
Hun havde været ved at søge Skole, men da det 
var besværligt for hende, løb hun sin Vej. Pludder 
Mads oplyser i Forhør 1830, at hans 12 Aar gamle 
Søn ingensinde havde gaaet i Skole, »han kan 
Fadervor, men ellers ikke læse.« 

Naar de kom i Øvrighedens Hænder, hvilket 
jo som Regel ikke hørte til Sjældenhederne, blev 
de ofte inddømt til Tvangsundervisning og Konfir- 
mation i Tugthuset; men ofte var de da rykket saa 
langt frem i Alder, at de havde passeret det første 
halve Hundrede Aar. 8 ) 



!) Tøttrup anfører 1823, at »deres Børn døbes ikke«, hvilket 
altsaa er fejlagtigt. 

2) Jvf. min Bog S. 52—53. 

3) Jvf. Dorph, S. 12. 

Det hedder, at den som elsker sit Barn, tugter 
det tidlig; men endskønt det, som vi ovenfor har 
set, ikke tør forudsættes, at Kærlighed til Børnene 
var en Hovedegenskab hos disse Folk, er der dog 
Forhold, der lader os skimte, at de har anvendt 
en Art Revselse. 1 ) Kristen Eliasens »Kone« baskede 
Børnene i Enden med Nælder, for at de ikke øje- 
blikkelig skulde glemme den moderlige Tugtelse. 
Den Tugt, disse Folk tildelte deres Børn, havde 
dog næppe en moralsk Højnen af de i sig selv ofte 
ædle Barnenaturer til Hensigt, men var snarere at 
betragte som en blot og bar Tilfredsstillelse af 
Forældrenes Hidsighed; thi det er jo en Kends- 
gerning, at for at dygtiggøre Afkommet til deres 
tvende vigtigste Næringsveje: Tiggeri og Tyveri, 
forsømte de ikke nogen Lejlighed til at uddanne 
Børnenes Evner i denne Retning. 2 ) 



o. Fordomme. 
Det, der satte det dybe Skel, den næsten uover- 
stigelige Mur, imellem Rakkerfolket og den øvrige 
Befolkning og gav det Præget af en Stat i Staten, 
vor den dybe Foragt, der raadede mod disse Men- 
nesker blandt alle andre Samfundslag, og var, som 
Dorph anfører, saa stærk, at »den ringeste Bonde 
skyer dem som urene Dyr; det Kar, hvoraf han 
uvillig stiller deres Hunger, og slukker deres Tørst, 
skulde intet formaa ham til selv at bruge. Han 
sætter det paa Jorden ved Siden af Hundekoppen, 
og vilde i Nødsfald hellere betjene sig af denne 



1 ) Se Meddelsen i Viborg- Saml. 1822, Nr. 98. 

2 ) Jvf. En Hederejse i Vihorgegncn, S. 216—17 og 218. 

Anton Gaardboe: Himmerlands Rakkere. g 

end af hint.« At man virkelig behandlede dem som 
Kreaturer omtales .ogsaa i »En Hederejse i Viborg 
Egnen« 1 ), hvor en Person af disse Folk beretter, 
»at han som Lille blev lagt til Truget, hvoraf Hunde 
og Svin aad.« I Bergsøes Statistik I og i Ed. Ers- 
levs danske Stat gengives Dorphs nysnævnte Ud- 
sagn næsten ordret, og i Dansk Folkeblad 2 ) berettes 
ogsaa om, hvor vanskeligt det var for Natmands- 
folkene at vinde Optagelse blandt Befolkningen, 
»som anser dem med Mistænksomhed og Foragt.« 
— Naturligvis kender Jørgensen 1815 og Meddeleren 
i Fyens Stifts Adresse Avis 3 ) samt Krarup 1817 
ogsaa Befolkningens store Fordom mod Rakkerne; 
den sidste anfører, at »nogle er der og, især i visse 
Egne, som have den Fordom, at denne Stand er 
uærlig, og at det er vanærende at have Samkvem 
med Personer af samme.« Han behøvede ikke at 
have sagt »i visse Egne«; thi Fordommen varden 
Gang helt ud almindelig over hele Landet. 

Blandt Skildringer i den nyere Litteratur for- 
tjener at nævnes »Kæltringliv i Salling« af P. C. 
Christensen i Aarbog for dansk Kulturhistorie. 4 ) 
Denne Forfatter omtaler ogsaa en Del af de For- 
hold under hvilke Befolkningens kolde Foragt slog 
det hjemløse Vandrefolk saa stærkt i Møde. 

Denne Ringeagt mod visse Mennesker var ikke 
indskrænket til vort eget lille Land, men sporedes 
ogsaa i flere andre Lande, baade i og uden for 
Europa, som f. Eks. i Norge, Tyskland, Frankrig, 
i Indien og i Japan. I Frankrig foragtedes saa- 

!) S. 207. 

2) 1841, S. 111. 

3) 1816, Nr. 100. 
*) 1897. 

ledes forhen de Haandværkere, der havde arbejdet 
paa Galgens Forfærdigelse til at hænge Forbrydere 
i, og i Indien vilde ingen spise eller drikke sam- 
men med Skindarbejderne, fordi deres Arbejde 
havde gjort dem urene. 1 ) 

Vi tør vist ogsaa nok gaa ud fra, at Uvillien 
og Foragten mod Natmands- eller Rakkerfolket har 
sin egentlige Oprindelse fra de voldsomme og mod- 
bydelige Arbejder, det paalaa disse Folk at udføre. 
Det overlodes nemlig i gamle Dage til dem at be- 
sørge Skorstensfejning, Latriners Rensning og Flaa- 
ningen, hvoraf Hesteflaaningen var særlig foragtet, 
baade af dræbte og selvdøde Kreaturer; desuden 
skulde de fuldbyrde alle hine Tiders barbariske 
Straffe paa Forbryderne, saasom at stryge til Kagen, 
skære Øret af, binde og føre Forbryderne til Gal- 
gen, lægge paa Stejle og Hjul, sætte Hovedet paa 
Stage, binde til Pælen, varme Jærnet til Brænde- 
mærkning, bortføre Aadsler m. m. Alle disse Be- 
stillinger, der af alle Samfundslag betragtedes for 
»uærlige«, er det nok, som sagt, der har smittet 
af paa Udøverne og gjort disse uærlige og ikke 
omvendt. 

Denne Rakkernes Besmittelse mente Rege- 
ringen at kunne have afvadsket ved et Lovbud og 
samtidig vænnet Befolkningen til selv at udføre de 
mest almindelige Natmandsarbejder som Flaa- 
ningen, Skorstensfejningen og Latriners Rens- 
ning, og derfor udkom den hertil sigtende For- 
ordning af 21. Marts 1685, der forbød at anse de 
Personer »for uærlige Folk«, som slige »uomgienge- 
lige Gierninger bestille.« Men Regeringen fik ikke 



J ) Jvf. Dyrlurid S. 78, Anm. 8, og S. 76, Anm. 1. 

8* 

megen Fornøjelse af sine ædle Hensigter hverken 
med at rense Rakkerne for Uærligheden eller med 
at vænne Befolkningen til selv at udføre de for- 
agtede Arbejder. Disse sidste vilde Landstrygerne 
nok selv fremdeles beholde som en af deres bedste 
Næringskilder i hine Tider, naar blot Tanken om 
deres Uærlighed kunde skaffes ud af Verden, og 
derfor glemte de ikke, at minde Bønderne om, 
hvor foragtet de vilde blive ved selv at flaa deres 
Heste og andre dræbte eller selvdøde Kreaturer, 
hvilket Forhold ogsaa ses var kommet Regeringen 
for Øre, idet denne i Indledningen til Forordningen 
udtaler, at »endeel løse Personer have sammen- 
rottet sig paa adskillige Steder i Provintserne, og 
der anmasset sig en Rettighed adskilligt ringe Ar- 
bejd at forrette, under Skin at saadant er uærligt, 
hvorved de foreskrive Almuen, hvad de vil have 
for saadan deres Betiening, og saaledes ei alene 
utilbørlig enhver betynge, men endog tillægge dem, 
som det selv forrette, uærlig Sag, for sig alene der- 
ved at berige.« — Den hos Almuen fastgroede For- 
dom, som næredes ved Rakkernes allehaande 
Stiklerier, lod sig ikke oprykke og fordrive ved Lov- 
bud; thi i over Hundrede Aar efter 1685 udgik et 
ret anseligt Antal af Reskripter, Plakater og For- 
ordninger sigtende til at bryde Modstanden mod 
de foragtede Arbejder. Blandt disse bestemte Plak. 
24. Nov. 1758 bl. a., at Byfogderne i Købstæderne 
og Herredsfogderne paa Landet i Kvægpestens Tid 
paa Forlangende skulde komme til Stede og lægge 
Haand paa det første Kreatur, nogen Ejer mistede, 
hvis denne selv vilde flaa Dyret. 

Da Regeringen mærkede, at Fordommen mod 
Kreaturflaaningen vedligeholdtes blandt Befolk- 

ningen trods dens talrige Paabud, udkom endelig 
Forordningen af 31. Januar 1794 med dens store 
Bøde- og Straffebestemmelser for de Bønder, der 
ikke lod Huden tage af deres baade selvdøde og 
dræbte Kreaturer; baade Tjenestefolk og Naboer 
var ifølge Forordningen ogsaa undergivet betyde- 
lige Straffe for at nægte at hjælpe til med Flaa- 
ningen, ligesom ogsaa Regeringen forudsatte, at 
Embedsmændene og særlig Præsterne vilde bidrage 
til, at Forordningens Bestemmelser blev efterlevet. 1 ) 

Det blev dog ikke dette eller noget som helst 
andet Kongebud, der i dette Forhold bragte Be- 
folkningen til Fornuft; thi Fordommen var, som 
det ogsaa udtales i Indledningen til denne Forord- 
ning, opstaaet »igennem Vankundighed og Over- 
troe«, og det eneste og sikre Middel til dens Fjer- 
nelse blev da ogsaa Spredningen af det Uvidenheds 
Mørke, som havde fostret den. 

Det viste sig, at Regeringens Appel til By- og 
Herredsfogderne samt til Præsterne ikke var helt 
omsonst, idet der haves mange baade skriftlige 2 ) 
og mundtlige Beretninger om den Iver, de lagde 
for Dagen for at trænge Fordommen tilbnge; men 
det maa heller ikke glemmes, at den stigende Op- 
lysning fra nu af ogsaa var med i Forspandet, og 
saaledes blev det muligt, at dette Oprydningsar- 
bejde kunde skride sikkert om end langsomt 
fremad. 

Hvis Regeringen 1685 havde sat noget mere 
ind paa at mildne Almuens Uvillie mod de »uær- 
lige« Arbejder istedet for med eet eneste Slag at 



x ) Se om denne Frd. min fornævnte Bog S. 63. 
8 ) Se f. Eks. DvrJ. S. 106—137. 

ville rense Udøverne selv, havde den sikrere og 
hurtigere naaet Maalet: at faa Befolkningen til at 
betragte Rakkerne som dennes Medmennesker, thi 
saafremt det passer, som vi ovenfor har antydet, 
at det var Bestillingerne, der havde plettet Per- 
sonerne, var Angrebet blevet rettet mod det for- 
kerte Punkt. Styrken af Befolkningens Modstand 
mod Hesteflaaningen o. s. v. stod i et ligefremt For- 
hold til dens Foragt imod Rakkerfolket selv, og 
saaledes ses det, at ligesaa langsomt, det gik med 
hin, maatte det nødvendigvis ogsaa gaa med denne, 
og det blev ligeledes de samme Kræfter, der blev 
Universalmidlet her, som havde jaget Fordommen 
mod Natmandsarbejderne paa Døren. 

Paa samme Tid, Regeringen arbejdede saa 
stærkt paa at udrydde alle Arter af Natmandsfor- 
domme, ses den ogsaa undertiden at have vendt 
sine egne Vaaben imod sig selv. 

I Forordn, af 18de April 1732 om Jagten i 
Danmark ses, at det ogsaa var foragtet at slæbe 
med Luderet paa Ulvejagter; thi i Forordn.s § 37 
bestemmes, at Øvrigheden skal »befale Natmændene 
under højeste Straf at føre alle Ludere eller Aadsler 
til de anviste Steder og ej tage deres Hunde med 
sig paa saadanne Steder, eller begaa nogen Hinder 
eller Listighed med Luderne, saa at Ulven ej deraf 
skal faa Vinden og sky for at komme.« Af slig 
en Bestemmelse skulde den iforvejen fordomsfulde 
Almue nok drage god Næring til at vedligeholde 
Modstanden saavel mod Rakkerfolket som mod 
dets Bestillinger, og akkurat den samme Virkning 
blev Følgen af Regeringens Forsagthed for igennem 
hele det attende Aarhundrede at udskrive Nat- 
mandssønner til Militærtjeneste. 

Der er Forhold, der tyder paa, at Foragten 
mod Personerne af Rakkerfolket har holdt sig læn- 
gere end mod deres Arbejder; i J. Fløes Skildring 
af Natmandsfolket i Jydske Sa'ml. II 1 ) for 34 å 35 
Aar siden anfører han, at det endnu den Gang an- 
saas for en Vanære selv af »den fattigste Hus- 
mand« at komme i Familieforbindelse med denne 
Kaste, og dog var det nu kun grumme faa, der 
ikke vilde flaa alle Slags Kreaturer og udføre alle 
andre Natmandsbestillinger. Fra Himmerland ken- 
des ogsaa et Træk, som peger i samme Retning. 
I Farstrup Sogn blev Beboerne fortrolig med Heste- 
flaaningen for 40 Aar siden ; for omtr. 30 Aar siden 
var der en omflakkende Trup Skærslibere, hvis 
Barn døde i Kølby i samme Sogn, men ingen af 
Befolkningen vilde hverken køre Liget til Kirken 
eller bære det til Graven. To af Sliberne maatte 
selv bære Kisten hele Vejen til Kirken. 

Blandt alle nidkære Embedsmænd, der har 
ivret imod Natmandsfordomme, har Præsterne og 
deres Hustruer uden Tvivl indlagt sig langt den 
største Fortjeneste. Dette Forhold stadfæstes ikke 
alene af flere skriftlige, men ogsaa af mange mundt- 
lige Meddelelser saavel fra Vendsyssel som fra 
denne Landsdel. 

Præsten Niels Hertzberg ved Nørre Sogns Kirke 
i Viborg vilde i Slutningen af første Halvdel af det 
attende Aarhundrede, at Natmanden i Viborg skulde 
gaa til Alters' samme Dag som Præsten og sidde 
ved hans Side, mens de begge nød Sakramentet, 
for at vænne Sogneboerne af med at foragte Rak- 

') S. 204—9. 

kerne. 1 ) Blandt flere andre senere forekommende 
Træk fra Himmerland kan her anføres, at Pastor 
Tilemanns Hustru i V. Hornum (1832 — 49) engang 
holdt et Rakkerbarn over Daaben i Sognets Kirke, 
da ingen anden vilde gøre det. Da hun stod med 
Barnet i Kordøren, vendte hun sig om mod Me- 
nigheden og kyssede det, for at Sogneboerne kunde 
se, at de ikke skulde foragte slige Folk. 2 ) 

Hvor længe Fordommen mod Rakkerpersonerne 
har holdt sig paa Himmerland, vides ikke, men det 
oven for anførte Træk fra Kølby antages at være 
et af de sidste Udslag af fordomsfuld Vrangvillighed, 
som kendes, mod disse Folk fra denne Landsdel. 

Det er foran antydet, at Rakkerkvinderne havde 
Vanskelighed ved at komme i Hus, naar de skulde j 
føde deres Børn. Vi skal nu se, at de ogsaa i I 
denne Landsdel ligesom baade i Vendsyssel 3 ) og 
flere andre Steder havde Møje med at faa Folk af 
andre Samfundslag til at hjælpe til ved Børnenes 
Daab. 

Efter at der i det syttende Aarhundrede var 
forekommet Eksempler paa — maaske endog gen- 
tagne Gange — , at Rakkerne ikke kunde formaa 
nogen udenfor deres egen Stamme til at bære 
deres Børn i Kirke eller staa Fadder 4 ), udkom 12. 
Marts 1698 et Reskript til Magistraten i Aarhus, 
som paabyder, at Magistraten og Borgerne med 
deres Hustruer skal være Natmændene behjælpe- 
lige ved Barnedaab og Begravelse; derhos skulde 
ogsaa Øvrigheden og Borgernes Hustruer saavel 

!) Jydske Saml. HH, S. 351. 

2 ) Jvf. min fornævnte Bog, S. 98 o.,fl. SI. 

3 ) Se min forn. Bog, S. 67—69. 
*) Jvf. Jydske Saml. I, S. 134. 

som Jordemødrene være villige til efter Forlangende 
at indfinde sig ved Natmandskvindernes Barselfærd. 
Foruden at det af Kirkebøgerne og mundtlige Be- 
retninger kan skønnes, at der baade i Vendsyssel 
og i denne Landsdel ved Rakkernes Barriedaab 
har været ydet dem Assistance efter Øvrighedens 
Tilsigelse 1 ) kendes der ogsaa et Træk fra denne 
Landsdel, der vidner om, at Bestemmelserne i Re- 
skriptet, om at der skulde ydes Hjælp til Rakker- 
kvinder, naar de var i Barnsnød, er blevet prakti- 
seret paa Landet, 

En over 80 Aar gammel Mand i Outrup har 
fortalt efter sin Bedstemoder, at hun engang af en 
Rakker blev anmodet om at komme hen til en 
Gaard, hvor Rakkerens Kone var i Barnsnød; men 
hun vilde ikke følge med, og Rakkeren gik saa hen 
og klagede til Herredsfogden. Denne kom da og 
skældte Bedstemoderen ud; men hun sagde, at 
hvis hans Hustru — Herredsfogdens — vilde 
komme og staa ved hendes Side, vilde hun nok 
hjælpe, hvortil Herredsfogden svarede, at det vilde 
hun nok, dersom hun ikke selv havde været i »Om- 
stændigheder«. 

Ved en Del Barnedaab, som findes anført i 
Louns Sogns Kirkebog, fra Rakkerhuset i Hole i 
Aarene fra 1759 til henimod det nittende Aarhun- 
dredes Begyndelse blev Børnene ofte holdt for 
Daaben enten af Præstefruen eller af Fruen paa 
Herregaarden Hessel; Fadderne var som oftest 
Rakkere, og 1790 nævnes blandt disse ogsaa »nogle 
unge Natmands Drenge«. 

1803 og 1806 blev der døbt Rakkerbørn i Durup 



l ) Jvf. ogsaa Ku Hederejse i Viborg Egnen, S. 175. 

Sogns Kirke, og begge Gange var Fadderne ude- 
lukkende Rakkere. 1824 var der atter saadanne 
Børn i denne Kirke, men da stod Befolkningen 
Fadder. 1 ) 

Ved en Barnedaab i Gjedsted Kirke 1818 til- 
hørte alle Fadderne Folk uden for Bondestanden, 
hvoraf man skønner, at der har været ydet Mod- 
stand af Almuen. 

1836 havde Rakkerne et Barn i Foulum Kirke, 
og da ses ifølge Kirkebogen Fadderne at have 
været dels Rakkere og dels af Sogneboerne; det 
samme var Tilfældet ved en lignende Daab i Hylle- 
bjærg Kirke 1814; men 1843, da Rakkerne atter fik 
et Barn døbt i denne Kirke, var Fadderne udeluk- 
kende Bønderfolk. Endnu ved Aarhundredets Midte 
stak Fordommen Hovedet stærkt frem i V. Hor- 
num; thi 1849 bar den fornævnte Fru Tilemann et 
Rakkerbarn til Daaben i dette Sogns Kirke, og en 
Kone gik med hende; men af andre Faddere næv- 
ner Kirkebogen kun »den tilstedeværende Menig- 
hed.« Gamle Folk har meddelt, hvorledes en anden 
Menighed ufrivillig blev Fadder ved en Rakkerdaab 
Da Rakkerne engang havde et Barn i Skarpsalling 
Kirke, sagde Præsten ikke som sædvanlig: »I gode 
Kristne o. s. v.«, men derimod: »Hele Menigheden 
er Vidne til, at dette Barn er døbt i den treenige 
Guds Navn.« Rakkerne var nemlig selv Faddere; 
men han vilde ikke henvende sig til dem, da de 
jo heller ikke kunde betragtes som gode Kristne. 
1853 havde Lod Hans, som da boede i Tanderup 
i Strandby Sogn, et Barn i Kirke, og Fadderne 
var alle Rakkere paa een nær. Dette Forhold var 



x ) Kirkebogen. 

dog formentlig valgt efter Rakkerens eget Ønske; 
thi vel var han paa denne Tid foragtet af Sogne- 
boerne, men tre Aar tidligere ved en lignende Lej- 
lighed havde han dog Faddere af Egnens Befolk- 
ning. 

Ved Barnedaab kneb det stærkest med at faa 
nogen til at bære Barnet; derimod synes Fadder- 
forholdet efter 1820 til 1830 i næsten alle Egne af 
Landsdelen ikke længer at have voldt større Bry- 
derier. 

Foruden de allerede anførte kendes der mange 
mundtlige Beretninger fra Himmerlands forskellige 
Egne — fra Farsø, 0. Hornum, Skivum, Sønder- 
holm o. fl. St. — om, hvorledes det for 50 til 60 
Aar siden endnu var nødvendigt for Rakkerne at 
ty til Præste- eller Degnekonen, Præstens Datter 
eller Jomfru for at faa deres Børn holdt over 
Daaben. 

I denne Sammenhæng skal endnu meddeles 
hvorledes Rakkerne døjede med at faa sig stadset 
op til en Barnedaab i Farstrup Sogn. Det var f6r 
omtr. 60 Aar siden, der skulde et Rakkerbarn 
døbes i Farstrup Kirke; meri da ingen af Befolk- 
ningen vilde hverken bære Barnet eller være Fad- 
dere, maatte Rakkerne selv besørge det hele. Nu 
var det værste nisten endda tilbage, thi de havde 
ingen Støvler, og ved en Lejlighed som denne vilde 
de ikke gærne bryde den gamle Tradition paa Eg- 
nen og gaa Offergang til Herrens hellige Alter i 
deres store klodsede Træsko. Efter store Anstræn- 
gelser lykkedes det dog at opdrive et enkelt Par 
Støvler, og dette hjalp man sig saa med paa den 
Maade, at den, der først skulde ofre, først benyt- 
tede Støvlerne, og da han var færdig, overlod han 

dem til den næste o. s. fr. Degnen trak Offersalmen 
godt ud, og den møjsommelige Offergang blev an- 
stændig overstaaet. 



Det er ovenfor omtalt, at Rakkerne ikke søgte 
lovligt og fast Arbejde, fordi de mere elskede Ledig- 
gang og Frihed til at flyve, hvorhen de vilde, eller 
fordi, som nogle af dem selv angav, de var uvant 
til Bondearbejde. Alt dette var vel ogsaa den for- 
nemmeligste Grund til deres Uvirksomhed; men 
Befolkningens Uvillie imod dem spillede ogsaa en 
stor Rolle i dette Forhold. Thi naar det forholdt 
sig saaledes, som bl. a. Dyrlund anfører 1 ), at Bon- 
den og hans øvrige Tyende ikke vilde spise, sove 
eller arbejde sammen med dem, nødes man næsten 
til at tro de talrige Udsagn af himmerlandske Rak- 
kere, som findes i Retsakter fra denne Landsdel 
fra første Halvdel af det nittende Aarhundrede, om, 
at de ikke havde søgt fast Tjeneste, »da det ikke 
kunde nytte, da Ingen dog vilde antage dem i 
Tjeneste, fordi de var af Natmandsslægten«, eller, 
som en udtrykker sig, fordi »Ingen vilde have Nat- 
folk i Tjeneste.« Denne Fordom omtales ogsaa af 
flere Andre Forfattere, der har skildret de samme 
Folk. 2 ) Man har hist og her paa Himmerland be- 
rettet om, at Slægtninge af Rakkerne havde haft 
Tjeneste saavel paa Bønder- som paa Herregaarde, 
men det var som Regel paa saa sent et Tidspunkt, 



!) s. 105—6 og 285. 

2 ) Jvf. En Hederejse i Viborg Egnen, S. 207, og den nævnte 
Aargang af Dansk Kulturhist., S. 174 

at Fordommen nu ikke længer ytrede sig i sin 
fulde Styrke. 



Der er endnu af den himmerlandske Befolk- 
ning berettet om en Del andre forskellige Arter af 
Fordomme mod Rakkerne, som giver et ganske 
godt Bidrag til at karakterisere Himmerboernes 
Opfattelse af disse Folks Menneskeværd fornemme- 
lig i den første Halvdel af det nittende Aarhun- 
drede. 

Det forundrer ikke, at i de Sogne, hvor Rak- 
kerne havde deres faste Reder, var der forhen an- 
vist dem særlige Stole i Kirken, som de og ingen 
anden benyttede; saaledes var det nederste af Kvin- 
dernes Stolestader bag ved Kirkedøren i Durup 
Kirke bestemt for Nørager Rakkere, og ligeledes 
havde ogsaa Hole Rakkere deres egen Stol i Louns 
Kirke. Derimod er det noget usædvanligt, at der 
ogsaa i Skals Kirke tindes nogle Stole i Korskirken, 
der endnu benævnes »Rakkerstolene«. 

I mange Egne af Himmerland havde man lige- 
som i Vendsyssel 1 ) i første Halvdel af forrige Aar- 
hundrede særegne Glas, Kopper, Potter etc. til at 
give Rakkerne Spise og Drikke af, naar disse ind- 
fandt sig, og disse Genstande benævntes saa med 
denne Stammes Kendingsnavn : »Rakkerglas«, »Rak- 
ke rkop«, »Rakkerpotte« o. s. fr. 

Paa en Gaard i Søttrup havde man for 90 Aar 
siden Rakkerske, Rakkerpotte og Rakkergryde, der 
aldrig benyttedes af andre end disse Landstrygere, 
og paa samme Tid var man ogsaa forsynet med 

x ) Se min fornævnte Rog S. 71—72. 

disse Genstande i Outrup til dette Brug. Endnu 
langt senere kendte man den samme Slags Husge- 
raad baade i Storvorde og i Skelund Sogne. I 
Skørping havde man for 65 til 70 Aar siden ikke 
alene Rakkerkrus og do. Glas, men Bordet og 
Bænkene, hvorpaa Rakkerne havde siddet, blev 
meget omhyggeligt skuret og skrabet, naar de var 
vel ude af Døren. 

I Fandrup i Farsø, Sogn havde man paa en 
Gaard et Dynevaar, som kaldtes Rakkervaaret, og 
som antagelig benyttedes til Landløbernes Natte- 
leje enten paa Stuegulvet eller i Laden. 

Der gaves enkelte saa fattige eller gerrige Folk, 
at de satte sig til Bords med Rakkerne for at 
delikatere sig med det ofte velsmagende Indhold 
af deres Tiggerposer; men Reglen var dog, at man 
betakkede sig for deres Gæstfrihed, om end man 
nogle Steder tillod dem at spise inde i Stuerne. I 
Stenild tillod Folk ikke i Begyndelsen af forrige 
Aarhundrede, at de kom i Hus hverken at sove 
eller holde Maaltid, men de maatte opholde sig 
ved et Dige og i Rakkergraven uden for Byen. 

En gammel Kone i Skelund har berettet, at da 
hun som Barn opholdt sig i Als Sogn, turde Skole- 
børnene ikke gaa ind i de Huse, hvor de havde 
set Rakker Niels eller Niels Jæger var gaaet ind 
i eller ud fra, da de ikke vilde røre de Dørhaandtag, 
Hans Hænder havde berørt. 

Paa de Steder, hvor Rakkerne gennem lange 
Tider havde deres faste Bopæle, var den øvrige 
Befolkning udsat for at komme til at lide under 
de førstes Vanry; saaledes gik det i Taars i Vend- 
syssel, hvor hele Befolkningen i lange Tider blev 
kaldt for »Taars Rakkere«, og samme Skæbne 

maatte Beboerne i Nørager, Søttrup og vistnok 
ogsaa i Salling Sogn paa Himmerland ogsaa dele 
paa Grund af Naboskabet med disse Steders Rak- 
kere. Denne Gene fik en agtet Gaardmand fra 
Nørager at mærke, da han for lidt over 70 Aar 
siden var kørende til Nibe, hvor han havde faaet 
sine Heste indstaldet og ogsaa selv faaet Løfte paa 
Logis hos en Kone i Byen. Da hun lidt senere 
fik at vide, at han var fra Nørager, udbrød hun: 
»Nu, er du af de Nørager Rakkere, saa skal du — 
ud øjeblikkelig, for har vi først en af den Slags 
Folk, faar vi straks Huset fuldt!« Det nyttede ikke, 
at Manden forsikrede, at han ikke var Rakker, han 
maatte flytte ud med det samme. Da han for- 
gæves havde prøvet at komme ind flere andre 
Steder, fandt han paa at angive, at han var fra 
Nabobyen Kongens Thisted, og saa kunde han faa 
Logis, hvor han vilde. 

Rakker Else blev for omtrent 50 Aar siden 
gift med en Mand af Almuen, og Gildet skulde 
holdes i et Hus i Ranum og Vielsen foretoges i 
Bjørnsholm Kirke. Først kneb det svært med at 
faa nogen til at køre Brudeparret til Kirken, da 
denne Vanskelighed var overvundet, og Bryllups- 
gæsterne var vendt tilbage fra Kirken, indfandt 
Brudens gamle Forældre Rakker Elias og Bodil 
sig paa Gildesstedet for at hilse paa de nygifte, 
men de fordomsfulde Beboere formente dem at 
komme ind til de andre Gæster, og der blev der- 
for dækket Bord for dem alene ude i Bryggerset. 

Nogle Aar senere gik »Gjedden« en Juleaften 
fra Dør til Dør gennem hele Ranum By, men in- 
gen vilde give hende Husly. Tilsidst gik hun hen 
til en lille Hytte i Byens Udkant, og her fandt hun 

endelig saa megen Barmhjertighed, at hun blev 
lukket ind. 

Stejntal paa Kyø vilde ikke for 46 å 47 Aar 
siden købe Rakkernes Aal, fordi de havde været i 
»den fæle Pose«, som han udtrykte sig. 

Anders Eliasens Datter, som tjente i Nærheden 
af Tolstrup, var engang for 40 Aar siden til Lege- 
stue paa en Gaard i denne By. Hun var meget 
skattet til Dansen hele Tiden, indtil Kavallererne 
opdagede, hvem hun var, saa maatte hun lide den 
Tort at »sidde over« den øvrige Del af Tiden. 

Endelig skal disse Træk afsluttes med at med- 
dele, hvorledes Præsten i Sebber gjorde et mere 
velment end vellykket Forsøg paa at bryde For- 
dommen der i Sognet. 

Johannes Eliasen arbejdede for Provst Mørch 
i Barmer (1853 — 18?). Provsten, som havde lagt 
Mærke til, at det øvrige Tyende ikke yndede at 
spise sammen med Rakkeren, tog saa en Dag et 
Par Mundfulde af Maden sammen med Johannes 
og sagde, at saadant ikke var foragteligt. Men en 
anden Gang vilde Provsten dog ikke drikke med 
ham. Johannes slog Hø i Præstegaarden; Mørch 
kom saa ud i Engen med en Pægl Cognak til 
Folkene. Da Flasken havde gaaet nogle Gange 
rundt, var der endnu en Taar tilbage. »Ja, tag du 
saa den, Johannes, sagde Provsten; »nej, lad os 
saa dele, Hr. Pastor,« sagde Rakkeren. »Nej, det 
vil jeg guddødemig ikke, Johannes,« sagde Velær- 
værdigheden. 



Det fremgaar af den ovenfor givne Fremstilling, 
at Fordommen mod Natmandspersonerne paa Him- 

merland ikke i synderlig Grad har været forskellig 
fra Forholdene i den samme Henseende her i Vend- 
syssel. 1 ) Derimod har der i de samme to Lands- 
dele været en mærkelig Forskel at spore med Hen- 
syn til Fordommen mod Natmandsarbejderne, baade 
hvad Styrken og Udstrækningen af denne angaar. 
Der haves, saa vidt vides, ingen skriftlige Ud- 
sagn om, paa hvilket Tidspunkt Modstanden mod 
Natmandsbestillingerne er forsvundet paa Himmer- 
land, thi Meddelelsen i Fyens Stifts Adresse Avis 
fra Aar 1815 2 ), hvori bl. a. anføres, at »hvorvel Al- 
muen nu ikke længer skammer sig ved at trække 
Huden af en styrtet Hest, vilde dog ingen bekvemme 
sig til at gøre det samme med en død Hund eller 
Kat etc. Ogsaa overlades det første gierne til Nat- 
mandsfolkene, naar de er ved Haanden,« skildrer 
nærmest, saa vidt det kan skønnes, Forholdene 
paa Fyen, hvor Fordommen er forsvundet paa et 
tidligere Tidspunkt end i Jylland. Bemærkningen 
i Viborg Samler fra Aar 1828 3 ) om, at »Almuen nu 
ikke mere anser det for uærligt at tage Skindet af 
Heste, hvis Kød nu endog giver Kraftsupper og 
Menneskeføde; ikke at tale om, at visse Smaahuses 
Renovation og Skorstenes Rensningerenten forrettes 
nf Gaardens egne Folk, eller, hvad det sidste angaar, 
gierne forrettes af Købstadskorstensfejeren eller 
hans Folk . . .« passede kun tildels paa Forholdene 
i denne Landsdel, idet Fordommen mod Heste- 
flaaning i nogle Egne synes at være forsvundet for 
henved 80 Aar siden, medens den samme Mod- 



1 ) Jvf. min fornævnte Bog S. 67 — 75. 

2 ) Nr. 100. 

3 ) Nr. 51. 

Anton Gaardboe : Himmerlands Rakkere. 

stand i andre Egne ikke er blevet brudt før for 40 
til 50 Aar siden, altsaa paa samme Tid som Be- 
folkningen i Vendsyssel selv tog fat paa dette Ar- 
bejde. 1 ) 

Paa den første jydske Stænderforsamlings 
Møder blev det i en Betænkning angaaende Nat- 
mandsvæsenets Opløsning bl. a. udtalt, at Nat- 
mandsbestillingerne »ere nu for det Meste, efter- 
haanden som Fordommen om disse Forretningers 
Vanære er forsvundne, gaaede over til at udføres 
af Landmanden selv saaledes, at der for Tiden 
vistnok er yderst faa Egne, hvor de overlades Nat- 
mændene.« Dette Udsagn passede, som det ses, 
heller ikke for Vendsyssels og Himmerlands Ved- 
kommende, saa meget mindre som de Egne af 
Himmerland, hvor Hesteflaaningen af Befolkningen 
selv først blev almindelig ved Aarhundredets Midte, 
udgør langt den største Del af Landsdelen, nemlig 
Slet, Aars, Gislum og Rinds Herreder, medens 
dette Arbejde, som antydet, optoges af Befolkningen 
i Hornum, Fieskum, Helium og Hindsted Herreder 
allerede for omtr. 80 Aar siden. 

Hvad Grunden har været til, at Uvillien mod 
Hesteflaaningen har tabt sig saa tidlig i de fire 
sidst nævnte Herreder vides ikke. Man kunde 
gætte paa, at der i disse Egne havde levet nidkære 
Præster, der efter Forordn. 1794 havde taget kraf- 



x ) Jvf. min Bog S. 66. — Et var, at Uvillien mod Flaaningeii 
i disse Egne paa denne Tid forsvandt, men noget andet 
var, at anvende Hestekød til »Kraftsupper og Menneske- 
føde«, og det gjorde man ikke i disse Egne hverken 1828 
saa lidt som ved Aarhundredets Midte; thi endnu hersker 
der saa vel paa Himmerland som i Vendsyssel en ikke 
ringe Aversion imod Brugen af Hestekød til Menneskeføde. 

tigt fat paa at rense Folkeageren for de skadelige 
Ukrudtsrødder, Aarhundreders Uvidenhed og Over- 
tro havde fostret og næret; men bedre vilde det 
maaske være at søge Grunden i den ovenfor om- 
talte Stodderkongeinstitution, som fandtes i de 
paagældende Egne i første Halvdel af forrige Aar- 
hundrede. Denne Art Landpoliti havde jo den Op- 
gave at holde Egnen fri for alle Slags Landstrygere, 
blandt disse altsaa ogsaa Rakkerne, men naar disse 
ikke turde komme paa Egnen, var der jo ikke 
anden Udvej for Befolkningen end selv at flaa de 
døde Heste eller ogsaa at begrave dem med Huden 
paa, og det var da ret naturligt, om man valgte 
det første, selv om det ikke tiltalte Smagen ret 
godt. I de øvrige Herreder vedblev Rakkerne at 
strejfe rundt i Sognene et godt Stykke ind i sidste 
Halvdel af forrige Aarhundrede og kunde altsaa 
paa forskellig Maade bidrage til at vedligeholde 
den sejglivede Fordom der. 

De anførte Tidsangivelser for Modstandens 
Forsvinden mod Hesteflaaningen paa Himmerland 
angiver kun Middeltallet for samtlige Sogne, hvert 
Herred taget for sig. Vi skal nu gaa over til i 
Korthed at omtale de Træk, som karakteriserer 
Fordommens Styrke i de enkelte Sogne. 

Slet Herred. 

I Farstrup, Lundby, Kornum, Løgsted, Malle, 
Vindblæs, Vilsted og Bjørnsholm Sogne er det 
næppe over 40 Aar siden, at Hesteflaaningen af 
Befolkningen selv blev almindelig. 1850 vilde Ty- 
endet paa Herregaarden Vaar ikke tage Huden af 
en Hest, før Forvalteren havde begyndt at flaa paa 
Dyret. 1 Hemdrup By i Salling Sogn forsamlede 

9* 

Bymændene sig for 75 Aar siden og flaaede den 
første Hest der i Byen paa en Toft østenfor Byen; 
men Rakkerne arbejdede dog der i flere Aar efter 
den Tid. 

Paa Aarupgaard i Vindblæs vilde Tyendet i 
Begyndelsen af Fyrrerne ikke flaa en Hest, før 
Ejeren selv havde paabegyndt Arbejdet. 

Pastor Hvass i Vilsted (1773—1815) mistede en- 
gang en Hest, som maatte ligge i tre Dage, mens 
man havde ridende Bud ude for at finde en Rak- 
ker; men da man ingen fandt, tyede Præsten til 
Frd. 1794 og trommede Bymændene sammen til 
at tage Huden af. De vægrede sig ved Arbejdet 
alle som een og forlangte, at Præsten skulde hjælpe 
dem; dette vilde han ogsaa, men han indskrænkede 
sin Hjælp til at sparke lidt til Hestens ene Ben, 
idet han udbrød: »Den sad endda forbandet haardt.« 

Præstens Eksempel var ikke meget lysende, og 
det skønnes jo heller ikke, at det har haft synderlig 
Virkning blandt Sogneboerne. 

I Ranum og i Omegnen heraf synes Fordom- 
men at have været stærkt rodfæstet. Det berettes 
saaledes, at for ca. 60 Aar siden maatte en Gaard- 
mand der i Byen nedgrave en Hest, som han 
mistede, med Hud og Haar, fordi han ingen Rak- 
ker kunde tinde, og ingen af Bymændene vilde 
hjælpe ham med Flaaningen. 1 ) 

Aars Herred. 

Pastor Tilemann i V. Hornum (1832—1849) 
mistede engang en Hest, som hans Tyende og By- 

l ) Det berettes, at der i denne By i første Halvdel af forrige 
Aarhundrede blev nedgravet mange Heste med Huden paa. 

mændene ikke vilde flaa, før Præsten selv havde 
begyndt paa det ene Ben. 

Gisltttn Herred. 

Paa Gunderupgaard i Strandby Sogn vilde 
Gaardens Folk for 45 Aar siden ikke flaa en Hest, 
før Manden selv havde begyndt; et lignende Til- 
fælde indtraf ca. 10 Aar senere i Hestbæk Mølle i 
Louns Sogn. 

I Morum i Vognsild Sogn mistede en Mand 
en Hest for 57 Aar siden, hvilken alle Bymændene 
maatte røre ved og hjælpe at flaa, og en endnu 
levende 80 Aar gammel Kone maatte rykke lidt i 
Hestens ene Øre for ogsaa at være med. I denne 
By boede en Almuesmand, som havde givet sig til 
at udføre Rakkerbestillinger, hvorfor man ogsaa 
havde tillagt ham Prædikatet »Krik« til sit Navn. 
I Aarene mellem 1840 og 50 flaaede han et Efter- 
aar 21 Heste i en gammel Kaalhave i Gislum. 
Dyrene var fra Gislum, Kongens Thisted og Bin- 
derup Sogne; Hesteflaaning var endnu foragtet i 
Gislum og i Omegnen for mindre end 50 Aar siden, 
og i Durup Sogn siges dette Arbejde at have været 
foragtet endnu for 30 Aar siden. 

I Stenild Sogn havde Frd. af 1794 formentlig 
haft den Virkning, at alle Bymændene i en 76 Aar 
gammel Mands Bedstefaders Tid gik sammen og 
flaaede den første Hest der i Byen; men flere Aar 
senere, for omtrent 90 Aar siden, var der ingen i 
Byen, der vilde flaa, og da fungerede saa Eva fra 
Røjdrup som Byens Rakker. 

Rinds Herred. 

Ejeren af Højslev Mølle i Simested Sogn var 

en af de første, der flaaede Heste paa denne Egn 
for 55 Aar siden, og han skal ved sit Eksempel 
have bidraget meget til at bryde Fordommen baade 
i og uden for dette Sogns Grænser. 

Den samme Foragt ved at hjælpe Følhoppen 
at føde Føllet, som fandtes i Vendsyssel 1 ), kendes 
ogsaa fra denne Landsdel gennem tvende Træk, 
hvoraf det ene findes i det jydske Almueliv 2 ), og 
det andet er meddelt af en 80 Aar gammel Mand 
i Hvilsom. Han beretter efter sin Fader, at da en 
Hoppe en Gang ikke kunde føde Føllet, blev en 
Rakkerkone hentet hen til Gaarden for at assistere 
som Fødselshjælper. Da hun ikke kunde tage 
Føllet, sagde Manden paa Gaarden: »Det kunde 
træffe, jeg havde mere Magt til at tage Føllet end 
du.« »Ja,« sagde hun, hvis du vil spilde din Ære 
ve' et,« og han tog saa fat og hjalp Føllet lykkeligt 
til Verden. Men fra den Tid af betragtede Rak- 
kerne ham som deres Standsfælle og Kammerat, 
og de holdt til hos ham i den Grad, at han og 
Familie maatte flytte bort fra Gaarden. 

Den samme gamle Mand forsikrer, at i de 
første 30 Aar af hans Liv maatte det endnu ske 
»i Stilhed« at hjælpe Følhoppen at føde. 

Hornum Herred. 

Paa Herregaarden Pandum i Voxlev Sogn blev 
den første Hest flaaet af Tyendet for 66 Aar siden. 

Det første en over 90 Aar gammel Mand fra 
Nibe kan huske flaaede Rakkerne Heste, Hunde 



i) Jvf. min forn. Bog S. 99—100. 
2) 5te Afdl., Nr. 654. 

og Katte paa en Plads lige uden for Grydsted Port 
i denne By. 

For 65 Aar siden flaaede Beboerne i 0. Hor- 
num selv den første Hest. Paa Nabogaarden raabte 
man: »Rakker, Rakker!« Men allerede 8 Dage efter 
flaaede de selv en Hest paa denne Gaard. 

Pastor Bøggild i Ellidshøj (1813—1856) begyndte 
at flaa paa en Hest for en endnu levende 81 Aar 
gammel Mands Fader der i Byen. Han ivrede i 
det hele taget stærkt imod Fordommen og holdt 
tappert Stand mellem de øvrige Bymænd, naar de 
gamle Helmisser skulde »skalperes«. 

Den første Hesteflaaning af Bymændene selv 
i Bislev fandt Sted for 70 Aar siden; men Mæn- 
denes Klæder maatte efter Arbejdet baade koges 
og røges, og en af Konerne, som ogsaa hjalp til, 
kastede op i stor Stil. 

For 60 Aar siden mistede Ejeren paa Buderup- 
holm en Hest, som Folkene vægrede sig ved at 
flaa; men saa tog Ejeren sin Jagtkniv og flaaede 
et Ben, og saa bad han dem om at fortsætte Ar- 
bejdet. Derefter flaaede Beboerne selv baade i 
Buderup og Skørping Sogne. 

En 80 Aar gammel Mands Moder havde for- 
talt ham, at da hun som ung ifølge Frd. 1794 
skulde deltage i Flaaningen af en Hest i Aarre- 
strup, maatte hun gentagne Gange til Side og kaste 
op, men hun tog dog stedse fat paa ny. 

Paa Albæk i Suldrup Sogn tog Beboerne selv 
Huden af den første Hest for omtrent 70 Aar siden; 
men Ejeren og alt Tyendet, kvindeligt saa vel som 
mandligt, maatte røre ved Dyret. 

Fleskmn Herred. 

Der gives Egne i dette Herred, f. Eks. Sønder 
Tra iiders Sogn, hvor Befolkningen føler sig stolt 
af at kunne udtale, at den ikke i Mands Minde 
har kendt noget hverken til Rakkerne eller til 
Rakkerfordommen. 

I Gunderup Sogn kendtes Fordommen endnu 
for omtr. 60 Aar siden. Her boede Ætlinge af 
Rakkere endnu for 13 å 14 Aar siden, hvis Fædre 
i Begyndelsen af forrige Aarhundrede havde ud- 
ført de foragtede Bestillinger der, og senere hen i 
Tiden havde Sognet sin egen Rakker i en Mand 
ved Navn »Pimp Lavst«, som boede i en lille Høj 
paa Gunderup Bymark. 1 ) 

Helium Herred. 

Dette Herred har heller ikke været slemt plaget 
af Rakkere. I St. Brøndum benyttede man en Mand 
ved Navn Lars Ravn til Hesteflaaningen for 65 
Aar siden. 

Hindsted Herred. 

I næsten alle Sogne i dette Herred med Und- 
tagelse af Als og Visborg har man saa godt som 
ikke mærket noget til Rakkerne i Mands Minde. 

En 80 Aar gammel Mand i Øls By og Sogn 
kan mindes, at der en Gang, da han var Barn, 
var Rakkere der i Byen og flaaede en Hest, fordi 
det da var »en Tort« at gøre såadant Arbejde. 

Uagtet der var almindelig Hesteflaaniiig af Be- 
folkningen selv i Astrup Sogn fra 1830, eksisterede 
der dog endnu flere Aar efter megen Fordom imod 



!) Jydske Saml. 2 R. II S. 382. 

Hestekød der i Sognet. 1854 eller 55 mistede en 
Gaardmand i Astrup By en Hest, som Beboerne, 
saa vidt vides, selv tog Huden af; men da Kødet 
skulde koges, tog man det med Forke og kom det 
i Grubekedelen, og det blev taget op paa samme 
Maade. Kedelen havde man nær aldrig faaet ren- 
set for Urenligheden fra Kødet. Det afkogte Fedt 
benyttedes som Belysningsmiddel. Lerlamper med 
Blaargarns Væger var paa denne Tid meget brugt 
af Almuen i disse Egne, og her kom Fedtet af 
Hesten til god Anvendelse paa samme Tid, som 
man i Kystegnene brugte Tran i Lamper saa vel 
af Ler som af Jærn. 



Der er en mærkelig Forskel at spore paa For- 
dommen mod Kalveflaaningen i denne Landsdel 
og i Vendsyssel, idet Befolkningen paa det sidste 
Sted som Regel nærede Afsky for dette Arbejde 
gennem hele første og enkelte endog et godt Stykke 
ind i sidste Halvdel af forrige Aarhundrede, me- 
dens Befolkningen paa Himmerland i de allerfleste 
Sogne selv har flaaet disse Dyr, saalænge de ældste 
Folk kan huske, og ligesom man paa et forholds- 
vis tidligt Stadium har begyndt selv at flaa, har 
man ligeledes ogsaa tidlig begyndt at nyde Kødet 
af Kalvene. 

Grunden til, at Himmerboerne skulde have 
været saa langt foran Vendelboerne i den Hen- 
seende, bliver vel ikke let at paa vise. Man har 
gættet paa, at de sidste havde rigeligere med Fisk 
end de første; men dette er næppe rigtigt; thi 
Himmerland beskylles ikke alene af Havet, men 
paa en endnu større Strækning af tvende Fjorde, 



138 

hvoraf Limfjordens Vande netop i gamle Dage var 
saa rige paa Fisk, saa Adgangen til dette Føde- 
middel ikke har været saa helt besværlig. Mon 
ikke vi er berettiget til snarere at antage, at Vel- 
standsforholdene har spillet en Rolle i dette For- 
hold? — I de Egne, nemlig i Slet, Aars, Gislum 
og Rinds Herreder, hvor Befolkningen næsten over 
alt selv har flaaet og spist Kalvene saa længe, de 
gamle kan mindes, findes vel Landsdelens daar- 
ligste Jorder, og som Følge heraf ogsaa den mindst 
velstillede Befolkning. Det kunde da være ret na- 
turligt at antage, at man da ogsaa her noget tid- 
ligere end i de bedre Egne har indset, at man 
burde drage Fordel af de spæde Kalve. Denne 
Antagelse om den tilstedeværende mindre Velstand 
i de nævnte Egne i gamle Dage kunde man maaske 
ogsaa støtte paa nogle saavel skriftlige som mundt- 
lige Beretninger. I Chr. Sørensen Testrups Rinds 
Herreds Krønike 1 ) omtales flere Steder den store 
Fattigdom, som i det attende Aarhundrede fandtes 
i Rinds Herred. En paalidelig Meddeler, Hr. Lærer 
Jakobsen i Vesterbølle har berettet efter andre 
gamle Folks Udsagn, »at i den første Trediedel. af 
forrige Aarhundrede (o: nittende Aarhundrede) 
droge mange Mænd i Svingelbjærg ud at tigge. 
Manden og Sønnen tog Staven og Posen i Haand 
og sloge sig sammen med andre omvankende In- 
divider, især om Vinteren.« En meget troværdig 
over 80 Aar gammel Kone i Byen Barmer har be- 
rettet om den store Fattigdom som fandtes der 
paa Egnen i Begyndelsen af forrige Aarhundrede, 
hvilken hun illustrerede ved følgende lille Træk. 



*) Se jydske Saml. I, S. 343 og 358. 

Hendes Svigermoder havde fortalt hende, at i gamle 
Dage havde de i den gamle Kones Hjem, en stor 
og god Bondegaard der i Byen, ikke noget Bord, 
men dette erstattedes af en lang Egetræskiste, som 
endnu opbevares paa Gaarden. Senere, da Tiderne 
havde bedret sig, kunde der blive Raad til at faa 
et Bord, og saa blev Kisten benyttet som Bænk. 

I de østlige Herreder: Hornum, Fieskum, Hel- 
ium og Hindsted, hvor dér gennemgaaende findes 
betydelig bedre og enkelte Steder endog meget 
frugtbare Jorder og antagelig ogsaa større almen 
Velstand, har man ikke behøvet at se saa nøje 
efter en Kalvekrop ; uagtet Befolkningen, som sagt, 
ogsaa her i de fleste Sogne selv har flaaet og spist 
Kalvene lige fra Begyndelsen af forrige Aarhun- 
drede, træffer vi dog Egne her, hvor de ældste 
Folk i deres Barndom og Ungdom har været Vidne 
til noget af den Fordom mod Kalveflaaningen, som 
var saa rodfæstet i gamle Dage i flere Egne af 
Vendsyssel til henimod og efter Midten af forrige 
Aarhundrede. 

Den i Vendsyssel i hele det attende og indtil 
lidt efter Midten af det nittende Aarhundrede eksi- 
sterende Institution med Kalvekoner, der af Dyr- 
lund omtales som Vendelboernes »Kalverakkere« 1 ), 
har Befolkningen paa Himmerland kun kendt 
grumme lidt til. I Slet, Aars, Gislum, Rinds og 
Hornum Herreder findes ingen levende Tradition 
om Kalvekoner; hvis saadanne har forekommet 
der, maa de være forsvundet inden Udgangen af 
det attende Aarhundrede. Derimod kan de ældste 
Mennesker i Fieskum, Helium og Hindsted Her- 

! ) S. 122, Anm. 97. Jvf. min forn. Bog S. 75— ?6. 

reder huske Spor af slige Koners Tilværelse i 
disse Egne. 

Kalvekonerne var som Regel fattige Koner af Al- 
muen, som paatog sig at flaa de spæde Kalve for 
den Befolkning, der ikke vilde have med dette Ar- 
bejde at gøre; som Vederlag for Bestillingen fik de 
vel de fleste Steder Kroppen af Dyrene eller en 
Krukke Mælk, et Stykke fint Brød eller lignende. 

Her skal endnu nævnes nogle af de mest in- 
teressante Træk om Fordommen saavel mod Kalve- 
flaaningen som mod Nydelsen af Kødet af disse 
Dyr i denne Landsdel i gamle Dage. 

Uagtet Befolkningen selv i Sebber i Slet Her- 
red og i Hvilsom i Rinds Herred har flaaet Kalve 
i umindelige Tider, vilde man dog ikke for hen- 
holdsvis 70 og 80 Aar siden benytte Kødet til Men- 
neskeføde; paa det første Sted sænkede man Krop- 
pene i Limfjorden, og paa det sidste kastede man 
dem ud til Hundene. 

For omtrent 80 Aar siden tog m&n ikke Skin- 
det af de spæde Kalve i Hjeds i Veggerby Sogn; 
man skar blot Halsen over paa dem og kastede 
dem ud paa Møddingen. 

En 85 Aar gammel Kone i Frejlev har med- 
delt, at man der har spist Kalvekød, saa længe 
hun kan mindes, men Kalvene maatte først fedes 
i et halvt Aarstid. 

I Hasseris; Budolfi Landsogn^ spiste man nødig 
Kalvekød for 60 til 70 Aar siden. 

I Storvorde og Mov Sogne begyndte Beboerne 
selv at flaa og ligeledes at spise Kalvene for 60 å 
70 Aar siden. Før den Tid forrettedes Arbejdet af 
Kalvekoner, som fik Kroppen for Ulejligheden. 

I Gudum var der endnu Kalvekoner for om- 
trent 50 Aar siden. 

Befolkningen har selv flaaet Kalve i Volsted 
Sogn i Mands Minde; men gamle Folk kan nok 
mindes, da det blev Skik at benytte Laarene af 
Kalvene. 

I Skørping og Bælum Sogne var der Kalve- 
koner for 70 til 80 Aar siden. En 84 Aar gammel 
Kone paa det sidste Sted mindes, at man senere 
hen i Tiden lavede en Slags Ost af Kalvekødet, 
som blev skaaret i Skiver og lagt paa Smørrebrød. 

I Rold Sogn begyndte Befolkningen at spise 
Kalvekød for 80 Aar siden; man kogte Laarene 
og lagde Presse af Sten paa dem for at klemmje 
Saften, som man ikke kunde fordrage, ud af Kødet. 

I Astrup Sogn spiste man ikke Kalvekød før 
i Tiden efter 1837. 

For 60 Aar siden flaaede Beboerne i Als Sogn 
selv deres Kalve; men Kroppen blev kastet ud i 
en Grøft. 

De ældste Folk i Visborg Sogn kan ogsaa 
mindes Kalvekoner paa denne Egn. 1 ) 



p. Jagten. 
Under Forhandlingerne om Natmandsvæsenets 
Opløsning, hvorom der er berettet foran, fremkom 
fra forskellige Sider Forslag om at indfange Rak- 
kerne ved Klapjagter. Da Ahlefeldt Laurvig, der 
var en ivrig Fjende af disse Folks uordentlige Liv, 

l ) En af mine Kolleger paa Himmerland har meddelt, at for 
60 Aar siden kastede man i Jellinge ved Vejle Kalve- 
kroppene for Svinene, og- 10 Aar tidligere vilde man der 
antagelig heller ikke flaa disse Dvr. 

vidste ikke, hvor de skulde vende sig hen, og saa- 
ledes undkom hele Flokken. Da Sognefogden og 
hans Medhjælper kom til Løgstør og fortalte deres 
Hændelse, sagde Herredsfogden, at de skulde have 
taget Bukseselerne af dem, saa kunde de ikke 
have løbet. 

Gamle Folk mindes godt de mange Læs Rak- 
kere, der efter Jagten blev ført fra Løgstør, hvor 
man ikke kunde rumme hele Styrken, til Arresten 
i Nibe, 

Man skønner af følgende Træk, hvor stor 
Trængselen har været for Løsgængerne under Ind- 
fangningen den 11. Febr. 

Da en nu over 80 Aar gammel Kone som Barn 
den paagældende Dag færdedes ad Vejen i Morum 
til Skolen, mødte hun et Par Rakkere, som hol- 
dende hinanden i Hænderne som et Par Børn, 
kom løbende hen ad Vejen. De standsede og 
spurgte Pigen, om hun ikke havde set nogle af 
»wos Folk«; da Barnet benægtede dette, fortsatte 
de Løbet et Stykke hen ad Vejen og drejede der- 
efter ind over Marken. Et Øjeblik senere kom en 
Rytter og søgte efter Parret. — At den planlagte 
Opbringeise af Rakkerne paa en bestemt Dag 
som antydet ikke var blevet holdt hemmelig for 
disse, stadfæstede en af de indfangne i Forhøret 
i Løgstør den 17. Februar, idet han forklarede, 
at da han for »en tre Ugers Tid siden« i Viborg 
Amt erfarede, at der der vilde blive anstillet Jagt 
efter ham og hans Kammerater, tyede han og 
hans Kæreste herned for at søge Skjul, og under- 
vejs saa han Flokke paa 14 a 15 Personer, der tog 
samme Vej som han. Da Jagten stod paa efter 

slige Folk, opholdt de sig i Hederne for ikke at 
blive paagrebet. 



q. Rakkerpladser. 

Naar der her skal peges paa nogle af de Pladser 
rundt om i Landsdelen, -der enten endnu eller i 
gamle Dage ved deres Navne vender Tanken hen 
paa Rakkertiden, maa man skelne mellem saa- 
danne Steder, der har Hentydning til Rakkernes 
Arbejder, som »Rakkerkulen«, »Rakkertoften«, »Rak- 
kerpytten« o. lgn. og saadanne, der blot minder 
om disse Folks forskellige Samlingspladser under 
aaben Himmel i Sommertiden, som »Rakkerbak- 
ken«, »Rakkerbrinken« o. s. v. De første betegner 
uden Tvivl de Steder, hvor man har henslængt de 
"døde, flaaede og uflaaede Kreaturer. 1 ) 

»Rakkerkulen« kalder man endnu et tilplantet 
Hul 100 Alen i V. S. Vest for Herregaarden Gun- 
derupgaard i Strandby Sogn. 

»Rakkerhullet« kaldes et Sted i Halkær Bred- 
ning i Limfjorden ved Sebber Kloster; Folk paa 
Egnen mener, at der paa denne Plads har været 
Aalestangning af Rakkerne i gamle Dage. 

»Rakkertoften« kaldes en Grønningsplads lige 
norden for Bislev By. 

Ved Bjørnstrup i Gundersted Sogn findes en 
»Rakkerbakke«. 

I »Rakkerhullet« vesten for Skivum Præste- 



] ) Kristian den anden paabød, at der ved Landsbyerne skulde 
findes en Rakkerkule, hvori Bønderne skulde henkaste 
Aadslerne af deres døde Kreaturer (Dyrlund, S. 79). 

Anton Gaardboe: Himmerlands Makkere, ^Q 

gaard laa Rakkerne og solede sig, naar de gæstede 
denne By. 

Til »Rakkersøen« i Hvorvarp i Ulstrup Sogn 
søgte Landstrygerne og kogte Mad og holdt Stor- 
vadsk. »Rakkerbroen« findes norden for Søttrup By. 

Ved den vestre Gaard i Aarup i V. Vognsild 
Sogn findes en Grav, som endnu benævnes » Rak- 
ke rgra ven«. 

»Rakkerkulen« ved Ullits By kan en 86 Aar 
gammel Kone endnu mindes. 

Østen for Fovlum Kirke findes nogle runde 
lyngklædte Høje, der hedder »Rakkerhøjene«, hvor 
Rakkerne forsamledes i gamle Dage. 

»Rakkergraven« findes paa Matrk. Nr. 4 af 
Stenild Bys Ejendomme. 

I Svingelbjærg By i Vesterbølle Sogn fandtes i 
gamle Dage paa Byens gamle Gade tvende »Rak- 
kergrave«. Til denne By tyede Rakkerne stadig i 
første Halvdel af forrige Aarhundrede; naar Flok- 
ken var blevet samlet, lejrede den sig altid i disse 
Grave, der nu er omdannet til en smuk lille Frugt- 
og Blomsterhave. 

I Skringstrup har nogle Sandbrinker faaet 
Navn af »Rakkerbrinkerne«. 

I Dollerup Bakker, Blenstrup Sogn, findes 
»Krikdalen«. 

I Thisted By, Astrup Sogn, findes »Rakker- 
pytten«, som bestaar af en næsten udtørret Dam 
og nogle smaa Sandgrave. Gamle Folk i Byen har 
berettet, at Pladsen i gamle Dage udgjorde Byens 
Rakkerkule. 

r. Begravelse m. m. 

Der er ikke af en eneste af mine Hjemmels- 
mænd fra denne Landsdel berettet om, at Rak- 
kerne ikke skulde være blevet begravet paa Kirke- 
gaardene, saaledes som Tøttrup anfører 1823, at 
»det er uvist, hv<y de begrave deres Børn og gamle 
Folk, naar de dør«, og i D. Folkeblad 1 ), at Nat- 
manden uophørlig flakker »indtil Kammeraterne 
engang grave hans Lig ned mellem Lyngrisene« 2 ); 
deriiaod findes i ældre og nyere himmerlandske 
Kirkebøger Vidnesbyrd nok om Begravelse af yngre 
og ældre Natmandspersoner i indviet Jord. Endnu 
mindre er der blevet meddelt noget Sagn om, at 
gamle Rakkerpersoner skulde være blevet levende 
begravet, saaledes som der er berettet af Møller- 
Græsdal 3 ), og fra Vendsyssel i min fornævnte Bog. 4 ) 

I Modsætning hertil er der paa Himmerland 
blevet fortalt et Par sagnagtige Træk om Begravelse 
af gamle Tatere i levende Live. En 90 Aar gam- 
mel Kone fra Alstrup Sogn har fortalt efter sin 
Bedstemoder, at der i dennes Ungdomstid ofte 
kom en Flok Tatere til hendes Hjem i Alstrup. Da 
de engang kom uden at have en gammel Bedste- 
moder med, spurgte den gamle Kone i Alstrup, 
hvor Tater Bedstemoderen var blevet af. »Aa,« 
svarede Anføreren, »hun kunde ikke følge Trup, 



l ) 18*1, S. 111. 

*) Bl. a. Steder findes der i det jydske Almueliv, 5te Afdl., 
Nr, 602 og 603, Beretninger om Begravelser af Natmands- 
folk ude i Heden; men disse tilhører maaske en fjærnere 
Fortid end nærv. Skildring omfatter. 

3 ) Husvennen 1900. 

4 ) S. 57—58. 

10* 

saa lavede vi et Hul i Isen og kom hende i.« 
Truppen kom til Alstrup fra Fjends Herred. 1 ) 

En 75 Aar gammel Kone i Næsby har med- 
delt efter sin Fader, som boede i Gullerup paa 
Mors, at der en Gang kom 18 »Kæltringer« — for- 
mentlig Tatere — fra Thisted over Limfjorden, som 
var tillagt med Is, til Mors; uden for Gullerup 
havde man hørt Ballade af Landstrygerne. De havde 
da nemlig været ved at hugge Hul i Isen og puttet 
en gammel Oldemor ned i Fjorden. »Det var vor 
gamle Oldemoder,« sagde de, »hun kunde ikke 
længere følge Mallisen, saa lettede vi hendes Byrde 
og stak hende under Isen.« 2 ), 

Mens Talen er om Tatere, skal her endnu an- 
føres et andet Træk om disse Folk. 

En 80 Aar gammel Mand har fortalt efter sin 
Fader, at i den sidstes Ungdom kom en gammel 
Taterkone af og til til en Gaard i Skals By; hen- 
des Ansigtsfarve var nøddebrun. Hun bad altid 
om en Halmbrodding, i hvilken hun borede sig ned 
splitternøgen, saa laa hun »som i Paradis«, for- 
sikrede hun. Hun spurgte stedse efter, naar hun 
indfandt sig, om de ikke havde en »Hjemmehare«, 
d. v. s. en Kat, som hun vilde tillave og spise. 



Der gives ikke ret mange af de nulevende 
gamle Folk paa Himmerland, der kender stort til 
Natmandsfolkets særegne Sprog, Kæltringsproget; 
enten har Landstrygerne selv ikke været ret for- 



a ) Se det jydske Almueliv, 5. Afdl., Nr. 597. 
£ ) Om Begravelse af levende, gamle Tatere er berettet hos 
Dyrlund, S. 326—31, og hos E. Sundt, S, 90 og 129. 

trolig med dette i den anden Fjerdedel, og senere, 
af forrige Aarhundrede, eller ogsaa har de forstaaet 
at vaage godt over dets Hemmeligholdelse. De 
spredte Optegnelser, Forfatteren hist og her har 
kunnet gøre, stemmer til Dels godt overens med 
de Gloser, der findes i N. V. Dorph: »De jydske 
Zigenere og en rotvelsk Ordbog«. 1 ) Det skal kun 
anføres, at der blandt Befolkningen har været Enig- 
hed om, at Ordet »Bækkentrækker« har været be- 
nyttet for Aal og ikke, som anført i Leksikonet, 
for And. Endvidere er berettet, at de paagældende 
Landstrygere kaldte Finker for »Hakkelem« 2 ), Hane 
for »Syvver« — hos Dorph »Galline« — og Kæreste 
for »Mellentorst« — hos Dorph »Dill«. 



B. 

Tvende Drabssager. 

Den ældste Befolkning paa Himmerland har 
været Vidne til tvende Drab af Rakkere, som, uagtet 
det gjaldt disse foragtede Mennesker, dog i sin 
Tid satte Sindene i stærk Bevægelse i de paagæl- 
dende Egne, og da den stedlige Tradition har be- 
varet adskilligt, der kan tjene til at supplere det i 
flere Henseender interessante Materiale fra selve 
Retsakterne i de vedkommende Sager, skal disse 



l ) 1837. 

*) Hvorvidt delle muligt kunde være en Dialcktform vides 
ikke. 

tvende Drab gøres til Genstand for en lidt ud- 
førligere Omtale i denne Skildring. 



I. 

Rakkeren Kristen Hansen af Nørager Rakkere 
boede i Begyndelsen af forrige Aarhundrede paa 
Nøragergaards Hede i et jordgravet Hus ude i Nær- 
heden af »Stejlhøje«. Nørager Rakkere var efter 
flere Udsagn nogle af de mest, om ikke de aller- 
mest, frygtede Rakkere paa Himmerland, og Kri- 
sten Hansen gjorde i den Henseende ingen Und- 
tagelse. Han var blevet Soldat, men det bundne 
og tvungne Liv tiltalte ham ikke, og han rømte 
derfor gentagne Gange af Tjenesten; tilsidst blev 
han indespærret som Slave i Rendsborg Fæstning, 
men undveg ogsaa herfra og søgte hjem til sin Kone 
ved Stejlhøjene. Sidste Gang, han blev afhentet her- 
fra til Rendsborg, var en Juleaften. Øvrigheden 
mente nemlig, at han vilde tilbringe denne Aften 
sammen med sin Kone i Hjemmet; thi til andre 
Tider havde han narret sine Forfølgere ved at 
skjule sig i en tildækket Grav paa Heden. Den 
nævnte Aften sad han ogsaa ganske rigtig inde i 
Hytten hos sin Kone; imens de sad ved Bordet, 
paakom der hende en sær Anelse om det Uvejr, 
der trak op over den forhærdede Rakkers Hoved. 
»Det bliver saamænd en skidt Aften for dæ, bitte 
Kristen,« sagde hun, »for Lyset de flammer saa 
stærkt for dæ!« 

Straks efter indfandt sig en Afdeling af Ran- 
ders Dragoner, der først forvissede sig om, at han 
ikke var i Graven ved at stikke med de lange 
Sabler ned gennem Dækket; derefter omringede 

de Huset og tvang ham til at komme udenfor ved 
Trusler om at brænde dette af over Hovedet paa 
ham eller ogsaa at skyde ham. Han blev saa bun- 
det til Halen af en Hest og slæbt ind til Nør- 
ager By, fulgt af sin hujende og jamrende Kone 
samt en flok nysgerrige Mennesker, der var blevet 
hidkaldt ved Larmen af det usædvanlige Optog. — 
Inde i Byen levede endnu hans gamle Moder, og 
da han Julemorgen skulde køres til Hobro, fik han 
forinden Afrejsen Lov til at komme ind og tage 
Afsked med hende; hun vilde give ham 01 med 
Brændevin i, men hun tog fejl og gav ham Suppe > 
hvoraf hun havde spist Aftenen iforvejen, i et Krus 
og hældte et Par Snapse i Suppen. Da han blev 
kørt ud af Byen, sang han saa lystigt, som om 
han skulde have været til Bal. 

Hvor længe Kristen Hansen denne Gang blev 
i Slaveriet vides ikke; men han undveg dog endnu 
en Gang og søgte "ogsaa da hjem til sin Kone paa 
Nørager Hede. Her synes det, at han nu har gaaet 
frit omkring i nogen Tid. Befolkningen havde ganske 
vist den Opfattelse, at han var et fredløst Menneske, 
og at den kunde faa en Belønning for at paagribe 
ham; men der var ingen, der vovede dette, da han 
truede med at dræbe enhver, som vilde gøre mindste 
Skridt hertil. 

Da Rakkeren var blevet særlig stærkt opbragt 
paa en af sine Naboer, en Smed, som boede i et 
Hus paa Alstrup Hede i Kongens Thisted Sogn, 
blev denne dog tilsidst hans Banemand ved at stikke 
ham ihjel med en Lanse. 

I Sognets Kirkebog er anført, at »Husmand 
paa Nøragergaards Hede«, Kristen Hansen, døde 
den 24. Oktober 1830 og begravedes den 2. No- 

vember, 48 Aar gammel, og at han blev »ihjelstukket 
af en ung Karl paa Alstrup Hede.« 

Forhørene i denne Sag blev optaget af da- 
værende Herredsfoged Jansen i Rinds Gislum Her- 
reder og findes beskrevet i disse Herreders Politi- 
protokol for 1830. 

Dette første Forhør optoges i Hobro den 25. 
Oktober. Rakkeren betegnes som »den i sin Tid 
fra Rendsborg Fæstning undvegne Slave Christen 
Hansen.« Drabsmanden Søren Kristian Pedersen, 
forklarer, at han er Smed og bor hjemme hos For- 
ældrene paa Alstrup Hede i Thisted Sogn. Dagen 
iforvejen Kl. 2 & 3 kom Kr. Hansen tilligemed en 
anden til hans Smedie, hvor Søren var ifærd med 
at slibe en Baandkniv; de kom til at knubbes, og 
Søren talte haardt til ham, fordi Hansen havde 
truet ham saa længe. Smeden gav ham nu nogle 
»Ræk« med Baandkniven, og derefter løb Rakkeren. 
Hans Hensigt hermed var dog kun at knække hans 
Mod, for at han lettere kunde gribe og anholde 
ham. Kr. Hansens Hue faldt af ham, og der flød 
Blod ned fra hans Kind; ved at slaa med Baand- 
kniven var denne blevet noget bøjet. (Tilstede som 
Øjenvidner ved dette Sammenstød var kun Sørens 
Fader Peder Nielsen og den Tjenestekarl Kristen 
Nikolajsen, som var fulgt med Kr. Hansen hen til 
Smedien). Rakkeren havde 14 Dage tidligere udtalt, 
at han vilde skyde Smeden. — 

En Time efter kom Kr. Hansen hen til Sørens 
Faders Hus med en Skudtørvspade og truede 
uden for Vinduerne, at Søren skulde sfaas ihjel. 
Denne tog derpaa en Stage — den fornævnte Lanse 
— , der hang ved Bjælken under Loftet, med en 
Jærnpig i Enden og gik uden for Døren, og Rak- 

keren gentog atter, at han »vilde dræbe ham paa 
Stedet.« Søren advarede ham, da han ellers stak 
Piggen i ham; men Kr. Hansen sagde blot: »Ikke 
andet end dette,« hævede saa Spaden og slog efter 
Søren, men denne gav ham saa det første Stik i 
Underlivet. Ikke andet end dette,« gentog Rakkeren 
og slog paany efter Smeden; saa gav denne ham 
atter et Stik i Underlivet og bad ham om at gaa 
sin Vej, da han ellers stak ham nok en Gang. 
Hertil svarede Voldsmanden intet, men slog atter 
efter Søren med Spaden; da gav denne ham det 
tredje Stød i Brystet. Endelig vendte Hansen sig 
og gik et kort Stykke, men saa faldt han, rejste sig 
paany, men faldt igen. Drabsmanden, dennes Fader 
og Moder forsøgte at give den saarede noget Vand 
at drikke, men da han mærkede, at Hansen ikke 
kunde leve, gik han hen til Sognefogden, og før 
han med denne og to andre Mænd kom tilbage, 
var Rakkeren død. Søren parerede Kr. Hansens 
Slag ved at holde Piggen for sig; de to første Stik 
gav han ham med Lempe for at- spare hans Liv. 
Det tredje gav han derimod »med Force«, fordi 
han ikke saa anden Udvej til at redde sit eget Liv. 
Han havde kun til Hensigt at gøre Rakkeren 
uskadelig. Sørens Fader og Moder var Vidner til 
Slagsmaalet, men de var gamle og svagelige og 
havde intet Værge, saa de kunde ikke i Forening 
gribe Kr. Hansen. Lansen var tre Alen lang »og 
er en saadan som Landeværnet havde brugt.« 
Søren havde laant den af en Mand, som han en 
Dag besøgte i Aars Sogn, for at kunne værge sig 
med den paa Hjemvejen, hvis han skulde tnøde 
Kr. Hansen, som da alt havde »skamslaaet« hans 

Fader. Selve Jærnpiggen i Lansen var spids og 
skarp til begge Sider. 

Endnu samme Dags Eftermiddag Kl. 2 af- 
holdtes Forhør i Peder Nielsens Hus paa Alstrup 
Hede, hvortil Drabsmanden blev ført fra Arresten 
i Hobro. Først fremstod Peder Nielsen, som afgav 
samme Forklaring som Sønnen: Kr. Hansen for- 
søgte ikke at trænge ind i Huset, endskønt Døren 
stod aaben. 

Sørens Moder Ane Kirstine Andersdatter for- 
klarer ligesom Sønnen og hendes Mand. Peder 
Nielsen bemærker, at Slagsmaalet varede næppe 
et Kvarter. 

Kristen Nikolajsen forklarer, at han kom forbi 
Kr. Hansens Hus og vilde hen til Smeden med en 
Laas, og Hansen vilde absolut med, endskønt hans 
Kone fraraadede ham dette. Medens Kristen og 
Søren tingede om Prisen for en Nøgle, bemærkede 
den første, at det var koldt, og Søren sagde da, at 
de ogsaa gærne kunde handle, uden at han hørte 
derpaa, hvortil Kristen svarede: »Jeg tykkes du 
svarer mig saa stivt, det har du ikke nødig, jeg 
har ikke fornærmet dig noget, jeg skylder dig vel 
ikke noget.« Han saa ikke, at Rakkeren gjorde 
Mine til at angribe Smeden; men han saa, at 
denne gav ham Slagene af Baandkniven. Da Kr. 
Hansen havde været hjemme og igen vilde ned til 
Smeden, traf han Nikolajsen i Heden og ytrede, at 
han vilde ned og slaas med denne og »vove Liv 
og Blod med.« 

Sognefogden Mikkel Jensen i Nørager forklarer, 
at Søren havde sagt til ham, da han kom for at 
melde om Drabet og hente ham til Drabsstedet, at 

»han havde givet ham et saadant Par Stød, at han 
nok skulde blive der.« 1 ) 

Kr. Hansen laa død 40 Alen fra P. Nielsens 
Hus, og da de løftede den venstre Arm op, flød 
der Blod af den. 

Peder Nymark og Jakob Nielsen fra Nørager 
fremstod og forklarede ligesom Sognefogden. 

Nyt Forhør over Drabsmanden den 30. Oktober, 
hvor han gentager sin første Forklaring. 

Samme Dag var Retten sat i Peder Nielsens 
Hus i Overværelse af Sognefogderne fra Nørager 
og Thisted i Anledning af Obduktionen af Liget. 

Nyt Forhør den 16. November, hvor Forpagter 
Søren Bisgaard, Nøragergaard fremstod og forkla- 
rede, at Kr. Hansen var en i Egnen anset farlig 
Person; ingen turde nægte hans Kone noget af 
Frygt for ham. Hun havde truet Folk mange Ste- 
der. Arrestanten og Forældre var skikkelige Folk. 

Arrestanten gentager, at han havde kun til Hen- 
sigt at forsvare sig og gribe Kr. Hansen. 

Sognefogden og de to andre Mænd fra Nør- 
ager forklarer, at Kr. Hansen var et farligt Men- 
neske, enhver skikkelig Mand skyede hans Selskab; 
han truede enhver, der vilde gribe ham, med at 
dræbe dem. Arrestanten og dennes Forældre var 
retskafne Folk. 



l ) Gamle Folk i Nørager har berettet, at da Smeden kom ind 
til Sognefogden for at meddele, at han havde gjort det af 
med Rakkeren, var der just Høstgilde hos Sognefogden; 
denne lod saa Drabsmanden, som mente, at han for sin 
Ulejlighed med at fælde den slemme Rakker skulde have 
en Belønning paa 200 Rdlr., gaa til Herredsfoged Jansen 
med en Rapport om Mordet, og han blev saa arresteret 
med det samme. 

Sognefogden i Thisted afgav samme Forklaring. 
Arrestanten forklarer, at da Kr. Hansen var faldet, 
gik han hen til ham, men han kunde ikke tale. 

Peder Nielsen forklarer, at for 6 Aar siden 
overfaldt Kr. Hansen ham, fordi han havde af- 
krævet hans Kone et Brød, hun havde laant hos 
ham. Derefter havde Vidnets Søn Anders og Jens 
Mengler fanget Kr. Hansen — formentlig en Gang 
han var rømmet af Tjenesten. 

Anders Pedersen og Jens Mengler forklarer, at 
et Par Dage efter, at Kr. Hansen havde overfaldet 
P. Nielsen, kom han til deres Hus. med en Ege- 
knippel i sin Haand og truede og bad dem om at 
komme ud, men da de ikke vilde dette, gav han 
Bindehunden nogle Slag, hvorved den blev bedøvet, 
og derefter vilde han gaa ind ad Døren; men den 
var lukket. Han truede nu med, at han vilde 
komme ind og slaa dem ihjel; da de frygtede for* 
at han vilde slaa Vinduerne itu, tog de disse ud, 
og han forsøgte da at gaa ind gennem Vindues- 
aabningen; men saa fik han et Slag af den ene af 
dem med en Fork, hvorpaa de gik ud og fangede 
ham. Tre Uger før Kr. Hansen dræbtes, talte J. 
Mengler med ham ved hans Hus, og da sagde han, 
at »han skulde skænke Søren Kr. Pedersen en 
Skaal, saa han ikke skulde gaa fra det paa sine 
egne Ben.« 

Eva Hansdatter, den myrdedes Hustru, for- 
klarer, at hun var hjemme den Dag, hendes Mand 
blev dræbt; hun havde hentet Ild til hans og Niko- 
lajsens Piber, før de gik til Smedien. Da Manden 
kom tilbage derfra og var blevet saaret af Baand- 
kniven, greb han hende i Skuldrene og vilde true 
hende til at følge med tilbage til Smeden, men 

dette nægtede hun og gik sin Vej ind til Nørager. 
Forinden havde hun gemt deres Spade under sin 
Kiste og Møggreben paa Loftet, idet hun frygtede 
for, at hendes Mand skulde gøre en Ulykke paa 
sig selv. Hun ved ikke, at Kr. Hansen var en far- 
lig Person eller frygtet af nogen. 

Arrestanten forklarer, at han er 24 Aar gam- 
mel og født i Borup, Gundersted Sogn, ugift og 
har tjent flere Steder. 

Forhør afholdtes atter den 25. Novbr., hvor for- 
skellige Vidner afhørtes; disse stadfæstede tidligere 
Vidners Udsagn om Rakkeren. En Nabo havde 
han truet baade Nat og Dag. Arrestanten og For- 
ældre roses. 

I Forhørene 30. Novbr., 13. og 15. Decbr. s. A. 
samt 24. Jan. 1831 fremkommer intet nyt. 

Den 9. Febr. var der sat en Ekstraret. Dom- 
meren maatte attestere, at Kr. Hansen var hensat 
som Slave i Rendsborg Fæstning paa Livstid, men 
hvorfra han var undveget »og som en højst farlig 
Forbryder var efterlyst til Paagribelse af enhver.« 

Den 5. Marts 1831 er anført i Politiprotokollen, 
at Dommen mod Drabsmanden er afsagt, men den 
findes ikke her. Men i Strafferegistret ved Rinds 
Gislum Herred er anført følgende: »Søren Christian 
Pedersen af Thisted Sogn, tiltalt for Drab, frifunden 
ved Extraretsdom af 5. Marts 1831 og ligesaa ved 
Højesteretsdom.« Om Faderen er sammesteds an- 
ført, at han ogsaa var tiltalt »for ikke at have for- 
søgt at afværge et Mord;« men han blev ligeledes 
frifundet ved de samme Instanser. Befolkningen 
har meddelt, at han blev frikendt, fordi flere for- 
maaende Mænd gik i Forbøn for ham. 

En Rapport om Mordet fra Sognefogden i Nør- 

ager samt en Skrivelse fra Stiftamtet om, atStifts- 
fysikus skal obducere Liget, er vedlagt Forhørene. 
Man kunde have ventet, at der under denne 
Sags Forløb vilde have fremkommet Oplysninger 
om, hvilke andre Forbrydelser end Rømning af 
Tjenesten, som er berettet af Befolkningen, og Und- 
vigelse af Slaveriet, som omtales i Sagens Akter, 
Kr. Hansen havde begaaet; men der oplyses intet 
i saa Henseende. 



II. 
Det andet Drab fandt Sted i Klotrup, Fjeldsø 
Sogn, den 2. eller 3. Maj 1837. Denne Gang var 
det et af de ikke usædvanlige Brændevinsslagsmaal, 
som fandt Sted blandt et Selskab af himmerlandske 
Rakkere, og hvorved den næsten over hele Lands- 
delen velkendte Rakker Sold Andreas eller Andreas 
Olesen blev slaaet til Døde af nogle af sine Kam- 
merater. Det ses saaledes, at disse her omtalte 
tvende Drab foregaar under helt forskellige For- 
hold; kun er det begge Gange Rakkere, der maa 
bide i Græsset. I Fjeldsø Sogns Kirkebog omtales 
Drabet paa følgende Maade: »Andreas Olesen, en 
omvandrende, henhørende til Natmandsfolkene, 
døde 4. Maj 1837 i Fjeldsø af Slag i Hovedet, som 
var ham tilføjet Dagen i Forvejen af (andre) hans 
Pige i Klotrup. Han blev begravet 10. Maj s. A.« 
Det kunde se ud, som om Præsten havde faaet 
den Opfattelse, at den dræbtes »Pige«, d. v.s. Kæreste, 
havde været Deltager i Drabet; .formentlig er han 
ledet paa den Tanke af Befolkningen i Fjeldsø og 
Klotrup, som antog, at Drabsmændene havde faaet 
Lyst til Kæresten, der skulde være en meget smuk 

Kvinde, og at hun ogsaa gengældte deres Tilnær- 
melser. Unægtelig bestyrkes man ogsaa noget i 
denne Antagelse af den Omstændighed, at hun om 
Natten forlod sin lemlæstede og døende Kæreste, 
der efter Overfaldet henlaa i en Lade i Fjeldsø og 
først udaandede næste Dags Formiddag, og at hun 
derefter sluttede sig til Drabsmændenes Følge. 

Det berettes af den stedlige Befolkning, at der 
Drabsdagen om Formiddagen forsamledes et Rak- 
kerselskab i »Rakkergraven« ved Klotrup By, og 
at der straks blev Spektakel og Slagsmaal mellem 
Rakkerne, under hvilket man iagttog, at en af dem 
blev fravristet sin Stok, en Knortekæp, som var 
forsynet med en lang Dupsko af et Bøsseløb, hvor- 
efter han blev bearbejdet saa længe med denne, 
til han faldt. Da Voldsmændene var gaaet bort, 
stod han, som forresten var en stor, kraftig Karl, 
dog op og gik støttet af sin Kvinde ind til Fjeldsø By. 

Forøvrigt vil vi ligesom ved den foregaaende 
Drabssag ogsaa se denne belyst af de optagne For- 
hør. Det synes som om Voldsmændene straks 
efter Overfaldet har forladt Rinds Gislum Herreders 
Jurisdiktion og tyet hen i Hornum Herred, hvor 
de vistnok blev anholdt og undergivet det første 
Forhør i denne Sag. 

Forhørene findes beskrevet i Rinds Gislum 
Herreders Politiprotokol for 1837. 

Den 10. Maj optoges Forhør i Fjeldsø By, hvor 
en Gaardmand forklarer, at Sold Andreas og hans 
Fruentimmer var kommet en Aften for at faa Husly; 
den saarede fik et Leje i noget Lyng ude i Laden, 
hvor han døde anden Dags Formiddag Kl. 10. — 
Sognefogden forklarede, at Liget, som henstod i 
Vaabenhuset i Kirken, var af Sold Andreas, som 

i mishandlet Tilstand havde fremstillet sig for ham 
ude paa Marken. 

Den 20. Maj optoges Forhør i Hobro. 

Et Vidne forklarer, at den 2. Maj kom Sold 
Andreas, Kr. Eliasen og to Kvinder til Klotrup; 
straks efter kom Anders Nørager, dennes Søn, en 
Person af Kobbersmedfolkene samt A. Nøragers 
Kvinde i Fart efter dem op ad Klotrup Gade, og 
saa blev der Spektakel oppe i Byen. Et andet Vidne 
fortæller, at hun saa nogle Rakkere prygle løs paa 
en anden med deres Stokke; han kom op, men 
blev kastet omkuld igen ; endelig hjalp hans Kvinde 
ham op, idet hun sagde: »Kom nu med mig An- 
dreas,« da han ikke kunde mere, og Voldsmændene 
var gaaet til Fjeldsø. 

Et tredje Vidne udsiger, at Kvinden havde 
bundet nogle Klude om hans Hoved i Laden og 
var derefter gaaet bort om Natten. 

Forhør 17. Juli: Kr. Eliasen og hans Kvinde 
var gaaet bort fra Slagsmaalet, før dette havde 
Ende; Anders Nørager var kommet efter dem og 
havde taget den ene af de tvende Stokke, som 
Eliasen havde under Armen, og brækket den i tre 
Stykker. 

Anders Nørager forklarer, at Sold Andreas 
havde skyldt ham en Rdl. i et Aarstid, og den 
havde han afkrævet ham; han paastaar, at Andreas 
slog ham først i Hovedet, saa at han blev fortumlet. 

Anders Nøragers Søn, Hans Andersen, nægter 
at have slaaet Sold Andreas. Natten før Slags- 
maalet havde han, hans Fader, Moder og Søster 
logeret i Klotrup. Videre forklarer han, at Andreas 
Natten før Drabet havde været hos »Kobbersmed 
Hans« og dennes Kæreste, en Søster til Vidnet, 

og vilde have slaaet dem »og taget Kisten (Glar- 
kisten) fra dem.« Han havde ogsaa udskældt Vid- 
nets Fader og truet baade ham og Vidnet med 
Klø. »De blev derpaa efter at have nydt noget 
Brændevin enige om at ville sætte efter A. Olesen 
til Klotrup,« men de aftalte ikke noget om, at de 
vilde prygle ham; han selv var ikke mere beskænket, 
end at han nok kunde sanse og samle. Kobber- 
smed Hans opmuntrede til at sætte efter A. Olesen. 
Da de traf ham i Klotrup, sagde A. Nørager til 
ham, hvorfor han truede ham, »og om det var Tak, 
fordi han for mange Aar siden havde laant ham 
1 Rdlr.«, hvorpaa A. Olesen slog Faderen, saa han 
faldt til Jorden. Hans Andersen greb derpaa A. 
Olesen i Brystet, men denne stak ham i den ven- 
stre Tommelfinger med en Kniv; han nægter at 
have slaaet ham. 

Anders Nørager forklarer derefter ligesom 
Sønnen. 

Mette Marie Johannesdatter, Sold Andreas' 
Kæreste, forklarer, at hun og A. Olesen, Kr. Eliasen 
og dennes Kæreste havde Natten før Slagsmaalet 
ligget i Ettrup, Fjeldsø Sogn; Kobbersmed Hans 
havde ophidset A. Nørager til at sætte efter hendes 
Kæreste. Efter Slagsmaalet traf hun A. Nørager 
og Søn, og de fik hende til at følge dem, indtil de 
alle blev anholdt, men »hun benægter i den Tid, 
hun har gaaet med dem, at være bleven Kæreste 
med nogen af dem.« Hun fastholder sin i Nibe af- 
givne Forklaring, at Hans Andersen »med Arm- 
styrke« tvende Gange slog A. Olesen til Jorden; 
hvem af de tre Personer, der slog ham mest, og 
om de alle slog ham i Hovedet, ved hun ikke, kun 
gentager hun, at de alle tre slog paa ham, og af 

Anton Gaardboe: Himmerlands Rakkere. \\ 

disse Slag fik han de Saar i Hovedet, hvoraf han 
døde. Kobbersmed Hans skulde, have givet ham 
de fleste Slag. Dagen før havde A. Olesen været i 
Slagsmaal i Nærheden af Skals og faaet et Hul i 
Hovedet; hun saa ikke, han brugte Kniven i Klotrup; 
men da Slagsmaalet var forbi, og hun gik hen til 
ham for at vadske ham ren, ytrede han, at han 
savnede sin Hat, sin Kniv og sin Kæp. Hatten 
fandt hun, men ikke de andre Genstande. »Andreas 
Olesen var omtr. 36 Aar gi., stærk af Bygning og 
temmelig høj af Vækst. Han var heftig af Gemyt 
og tilbøjelig til Slagsmaal, især naar han havde 
faaet Brændevin, hvortil han var stærkt hengivet, 
og var hans Hidsighed størst, naar han blot havde 
nydt et Par Dramme.« Kr. Eliasen var gaaet bort, 
da Slagsmaalet begyndte. 

Forhør 24. Juli: 

»Jens Kobbersmeds efterlyste Søn Hans« *) sid- 
der i Nibe Arrest tillige med sin Kæreste, Maren 
Andersdatter, samt Kr. Eliasen og dennes Kæreste, 
Hansine Jakobine Hansdatter. 

Et Vidne forklarer, at efter Slagsmaalet, da 
hele Selskabet var rejst bort, gik hun op paa Val- 
pladsen i Klotrup Gade og fandt den overstænket 
med Blod. 

Forhør i; August: 

Anders Nøragers Kæreste, Ane Justdatter, for- 
tæller noget om den Rdlr., A. Olesen skyldte A. 
Nørager. Hun paastaar, at A. Olesen først slog 
hendes Kæreste, da denne krævede Pengene, saa 



*) Fader til den Hans, som under Forhørene er blevet kaldt, 
»Kobdersmed Hans«, hed ikke Jens, men Hans Rasmus 
Willadsen og* var Kobbersmed. 

Blodet flød ned af ham; hun løb saa efter sit 
yngste Barn og saa ikke mere. 

»Hans Rasmussen eller Kobbersmed Hans« 
forklarede, at Natten før Slagsmaalet laa han og 
Kæresten Maren Andersdatter i Fjeldsø tillige med 
hendes Søster. En Tid før havde han truffet A. 
Olesen mellem Skals og Laastrup, hvor han gik 
og fiskede. Den sidste havde udskældt A. Nørager 
og Sønnen og havde givet Vidnet et Slag i Hovedet, 
saa han faldt til Jorden samt prøvet paa at tage 
hans Kiste fra ham. Han, A. Nørager og dennes 
Søn satte efter A. Olesen (fra Fjeldsø?) til Klotrup 
for at spørge ham, hvorfor han havde truet dem. 
A. Olesen slog' først til A. Nørager. Vidnet løj 
frækt og sagde, at han stod et kort Stykke fra de 
kæmpende og slog ikke. Han tog ingen Del i 
Slagsmaalet og benægter ogsaa, at Hans Andersen 
gjorde dette. 

Kr. Eliasen forklarer, at han gik sammen med 
A. Olesen til Klotrup. Han stod og talte med 
Kobbersmed Hans et Stykke borte, da A. Nørager 
og Søn hævede Stokken og slog løs paa A. Olesen, 
som blødte af Slagene. Derpaa gik han bort og 
saa ikke mere. Hans Kæreste afgiver samme For- 
klaring. 

I Forhøret den 3. August fremkommer ikke 
noget, der vedrører Drabet. 

Dommen mod de tre Drabsmænd Anders Kri- 
stian Nørager, dennes Søn Hans Andersen og 
Kobbersmed Hans eller Hans Rasmussen blev af- 
sagt den 9. November 1837, men findes ikke i Pro- 
vinsarkivet. 

Fra en Dom over Hans Andersen fra 1842 ses 
det dog, at han efter Højesteretsdom af 1838 havde 

il* 

faaet to Aar i Viborg for Løsgængeri og »voldeligt 
Overfald«. 

Man lægge Mærke til, at Nørager Rakkere op- 
træder paa Scenen ogsaa ved denne Lejlighed. 

løvrigt afgiver en Bataille som denne sidste en 
god Illustration til Natmandsfolkets periodiske vilde 
Slagsmaal, og hvorved een eller flere af Kamme- 
raterne stundom maatte bøde med Livet. 1 ) 



C. 

Rakkerbopæle og nogle Levnetstegninger. 

Paa Himmerland har der, saa vidt vides, kun 
været faste og særskilte Boliger for Rakkere to å 
tre Steder, d. y. s. Boliger, der har været opført til 
og udelukkende bestemt for disse Folk; man kaldte 
slige Hytter, hvis Opførelse og Vedligeholdelse vist- 
nok paahvilede vedkommende Byboere, for »Rak- 
kerboligen«, »Rakkerkulen«, »Rakkerhuset« el. lign. 
I Nørager, Hole og Salling Sogn har der i Tiden 
fra Midten af det attende og indtil Midten af det 
nittende Aarhundrede eksisteret slige Bopæle; i 
Byen Søttrup i Ulstrup Sogn har der vel til Tider, 
formentlig i Slutningen af attende Aarhundrede, 
været bofæstede Rakkere, men det synes efter Be- 
folkningens Beretninger, at deres Bofæstelse her 
har været skiftende, og at det store Slæng af disse 
Dagdrivere, som holdt til paa dette Sted i hele 

x ) Beretningen om Drabel i Klotrup i det jydske Almueliv, 
5tc Afdl., Nr. 649, passer i liere Henseender ikke. 

første Halvdel af forrige Aarhundrede, blev her- 
bergeret af nogle af Byens simpleste Familier. Helt 
tilfældige Rakkerboliger har man i første Halvdel 
af forrige Aarhundrede endvidere ogsaa kentit i 
Kornum, Valsted i Sebber, Lundby, Morum i V. ( hi- 
sild, Hørby og Visborg Sogne. Natmandshuset i 
Aalborg laa 1803 uden for Østerport. 1 ) 



Nørager Rakkere. 2 ) 

Rakkerhuset i Nørager, som ingen nulevende 
kan mindes, har ligget ved Vestsiden af Byen paa 
Matrk. Nr. 18, og »Rakkertoften«, der endnu om- 
tales af Byens gamle Folk, laa jo umiddelbart ved 
Huset. Da de første Rakkere slog Lejr her, havde 
Byen ingen Rakkerkule; men da saa Aadslerne fra 
Rakkertoften med Vestenvind sendte en generende 
Stank ind i Byen, klagede Beboerne til Herre- 
manden paa Nøragergaard, og denne sørgede saa 
for, at der blev lavet en Grav ca. 500 Alen nordvest 
for Huset og Toften. Pladsen, hvor Rakkerkulen 
har ligget, er endnu fuld af Ben, og Stedet har 
ogsaa lige til Nutiden bevaret Navnet »Kulen«. 

De første Rakkere, Befolkningen kan mindes 
i Rakkerhuset, var Rakker Hans og Rakker Karen. 
I sine unge Dage hævede hun sig noget over sine 
Stammesøstre. Hun gik i Ærmekaabe og med 
Spanskrørsstok med Sølvknap paa, og naar hun 
havde været ude at praktisere i Nabosognene som 
Dyrlæge eller Flaaerske; lod hun sig hente og hjem- 
køre ligesom en anden Embedsmand. 



!) Dyrlund, S. 228. 
2 ) Sammesteds, S. 248. 

Sognets ældste Kirkebøger meddeler ikke, saa 
vidt det har kunnet ses,' noget om denne Bys Rak- 
kere; men uagtet Kirkebogen fra 1741 til 1794 
mangler, er det dog sandsynligt, at Parret har haft 
Bo her i sidste Halvdel af det attende Aarhundrede; 
thi allerede 1803 nævnes Karen som Fadder ved 
sin Søns Barns Daab i Durup Kirke. Fadderne 
ved denne Lejlighed var »Karren Natmand i Nør- 
ager og Hendes datter fra Mariager, Johanes Rør- 
mager fra Hør Bye, Anders Christian og Mads Nat- 
mand 1 ) bege fra Nørager.« 1806 var »Karen Nat 
Mand« atter Fadder ved sin anden Søns Barns 
Daab; de øvrige Faddere var »Christen Hansens 
Kone af Røjdrup, Christen Hansen, Rør Manden og 
Hans Koene.« Da Rakker Hans ikke nævnes ved 
disse Lejligheder, var han antagelig da allerede 
død. — Af deres Børn nævnes foruden Datteren i 
Mariager kun Anders Kristian Hansen (Nørager), 
eller »den slemme Anders Nørager », som han 
kaldtes i V. Himmerland, og Kristen Hansen. 

Det var sikkert ikke uforskyldt, at Anders 
kaldtes »den slemme«, thi vi har foran gjort Be- 
kendtskab med ham under flere Slagsmaal og 
sidste Gang ved Drabet paa Sold Andreas i Klotrup. 
•Under Jagten 1835 indfangedes han i Skivum, og 
i det ved denne Lejlighed afholdte Forhør over ham 
forklarer han, at han er 63 Aar gammel og født i 
Nørager By af Forældrene Hans Kristiansen og 
Karen, samt døbt i Durup Kirke; han var hjemme, 
til han blev konfirmeret, derefter tjente han hos 
Pastor Skou i Kongens Thisted og flere andre Ste- 
der. Var Soldat først i otte Aar ved første jydske 



l ) Var maaske Pludder Mads. 

Infanteri Regiment og derefter i andre otte Aar 
ved andet jydske Infant. Regim.; derefter drev han 
ud i Landet som Glarmester. Han mente, at han 
blev ægteviet i Durup Kirke Aaret efter, han var 
konfirmeret, til Ane Marie Jørgensdatter, hvem han 
skilte sig af med, fordi han mente, at hun havde 
været utro imod ham. Derefter gjorde han Bekendt- 
skab med en Pige fra Haubro Sogn, Ane Justdatter, 
som tjente hos Præsten i Kongens Thisted ; hende 
levede han sammen med i naturligt Ægteskab i 
mange Aar. 

I Forhøret 1835 oplyses, at han ikke forhen 
havde været straffet. Hans Signalement angives 
saaledes: Brune Øjne, sort Haar, stærke, sorte 
Bakkenbarter og temmelig høj af Vækst. 

I Forhøret 1837 i Anledning af Drabet i Klotrup 
udtales det, at han har været straffet flere Gange. 
Ane Justdatter, som ogsaa afgiver Forklaring i 
begge Forhørene, var 1835 41 Aar gammel, havde 
rødt Haar og var flere Gange straffet. Hun boede 
paa sine gamle Dage i Simested, hvor hun var 
forsørgelsesberettiget. 

Anders Nørager havde en Søn, Anders, med 
sin Kone Ane M. Jørgensdatter; med Ane Just- 
datter havde han Sønnerne Just og Hans samt 
Døtrene Maren, født i Sevel Sogn paa Salling, 
Karen og Abelone. I Forhørene i Anledning af 
Drabet i Klotrup faar vi at vide, at Maren var 
Kobbersmed Hanses — den senere Lod Hans — 
Kæreste; hun fødte et Barn i Tugthuset. 1839 an- 
holdtes hun tilligemed flere andre Rakkere i Slet 
Herred og idømtes 60 Dages Fængsel paa sæd- 
vanlig Fangekost for Betleri. 

Sønnen Hans Andersen, som vi kender fra 

Drabet i Klotrup, var tillige med sin Kæreste Kir- 
stine Jørgensdatter anholdt i Hornum Fieskum 
Herred 1842. Han oplyser i Forhøret, at hans Fa- 
der Anders Nørager »nu er i Nørager Fattighus,« 
hvor han ogsaa døde. Han er døbt og konfirmeret; 
det sidste skete i Viborg Tugthus. Han var' Glar- 
mester af Profession, men havde ingen Bevilling 
dertil. — Baade han og Kæresten havde forset sig 
som Løsgængere og fik for deres Forseelse hver et 
Aars Ophold i Viborg. ' 

Kirstine Jørgertsdatter, der var Datter af Glar- 
mester Jørgen Pedersen og Ingeborg Jensdatter, 
var født i Aulum By og Sogn og var 26 Aar gam- 
mel; hun havde to Børn med Nissen eller Niels 
Peter Rasmussen (af Kobbersmedfolkene) og et 
med Johannes Eliasen. Hun havde aldrig tjent, 
men vandret fra hun var 12 Aar gammel. 

Den anden af Rakker Hanses Sønner, Kristen, 
var jo ham, som blev dræbt 1830 paa Alstrup Hede. 
Hans Kone hed Eva Hansdatter og var maaske en 
Datter af Natmanden i Viborg. 1 ) Hun afpressede 
Befolkningen betydelige Almisser ved at true med 
sin Mands Hævn, hvis man ikke opfyldte hendes 
Ønsker. Hun døde 10. Marts 1844 og betegnes som 
»Almisselem af Nørager Hedehus.« 

Kirkebogen udviser, at dette Par havde Børnene 
Karen Marie, Sidsel, Abelone og Niels. — Befolk- 
ningen har berettet, at de endvidere havde Søn- 
nerne Hans og Anders, men om dette passer vides 
ikke. 

Nogle af Anders Nøragers og Kristen Hansens 
Børn blev gift med Folk af Almuen, og der lever 

!) Dyrlund, S. 228. 

endnu flere Slægtninge af dem i forskellige Egne 
af denne Landsdel, s6m dog nu ikke længer bærer 
Stammens gamle, vanærende Kendingsnavn. 



Hole Rakkere. x ) 

Rakkerboligen i Hole laa midt i Byen paa 
Byens gamle Gade; det var en simpel Hytte med 
lave, klinede Vægge og Lyre istedet for Skorsten. 
Den ældste Kakkelovn, Befolkningen kan mindes 
i Huset, var lavet af en Del gamle Jydepotter. Huset 
i Hole, der har været det sidste faste Rakkerhjem, 
man har kendt paa Himmerland, blev nedbrudt for 
lidt over 50 Aar siden. 

Hole Rakkere nævnes, saa vidt vides, første 
Gang i Sognets Kirkebog 1759 i Anledning af »Fre- 
derik Natmands« Søns Daab. Efter den Tid næv- 
nes Boligen mange Gange i Kirkebogen; thi Hole 
synes at have været et meget yndet Tilflugtssted 
for frugtsommelige Natmandskvinder. Klæmen Fre- 
deriksens Konkubine er den af Landsdelens boløse 
Rakkere, som i sidste Halvdel af det attende Aar- 
hundrede oftest i denne Anledning har besøgt dette 
Sted. 

1765 blev »den nye Natmands Barn« døbt i 
Louns Kirke. Denne ny Natmand maa vel være 
»Ry-Hans« eller Hans Kristensen og Hustru eller 
Kæreste Ellen Frederiksdatter, der foruden af Be- 
folkningen ogsaa omtales i det jydske Almueliv. 2 ) 
Han taalte ikke, at nogle af hans Kammerater gik 
ham i Næringen i hans selvtagne Rakkerdistrikt, 



1 ) Nævnes hl. a. St. hos Dyrlund, S. 24S. 

2 ) 5te Afdl., Nr. 651 og 652. 

og mærkede han slig Næsvished, hævede han Stok- 
ken, der sad let i Haanden af ham, til Slag. Man 
kan vel i saa Henseende stole noget paa hans eget 
Udsagn: »Naar a haar faat æ Pæl i æ Hue aa æ 
Ravt i æ Haand, saa ka a slaa ti anner Rakkere!« 

Da han engang var til Hvalpsund Marked, 
spurgte han Løjtnanten paa Hessel, om han maatte 
have Lov »at røre sig«, saa skulde han nok drive 
alle Rakkere bort fra Markedet, og da han havde 
faaet Tilladelsen, tog han en Slagel, som han ogsaa 
brugte saa godt, at nogle blev liggende paa Mar- 
kedspladsen, og Resten løb deres Vej. 

Ry-Hans er vistnok død i Aarene mellem 1790 
og 1800; thi det synes som om Kirkebogen nævner 
ham sidste Gang som Fadder ved en Barnedaab 
1790. 

1804 døde »Hans Natmands Kone i Hole«, 67 
Aar gammel. Af deres Børn døbtes Ane Marie 1770, 
Appelone 1775 og Niels 1780. — Appelone, der 
ifølge Kirkebøgerne var gift med Rakkerens Søn 
fra Viborg, Gregers Hansen, er omtalt ovenfor og 
er bedst kendt for sin store Løsagtighed. 1 ) 

En Søn, Kristen Hansen, arvede Natmands- 
forretningen efter Faderen og boede i Rakkerhuset 
i Hole til henimod Midten af forrige Aarhundrede. 
Hans Kone hed populært Birret Ryssing; men 
Kirkebøgerne kalder hende Birthe Cathrine Ro- 
landsdatter. Befolkningen mente, at hun var en 
Gaardmandsdatter fra Fuur; men Navnet tyder 
stærkt paa, at hun er en Slægtning af en bekendt 
Glarmesterfamilie Roland. 

Befolkningen har fortalt om, at Kristen Han- 

l ) Se det jydske Almueliv, 5te Afdl., Nr. 658. 

sen gjorde hendes Bekendtskab* første Gang paa 
Bjørnsholm Marked, og det passer maaske ogsaa, 
thi i det jydské Almueliv *) er berettet, at da de en- 
gang kom i Trætte, lod han Ord falde om, at hun 
var blevet købt paa »Kløster Marked«, og der 
skulde hun ogsaa, svor han, blive solgt igen. 

Da hun havde født det 16de Barn, var hun i 
sit 50de Aar. Saa sagde Byens andre Koner til 
hende: »Tak nu Vorherre, for nu faar du ikke 
flere.« — »Nej, — nær a vil, for de har gjort mig 
det, de kunde, baade Gud og Mennesker, for a var • 
kun 18 Aar, da a tik den første Unge, aa saa haar 
a it no' aa takke for.« 

Kristen Hansen og Birthe skildres af Befolk- 
ningen som skikkelige Rakkere, der lod enhver be- 
holde sit; men Befolkningen i Byen og i Omegnen 
var desuagtet ikke ret glad for deres Hjem; thi 
baade denne og andre Landsdeles Landstrygere 
holdt Hus her og forulempede paa forskellig Maade 
den omboende skikkelige Befolkning. 1798 fik Kri- 
sten Hansen og Birthe en Datter døbt med Navnet 
Ellen Marie; men hun døde som spæd, og 1805 
lod de derfor en anden Datter døbe med det samme 
Navn. 1808 fik de atter en Datter døbt med Navnet 
Anne Marie. Blandt deres mange andre Børn var 
ogsaa flere Sønner, hvoraf een eller flere var Haand- 
værkere og agtede Folk. 

Kristen Hansen og hans Hustru døde som 
Fattiglemmer i Louns, han 1854, 84 Aar, og hun 
1855, 80 Aar gammel. Nu er det kun Mindet om 
denne gamle Rakkerrede og dens ejendommelige 
Beboere, der lever blandt den himmerlandske Be- 



x ) 5te Afdl., Nr. 658. 

folkiring. I Aarbcfg for dansk Kulturhistorie 1 ) er 
anført, at »Hole Rakkere var ualmindelig svinske, 
og man laante dem derfor ikke gerne Hus;« Rig- 
tigheden heraf kendes ikke, men derimod synes de 
at have gjort en anden glædelig Undtagelse fra 
Reglen for disse Folk, den nemlig, at de ikke har 
været fundet paa Listen over deres mange straffede 
Kammerater. 2 ) 



Søttrup Rakkere.*) 
Ulstrup Sogns gamle Kirkebøger kunde maaske 
have indeholdt en eller anden Oplysning om Rak- 
kerforholdene i denne By; men de ældste Bøger er 
brændt, og de nyere, der begynder med 1813, inde- 
holder ikke noget om disse Folk. Hvorledes det 
nu end har forholdt sig med deres Tilværelse her 
i gamle Dage, saa er Stedet dog kommet i lige saa 
stærkt Ry som Rakkerbo som baade Nørager og 
Hole. Har her ikke forhen været en fast Rakker- 
rede, saa har Byen og dens nære Omgivelser dog 
i det mindste været meget yndede Samlingssteder 
for næsten hele Landsdelens omflakkende Rakkere, 
hvilket ogsaa, som ovenfor anført, har efterladt sig 
endnu levende Spor i enkelte Lokaliteters Navne. 
Vesthimmerlands Hedeegne har jo altid været fore- 
trukket som en kær Tumleplads af denne Stamme, 
og Søttrup laa jo saa at sige lige i Hjertet af hele 
denne Herlighed og kunde derfor let uden Hensyn 



*) 1897, S. 155. 

2 ) Der findes en Del Træk om tiet sidste Natma udspar i 
Hole i det jydske Almueliv, 5te AfdL Nr. 653—659. 

3 ) Se sammesteds, Nr. 555. 

til Kammeratskabsforhold eller andet sligt blive 
Maalet for de dovne Hedens Børn. 

En over 90 Aar gammel Mand i Søttrup har 
fortalt, at før han kan mindes, boede der i det 
nordre Sted i Byen en Mand, som kørte omkring 
med to Heste i flere Egne af Himmerland og flaaede. 
Han kom ogsaa engang til Sebberkloster og byttede 
Heste med Herremanden der. Da de drak Lid- 
købet, sagde Herremanden: »Gud Tor, min ærlige 
Mand!« 1 ) »Ikke saa,« sagde den fremmede, »jeg 
er Rakkeren fra Søttrup.« — »Det varen Forskel,« 
sagde Herremanden. — Han, Herremanden, mente 
vel, at der var Forskel paa en Rakker og en ærlig 
Mand. 

Den samme gamle Mand har ogsaa berettet, 
at foruden den kørende Rakker boede der en Rak- 
kerske i et lille Hus paa en Toft i Byen. Hun 
flaaede ogsaa Heste baade i Søttrup og i Omegnen. 

En nu over 80 Aar gammel Mand i Ranum 
kan mindes, at han, der er født i Søttrup, som 6 
å 7 aarig Dreng kom ind hos Søren Spillemand, 
der boede i et Hus i Søttrup, som de kaldte Rak- 
kerhuset. I denne Mands eneste Stue stod to lange 
Borde, ved hvilke der undertiden kunde spise ind- 
til 50 Rakkere af begge Køn paa een Gang, og det 
var, bemærkede den gamle, »gue Sager, stegt Aal 
aa Flæskpandekager o. 1.« 2 ) Under Maaltidet under- 
holdt Spillemanden de lystige Gæster med Musik, 

1 ) Om Udtrykket »Gud Tor« se H. F. Fcilberg: » Ord bog over 
Jydske Almuesmaal« — godtaar — S. 473, »Skaal Gud Tor, 
det sætter saa mange fra Hus til Gaard,« sagde de gamle i 
Vendsyssel for 60 Aar siden. 

2 ) Vi bar ovenfor hørt om, at han fik sin Tiggerpose fyldt 
med Rakkernes »Levningsmad« fra disse Maaltider. 

og bagefter opførte de vilde Danse og mer eller 
mindre blodige Slagsmaal. (Paa den Tid udgjordes 
Søttrup Rakkere af Klæmen, Pludder Mads, Rak- 
ker Morten, Peder Lind m. m. fl.). 



Salling Rakkere. 

I Begyndelsen af forrige Aarhundrede tik Næs- 
borg-Salling-Outrup Kommune en Natmandsfamilie 
til Forsørgelse. Manden hed Axel Jensen og Konen 
Ane Katrine Jørgensdatter. Først boede Familien 
i Fattighuset ved Vestsiden af Salling By; men da 
tilrejsende Kammerater Tid til anden under deres 
Slagsmaal havde molesteret dette Hus, og Beboerne 
i Byen ikke holdt af disse hyppige, støjende Op- 
trin, blev der opført en Bolig for Rakkerne ude 
paa Lus Hede. Kakkelovnen i dette Hus, som be- 
nævntes Rakkerhuset, var lavet af Teglsten fra 
Sognets Kirke; der herskede heller ingen tyst Fred 
her, thi engang rystede Rakkerne saaledes dette 
Hus, at Kakkelovnen faldt ned, og det var lige paa 
et hængende Haar, at Hytten havde svedet af. 

Axel Jensen, hvis Fader hed »Jens Øllegodt«, 
og som vistnok var en omløbende Rakker, var født 
i Outrup. 

Af Strafferegistret, begyndt 1836, ved Aars og 
Slet Herreder ses det, at han var konfirmeret 15. 
Oktober 1820, og at han boede i »Stakhuset« i 
Skarpsalling, samt at Ane Katrine Jørgensdatter, 
»Axel Jensens Kone«, var døbt 15. Februar 1789 
og konfirmeret 1804. — Befolkningen havde den 
vrange Opfattelse, at Axel Jensen i Modsætning til 
andre Rakkere var sluppet igennem Verden uden 
at have været i Øvrighedens Hænder. Det ses dog 

af forskellige Retsakter, at han i det mindste har 
været straffet 7 Gange, hvoraf 2 a 3 Gange for 
Tyveri og de øvrige Gange for Løsgængeri og Betleri. 
Det har ikke lykkedes at finde nogle af Forhørene 
i alle disse Sager, men derimod kendes en Dom 
af Hornum Fieskum Herred fra 1845 over ham og 
hans Kone; ifølge denne var Parret blevet anholdt 
for Løsgængeri; han havde søgt at ernære sig som 
Blikkenslager »uden dertil at have Bevilling ogsaa- 
ledes tilsidesat det ham af Politimesteren i Aars 
og Slet Herreder den 3. Aug. 1841 i Overensstem- 
melse med Frd. af 1829 givne Tilhold« om at er- 
nære sig lovligt. Han faar 15 Maaneder og hun 2 
Aar i Viborg Tugthus. 1811 var han 6 Md. i Tugt- 
huset, 1818 fik han 3 Aars Fæstningsarbejde i Kø- 
benhavn og var derefter tillige med Konen straffet 
i forskellige Jurisdiktioner, senest i 1839 ved Aars 
Slet for Løsgængeri og Betleri. 

Axel Jensen var det meste af en Original. Vi 
husker, at det ovenfor er anført, at han havde for- 
talt, at han som Brudgom havde staaet med bare 
Knæ i Salling Kirke; til dette rimer det daarligt, 
at han en anden Gang pralede: »I mi ung Daw 
gik a med mi Krøs aa mi Kraw aa mi stuer Guldkæ' 
om mi Hals aa mi stuer Sølur paa mi Laar.« 

Da Fattigforstanderen for ca. 60 Aar siden en 
Dag uddelte Fattigkorn i Salling til Sognets fattige, 
var Axel ogsaa tilstede for at modtage Korn. Da 
Uddeleren ved denne Lejlighed bukkede sig for at 
stryge Skæppen, hvilket Axel mente var overflødigt, 
gav Rakkeren ham et Kys i R . . . . »Det er næsten 
for taknemligt igen, bitte Axel,« sagde Fattigfor- 
standeren. »De er it mer' end mi Pligt aa Skyl- 
dighed, bitte Faaer,« sagde hin. 

Da hans Kone engang sad i Tugthuset, øvede 
han sig i at synge om sin ulykkelige Tilværelse: 

»Jeg er som en enlig Fugl paa Tagel, 

der flyver rundt i Verden hid 

for at opsøge en liden Smule til Livets Ophold, 

til at ernære mig med.« 

Det var nu ellers vel bekendt, at Axel og hans 
Kone levede ligesom alle andre Rakkere. En Time 
i den ømmeste Idyl og i den næste i Slagsmaal 
paa Liv og Død; men til Trods herfor forsikrede 
han dog, at hun var hans bedste Skat. 

Axel kom engang ind til den gamle Per Smed 
i Strandbygaarde. Per spurgte, om han ikke havde 
sin Kone med. Nej, sagde han, hun skulde blive 
i Tugthuset endnu en Maaned, og saa græd han. 
»Du vilde vel ogsaa helst, de beholdt hende der?« 
sagde Smeden. »Aa nej,« sagde Rakkeren, »om 
Viborg Sø saa ha' staaen i den gloende Low, saa 
vil' a endda ha' goen igennem Ilden for at fo mi 
Ægtekuen.« Pers Broder vedblev at genere ham og 
sagde: »Jo vist vilde du helst, hun ikke kom igen, 
for du vil jo slaa hende!« — »Aa, nej,« forsikrede 
Axel, »dersom Bjørnsholm og Strandby Kirker var 
af Guld, aa alle Kreaturer paa Marken var af Guld, 
aa alt det var paa een Vægtskaal, aa mi Kuen paa 
en anden Vægtskaal, saa to' a endda mi Kuen 
føst.« 1 ) 

Da man havde bofæstet Axel og hans Kone i 
Salling, og Børnene skulde holdes til Skolegang, 
smagte denne Tvang ikke Parret ret godt. Konen 
mente, at hun kunde skræmme Beboerne til at 



!) I det jydske Almueliv, 5. Afdl., Nr. 677 og 78, berettes om 
det samme. 

slippe dem løs igen ved at fortælle, at et af Børnene 
var skurvet i Hovedet, og at han nok smittede alle 
de andre Børn i Skolen. Axel omtaler ogsaa den 
skurvede Søn i en kort biografisk Oversigt over 
Børneflokken, hvor han dog forglemte en Søn Axel, 
hvis Navn forekommer ved en Daab 1853 i Strandby 
Kirke: »Niels mi føer Kaahl aa Daniel mi stuer 
Dreng, Jørgen med det skurvede Hoved aa Jens 
mæ dæj svælle Maw aa Nikoline Kaatrine Axelsen 
mi jenneste Pigebaan i denne Verden I« 

Axel Jensen døde i Salling 1847, 57 y 3 Aar 
gammel; »Almisselem«. 

Af deres Børn var Jens vistnok den vidtløftigste; 
han var født i Vester Lem paa Salling 1826. Sin 
Løbebane som Forbryder begyndte han allerede 
som Barn, idet han en Nat stjal en Hest i Kæret 
ved Byen Brøndum i Salling Sogn og red paa til 
Viborg, hvor han solgte den for 12 Rdlr. Til Ride- 
turen havde han lavet sig Sporer ved at slaa store 
Sømstumper i Træskoene. Da han var vendt til- 
bage fra sin Viborgrejse, tog Pastor Haahr i Næs- 
borg Hestetyven og lukkede ham inde i sin Kælder 
og satte en stor Kurv med Gryn paa Kælderlem- 
men; men Præsten høstede kun Ærgrelse af sin 
Nidkærhed for at revse Tyven, idet denne om Nat- 
ten løftede Lemmen og væltede Præstens Gryn og 
løb sin Vej. 1847 dømmes han tillige med sin Kæ- 
reste Kristiane Frederiksdatter x ) ved Rinds Gislum 
Herreders Ret for Løsgængeri. Af Forhøret ses 
det, at han havde klinket og sat Ruder ind. Det 
fremgaar af Dommen, at han 1840, 14 Aar gammel, 



2 ) Hun var Datter af den vendsysselske Rakker Frederik 
Zakariasen; se min forn. Bog S. 119. 

Anton Gaardboe: Himmerlands Rakkere. £2 

havde faaet 50 Slag Ris for Tyveri, Røveri, Be- 
drageri og Betleri — dette var antagelig Straffen 
for Hestetyveriet. 1842 fik han 1 Aar og 1844 2 Aar 
i Viborg for Tyveri. 1846 fik han Vand og Brød 
for Løsgængeri og s. A. endnu 6 Maaneder i Viborg. 

1849 dømmes han igen tillige med samme 
Kæreste ved Hornum Fieskum Herred. Efter Dom- 
men 1847 blev han sendt til Lem Pastorat, som 
han ikke maatte forlade uden Sogneforstander- 
skabets eller Politimesterens Tilladelse; han skulde 
søge lovligt Erhverv. Men han løb dog bort og 
klinkede og fejede Skorstene uden Tilladelse. Nu 
dømmes han for 3die Gang begaaet Løsgængeri, 
»og da han er i sin kraftigste Alder, fuldkommen 
arbejdsfør og derhos stedse har vist Hang til et 
forbryderisk og omstrejfende Levnet, uden at endse 
de ham tidligere idømte Straffe og givne Paalæg, 
saa skønnes det, at Straffen« o. s. v. — l 1 /* Aar i 
Viborg. Kæresten dømmes for samme Forseelse 
og faar Vand og Brød. 1 ) 

1859 dømmes han atter ved Lindenborg Birks 
Ekstraret til 10 Aars Tugthus for Tyveri og Løs- 
gængeri; men Overretten nedsatte Straffen til 6 Aar. 
Hans Kæreste er nu Florentine Amalie Charlotte 
Lund, som for Løsgængeri og Hæleri med J. A. 
fik Vand og Brød. Han udgiver sig nu for Glar- 
mester og Blikkenslager, havde forladt sit Hjemsted 
uden Tilladelse og stjaalet en Tobakspibe i Gu- 
dumlund. — Med den førstnævnte Kæreste havde 
han i det mindste 3 Børn, hvoraf.de to var født 



J ) 1852 dømmes hun ved samme Ret for Løsg. og faar 18 Md. 
i Viborg. 

1848 i Ø m Hornum og det tredje Aaret efter i 
V. Hornum. 

Broderen Jørgen Axelsen, der var født 1823, 
havde vel ogsaa flere Gange glemt at skelne mellem 
»mit og dit« ; men han var efter alt at dømme ikke 
nær saa forhærdet en Forbryder som Broderen. 

1844 dømmes han ved Aars Slet for at have 
hjulpet Anders Eliasen at stjæle et Par Dækkener; 
han fik Vand og Brød. 1845 straffedes han ved 
Hornum Fieskum Herred for Løsgængeri. 1847 
faar han efter Dom ved Rinds Gislum 1 Aar i Vi- 
borg for samme Forseelse. Under Forhøret kaldes 
han J. A. »Rabis«; han havde haft Pas som Klude- 
samler. Kvinden Sidsel Marie Henriksdatter fulgtes 
med Ham. 1849 dømmes han ved Hornum Fieskum 
Herreds Ret. Han havde nu været Blikkenslager 
og klinket uden Tilladelse og faar nu for 4de Gang 
begaaet Løsgængeri 2 Aar i Viborg. Hans Forsør- 
gelsessted er Resen. 

1852 blev han anholdt' igen tilligemed sin Kæ- 
reste Sidsel M. Henriksdatter i Hornum Fieskum 
Jurisdiktion; men denne Gang blev han frifunden, 
idet han Aaret iforvejen af Politimesteren i Skive 
havde faaet Pas som Kludesamler i Viborg Amt. 
Passet havde han regelmæssig fornyet, og paa Rej- 
ser fra Viborg Amt til Aalborg Amt havde han er- 
næret sig af Penge, han havde tjent paa det først- 
nævnte Sted. En formildende Omstændighed fandt 
Dommeren ogsaa deri, at han ikke ved sin Løs- 
ladelse af Tugthuset (1851) var blevet forbudt at 
vandre udenfor Viborg Amt, og ligesaalidt kunde 
han dømmes, fordi han, da han begærede Passet 
fornyet, ikke havde angivet, at han ikke havde fast 

12* 

Bopæl. 1 ) Ved Kærestens Hjemkomst til Skelund 
1851 efter et firaarigt Ophold i Viborg Tugthus 
var hun ikke blevet formanet til at undlade at 
strejfe, og Præsten havde endog givet hende Til- 
ladelse til en Rejse til Viborgegnen, og Politi- 
mesteren havde givet hende en Attest. Hun an- 
giver, at det var i Forventning om at ægte Jørgen 
Axelsen, at hun, der var frugtsommelig ved ham, 
vedblev at strejfe med ham, og han havde forsørget 
hende. Præsten paastaar, at Rejsetilladelsen kun 
gjaldt en kort Tid, men hun paastaar, at den var 
paa ubestemt Tid. Ved Nytaarstid fik Jørgen Axelsen 
en Skudsmaalsl)og til hende hos Præsten i Skelui\d. 
Af alle disse Hensyn frifandt Dommeren ogsaa 
hende. Under nogle Forhør ved Rinds Gislum og 
Aars Slet Herreder oplyses det, at Sidsel M. Hen- 
riksdatter var født af (omstrejfende?) Natmandsfolk 
i Skelund Sogn, hvor hun ogsaa var døbt og kon- 
firmeret. Hendes Fader hed Peder Kristian og 
boede ved Flensborg, og Moderen var Marie Kle- 
mensdatter. Hun havde tjent en Tid i sit Fødesogn, 
men forledet af sin Stedfader gav hun sig til at 
strejfe i Landet med ham; da han senere jog hende 
bort fra sig, kom hun til at betle og solgte de Klæ- 
der, hun havde med sig fra Skelund. 

I 1844 dømtes denne ulykkelige Kvinde ved 
Helium Hindsted til 2 Aar i Viborg for Løsgængeri 
og Betleri; og Aaret før havde hun meldt sig hos 
Byfogden i Hobro for at blive arresteret, fordi hun 



!) I § 1 af Frd. 23/4 184-5 bestemmes, at det skal være alle 
Landboere, »hvad enten de ere Gaardmænd, Husmænd 
eller* Inderster«, tilladt at opkøbe Landmandens Produkter, 
og i § 6 nævnes bl. a. ogsaa Klude. 

ikke kunde ernære sig selv. Hun havde, før hun 
fandt Jørgen Axelsen, fulgt Peder Pedersen, Aalborg. 

Af Axel Jensens øvrige Børn nævnes »Glarmester 
Daniel Axelsen og Hustru af Sønder Resen« som 
Faddere ved en Daab hos Lod Hans i Strandby 
1853, og ved en lignende Lejlighed sammesteds 
1868 nævnes »Glarmester Niels Christian Axelsen 
i Fiskbæk og Glarmester Daniel Axelsen i Vorde.« 

Datteren Nikoline, almindelig kaldet »Rakker 
Line i Braarup«, boede i Sommeren 1900 hos en 
Datter i et lille Hus i Braarup, Outrup Sogn. Hun 
var en net gammel Kvinde, middel af Vækst med 
et rundt og noget fyldigt Ansigt, som havde et let 
mørkt Anstrøg. Hun, der vistnok aldrig havde 
været gift, var ikke villig til at give Oplysninger 
om sin Familie, undskyldende sig med, at hun »it 
kunde huske nøj.« Hun kunde gengive nogle Brud- 
stykker af Kæltringsproget, som dog imidlertid ikke 
indeholdt noget nyt fra, hvad vi kender fra Dorphs 
Leksikon. (Vi vil senere faa Lejlighed til at om- 
tale Rakkerne i Kornum, Sebber og Lundby Sogne.) 



Rakkeren i Morum. 
Jens Madsen i Morum, V. Onsild Sogn, ud- 
førte i første Halvdel af forrige Aarhundrede de 
forefaldende Rakkerarbejder paa denne Egn, og 
endnu ved Aarhundredets Midte havde han, som 
ovenfor meddelt, fuldt op at bestille. Han var ikke 
født Rakker; men da han paa anden Maade havde 
taget Skade paa sit gode Navn og Rygte, slog han 
sig som flere andre, der paa en eller anden Maade 
havde lidt Skibbrud, paa Rakkeriet. Det skyldes 
sikkert hans Tilværelse her, at der i dette Sogn i 

hans Tid fødtes adskillige Børn af andre om- 
strejfende Rakkere. Han var . flere Gange gift og 
stedse med Kvinder af den Stamme, han ved sin 
Haandtering selv var kommet til at tilhøre. Han 
døde som Almisselem. 



Hørby Rakkere. 

I Hørby Sogn boede i Begyndelsen af forrige 
Aarhundrede »Rørfolkene«; vi har ovenfor set, at 
»Johanes Rørmager fra Hør Bye« og »Rør Man- 
den«, der antagelig er en og samme Person, næv- 
nes som Fadder ved Nørager Rakkeres Barnedaab 
1803 og 1806. De ældste Folk i Sognet kan lige 
til Nød og næppe mindes Rørmanden og hans 
Kone, der først beboede et lille Hus Vest for Hørby 
Kirke og siden et andet Hus i Byen, der begge 
forlængst er nedbrudt. 

Den 2. April 1898 døde Ane Nielsen, almindelig 
kaldet »Rør Ane«, 67 Aar gammel, ugift Fattiglem, 
boende i Haldbakhuset i Hørby Sogn. Hendes 
Moder hed Karen Johannesdatter, og Rør Ane var 
altsaa en Datterdatter af Johannes Rørmager, der 
havde sit Udkomme dels af at flaa og dels af at 
lave Væverør. I Sommeren 1901 boede en Søn af 
Rør Ane i Haldbakhuset, og han fortalte efter sin 
Moder, at »Store Karen«, som var af Tater- eller 
Rakkerslægt, red paa en Hest med Sølvbidsel og 
Sadel.« Hendes Søn var Rørmanden, hvis Datter 
var »Rør Karen«, der var opkaldt efter den even- 
tyrlige Store Karen. 

Rakkeren i Visborg. 
Lige fra Begyndelsen af sidste Aarhundrede 
har »Rakker Niels« eller »Jægeren«, som han ogsaa 
kaldes, boet i Visborg By. Om han var født af 
Rakkere, vides ikke; men Befolkningen i Visborg 
og i Omegnen har dog kendt ham bedst som Ud- 
øver af disse Folks diverse Arbejder. Vi har foran 
omtalt, at han levede i Ægteskab med to sam- 
tidige Koner; for denne Forbrydelse — Bigami — 
blev han ved Helium Hindsted Herreders Ekstra- 
retsdom af 16de Juni 1843 dømt til at miste sit 
Hoved. Men han maa imidlertid have faaet denne 
Straf forandret; thi han levede i flere Aar efter den 
Tid. Da det ikke har lykkedes at finde Forhørene 
i denne Sag, maa vi nøjes med de sparsomme Op- 
lysninger om denne vidtløftige Person, som findes 
i Dommen, der opbevares i Arkivet ved Helium 
Hindsted Herredskontor. Niels Jensen Jæger eller 
Ringer blev født i Aaret 1777, konfirmeret 1794 og 
viet til Kvinden Else Laursdatter 26. Januar 1800. 
Da hun var blevet frugtsommelig, og han ikke 
kunde skaffe nogen Bolig til hende, rejste hun hjem 
til sine Forældre — det synes, som om htfn indtil 
dette Tidspunkt har flakket omkring med ham — ; 
men da disse forbød ham videre Omgang med 
hende, besluttede han at rejse saa langt bort, at 
man ikke skulde høre noget fra ham. Fra sin 
Hjemstavn i Ringkøbingegnen begav han sig til 
Visborg Sogn, hvor han først ernærede sig ved Dag- 
léjerarbejde; men noget senere lod han sig engagere 
til at gøre Militærtjeneste som Herregaardsjæger. 
Efter 3 Aars Forløb vendte han tilbage til Visborg 
Sogn, hvor han nu fik et Hus i Fæste. Men Lysten 

til Krigerhaandværket kom atter op i ham, og han 
lod sig leje til Tjeneste paa Kanonbaadene. Under 
denne Tjeneste hørte han af nogle Matroser, at 
hans Hustru skulde være død. Efter et Aarstids 
Forløb vendte han saa tilbage til sit Fæstehus i 
Visborg, og her indgik han den 22de April 1811 
Ægteskab med Pigen Ane Margrethe Kristians- 
datter, stolende paa, at Efterretningen om hans 
første Hustrus Død var rigtig. 

Efter at denne sidste Kone havde født ham 
flere Børn, afgik hun ved Døden 10. November 
1839; kort efter hørte han af en omrejsende Land- 
kræmmer, at hans første Hustru endnu levede i 
Stadil, hvorfor han begav sig dertil og enedes med 
hende om at fortsætte deres saa længe afbrudte 
Samliv, og hun fulgte saa med Jægeren til Visborg. 

Ved hendes Tilstedekomst i Visborg kunde det 
vel ikke være vanskeligt at opdage Jægerens For- 
brydelse. 

Af Dommen fremgaar endvidere, at han ogsaa, 
medens han boede i Visborg, blev straffet for Hoer 
med Fængsel paa Vand og Brød og for ved vold- 
som Adfærd at have medvirket til en Mands Død 
med samme Straf, og at hans Sjælesørger beteg- 
nede ham som et umoralsk Menneske. 

Saavidt Dommen. Als Sogns Kirkebog oplyser, 
at Aar 1808 den 1. Januar fik »Skorstensfejer og 
udkommanderede Jæger Niels Jensen og Mette 
Catrine Pedersdatter Als« et Barn døbt i Als Kirke. 
Befolkningen har ogsaa berettet om, at Jægeren 
havde »ræ'le« mange Børn med forskellige Kvinder 
i Visborgegnen. 

Jægerens første Kone, der ligesom Manden var 
slem til at svampe, kaldte man paa Visborgegnen 

for »Jægernotten«; hun smykkede stadigt sit Hoved 
med en meget høj Mandfolkehat. 

Han var lige saa brutal, som han var stor og 
stærk; han blev aldrig ked af at mishandle sin 
Kone, end ikke i sin høje Alderdom aflagde han 
hermed. 

Han var lige saa stærkt hadet af Hundene 
som alle andre Rakkere. Naar han kom til Havnø 
og vilde op i Borggaarden for at betle, blev han 
overfaldet af en meget stor Hund, som tog ham i 
de lange Frakkeskøder og havde Kræfter nok til 
at holde ham urokkelig fast. »Ja,« sagde Jægeren, 
»nu prøver du — paa at trække mig af Klæderne, 
men den Tid kommer nok, da jeg skal skalpere 
din laadne Krop for dig, min Fa'r.« 

Paa sine gamle Dage boede han i et lille jord- 
løst Hus i Visborg By, hvor han døde som Fat- 
tiglem for knap 50 Aar siden. Det eneste synlige 
Minde, Beboerne i Byen har om denne haarde Hals, 
er Pladsen, hvor hans Hus har staaet, som endnu 
benævnes »Jægertoften«. 



Af andre Rakkere, der tildels kan regnes sam- 
men med de bosiddende, har vi forna nævnt »Smal 
Hans«; han var født i Røjdrup, Stenild Sogn og 
kom af den Grund for omtrent 30 Aar siden til at 
ende sine Dage i dette Sogns Fattighus. Med den 
smukke Pige, som i hans yngre Aar fulgte ham, 
og som tilsyneladende var den lemlæstede Stakkel 
saa opofrende og hengiven, havde han tvende Børn. 
Han kunde Blikkenslagerhaandværket og lavede, 
da han var blevet gammel, bl. a. Musefælder og 
Lygter. 

0. Hornum Kirkebog udviser, at Hans Wil- 
hjelm blev født i Volstrup 1828 af Forældrene om- 
rejsende Glarmester Peder Wilhjelm og Pigen Mette 
Kristine Hansdatter. Denne Hans, der i daglig Tale 
kaldes Rakker Hans, levede endnu i Sommeren 
1901 og var da indtinget i Pleje af Kommunen hos 
en Gaardmand i 0. Hornum By. 

Da jeg kom til Byen og hørte om, at der levede 
en Person der, som bar Rakkernavnet, glædede jeg 
mig straks til at aflægge ham et Interview for at er- 
holde nogle Oplysninger om hans Fædrene Stamme. 
Men Hans vilde det anderledes. Stakkelen er blind 
og meget tunghør, det sidste endog i den Grad, at 
jeg kun kunde tale med ham gennem en af Husets 
Beboere. Han var meget villig til at skildre sit 
eget meget ensformige Liv. Han havde været Tyende 
forskellige Steder, saa længe han kunde udrette 
noget. Hans Fader hed Peter Wilhjelm Gjedebak 
og var fra Tyskland. Paa sine gamle Dage var han 
dog kommet til at bo i Waarst Fattighus; mens 
han boede her, gik lian i Vinteren 1857 vild paa 
Sneen og faldt i Lindenborg Aa og druknede. Heri 
blev han liggende i 5 Uger og 2 Dage, og da han 
blev trukket op, var hans Klæder fulde af Frøer. 
Hans første »Kone«, Moder til Hans, var født paa 
en »Genvej« ved Klastrup i Thy. 

Da Hans havde afgivet disse faa biografiske 
Oplysninger, pumpede jeg ham stærkt bl. a. for 
nogle Gloser af Kæltringsproget samt for at give 
en Skildring af Stammens Maade at kaste Kæp 
paa; men denne Nysgerrighed optog han mig meget 
ilde. Da jeg vedblev at trænge ham temmelig stærkt 
for disse Oplysninger, rejste Hans sig op fra Bæn- 
ken stadigt pegende hen imod Døren og udbrød i 

tiltagende Hidsighed: »Der er du kommet ind, og 
der har du ogsaa straks at forsvinde ud af igen, 
du usle Svinepels, Tyveknægt, Skurk, Bedrager« 
o. s. v. Jeg havde altid hidtil beklaget mig over Nat- 
mandsfolkets Forsvinden; men nu fik jeg Grund 
til at glæde mig over, at der var saa faa Rester 
tilbage af slige hidsige Naturer! 

Hans var som en levende Maskine; uagtet han 
var blind, kunde han dog staa ude i Heden og slaa 
Lyng, naar han blev ført derud og slaaet i Gang. 

Rakker Rasmus, der nævnes i jydske Sam- 
linger *), og som var velkendt i flere Egne af Him- 
merland, har haft flere bosiddende Børn i Gunde- 
rup, Volsted og Ferslev Sogne. En af hans Sønner 
lever vistnok endnu i Gunderup Sogn, og en Datter 
døde ugift som Fattiglem i Mjels for 3 å 4 Aar 
siden. Hun havde arvet noget af Stammens flygtige 
Natur og var noget hengiven til Drik. 

Paa Hvarre Hede i Vebbestrup Sogn har og- 
saa for ikke ret længe siden boet Efterkommere af 
Rakkere. 



*) 2 R. II, S. 382. 

Da Lærer Anton Gaardboe, der havde gjort Stu- 
diet af Rakkerfolkenes Liv til sit Speciale, 1904 udgav 
„Himmerlands Rakkere 4 * I., bebudede han i Forordet, 
at Slutningsbindet vilde udkomme, saa snart hans Hel- 
bred tillod ham at fortsætte Arbejdet. 

Det blev imidlertid ikke forundt Gaardboe at se 
sit Arbejde fuldført, men forinden sin Død havde han 
dog afsluttet Indsamlingen af Materialet til nærværende 
2den Del, ligesom han ogsaa havde faaet Optegnelserne 
nogenlunde sammenarbejdet, og da Fru Gaardboe jo 
gerne saa sin Mands Arbejde fuldført, har jeg paataget 
mig at gøre det færdigt. Indholdet er altsaa væsent- 
ligst Gaardboes, Sproget mit. 

Endelig skal bemærkes, at Kultusministeriet havde 
bevilget Gaardboe en Understøttelse til Udgivelsen, 
men da denne ikke blev hævet inden Gaardboes Død, 
bortfaldt den, og naar Udgivelsen desuagtet har kunnet 
finde Sted, skyldes det den grevelige Hjelmstjerne- 
Rosencroneske Stiftelses velvillige Bistand. 

Aalborg, 1912. 

C. Klitgaard. 

Johannes Axelsen. 

En og anden kunde maaske forundres over, at 
Johannes Axelsen omtales her, hvor kun skal om- 
handles de egentlige Natmandsfolk eller Rakkere, thi 
han er jo gaaet over i Literaturen som Tater og endda 
som „Taterkonge" 1 ), mep da Taterne jo egentlig vare 
Zigøjnere, til hvilket Folkefærd Johannes Axelsen ikke 
hørte, kunne vi ikke følge Goldschmidt i at hylde ham 
som Taterkonge, og han vilde vel heller ikke have 
faaet denne Betegnelse, hvis ikke Goldschmidt havde 
henregnet de almindelige omstrejfende Rakkere, Nat- 
mands- og Glarmesterfolk til Taternes Samfund. 

Johannes Axelsen var født i Brændgaard i Ørre 
Sogn, Hammerum Herred, den 13. Juni 1785 og døbt 
i Ørre Kirke 5. S. efter Trinit. 2 ). Forældrene vare 
Axel Johansen og Mette Marie Larsdatter, der hørte 
hjemme i Steppinge Sogn i Nordslesvig, hvor Johannes 
blev konfirmeret. Forældrene døde inden 1813 8 ). For- 



') Goldschmidt: En Hederejse i Viborgegnen, S. 199 ff.; jvf. 
Blicher: Kjeltringliv. Forfatteren Jeppe Aakjær har i sin 
Blichers Livstragedie II., 115, givet en Skildring af Johannes 
Axelsen, men Gaardboe naaede ikke at blive bekendt med 
den inden sin Død, og han har derfor ikke kunnet tage 
Hensyn til Aakjærs Undersøgelser. 

*) Ørre Kirkebog. Han var saaledes ikke 91 Aar gammel i 
1867, som Goldschmidt har anført. 

*) Forhør 1813. 

uden Johannes havde de flere ?ndre Børn, bl. a. An- 
ders og Elias, der ogsaa vare kendte Natmænd. 

Efter hvad Johannes fortalte Goldschmidt, blev han 
i 13 Aars Alderen taget til Orlogstjeneste, og han for- 
talte endvidere, hvorledes han i Slaget paa Københavns 
Rhed 2. April 1801 gjorde Tjeneste ved en Kanon,, 
hvis hele Mandskab blev bortskudt 3 Gange paa ham 
selv nær; men disse Oplevelser er sikkert opdigtede. 
Dog vides det, at han i sin Ungdom blev straffet med 
Tamp, fordi han var udebleven fra Sø-Sessionen 1 ). Et 
Udslag af Lysten til at „drapere" sig var det vel ogsaa, 
at han til Tider antog andre Navne. Saaledes fortæller 
Dyrlund 2 ), at han kaldte sig Jens Lassen, og hans egen 
Datter oplyste 1830 i et Forhør, at han ogsaa kaldte 
sig Frederik Juul. Efter sit eget Udsagn 1813 havde 
han i flere Aar tjent hos forskellige Bønder i Nord- 
slesvig, men senere ernæret sig som Glarmester, og 
det vides ogsaa, at han drog omkring i Landet som 
Glarmester og Skærsliber med en lille Vogn, der blev 
trukket af en Hest eller en stor Hund. Endvidere skal 
han have været Bødker, Skomager, Skytte, Blikken- 
slager 3 ), og naar hertilkommer, at han optraadte som 
Markedsgøgler, Falskmøntner og Tyv, forstaa vi, at han 
havde mange Jern i Ilden, og vi kunne vist slaa en 
Streg over, at han — efter sit eget Udsagn til Gold- 
schmidt — har været Fæstegaardmand i 3V* Aar i 
Aulum Sogn. 

I Domsakter af 1813 4 ) beskrives han som værende 
68 Tommer høj med mørkebrune Øjne og sortbrunt 



*) Aakjær: Blicher IL, 116, Anm. 

*) Tatere og Natmandsfolk, S. 223, Anm. 12. 

3 ) Domme af 1813 og 1860. 

4 ) Lindenborg Birk. 

Haar, proportioneret af 'Lemmer og lidt sortsmudsig i 
Ansigtet, et Udseende, der nok kunde tyde paa, at han 
havde Zigøjnerblod i Aarerne; men i Aktstykker fra 
1847 siges, at han havde blaa Øjne 1 ). Han var en 
rask og adræt Mand, der talte baade dansk og plattysk, 
og han bekendte sig til den lutherske Religion. Som 
særlige Kendetegn bemærkes et Ar paa venstre Tommel- 
finger og et lille Ar paa venstre Side af Næsen. 

Alle Efterretninger gaar ud paa, at han var en 
velvoxen Mand, og Blicher tilføjer, at han var en 
kæmpestærk Slagsbroder, der kun gik af Vejen for 
Jens Munkedal, Christen Stærk i Hyeissel og Christen 
Jensen i Ørre a . 

Johannes Axelsen siger, at han 1812 kom til at bo 
i Linaa Sogn, og det passer vist godt nok; thi af For- 
høret ved Lindenborg Birk 1813 fremgaar det, at han 
havde boet i Haarup By i Linaa Sogn paa Silkeborg 
Gods; men Bosættelsen bestod vel nok alene i, at han 
havde Tilflugtssted i en eller anden Hytte her, thi hans 
hele Ejendom omfattede 1813 kun, hvad han gik og 
stod i, samt en Glarmesterkiste, nogle Glarmester- 
redskaber og nogle gamle Sengeklæder. 

Omkring 1810 skal han være bleven „gift" med 
Mette Kirstine Pedersdatter Møller, der blev 
anholdt sammen med ham 1813. Hun var født 1776 
i Aggerskov Sogn, Rangstrup By, Haderslev Amt, af 
Forældrene Peder Jensen Møller og Maren Jensdatter, 
som ved Anholdelsen 1813 begge vare døde. Hun skal 
ifølge en Datters Udsagn ikke have hørt til Natrqands- 
folkene, og denne Angivelse bestyrkes ogsaa ved, at 
hun var konfirmeret i Aggerskov Sogn. Men for Resten 



l ) Dyrlund siger ligeledes, at han havde blaa Øjne. (Tatere og 
Natmandsfolk, S. 223.) 

trækkene i hans Carakteer", og i en Dom fra Salling 
Herreder 1853 nævnes, at han mangfoldige Gange har 
været under Undersøgelse og Tiltale for forskellige, 
tildels betydelige Forbrydelser. Ligesom Axelsen be- 
sad gode legemlige Kræfter, skønnes det ogsaa, at han 
har været forlenet med en særdeles god Forstand. 
Selv om han blev grebet saa at sige paa fersk Gerning,, 
benægtede han med en mageløs Frækhed sin Skyld,, 
og det synes, som om han som oftest er bleven dømt: 
paa Indicier, ligesom han mange Gange er bleven til- 
talt uden at blive domfældt, takket være hans syste- 
matiske Nægtelse. 

Kaste vi et Blik paa de os bekendte Retssager 
mod Axelsen, faa vi følgende Liste: 

1813 begik Axelsen sit første, bekendte Tyveri,, 
idet han sammen med en Person ved Navn Ville 1 )- 
stjal noget Brændevinstøj i Landsbyen Sejlstrup i Frær 
Sogn. De bleve anholdte, men deserterede af Arresten« 
og løb begge to i Landet, da Dommen faldt. I Axel- 
sens egen Beretning giver han det Udseende af, at han< 
var bleven arresteret i. Aalborg for Slagsmaal med en 
Bonde fra Fjellerad Birk, og at han for denne For- 
brydelse skulde sidde 2 Aar i Tugthuset 2 ). Det er vek 
muligt, at Anholdelsen er sket som Følge af et Slags- 
maal, men han blev dømt for Tyveri. Undvigelsen fra 
Arresten skete paa den Maade, at en af Axelsens Be- 
kendtskab drak Arrestforvareren fuld, og han begav 
sig saa til Slesvig, hvor han nogen Tid efter blev an- 



') Denne Ville skal have begaaet Drab paa en Mand i Rold 
Kro. Han skal være flygtet til Hamborg, hvor hans Søn blev 
Kaffegrosserer og døde som Millionær. — Hans Millioner 
gav Anledning til en stor Proces mellem Arvingerne. 

-) Dokumenter i Viborg Tugthus' Arkiv. 

holdt i Haderstev og derfra ført til Viborg for at af- 
sone den efter hans Undvigelse afsagte Dom paa 2 
Aars Tugthus 1 ) Efter 5 Maaneders Ophold her und- 
veg han atter sammen med en Peder Olsen og drog 
paany til Slesvig, hvor han i Flensborg blev arresteret 
for Brugen af et falsk Pas, og efter 9 Maaneders Fri- 
hed havnede han atter i Viborg Tugthus *); Herfra slap 
han, som nævnt, ud i April 1816, og han kom saa 
hjem til Huset i Ørre, hvor vel Mette Kirstine sad og 
sukkede efter ham. Længe varede Friheden dog ikke; 
thi 30. Jan. 1817 blev der stjaalet i Kragelund Sogn, 
og Axelsen blev arresteret som mistænkt, men man 
opnaaede ikke at faa ham til at bekende. Saa brændte 
Højris i Ikast Sogn 7. December 1819. Den ejedes af 
Kammerraad Møller, der da var Herredsfoged i Hamme- 
rum Herred, og som skal have været særlig forhadt 
-af Natmandsfolkene, og Sagnet vil vide, at Johannes 
Axelsen var Gerningsmanden til Ildebranden. Han 
blev da ogsaa paany arresteret, men han vilde ikke 
bekende, og en Morgen var han borte fra Arresten 8 ). 
Vi tabe ham nu af Syne i nogle Aar, og det synes, 
sorn om han forlægger sit Virkefelt til en anden 
Egn. 1820 foretoges der dog Undersøgelser af Hamme- 
rum Herreders Politiret angaaende et Tyveri, hvorfor 
Axelsen var sigtet, og ligeledes har Lysgaard-Hids 
Herreders Politiret haft ham mistænkt for Tyveri; men 
han ses ikke at være bleven straffet i disse to Til- 
fælde, formentlig fordi man ikke har kunnet faa føt 
paa ham. Saa høre vi intet om ham før 1827, da der 
5. Februar gik Dom over ham ved Nibe Byting for 



*) I Tugthuset beskæftigedes han ved Vævningen. 

2 ) Jfr. Dyrlund: Tatere og Natmænd, S. 223, Anm. 12. 

- H ) Jfr. Aakjær: Blicher IL, 117. 

Indbrudstyveri, og Ih Januar 1828 blev han ved Andst- 
Slaugs og Jerlev Herreders Ret dømt for Hestetyveri. 
Disse to Domme synes at være blevne appellerede, thi 
i Marts og Juli 1828 afsagdes der Domme over ham 
ved Overretten, og 8. Oktober 1828 blev hans Be- 
drifter endog taxerede af Højesteret. Underretsdommen 
af 11. Januar 1828 lød paa Kagstrygning og Fæstnings- 
arbejde for Livstid, Overretten nedsatte Straffen til 5 
Aars Rasphusophold, og Højesteret lod ham slippe 
med 2 Aars Forbedringshus. Saa maatte han atter se 
sig berøvet den kære Frihed for længere Tid; men 
Opholdet i Tugthuset synes ikke at have haft den til- 
sigtede Virkning paa ham, thi næppe var han kommen 
ud, før han atter kom i Konflikt med Øvrigheden, og 
18. Juli 1831 blev han ved Aars-Slet Herreders Ret 
idømt Vand- og Brød-Straf for Løsgængeri og Forfalsk- 
ning af et Pas. 

Under Forhørene her oplystes det endvidere, at 
han havde taget en fremmed Kvinde, Kirsten Jens- 
datter, og hendes 3 Børn med sig fra Salling; men 
dette laa maaske dog noget tilbage i Tiden ; thi allerede 
før 1819 skal han have givet sin tidligere Kvinde, Mette 
Kirstine Møller, Løbepas. Kirsten Jensdatter, ogsaa 
kaldet „Svine Kirsten", var efter sit eget Udsagn født 
i Janderup ved Varde o. 179 1 1 ) og var 1822 bleven 
konfirmeret i Tugthuset, hvor hun ogsaa flere Gange 
senere havde midlertidigt Ophold. Med hende skal 
Johannes Axelsen have haft 3 Sønner og 2 Døtre 2 ). 
1847 blev han ved Hellum-Hindsted Herreders Ret 
idømt Rasphustraf i 8 Aar for et Urtyveri i Bælum. 
Der var borttaget 5—6 Uhre gennem et Vindue, og 



! ) Hun siger, at hun 1847 var 56 Aar gammel. 
*) Aakjær: Blicher IL, 118. 

Axelsen blev fundet i Besiddelse af dem, men vilde 
ikke tilstaa, at han havde stjaalet dem. Derimod for- 
klarede han, at han dels havde købt dem af 2 Brødre 
og dels vundet dem i Spil med ukendte Folk; men 
Retten vilde ikke tage disse Forklaringer for gode Va- 
rer og dømte ham paa Indicier. Ved Overretsdom af 
15. November 1847 blev Straffen dog nedsat til 4Aar 
i Viborg Tugthus. Hans Veninde, Kirsten Jensdatter, 
maatte samtidig tilbringe et Aar i Viborg Tugthus for 
Løsgængeri. 

Efter at være sluppet ud nød Axelsen Friheden i 
godt et Aars Tid, men 1853 domfældtes han paany ved 
Salling Herreders Ret for Hæleri. Denne Dom gik 
ogsaa baade til Overret ( 28 /u 1853) og Højesteret, og 
det endte med, at Axelsen maatte gøre en „Horsens- 
rejse" paa 6 Aar. 

Da han 9. Februar 1860 blev løsladt, fik han at 
Politiet Tilhold om at forblive i Linaa Sogn, thi i Ti- 
den 1847 — 54 vare Myndighederne komne til det Re- 
sultat, at han ikke, som tidligere antaget, var forsør- 
gelsesberettiget i Ørre Sogn, men derimod i Linaa, 
hvor han jo havde boet omkring 1813. Aakjær for- 
tæller 1 ), at denne Foranstaltning var en stor Sorg for 
Axelsen, og at han, da Sogneforstanderskabet i Ørre 
vilde jage ham ud af Hedehuset der, forsøgte at skjule 
sig paa Loftet; men det er dog næppe sandsynligt, at 
han ret ofte opholdt sig i dette Hus, thi medens hans 
Kvinde, Mette Kirstine Møller, boede der, havde hun 
Paalæg af Øvrigheden om at meddele, naar han kom 
hjem til hende — i modsat Fald vilde hun selv blive 
arresteret — , og Axelsen havde jo som Regel ingen 
Lyst til at tale med Øvrigheden. 



l ) Blicher II., 118. 

Knap 4 Maaneder varede Axelsens Frihed efter 
Løsladelsen 1860. 

Den 6. Juni 1860 anmeldte Sognefogden i Linaa, 

at der syntes at være falske Markstykker i Omløb der 

i Egnen, og Mistanken for at have lavet dem faldt paa 

Johannes Axelsen, der den Gang opholdt sig i dette 

Sogns Fattighus. 

Dagen efter sattes Retten i Linaa Kro, hvor det første 
Forhør blev optaget over ham. Han forsøgte som 
sædvanlig først at nægte, men da man ved at efterse 
hans Gemmer fandt 3 Markstykker, der lignede det, 
Sognefogden havde overgivet til Politiet, samt en Stump 
af et Markstykke m. v., vedgik han omsider, at han 
havde forfærdiget disse Møntstykker i en af ham selv 
lavet Form, der for 3 Uger siden var bleven sveden 
og ødelagt, hvorfor han ikke kunde bruge den mere. 
En Mængde af de Markstykker, han havde forsøgt at 
lave, vare ogsaa mislykkede. Møntformen havde han 
lavet af to Plader frisk Bøgetræ, som han skruede 
sammen med et ægte Markstykke imellem. Derefter 
tog han Markstykket ud, og i den ved Presset frem- 
bragte Hulhed i Træet hældte han smeltet Tin. Han 
forklarede, at Pengene kun skulde bruges til at gøre 
Kunster med og illustrerede det med et Exempel, men 
da Dommeren indvendte, at dertil kunde han jo lige 
saa godt benytte et ægte Pengestykke, vilde han heller 
ikke benægte det. Da Dommeren derefter spurgte, 
hvorfor han først havde villet benægte Falskmøntneriet, 
svarede han, at han mente, at han senere kunde sige 
Sandheden. 

Skønt han havde Tilhold om ikke at forlade Linaa 
Sogn, havde han dog draget rundt med sin Skærsliber- 
vogn og fremvist sine Kunster. Bl. a. havde han været 
til Silkeborg Marked, og her havde han paa Torvet 

købt Brød af en Kone, hvilket han havde betalt med 
en falsk Mark. Konen opdagede imidlertid Bedrageriet 
og han ombyttede saa Pengestykket med et ægte. Men 
han hævdede, at denne falske Mønt havde han samme 
Dag faaet som Betaling for at slibe en Barberkniv, og 
naar han uden Vægring havde taget den tilbage af 
Brødkonen, var det fordi han syntes, det var Synd, 
at denne stakkels fattige Kone skulde lide Tabet, nok 
var han selv Fattiglem, men han havde kun sig selv 
og sin store Hund at sørge for. 

Under Sagen vedgik han ogsaa, at han havde været 
i Besiddelse af og udgivet et Tremarkstykke, som i 
Følge to Vidners Udsagn maatte antages, at have været 
falskt; men han vilde ikke indrømme, at han havde 
lavet def, eller at han overhovedet havde tvivlet om 
dets Ægthed, og det lykkedes heller aldrig at faa ham 
til at tilstaa, at han havde udgivet nogen af de falske 
Markstykker: 

Saa maatte den gamle Forbryder atter til Horsens, 
hvor han sad 1862—70, og her havde Goldschmidt sin 
Samtale med ham 1867, den, han omtaler i „Hede- 
rejsen". Goldschmidt skildrer da Axelsen som en meget 
kraftig Skikkelse, men lidt bøjet af Aarene; han var 
jo da ogsaa 82 Aar gammel. 

Den 18. Februar 1870 aabnede Tugthuset for sidste 
Gang sine Døre for ham, og den 85aarige Rakker, der 
havde tilbragt mindst 22 Aar af sit Liv i de forskellige 
Straffeanstalter, gik da ud for at vende tilbage til Fattig- 
huset i Linaa; men forinden han nedlagde sin Van- 
dringsstav, skal han have besøgt sin Fødestavn og have 
ligget en Nat i Ørregaards Lade. 

Han * døde paa Skjellerup Fattiggaard i Linaa Sogn 
den 19. Maj 1872, omtrent 87 Aar gammel. Som Døds- 
aarsag angiver Kirkebogen Alderdomssvaghed, og den 

kendte dog ingen af dem, men Moderen havde sagt 
om Ole Kvist, at han var et stort Skarn, og at han 
var Skyld i „Bitte Christen a s Ulykke. Denne „Bitte 
Christen", der ogsaa kaldes Christen „Mer", skal have 
hængt sig. Da Maren blev ført fra Arresten til For- 
hørslokalet, sagde en ældre Rakkerske, Sidsel, til hende 
„paa deres Maal", at hun skulde passe paa sin Mund, 
hvilket vel var et velment Raad. 

Maren var ikke konfirmeret, men hun havde dog 
nok gaaet til Konfirmationsforberedelse, thi Præsten 
erklærer om hende, at hun har foragtet enhver For- 
maning til det Gode, ligesom den Undervisning i hendes 
Kristendom, hun var saa højlig behøvende. Hun blev 
straffet flere Gange for Løsgængeri, bl. a. 1833, da hun 
var anholdt ved Hornum Herreds Ret sammen med 
sin Kæreste og fik l 1 /« Aars Tugthusstraf i Viborg. 
Hun havde mørkebrunt Haar og brune Øjne. I For- 
hør 1833 erklærede hun at være konfirmeret, men det 
er ikke sikkert, at det passer. 

Af Akterne vedrørende Urtyveriet i Bælum 1847 
ses, at Johannes Axelsen havde en Søn, Abraham 
Johannesen, der vel nok er ham, der nævnes i Dyr- 
lunds Tatere og Natmandsfolk, S. 255. 

Foran er (S. 12) omtalt, at Johannes Axelsen 1813 
var i Ledtog med en Person ved Navn Ville, og denne 
synes at have været et værdigt Sidestykke til Axelsen. 
I Aarene 1796 — 97 skal han have tjent til Orlogs og 
før den Tid været i Koffardifart i 9—10 Aar. Om- 
kring 1802 var han bleven gift og han havde 1813 en 
Søn, der var 10 Aar. I Thisted var han bleven dømt 
til 3 Aars Slaveri i Københavns Fæstning, fordi han 
havde slaaet en Rude ind og taget et Lommeur, men 
efter at have været i Slaveriet i 7 Maaneder saa han 
Lejlighed til at rømme til Sverige, hvor han var i l 1 /* 

Aar. Han lod sig her hverve til Krigstjeneste, men 
rømte til Liibeck, hvor han ligeledes lod sig hverve. 
Efter 14 Dages Forløb blev han dog ked af Opholdet 
her og kom til Olmutz i Måhren, men efter 27« Aars 
Forløb kom han atter til Danmark og blev her anholdt 
i Hem ved Skive paa Grund af falskt Pas og som 
mistænkt for Tyveri. Han blev saa af Byfoged Selmer 
i Skive sendt først til Viborg og derfra til København, 
hvor Hof- og Stadsretten idømte ham Rasphusstraf i 
5 Aar, 4 Maaneder og 10 Dage. Efter sin Løsladelse 
kom han til Randers for at tage Pas som Skomager- 
svend, og her købte han nogle Glarmesterredskaber 
for i Mangel af andet at kunne tage fat paa denne 
Profession. I Randers traf han en Kvinde, Karen 
Anne Sofie Rasmusdatter, der foregav at ville til Aal- 
borg, og de blev saa enige om at følges ad; og senere 
traf de paa Løgstørkanten sammen med Axelsen, hvor- 
efter de begik Tyveriet i Frær Sogn. Dommen lød 
for Villes Vedkommende paa, at han, naar han blev 
paagrebet efter Undvigelsen fra Arresten, skulde hen- 
sættes i Rasphuset for Livstid og under sikker Bevogt- 
ning. Kvinden slap med 1 Maaneds Tugthus i Viborg, 
da hun kun var Medvider i Tyveriet. 



Pludder Mads. 

Af alle Himmerlands hjemløse Rakkere var Pludder 
Mads den mest populære, og han har ogsaa i Modsæt- 
ning til de fleste andre været kendt i alle Egne af 
Landsdelen. 

I Mads ? Tid, i Slutningen af det 18. og Begyn- 
delsen af det 19. Aarhundrede, gik Rakkerne jo endnu 
i større Selskaber, „Komplotter", paa indtil en Snes 

Personer. Den „villeste", o: Anføreren for en saadan 
Trup, kom Folk ret naturligt til at bide Mærke i frem 
for i nogen af de andre i Selskabet, og Mads havde 
netop efter alle samstemmende Udsagn en saadan Fører- 
stilling under sin rastløse Omflakken 1 ). 

Hvor mange Aar, Mads har færdedes her, vides 
ikke, men 1830 oplyser han i et Forhør ved Helium- 
Hindsted Herreders Ret, at han da havde strejfet der 
i 19 Aar, saa det er rimeligt nok, at han i denne Aar- 
række har vundet sig et udstrakt Bekendtskab. 

Han var vist født i Resen Sogn, og Kirkebogen 
der oplyser, at 1780 Dom. 18 p. trinit. hafde Chre- 
stopher Nat-Mand og Hustru, Johane, en Søn i Kirke, 
forhen hiemdøbt og kaldet Madtz, baaren af Jens 
Natmands Datter, Ingeborre, Faddere gamle Jens Nat- 
mand, Jens Pedersen og Niels Nielsen, Pigefadder 
Marie Christensdatter. 

Natmandsfolkene.vare jo som Regel punktlige med 
at faa Børnene døbte, og man tør vel derfor nok gaa 
ud fra, at Mads er født samme Aar, han er døbt 2 ). Vi 
øjne iøvrigt den samme Fordom mod Natmandsfolket 
ved denne Daab, som ved de fleste andre i hine Tider. 
Natmandens Datter maa bære Natmandsbarnet til 
Daaben. 

Ifølge de Oplysninger, der fremkom ved Forhør 
ved Helium-Hindsted Herreders Ret 1830, var Mads 
født af Forældrene Christoffer Christoffersen og Else 
Jensdatter; det maa derfor formodes, at Moderen har 



') Af andre Rakkertruper paa Himmerland nævnes Anders Nør- 
agers, Ilderens o. fl. 

2 ) Hos Dyrlund: „Tatere og Natmandsfolk i Danmark" nævnes, 
S. 245, en Mads Rakker, som 1835 skulde være 60 Aar, men 
han er vist identisk med Pludder Mads, der da var 55 Aar. 

heddet Else Johanne, og hun var vel nok Datter af 
den som Fadder nævnte gamle Jens Natmand. I Øster 
Hornum gik hun under Navnet „Else Pilehytte", og 
dette Navn blev derjpaa Egnen et Skældsord, som man 
i Trætte anvendte mod Kvinder. 

Faderen, Christoffer Christoffersen, var omvan- 
drende Natmand, og Mads oplyser om ham, at han 
aldrig i sine Dage havde fast Bopæl. 

Mads var vel ikke synderlig mere adstadig end 
Faderen, thi vel siger han, at han i 16 Aar har tjent 
Rakkeren i Vinde og forrettet Skorstensfejerarbejde, 
men dette Tjenesteforhold har sikkert været noget løst 
og har vel bestaaet i, at han havde Tilhold der, naar 
han hvilede ud efter sin Omflakken eller laa i Vinter- 
hvile. 

Ovenfor er omtalt, at Mads indtog en Førerstilling 
indenfor sit Samfund, og man kunde derfor være til- 
bøjelig til at formode, at han var udstyret med legem- 
lige Fortrin i Henseende til Størrelse eller Styrke, da 
saadanne Folk vel som Regel udkaares til Anførere i 
mere primitive Samfund; men Mads synes tvært imod 
at have haft et lidet tiltalende og højst ubetydeligt 
Ydre. 

Da han havde været paa Session, og man spurgte 
ham om, hvad han blev, svarede han: „A bløw Nol". 
„Ja, hvad er det?" „Det er ét, det er ét, det er Satan 
.... et nøj." Nej, det var sandt nok, Mads blev ikke 
taget til noget ved Sessionen, thi han var Undermaaler 
og blev derfor kasseret, som der oplyses i en Dom 
af 1835, og af Domsakter fra 1830 erfares, at han kun 
var 58 1 /:* Tomme høj. Af disse Domsakter saavel som 
af en fra 1837 fremgaar det endvidere, at han var 
middel af Lemmer, havde to krumme Fingre, blaa 
Øjne, bleg Ansigtsfarve, var skaldet og havde brunt 

Kindskæg 1 ), og hertil kan føjes, at han 1830 havde en 
eller anden Brystsvaghed. Gamle Folk, der have kendt 
ham, ville mindes, at han var en lille tyk Mand, og 
„han var sgu i jenner Skjæg og Tobak i hele Ansigtet", 
fortalte en gammel Kone. Somme har set ham med 
en høj, bredskygget Hat, andre med en fedtet Hue 
paa Hovedet, og dertil var han iført en kort Trøje. 
En gammel Kone i Skelund beskrev ham saaledes: 
Han var en stakken, tyk „Morris", han lignede godt 
nok de andre Skidt, han var kommen af, lasket og led. 

Vi se saaledes, at der ikke var noget høvdinge- 
agtigt over hans Ydre, men han har vel til Gengæld 
været udrustet med en særlig god Forstand. 

Folk, der føre en vagabonderende og betlende 
Tilværelse, faa som Regel en vis Smidighed i Talen 
for ad den Vej at ægge Gavmildheden hos de Menne- 
sker, de hjemsøge, og Mads gør i den Henseende ingen 
Undtagelse 2 ). En Gang kom han til Haverslevgaard, 
just som Kokkepigen var i Færd med at bage Pande- 
kager. „Aa, Herregud, bette Jomfru, varm Pandkag 
er min Livret," sagde Mads, og Pigen gav ham saa en 
lige af Panden. I det samme hørte han, at Fruen kom, 
og han vilde saa stikke den varme Pandekage ind 
under Vesten, men da han ingen Skjorte havde paa, 
brændte han sig og stod derfor og gned sig paa Bry~ 
stet, da Fruen lukkede Døren op. Jeg synes, han 
skultrer sig," sagde Fruen, hvortil Mads, der ikke vilde 
røbe, at han alt havde faaet én Pandekage, han haabede 
ogsaa at faa en af Fruen, snarraadigt svarede: „Ja, de 
er de her Bier (Lus), der synger, bitte Madam," og 
saa bjergede han en Pandekage til. 



! ) Viborg Tugthus' Arkiv. 

-) Se „Himmerlands Rakkere" L, bl. a. S. 99. 

Han kunde ogsaa lave andre Regnestykker. Da 
han saaledes i 1832 skulde hjælpe en Mand i Aars at 
drive nogle Stude fra Røde Mølle ved Kyø til Skeels- 
minde ved Aalborg, fik han for sin Ulejlighed inden 
Afrejsen 3 Mark og en god Frokost, men da de kom 
til Eibykrat, kastede han sig ned paa Jorden og lod, 
som om han havde hæftige Koliksmerter. Røgteren, 
som ogsaa var med, prøvede at kurere ham med et 
Par gode Rap af Kæppen, men Mads vilde ikke videre. 

I „Jydsk Almueliv" 1 ) er anført, at Mads blev kon- 
firmeret i Skive Kirke, og det er rigtigt, men han var 
da en temmelig gammel Konfirmand, thi i Følge Kon- 
firmationsattesten i Viborg Tugthusarkiv 2 ) blev han 
konfirmeret 1. Søndag efter Paaske 1805, altsaa 25 
Aar gammel. 

En Dag under Konfirmationsforberedelsen vilde 
Præsten vide, om Mads kunde huske, hvor mange 
Kurve Mad, der blev samlet sammen efter Bespisningen 
af de 5000 Mennesker i Ørkenen. Mads erindrede 
det ikke, og Præsten oplyste da, at der blev 12 Kurve 
tilovers. „Ja, men det kommer da an paa, Faar, hvor 
stur æ Kurre var," indvendte Mads. 

Ligesom alle andre Landstrygere var Mads hen- 
given til Brændevin og Tobak. I „Jysk Almueliv" 3 ) 
fortælles, at han nok mente, at han og hans Kæreste 
kunde fortære en Flaske Brændevin strax paa Stedet, 
og samme Steds 4 ) berettes der om, at han satte saa 
stor Pris paa Tobaksudkradsning, at han blandede den 
sammen med Fødevarerne, han tiltiggede sig. 



i 



l ) 5. Afd., Nr. 702. 

3 ) Pakke Nr, 319P, 

*> 5. Afd„ Nr. 700. 

A ) 5. Afd„ Nr. 709. 

Hans Døbenavn var, som nævnt, Mads Christof- 
fersen, og saaledes kaldes han i Retsakterne, men af 
Befolkningen paa Himmerland kaldtes han med for- 
skellige Øgenavne som „Pludder Mads tf , „Rakker Mads a , 
„Mads Snalder", „Skrummel Mads" og „Mads Klundt". 

I Retsakterne nævnes han „af Vinde ved Skive", 
og han siger ogsaa selv under et Forhør ved Hellum- 
Hindsted Herreders Ret 1830, at han var født i Vinde 
By, men han var, som ovenfor omtalt, hjemmehørende 
i Resen, hvor han var døbt, og hvortil han gentagende 
Gange blev hjemsendt, og Beretningen om, at han var 
fra Vinde, har næppe andet Grundlag, end at han i en 
længere Aarrække havde Tjeneste eller Tilhold hos 
Natmanden Hans Mortensen i Vinde. I Forhøret 1830 
oplyser han, at han foruden i Himmerland havde strejfet 
om i Han Herred, Kjær Herred, Fjends Herred og 
Salling, og derfor har Dommeren i Helium-Hindsted 
Herreder vistnok ogsaa Ret, naar han i Præmisserne 
til Dommen over Mads udtaler, at i Betragtning af 
hans ørkesløse Vandring, „det Omfang, hvori han har 
ført et omstrejfende Levned, forenet med Betleri, og 
hans øvrige Vandel" , blev Straffen o. s. v. 

I 1830 blev Pludder Mads tillige med sin Kæreste,. 
Ane Christensdatter eller „Grydsted Ane", et Par 
af deres Børn samt Andreas Olesen eller „Sold An- 
dreas" og dennes Kvinde, Sidsel Jørgensdatter, m. fl., 
hvem Mads paa dette Tidspunkt var Anfører for, an- 
holdt og straffet (ved Helium Hindsted H. Ret) for 
forskellige Forhold. 

Mads havde ikke alene gaaet omkring som Skor- 
stensfejer, men havde ogsaa udført andre Natmands- 
bestillinger som at flaa Hunde og Katte, og Kæresten 
havde stedse betlet. Folk har fortalt, at Mads sagde 
om sig selv, at han aldrig stjal, „men kun tog noget 

en Person ved Navn Jakob, og 1814 blev hendes 
Datter med Pludder Mads, Else Elisabeth Mads- 
datter, døbt i Vilsted Kirke 1 ). Navnet paa hendes 
andet Barn med Mads kendes ikke. Saa forlod hun 
Mads i Tiden 1814—20 og slog sig sammen med An- 
ders Hansted, ogsaa kaldet Anders Fonne eller „Lire 
Anders' 42 ), med hvem hun havde en Datter, Ingeborg 
Andersdatter, f. i Veggerby Sogn 21. Februar 182 1 8 ), 
men hendes Moder angav da en Christen Carlsen fra 
Randers som Barnefader, saa hun har maaske staaet i 
Forhold til begge paa samme Tid. Senere træffe vi 
hende i Følge med Anders Hansted, hvis rette Navn 
var Anders Axelsen, og sammen med ham blev hun 
1830 dømt ved Lindenborg Birketing for Løsgængeri 
og Betleri. Foruden sine to ovenfor nævnte Døtre 
havde hun da ogsaa en Søsterdatter, Sidsel Marie, med 
sig. Om sin Barndom fortalte hun i Retten, at hun 
stedse havde gaaet omkring og tigget indtil sit 15. Aar 
sammen med Forældrene og siden paa egen Haand; 
hun havde aldrig haft Tjeneste, fast Ophold eller Under- 
støttelse, og hun var ikke konfirmeret, skønt hun nu 
var 46 Aar gammel, hvilket formodentlig hænger sam- 
men med, at hun ikke tidligere var falden i Rettens 
Hænder. Som Fader til Datteren Ingeborg angav hun 
nu Anders Axelsen, som var anholdt tilligemed hende. 
Med Hensyn til — udtales det videre i Dommen — r 
at hun sin hele Levetid har været Løsgængerske og 
Betlerske, kunde hun vistnok fortjene den i Forordn. 



*) Kirkebogen. 

a ) Han blev 1819 og 1821 udlagt som Barnefader af Marie 
Klemmensdatter, der uden Tvivl er Søster til Ellen Marie 
Klemmensdatter. (Kornum og Skivum Kirkebøger.) 

*) Hun blev Christoffer Mortensens eller „Bitte Stoffer"s Kæreste. 

af 21. Aug. 1829 fastsatte højeste Straf, men ses der 
hen til, at hun af Forældrene er anvist den Nærings- 
vej, hun har brugt, og at hun saa at sige ikke har 
kendt nogen anden, samt at hun hører til Rakker- eller 
Natmandsfamilierne, der med faa Undtagelser alle betle, 
og at det ikke er oplyst, at hun har foretaget noget, 
der kunde karakterisere hende som farlig Løsgæn- 
gerske fandt Retten, at 3 Gange 5 Dages 

Vand og Brød vilde være en passende Straf. 

Mads' anden Kvinde, Karen jensdatter, ogsaa 
kaldet „Skrat Karen" eller „Vaarst Karen", skulde efter 
hans Udsagn være en Husmandsdatter fra Gunderup 
Sogn; det er muligt, gt Mads taler sandt, thi gamle 
Folk har meddelt, at hun skal have været Kokkepige 
i Nørholm Præstegaard. Mads lærte hende at holde 
af Brændevin, men det har ikke af Landsdelens Rets- 
protokoller kunnet ses, at hun har været tiltalt eller 
straffet. 

Befolkningen har moret sig over, at hun og Mads 
vare saa ængstelige for at være ude i Tordenvejr, at 
de løb om Kap for at komme i Hus. 

I Følge Buderup Kirkebog blev Mads' og Karens 
Søn, Frederik, født der 1819. Forældrene kaldes: 
Skorstensfejer Mads Christoffersen af Skive og Hustru, 
Karen Jensdatter Waarst. Denne Frederik, der døde 
ung, var en Tid i Pleje i Gunderup Sogn, og Mads 
gav ham den faderlige Formaning, at han skulde skikke 
sig vel, saa han kunde blive i Byen, hvilket kunde 
tyde paa, at Mads ikke betragtede sin egen omflakkende 
Tilværelse som attraaværdig. Fra „Himmerlands Rak- 
kere" I., 112, vides, at Drengen som 12 Aar gammel 
endnu ikke kunde læse. 

Karen Jensdatter døde i Bislev Sogn, hvorom 
Kirkebogen indeholder følgende Notits: „Karen Jens- 

datter, omløbende Natmandskvinde, 36 Aar, døde 23. 
December 1822, begravet 1. Jan. 1823; død i Ilsø, 
hvor hun syg blev indbaaren og strax forløst, efter- 
ladende sig 2 Børn. Hendes foregivne Mand var 
Rakker Mads". Det Dødsfald blandt en af Mads' 
Kvinder, som omtales i „Jydsk Almueliv" 1 ) og som skal 
have fundet Sted i Fandrup, kan saaledes ikke vedrøre 
Karen Jensdatter. Da Mads tortalte Folk om Karens 
Død, sagde han: „Hun er i Guds Rige i Ilsig Lade." 
Ane Christensdatter eller „Grydsted Ane", 
som Mads omtaler som sin tredie Kvinde, var Datter 
af en Husmand i Grydsted i Voxlev Sogn, kaldet 
„Prins Christian". Hun var ved Anholdelsen 1830 i 
en Alder af 45 — 48 Aar. Det var egentlig ikke saa 
underligt, at hendes moralske Begreber kun vare lidt 
udviklede; thi 10 Aar gammel jog Forældrene hende 
ud at tigge, og hun havde aldrig tjent eller haft fast 
Opholdssted, men havde stedse været Løsgængerske 
og Betlerske, uden at hun dog tidligere var bleven 
straffet derfor. 20 Aar gammel var hun kommen i 
Kast med Omløberen Rasmus Nielsen, som døde i 
Aalborg Fattighus 1829. Ham fulgte hun et Par Dage, 
hvorefter han igen forlod hende, efter at hun var bleven 
frugtsommelig med Datteren Dortea Kirstine Ras- 
musdatter, som 1830 angives at være 11 Aar gam- 
mel og født i Veggerby Sogn. Der er dog noget urig- 
tigt i disse Angivelser, thi hvis Ane kun var 20 Aar, 
da hun o. 1819 slog Følge med Rasmus, kunde hun 
jo ikke være 45—48 Aar i 1830. I et andet Forhør 
har hun da ogsaa oplyst, at hun løb med Rakker Ras- 
mus 2 ) ; men hertil kan yderligere føjes, at hun omkring 



') 5. Afd., Nr. 710. 

"*) „Himmerlands Rakkere" I., 95. 

1814 levede i naturligt Ægteskab med Rakkeren Kryk- 
Hans, og at hun i den Periode blev „lokket" af en 
AFtægtsmand Anders Jensen og fødte en Søn, Mads, i 
Ejstrup Krat (St. Brøndum Sogn), hvilken 1830 an- 
gaves at være 16 Aar gammel. Kryk-Hans forklarer 
i et Forhør ved Aars-Slet Herreders Ret 1830, at han 
havde levet sammen med Ane, men at hun for 13 Aar 
siden (altsaa o. 1817) havde forladt ham og derefter 
gaaet med hans Halvbroder „Pludder Mads ft , men selv 
forklarer hun samme Aar, at hun kun i 7 Aar havde 
gaaet med Mads, saa det er vanskeligt at holde Rede 
paa hendes Forbindelser. Hun angiver at være bleven 
konfirmeret i Nibe, 16 Aar gammel, men hendes. Søn, 
Mads, var ikke konfirmeret. 

I Følge Bislev Kirkebog havde Pludder Mads og 
Grydsted Ane en- Datter, Sidsel Marie Madsdatter, 
som var født den 14. Juli 1824 og døbt 18. Juli s. A., 
Da . der anføres, at Moderen løb bort med Barnet 
inden Fremstillingen i Kirken, maa det altsaa være 
blevet hjemmedøbt. 

Gamle Folk berette, at Mads og Ane ogsaa havde 
en Søn, der som Barn opholdt sig i Grydsted for at 
søge Skole, men da Forældrene en Gang kom til Sko- 
len, fik Drengen Lov at tage en lille Udflugt med dem,. 
og han fik derved Smag for Landløberiet og fortsatte 
dermed, indtil han endte i Tugthuset, hvor han lærte 
at væve. En af Mads* Døtre lignede ikke sine Stamme- 
søskende. Hun tog nemlig fast Tjeneste i Hule Mølle 
og giftede sig senere i Almuestand. 

Efter Mads' eget Udsagn var han ikke gift med 
Ane, men „levede med hende som med en Hustru". 

Vi kende endnu Navnet paa en fjerde af „Pludder 
Mads'" Kvinder, nemlig Dortea Kirstine Rasmus- 
datter eller „Lamme-Dorret", som hun almindeligvis 

kaldtes. Befolkningen paa Himmerland har kendt hen- 
des Navn, men har ellers intet Træk fortalt om hende, 
og hun har vist ikke vandret paa Himmerland, fordi 
hun var Krøbling og maatte gaa ved en Krykke og en 
Stok, saa hun næppe har kunnet vove sig saa langt 
bort fra sin Hjemstedskommune, der, saa vidt vides, 
var Resen Sogn ved Skive. 

I Jydsk Almueliv" 1 ) berettes derimod adskilligt om 
Mads og hende. Saaledes fortælles i Nr. 704, at Mads 
var blind, hvilket han — om det passer — maa være 
bleven paa sine gamle Dage. Han maatte derfor lade 
sig lede af Dorte, hvilket skete paa den Maade, at han 
tog fat i hendes Skørt. Naar de saa kom ind et Sted, 
tiggede Dorte en Dram til den stakkels Mads, men 
som oftest holdt hun kun paa Skrømt Glasset hen imod 
den blindes Mund, hvorefter hun selv sneg sig til at 
tømme Glasset. 

Ved Salling Herreders Politiretsdom af 13. Juli 
1835 og Højesteretsdom af 30. Oktober s. A. var Mads 
for Betleri bleven dømt til 18 Maaneders Ophold i Vi- 
borg Tugthus, og 1837 .fik han ved samme Herreders 
Ret en Dom paa 3 Aar i Tugthuset, ligeledes for Betleri, 
og Dorte fik 30 Dages Fængsel paa Vand og Brød for 
samme Forseelse. I Forhørene erklærede hun, at hun 
var nødsaget til at betle, saafremt hun skulde opholde 
Livet; thi hun fik ikke tilstrækkeligt Underhold af 
Fattigvæsenet. Hendes Understøttelse udgjorde 3 Skpr. 
Rug og 3 Skpr. Byg samt 1 Rdlr. og 2 Mark Kvar- 
talet; men da hun var en Krøbling paa 50 Aar og 
dertil havde Slagtilfælde, kunde hun ikke klare sig med 
denne Hjælp. Mads klagede ogsaa over, at han led 
Nød; hans Understøttelse var som Dorthes med Und- 



') 5. Afd., Nr. 700-710. 

tagelse af, at han kun fik 1 Rdlr. i Penge, men Sagen 
var nok, at de begge vare drikfældige, og da de vare 
uforskammede i Tale og Adfærd, naar de vare fulde, 
stillede Befolkningen sig vel modvillig overfor dem, 
saa de f. Ex. efter deres eget Udsagn almindeligvis 
maatte betale den Mælk, de havde Brug for, hvad 
Fattigfolk ellers aldrig gjorde paa hin Tid. 

Mads havde ellers lidt Fortjeneste med at lave 
Hægter, men i den nærmeste Tid forud for Dommen 
havde hans Fortjeneste derved kun udgjort 4 Skilling. 
Af Fattigvæsenet fik de ogsaa udleveret Lærred til 
Linned, men det var Blaargarnslærred, hvad der ikke 
behagede dem. Dorte bortbyttede sit og fik noget 
finere til en Særk; men Mads, der ikke kunde taale 
den grove Skjorte paa sin Krop, gjorde den i Penge 
og maatte ved sin Anholdelse forsynes med en Skjorte 
af Arrestinventariet. 

I Forhørene vilde de nok vedgaa, at de opholdt 
sig sammen paa Dortes Bopæl i et Kammer, hvor de 
delte Seng og saaledes levede i Skørlevned; men de 
henviste dog i saa Henseende til deres fremrykkede 
Alder 1 ). 

Sognefoged J. Nielsen i Resen oplyser i et Brev, 
at Mads og Dorte boede i det saakaldte Rakkerhus, 
men at de, saa vidt vides, ikke levede sammen i deres 
sidste Dage. Maaske er Mads bleven træt af Dortes 
Ondskab, thi hun pryglede ham med Krykkerne, og 
en Gang, da de gik til Skive, skubbede hun ham ned 
af Gahgbrædtet over en Bæk, saa han faldt i Vandet 
og — blind, som han var — ikke kunde hjælpe sig 
selv op. 

Mads kom til at gaa paa Omgang blandt Beboerne 



*) Salling Herreders Politiprotokol. 

i Resen Sogn, og Dorte, der havde Ophold i Rakker- 
huset, døde vist der 1856. 

Mads er af enkelte gamle Folk paa Himmerland 
blevet betegnet som den værste Rakker, man har kendt 
i denne Landsdel, og muligt har han heller ikke været 
nogen helt „sød Sjæl", men han har dog fra anden 
Side haft Ord for at være af et godt Gemyt, og han 
har sikkert været ligefrem skikkelig i Sammenligning 
med Sold Andreas, Anders Nørager og flere andre 1 ) 
af de Landstrygere, der i første Halvdel af det 19. 
Aarhundrede gjorde Egnen mellem Viborg og Aalborg 
saa usikker. 

Der har da heller ikke, hverken mundtligt eller 
skriftligt, været berettet om Mads, at han nogensinde 
har udøvet eller deltaget i Voldsomheder, og vi vide, 
at han fik et godt Skudsmaal fra sit Ophold i Hobro 
Arrest 1830, ligesom Sognefogden i Ræbild i et Brev 
til Herredskontoret i Hellum-Hindsted H. samme Aar 
udtaler, at „Uskikkelighed har man aldrig hørt om 
denne Mand". 

Af sit Følge var Mads — som det fremgaar af 
Forhørsakter — afholdt og agtet, og et særligt Bevis 
herpaa have vi i den Omstændighed, at da Sold An- 
dreas efter Anholdelsen i Ræbild saa Lejlighed til at 
undvige fra sine Bevogtere, tog han først en bevæget 
Afsked med Mads og sagde tilsidst til ham: „Nu ser 
jeg Dig ikke mere, der har Du min Kniv, den vil jeg 
give Dig" — Kniven var Rakkernes „Kaarde", den 
Ejendel, de nødigst skilte sig ved. 

Naar ovenstaaende sammenholdes med de mange 
Træk om „Pludder Mads", der ere meddelte i „Himmer- 



! ) Se Jeppe Aakjær: Blicher II. 185 fr. 

lands Rakkere I., vil man antagelig kunne danne sig 
et temmelig troværdigt Billede af denne gamle Rakker- 
fører. 



Rakker Morten og Familie. 

Rakker Morten eller Morten Stump hed 
egentlig Morten Christoffersen og var Broder til 
den paa Himmerland saa bekendte Pludder Mads og 
Søn af Christoffer Natmand i Resen. I himmerlandske 
Retsakter har man ikke fundet hans Navn, men Be- 
folkningen har kendt ham, og efter dens Beretning er 
han omtalt flere Steder i „Himmerlands Rakkere" L 
Hans Kæreste, Else Marie Hansdatter, blev ind- 
fanget i Blære ved den store Jagt 1835. Hun er- 
klærede, at hun var 48 Aar og født i Gundersted Sogn 
af Natmandsfolk, som hun sagde vare viede i Ulstrup 
Kirke, og hun var døbt, men ikke konfirmeret. Rakker 
Morten var død for et Aar siden ; med ham havde hun 
haft 12 Børn, hvoraf kun de 4 levede, nemlig: Jens,. 
Abelone, Christoffer og Ane Marie, som strejfede med 
Skorstensfejer Hans Frederik Christensen. Else Marie 
havde rødt Haar, blaa Øjne og smalt Ansigt; af et 
Forhør over hende ved Aars-Slet Herredsting 1836 i 
Anledning af, at hun havde betlet, fremgaar det, at hun 
havde været straffet flere Gange. Paa sine gamle 
Dage blev hun sat i Skole i Ulstrup hos Degnen 
Grøn. Da hun nu skulde lære Bogstaverne, sagde 
han: „Det er et A", hvortil hun bemærkede: „Det 
trower a s'gu aasse" eller „Det er sandt, han sejer, 
det passer nok, bette Faar." Befolkningen kaldte hende 
„den gamle Graa", og af Kirkebøgerne ses, at hun og 
Morten holdt sammen i en lang Aarrække; de fleste 

af Børnene ere fødte i denne Landsdels forskellige 
Sogne. En Gang fik hun nok i Sinde at vade ud i 
en Dam for at drukne sig. Morten raabte: „Kom i 
Land, kom i Land og gaa op i Skoven og hæng Dig, 
saa har du dine Klæder tørre, Tyrren han klyw idæ." 
Børnene Jens, Abelone og Christoffer bleve ogsaa ind- 
fangede ved den store Jagt 1835. 

Jens Mortensen, der 1835 var 26—27 Aar 
gammel, kaldes oftest Jens Hvam, fordi han var født 
i Hvam Sogn; han oplyste i Forhørene, at hans For- 
ældre aldrig havde haft fast Opholdssted. Han var 
døbt, men ikke konfirmeret, og af Profession var han 
Skorstensfejer og Glarmester. Ligesom Moderen var 
han lys af Udseende, havde lyst Haar, blaa Øjne og 
et Fregnet, smalt Ansigt. Hans Kvinde, som ogsaa 
blev fanget ved Jagten, hed Maren Eriksdatter, og 
hendes Forældre, der vare Natmandsfolk, sad da begge 
i to forskellige Straffeanstalter. Om Maren oplyses 
yderligere, at hun var løbet bort fra sine Opdragere 
og derefter stedse havde strejfet om og betlet samt at 
hun var bleven straffet for Blodskam. Hun var af 
Middelhøjde, havde mørkebrunt Haar og brunladent 
Ansigt, men blaa Øjne. 

Jens Mortensen Hvam dømtes 1839 ved Hornum- 
Fieskum Herreders Ret til 27a Aar i Viborg Tugthus 
for Løsgængeri 1 ), men han havde da lige afsonet en 
Overretsdom af 1837 med 17a Aar i Viborg 2 ), vist 
fordi han sammen med en anden Rakker havde stjaalet 
nogle Sengeklæder fra en Gaardmand i Mjallerup og 
afsat Tyvekosterne til en Husmand i Blære. 

Abelone Mortensdatter var født og døbt i 



') Uddrag af Dommen findes i „Himmerlands Rakkere" I., 25 og 37. 
*} Underretsdom af Aars-Slet H. 

Næsborg Sogn 1814. I 1. Del af „Himmerlands Rak- 
kere" er hun omtalt for sine Kæresters Skyld, og 
Kirkebøgerne udvise, at hun ogsaa avlede mange Børn 
med dem. Da hun, som foran nævnt, blev ind Fanget 
ved den store Jagt 1835, blev ogsaa hendes daværende 
Kæreste, Peder Lind Christensen, paagrebet. Hun 
blev 1837 dømt til 5 X 5 Dages Vand og Brød; men 
da hun var frugtsommelig, fik hun ved Aalborg Stift- 
amts Resolution Vand- og Brød-Straffen omsat til 100 
Dages Fængsel paa almindelig Fangekost; hendes Brøde 
var den sædvanlige, at hun havde strejfet og betlet. 
Af Forhørsakterne (Aars-Slet H.) fremgaar, at hun 
havde lyst, rødligt Haar, blaa Øjne og fyldigt Ansigt, 
samt at hun var af middel Væxt. 1843 dømtes hun 
ved Hornum-Fieskum Herreders Ret til 1 Aars Tugt- 
hus, og under Opholdet der blev hun konfirmeret 
Da hun 1844 kom ud igen, tog hun atter fat paa 
Betleriet, men hun strikkede dog ogsaa Strømper og 
Strømpebaand, som hun gik om og solgte tilligemed 
Naale. 1837 var hun iført en rødstribet Hvergarns 
Kjole og bar en rødtærnet Kappe; 1845, da hun under- 
kastedes Forhør ved Aars-Slet Herreders Ret, var hun 
iført en grøn- og blaatavlet Hvergarns Trøje, rødt 
Bomuldstørklæde om Halsen og gul- og blaatavlet Bom- 
uldstørklæde paa Hovedet, saa hun synes at have yn- 
det livlige Farver. 2 af hendes Børn forsørgedes af 
Fattigvæsenet i Næsborg. 1853 levede hun sammen 
med Christen Eliassen, se Elias Axelsen og hans Familie. 
Christoffer Mortensen havde mange Kæle- 
navne, om man saa tør sige ; saaledes kaldtes han 
Bitte Stoffer, Stoffer rød Røv, Putte StofFer, 
Christoffer Klunt og Graa Pind; fra Himmer- 
ands Rakkere I. Del er han bekendt for sine mange 
1 Kæresters og Tyveriers Skyld. 

De fleste Rakkere rapsede jo lejlighedsvis, lidt 
eller meget, som det bedst kunde falde sig; men der 
har næppe levet en mere tyvagtig Rakker paa hele 
Himmerland end Bitte Stoffer, om end det til hans 
Fordel maa siges, at det navnlig var Smaatyverier, han 
gav sig af med. 

Han blev en Gang arresteret i Løgstør, og da han 
syntes godt om Opholdet der, bekendte han saa mange 
Tyverier, at Dommeren tilsidst blev træt af alle hans 
„Aabenbaringer", der medførte, at man maatte køre 
rundt med ham i flere Jurisdiktioner for at faa For- 
brydelserne nærmere konstaterede, og da han ogsaa 
havde virket i Randers Amt, var der jo ikke saa ringe 
Ulejlighed forbunden med hans Tilstaaelser. 

Han var født i Sebber Sogn 1827, og han var 
saaledes ogsaa forsørgelsesberettiget der; Sognefor- 
standerskabet, hvis Formand paa den Tid var Provst 
Mørch, havde megen Døje med Stoffer, naar han blev 
hjemsendt af Myndighederne rundt om, thi saa var der 
en Mængde Ting, han trængte til. En Gang meldte 
han sig til Sognefogden i Barmer, fortælles der, og 
bad ham om at følge med til Provsten som Tolk, „for 
Provsten kan ikke forstaa mig". Da de saa kom til 
Provsten, sagde Stoffer: „A vild' gjan ha' æ værsel 
(Værelse)". Ja — hvad vil Du med det?" „Jov, a 
vild' gjan ha' æ kvind te aa vær 7 ve mæ." „Hvad 
vil Du med en Kvinde?" genmælede Provsten, og 
Stoffer forklarede da, at han maatte have hende til at 
vaske sine sodede Klæder, naar han havde været paa 
Skorstensfejning, samt til at lave nogen Føde til sig. 
Provsten mente, at da Stoffer ingen Føde havde, be- 
høvede han heller ikke nogen Kvinde til at tillave den, 
men Stoffer opgav ikke saa let sin Idé, han vidste, at 

han hørte til Sebber Sogn, og saa vidste han ogsaa, at 
han skulde have Føde. 

1835 blev han fanget ved den store Jagt, men 
synes dog først at være bleven straffet 1843 — 16 
Aar gammel — , da han ved Aars-Slet Herreders Ret 
blev dømt til 40 Dages Fængsel for Løsgængeri og 
Betleri. 1844 blev han dømt til 60 Dages Fængsel; 
under Forhørene oplyses da, at han var lille af Væxt 
.og klejn af Bygning, samt at han havde brune Øjne 
og brunt Haar og et magert, sygeligt Udseende; han 
var endnu ikke konfirmeret. 1845 dømtes han første 
Gang til Tugthuset, og her blev han saa konfirmeret. 
I en senere Dom (Rinds-Gislum H. 1847) oplyses det, 
at han ikke blev forbedret ved Opholdet i Tugthuset, 
og da han slap ud og blev anvist Arbejde, gik han 
bort med sin Kæreste, Ingeborg, som betlede til dem, 
naar Stoffers Fortjeneste ved Skorstensfejningen ikke 
kunde række til. Det Arbejde, der var bleven ham 
anvist efter Tugthusopholdet, var paa Kludesprækker- 
anstalten i Nibe; men det forlod han, som nævnt, og 
da man bebrejdede ham, at han hellere vilde strejfe 
rundt med Kæresten end arbejde, svarede han, at da 
Anstalten i Nibe kun gav ham 9 Skill. om Dagen, 
Tivoraf han skulde give de 4 for Logis, kunde han ikke 
ernære sig deraf. 

I 1862 blev han og hans daværende Kvinde, Chri- 
stiane Frederiksdatter Augustenborg, dømt 2 Gange ved 
Hellum-H indsted Herreders Ret for Løsgængeri; han 
vandrede da om og klinkede Porcellæn, og hun strik- 
kede. Aaret efter bleve de atter straffede for Tyveri 
og Løsgængeri. Stoffer havde da stjaalet et Stykke 
Lærred, et Skørt og en Særk, og Christiane var med- 
delagtig i Tyveriet. Stoffer byttede den stjaalne Særk 
bort til en gammel Kone i Næsborg, der solgte Brænde- 

vin, for V» Pot af denne Vare samt nogle spegede 
Aal; men Straffen kom nu over dem alle, idet Stoffer, 
som då kaldes Blikkenslager, fik Vand og Brød, den 
frugtsommelige Christiane 100 og den gamle Kone 20 
Dages Fængsel paa sædvanlig Fangekost. 

I Aaret 1871 blev Stoffer dømt til 3 Aars Tugthus 
for Tyveri m. m., hvilken Dom han appellerede, og 
medens Sagen verserede for Overretten, lettede han 
sin Samvittighed for Herredsfogden i Helium-Hindsted, 
idet han bekendte 18 Tyverier, begaaede til forskellige 
Tider. Tyvekosterne, der bestod af Lam, Ost, Kobber- 
kedler, Klædningsstykker m. m., angav Stoffer at have 
taget efter andre Rakkeres Tilskyndelse og Anvisning, 
og han havde atter bortgivet eller solgt dem for lidt 
Penge eller Brændevin, saa der foruden hans Kæreste, 
Christiane, blev indblandet endnu 5 andre Personer i 
Sagen. Belønningen for denne omfattende Virksomhed 
fik Stoffer 1872 i Form af 2 Aars Tugthus i Viborg, 
og de medtiltalte fik Vand og Brød. 

Stoffers foran omtalte Kvinde, Ingeborg An- 
dersdatter, var født i Veggerby Sogn 1821 og døde 
ogsaa der. Hendes Forældre vare ifølge Kirkebogen 
Christen Carlsen og Else Marie Klemmensdatter; men 
selv siger hun i Forhøret efter den store Jagt ligesom 
i alle senere Forhør, at hendes Fader var „Lire An- 
ders", ogsaa kaldet Anders Fonne eller Anders Han- 
sted 1 ). Hun havde sort Haar og brune Øjne. Af 
flere Forhør og Domme over hende fremgaar, at hun 
altid havde løbet i Landet, og at hun havde været 
dømt til Tugthuset til Tvangsundervisning og Konfir- 
mation. Befolkningen kaldte hende den „Bitte Røde". 
Med Stoffer havde hun en Datter, der 1905 boede i 



*) o: Anders Axelsen. 

Fattighuset i Veggerby. Senere forlod Ingeborg Stoffer 
og gik med Peder Aalborg, og Stoffer slog sig da sam- 
men med Thybokirsten i Gundersted, og andre af 
hans Kvinder vare „DenBlommere" og den foran- 
nævnte Christiane Augustenborg. 

Rakker Mortens Datter, Ane Marie Mortens- 
datter, levede sammen med Hans Frederik Chri- 
stensen, der var Skorstensfejer i Løgstør og Omegn 
og boede i Ørbæk; hun blev kaldet „Viben" eller 
„Gjedhagen". De døde begge to ved Midten af for- 
rige Aarhundrede, og Kornum Kirkebog oplyser om 
hende, at hun døde af Tæring og at hun var Moder 
til 10 — 12 Børn, samt at hun og Hans Frederik hver- 
ken vare konfirmerede, gifte eller kristeligt opdragne. 
Ved 1830 var det moderne at bære høje, graa Hatte, 
og en Spøgefugl blandt Købmændene i Løgstør fandt 
saa paa at forære Hans Frederik en saadan Hat, men 
Resultatet var, at de gode Borgere maatte lægge deres 
Hatte paa Hylden, thi man vilde jo ikke dele Mode 
med Rakkeren. 



Elias Axelsen og hans Familie. 

Elias Axelsen eller „Rakker Elias" var født 
o. 1782 og var Søn af Axel Johansen og Ane Sofie . . . 
og var saaledes Halvbroder til den mere bekendte Jo- 
hannes Axelsen. Han var født i Bjørnstrup i Gunder- 
sted Sogn og var i første Halvdel af det 19. Aarh. 
særlig kendt i Vesthimmerland, hvor han paa Glar- 
mesterprofessionen vandrede rundt tilligemed sin Kæ- 
ste, Bodil Pedersdatter. Befolkningen, som saa 
deres daglige Færd, gav dem det Lov, at de hørte til 
Landsdelens skikkeligste Rakkere, hvilket ogsaa stemmer 



42 

med Øvrighedens Udtalelser om dem 1830 1 ), men det 
ved alle Landløbere hængende Drikkeri og dermed 
følgende Skænderi manglede dette Par heller ikke, og 
deres Tale var smykket med Blomster som: „Du* er 
fuld, din Gaalt«, „det er Løwn, din So!« 

Man har kun fundet en Dom over Parret, nemlig 
fra Aars-Slet Herreder 1830, og i den anføres, at 
Elias ikke forhen har været straffet. Af Forhørene 
ses, at han da var 48 Aar gammel, og at han har 
villet forsøge paa at indbilde Dommeren, at han baade 
var konfirmeret og gift, skønt ingen af Delene passede. 
Han var 63 Tommer høj, havde mørkt Skæg og Haar, 
men lyse Øjne. Sagen mod ham rejstes vist, fordi han 
uden Bevilling løb omkring som Glarmester, og han 
blev idømt Vand og Brød. 4. Oktober 1852 fandtes 
han liggende død paa Borup Mark i Gundersted Sogn. 

Bodil, der var født i Durup, var Datter af Glar- 
mester, Peder Jensen og en Omløberske, Maren Ka- 
trine Abrahamsdatter; hun kom som Barn til Køb- 
staden Thisted, og da hun var 21 Aar gammel, gik 
hun med Elias. 

Om hun, som der er blevet berettet, har været 
Tjenestepige, vides ikke, men hun skal dog have faaet 
lært at strikke, og Elias og hendes Børn vare nogen- 
lunde ordentligt paaklædte. Skønt Børnene kun havde 
gaaet lidt i Skole, udtales det dog i Retsakterne fra 
1830, at de vare vænnede til „Orden og Lærdom", 
„ligesom det ogsaa synes, at han (Elias) har anvendt, 
hvad han efter sin Opdragelse har kunnet, for at er- 
nære sig". Hermed sigtes vel til, at Elias i Modsæt- 
ning til de fleste andre Omløbere havde god Omsorg 
for sine Børn. 



*) „Himmerlands Rakkere" I., 92. 

De fleste af Elias Axelsens og Bodil Pedersdatters 
Børn ere fødte paa forskellige Steder i Vesthimmer- 
land; af Børnene er i „Himmerlands Rakkere" I. 
nævnt Christen, A.nders, Johannes og Else, end- 
videre havde de Axel, Charlotte Amalie, Johan 
Frederik, Anne Sofie og Christian Peter og 
maaske flere. 

De tre førstnævnte Sønner flakkede mest om i 
Vesthimmerland paa deres Professioner; Christen og 
Anders kaldte sig Blikkenslagere, og Johannes var til- 
lige Murer og Glarmester. Christen og Anders vare, 
som omtalt i I. Del, nogle af Landsdelens bedste Fi- 
skere baade efter Aal og — Høns., 

De vare store, stærke Karle, der helst øvede deres 
Kræfter og gode Haandelag i blodige Slagsmaal med 
Stammens øvrige mandlige Medlemmer. 

I tidligere Tid vare Engene øst for Ranum saa 
bløde, at man ikke kunde bjerge Høet med Hest og 
Vogn, men maatte bære det op paa fast Grund ; skønt 
Eliassønnerne foragtede almindeligt Bondearbejde og 
ikke vilde tage fast Tjeneste, kunde man dog af og til 
faa dem til at hjælpe, naar der skulde bæres Hø i 
Land. 

I den strængeste Vintertid havde Christen og An- 
ders Tilhold i deres Forsørgelseskommuners Fattighuse, 
henholdsvis Lundby og Kornum; Johannes havde der- 
imod sit eget Hus i den søndre Ende af Valsted By. 

De fik jo alle tre de for Omløbere uundgaaelige 
Straffe for Løsgængeri og Betleri, men desuden van- 
kede der ogsaa enkelte Gange Domme for mere krimi- 
nelle Forseelser. 

Christen Eliassen var født i Lundby 1813. 
Første Gang, vi høre noget om ham, er ved et Forhør 
1833 (Rinds-Gislum H.), hvor det oplyses, at han 

næsten ikke kunde læse og heller ikke var konfir- 
meret; han havde da tjent af og til i 8 Aar. 1835 
blev han sammen med sin Kvinde, Hansinejako- 
bine Hansdatter, og flere andre Rakkere indfanget 
ved den store Jagt, og af Forhørene (Aars-Slet H.) ses, 
at han var døbt, men ikke konfirmeret. Han havde 
mørkt Haar, men blaa Øjne, var „skøn" af Ansigt og 
høj og bred. Han gentog, at han havde tjent i 8 Aar, 
og siden havde han tjent Føden ved at fiske, men naar 
dette ikke slog til, havde han dog ogsaa betlet. Af de 
senere talrige Sager mod ham i forskellige Jurisdik- 
tioner ses det, at han havde været straffet et Utal af 
Gange for Løsgængeri, Betleri, Slagsmaal og Tyveri. 
Foruden at være Blikkenslager var han ogsaa Glar- 
mester og Skorstensfejer, men savnede naturligvis - Be- 
villing til at drive nogen af Delene. 1837 dømtes han 
ved Rinds-Gislum Herreders Ret til 1 Aar i Viborg 
Tugthus, og af en senere Sag ses, at han blev konfir- 
meret under Opholdet der. 1842 havde han og Bro- 
deren Johannes overfaldet et Kærestepar af deres egen 
Stamme i Bislev. Chfisfen havde slaaet Manden til 
Jorden med sin tykke, jernbeslagne Kæp, og Johannes 
stak Kvinden i Haanden og Armen med sin Kniv. 

Ved Dom i Nibe fik de begge Vand og Brød tor 
denne Bedrift, men Christen fik desuden en Tilgift af 
2 Aar i Viborg Tugthus, og 1845 blev han atter ved 
Aars-Slet Herreders Ret idømt Tugthusstraf i Viborg, 
4 Aar, for Løsgængeri. 

1853 dømtes han og hans daværende Kæreste, 
Abelone Mortensdatter 1 ), til 4 Aar i Viborg Tugt- 
hus for Delagtighed i Flæsketyveri i Ulstrup. 

Om hans ovennævnte Kæreste, Hansinejako- 



l ) Se Rakker Morten og hans Familie. 

bine Hansdatter, oplyses i Retsakter, at hun var 
født i Koldingegnen og havde brunt Haar og brune 
Øjne. Hun var „løs paa Traaden" og havde flere 
Gange været i Tugthuset. Baade med hende og med 
Abelone Mortensdatter havde Christen Eliasen flere 
Børn. 

Christen Eliasen, der døde som Almisselem i 
Lundby Fattighus 1867, skal endvidere efter Befolk- 
ningens Udsagn have haft en Kæreste, „laang Mæt ,a , 
som gik ved Krykker og som kunde skrive. 

Anders Eliasen var født i Kornum Sogn 1816. 
Under et Forhør (Rinds-Gislum H.) 1833 oplyses, at 
han havde tjent i 2 Somre, og siden havde han søgt, 
men ikke kunnet faa fast Tjeneste. 1835 blev han 
tilligemed sin Kvinde, Marie Frederiksdatter, 
Datter af Natmandsfolkene Frederik Frederiksen (sorte 
Frederik) og Ane Sofie Klemensdatter, indfanget ved 
den store Jagt; det siges da, at han altid vandrede om 
og betlede. Han havde mørkebrunt Haar og magert 
Ansigt, og Kæresten, der var født i Lundby og døbt, 
men ikke konfirmeret, havde sort Haar, brune Øjne 
og temmelig fyldigt Ansigt og var af middel Væxt, men 
temmelig før. Hun havde ligesom Anders altid betlet 
og havde ikke villet tage fast Tjeneste. Formodentlig 
var hun noget ældre end han, thi i et Forhør over 
hende i Nibe 1831 anføres, at hun blev konfirmeret 
18 Aar gammel, men at hun ikke havde gaaet i Skole 
og heller ikke kunde læse. 

1837 dømtes Parret til 1 Aar i Viborg Tugthus 
for Løsgængeri, og her blev Anders konfirmeret. 1844 
dømtes han, som tidligere omtalt 1 ), til Tugthusstraf for 
Tyveri af et Dækken, som han havde solgt til en 



*) „Himmerlands Rakkere" I., 179. 



46 

anden Rakker; det oplyses ved denne Lejlighed, at han 
var middel af Væxt og Bygning og havde brunt Haar 
og blaa Øjne. 1856 tiltales baade han og Kæresten 
for at have tilskyndet en Søn til at stjæle i Vilsted. 
Anders fik Vand og Brød og Drengen 12 Slag Ris. 
Og 1872 var Anders impliceret i en Tyverisag med 
Bitte Stoffer og fik derfor atter Vand og Brød. 

Han ernærede sig ved Fiskeri og Blikkenslageri, 
og Marie Frederiksdatter strikkede for Folk. Parret 
samlevede i mange Aar paa Rakkervis og avlede mange 
Børn, men tilsidst indgik de dog lovformeligt Ægte- 
skab 1 ). Anders Eliasen døde som Fattiglem i Kornum 
Fattighus 1878, efter at hans Kone var død 1870. 

De boede en Tid i „Gladhuset", maaske det samme, 
som i Kirkebogen kaldes „Grønningshuset", i Lundby; 
1866 søgte 2 af deres Døtre Skole i Kornum. 

Johannes Eliasen var født i Sebber Sogn 1820 
og var uden Tvivl den skikkeligste af disse 3 Brødre. 
I Følge Stamlisterne i Viborg Tugthus* Arkiv blev han 
i Henhold til Kancelliskrivelse af 1842 - 22 /q i Begyn- 
delsen af den paafølgende Maaned afleveret til Tvangs- 
undervisning og konfirmeret i Tugthuset, og det kan jo 
tænkes, at han, som antaget 2 ), derefter er bleven viet 
til sin Kæreste, Sofie Frederikke Frederiks- 
datter, der var Søster til Anders Eliasens Kone. 
Parret havde flere Børn, som vist alle leve i borger- 
lige Stillinger. 

Da en Søn døde, lavede Johannes Eliasen følgende 
Vers til et Gravminde over ham: 



1 ) A. St. S. 84. 

2 ) A. St. S. *85. 

„Frederik Johannessen, det hed han, 
Med Gud hannem lider, 
Med Sorg og Møje 
Han Iukked sit Øje, 
Gud tog ham bort." 

1842 var Johannes og Sofie Frederikke i Forhør 
ved Aars-Slet Herreders Ret. Om ham oplyses da, at 
han havde mørkt Haar, men blaa Øjne, og at han og- 
saa havde flakket om i Vendsyssel. En Vinter havde 
han søgt Skole i Sebber for at blive konfirmeret, for- 
klarede han, men Provst Spleth vejede ham og fandt 
ham for let, saa det lykkedes ikke. Sofie Frederikke 
angaves 1842 at være 19 Aar gammel. Hun var født 
i Løgsted Sogn og døbt i Kornum Kirke, men var ikke 
konfirmeret. Hun havde brunt Haar og brune Øjne, 
og hun havde altid strejfet om. Baade Johannes og 
Sofie Frederikke vare ligesom Anders Eliasen impli- 
cerede i Bitte Stoffers Tyveriaffære 1872 og bleve 
begge straffede. Johannes Eliasen, der i Kirkebogen 
kaldes „Indsidder" og „Husmand", døde 1894 som 
Fattiglem i Valsted, efter at Sofie Frederikke var død 
samme Steds Aaret i Forvejen. 

Axel Eliasen er omtalt i „De sidste Natmands- 
folk i Vendsyssel" 1 ). 

Else Eliasdatter, der var født 1810, var gift 
med en Husmand i Overlade. Hun er omtalt i „Himmer- 
lands Rakkere" I. Del 2 ), og desuden vides, at hun og- 
saa blev ramt af Lovens Arm under den ovennævnte 
Tyverisag 1872. 

Anne Sofie Eliasdatter var gift med en Hus- 
mand i Kølby. 



') S. 142 ff. 

2 ) S. 31, 65 og 127. 

Familien Adamsen. 

Glarmester Adam Carlsen i Østbirk (Aarhus Amt) 
havde 3 Børn, der virkede paa Himmerland, nemlig 
Vilhelm, Kristian Peter og Magdalene. 

Vilhelm Adamsen underkastedes 1821 Forhør 
i Nibe, hvorefter han, der da opgav at være 14 Aar, 
fik lidt Strå F og blev atter 1824 tiltalt ved Lindenborg 
Birketing som sigtet for Løsgængeri og Betleri. Han 
indrømmede at være Løsgænger, men nægtede forhen 
at have været tiltalt eller straffet, ligesom han paastod 
kun at være 16 Aar, men konfirmeret. Under Sagen 
blev det dog godtgjort, at han 1823 var bleven straffet 
for Løsgængeri og Betleri, ligesom han ogsaa befandtes 
at være over 18 Aar og . ukonfirmeret. Endvidere op- 
lystes det, at der 1818 og 1819 var udfærdiget tvende 
Kancelliresolutioner, hvorefter Slaven Adam Carlsens 
4 ældste Børn skulde foranstaltes konfirmerede i Tugt- 
huset, og da det maatte formodes, at Vilhelm var et 
af disse Børn og han endnu ikke var konfirmeret, be- 
stemtes det i Dommen, der lød paa 10 Maaneders 
Tugthus i Viborg, at han nu skulde konfirmeres under 
dette Ophold. Han var Glarmester af Profession og 
blev atter 1826 dømt for Løsgængeri 1 ). 

Christian Peter Adamsen sad i Viborg Tugt- 
hus 1828, 1831 og 1835 2 ) for Løsgængeri og Tyveri. 
Han er vel nok identisk med den Christian Adamsen, 
som Goldschmidt omtaler i sin „Hederejse", og som 
Søsteren, „Tater Lene", samme Steds omtaler som „et 
fult Bæst", der stjal „som et Svin". 

Magdalene Adamsdatter skal i Følge „Skatte- 



*) Undalls Fortegnelse over Natmandsfolk og andre Løsgængere 

i Viborg Tugthus 1822—35. 
'*) Samme Kilde. 

graveren" 1885 være den „Tater Lene a , som Gold- 
schmidt omtaler i sin „Hederejse* 4 , og hendes Navn 
var nok Ane Magdalene. 1821 optoges der Forhør 
over hende ved Nibe Byting. Hun angaves da at 
være 18 Aar gammel og blev idømt lidt Straf, fordi 
hun sammen med Broderen Vilhelm havde betlet et 
Par Aarstid. 

29 Aar gammel blev hun konfirmeret i Østbirk 
Kirke og fik i Kirkebogen følgende Skudsmaal : Kund- 
skab maadelig, Opførsel meget slet. Hun havde da 
flakket om, siden hun var 12 Aar gammel og havde 
Eaaet 6 Børn. 



Kryk-Hans. 

Kryk-Hans hed egentlig Hans Andersen; men under 
Arbejdet med at flaa en Hest jog han Kniven i Knæet 
og maatte siden gaa med Krykker, og derfra fik han 
Kendingsnavnet „Kryk-Hans", dog blev han til Af- 
vexling ogsaa kaldt „Rakker Hans" og „ham med 
Bagkloen". Sine Krykker forsynede han med lange 
Jernpigge, hvorved han blev i Stand til at komme frem 
med saa stor Fart, at Skolebørnene, der gerne vilde 
drille ham, havde stor Møje med at løbe fra ham. 

Han var hjemmehørende i Resen Sogn ved Skive, 
men af forskellige Retsakter fremgaar det, at han havde 
„virket" i flere Egne af Landet, og i Himmerland synes 
han at have været bedst kendt i den østlige Del. 

I „Himmerlands Rakkere" 1. Del meddeles der 
adskilligt om ham, og man vil derfra vide, at han for- 
uden almindeligt Natmandsarbejde ogsaa gav sig af 
med at lave Timser. 

Skønt Hans ikke havde saa stort et Navn hos 

Almuen eller var saa anset i sin egen Stamme som h 
Ex. hans Halvbroder „Pludder Mads", maa man dog 
ikke tro, at han rangerede blandt det menige „Rak a , 
tværtimod nød han god Anseelse af sine Stamme- 
frænder, maaske paa Grund af, at han kunde hexe, 
og at han var konfirmeret i Gliickstadt. 

For at faa lidt Rede paa hans rastløse Liv skal 
der i det følgende fremdrages nogle at de Oplysninger, 
som Aktstykkerne i de mange Retssager mod ham 
indeholde. 

I den sidste Sag, som kendes mod ham (fra Rinds- 
Gislum Herreder 1847), findes efternævnte Synde- 
register: 

1810 dømt ved Lysgaard-Hids Herreders Ting til 4 
Maaneder i Viborg Tugthus for Tyveri, Betleri 
og Løsgængeri. 
1813 dømt (Fjends-Nørlyng) til 4 Maaneder i JViborg 

for Betleri og Løsgængeri. 
1821 dømt (Hassing-Refs) til 17 Dages Fængsel for 

do. og do. 
1824 dømt (Overkriminalretten) til 2 Aar i Viborg for 

do. og do. 1 ) 
1830 dømt (Aars-Slet H. og Højesteret) til 1 Aar i Vi- 
borg for do. og do. 
1833 dømt (Viborg Amts Overpolitiret) til 2 Aar i Vi- 
borg for do. og do. 
1842 dømt (Helium-Hindsted) til 4 Aar i "Viborg for 
do. og do. 
1813 oplyses 2 ), at han var^62 l /2 Tm. høj, køn af 
Lemmer, lyseblaa Øjne og lyst Haar, bleg af Ansigts- 
farve. Han var da ugift og ukonfirmeret og havde 



*) Se nedenfor. 

*) Stamlister og Dokumenter ved Viborg Tugthusarkiv. 

ingen Børn. Endvidere anføres i Akterne (af Dom- 
meren), at han „er en Person, der formedelst sit syge 
Hoved er uskikket til at arbejde", at han mangler al 
Opdragelse og som Følge deraf er et meget uvidende 
Individ, „der hverken af Naturen eller Levned kan sige, 
hvad Forbrydelser er; dette formener jeg er Omstæn- 
digheder, der tale til Fordel for ham og bør komme i 
Betragtning med Hensyn til Straffens Bestemmelse"; 
og i selve Dommen udtales endvidere, at „da han hen- 
hører til den uheldige Natmands Slægt, at han som 
saadan fra Barndommen af kun har erholdt Smag paa 
det omvankende Liv og ikke er bibragt nogen Grund- 
sætning til god^ Sæder, vil saadant . . ." 

Af Dokumenter i Tugthusarkivet ses, at han ved 
AmMiusets Dom i Aabenraa 1824 dømtes til 2 Aar i 
Gliickstadt Tugthus, og da han i Følge Retsakterne fra 
1830 var konfirmeret der, maa dette vel være foregaaet 
der under hint Ophold; men hvorledes denne Dom 
kan bringes i Overensstemmelse med den oven for 
anførte Overkriminalretsdom af 1824, der lød paa 2 
Aars Tugthus i Viborg, vides ikke. 

1830 oplyses ligeledes, at han var født og døbt i 
Resen Sogn og at hans Forældre vare Omløberne A n- 
ders Jensen og Else Jensdatter 1 ). Han havde 
intet fast Opholdssted og var 50 Aar gi., altsaa født 
o. 1780. Hans Person beskrives som middel afVæxt, 
blaa Øjne, skaldet Hoved, lyst Haar, venstre Knæ 
stift og lam. Paaklædning: Blaa Trøje, lange, blaa 
Benklæder, blaaagtig Vest med røde Knaphuller, hvide 
Strømper, Træsko og en sort Filthat. 

1842 angives han at være 65 Aar gammel og at 
være kommen fra Tugthuset og hjem. til Resen for 8 



x ) Else Jensdatter var Moder til „Pludder Mads". 

Aar siden; men da han mente, at han fik for lidt til 
Livets Ophold, gik han bort igen og havde strejfet om 
i Aalborg Amt som Skorstensfejer og Natmand uden 
Pas. Foruden den tidligere Beskadigelse af venstre 
Knæ havde han nu faaet fire stive Fingre paa højre 
Haand efter at have ligget syg i Gunderup Sogn. 
Under 21. Juni 1842 erklærede Præsten i Skive paa 
en Svarskrivelse til Byfogden sammesteds, at Hans 
var hjem mehøi ende i Resen, og at han havde haft Pas 
som Soldemager. Naar Hans havde gjort gældende, 
at han fik for lidt af Kommunen til Livets Ophold, 
maatte Præsten protestere derimod, og under en Syg- 
dom havde Hans daglig faaet tilbaaret varm Mad fra 
Beboerne, og han lod til at være tilfreds dermed. 

1841 var han, fortsætter Præsten, under en Syg- 
dom, der paakom ham i Gunderup Sogn, af Fattig- 
væsenet dér bleven lagt- ind i et Fæhus ved Siden af 
en Svinesti, og derfor fik vedkommende Gaardmand 
1 Mark daglig. Hans Hjemsendelse fra Gunderup 
varede i 3 Dage i uophørlig Regn, og han blev læsset 
af den ene „Bondevogn" i den anden gennem mange 
Distrikter over Hobro og Virksund, skønt han var syg; 
men Præsten vidste dog ikke, om det var af den Grund, 
at Hans havde faaet stive Fingre. Præsten oplyser og- 
saa, at han havde set Hans som Skorstensfejer i Aal- 
borg for 30 Aar siden. Efter at være bleven helbredet 
saa vidt, at han kunde vandre om, begav Hans sig 
igen paa Rejse paa sit Pas, og forinden tog Præsten 
ham til Alters. Dette Ophold kostede hans Forsør- 
gelseskommune over 15 Rdlr., hvoraf en Del for Plejen 
i Gunderup. Af Forhørene 1847 fremgaar, at Hans 
efter at være hjemkommen fra Tugthuset 1846 fik Pas 
udfærdiget af Herredskontoret i Skive, i Følge hvilket 
han maatte vandre om som Timsemager. Ligeledes 

